
Įžanga 


— Luktelkim dar trupučiuką, - pasakė mergina, mūvinti 
tamsiai mėlynomis kelnėmis ir vilkinti lengvu vasariniu 
apsiaustu. - Esu tikra, kad vienas iš jų netrukus pasirodys. 

Ir vis dėlto nebuvo tikra, tad trečią kartą ėmė tyrinėti 
tvarkaraštį, iškabintą stačiakampiame rėme prie 5-os 
aikštelės. Nepatikliai klajojo mintimis po tą stulpelių ir 
skaičių labirintą, o pirštas, neužtikrintai slenkantis hori- 
zontalia linija nuo kairės rėmo pusės, bergždžiai stengėsi 
susitikti su pirštu, vertikaliai braukiamu nuo tvarkaraščio 
viršaus, ties reikiama koordinate. Greta stovinti mergina 
nekantriai mindžikavo, paskui tarė: 

— Tu kaip nor. 

— Luktelk minutę. Vieng minutę. - Ir vėl sutelkė visą 
dėmesį į stulpelius: 4, 4A (tik iki 18.00 val.), 4E, 4X (tik 
šeštadieniais). Šiandien trečiadienis. Vadinasi... Jei antra 
valanda yra keturiolikta, vadinasi... 

— Žinai, širdel, daryk kaip nor, o aš ein stabdyt va- 
žiuojančių prošal. - Silvijos įprotis nukąsti visus galinius 
balsius atrodė erzinamai atgrasus. Ji baigdavo žodžius 

priebalsiais, tarsi galinio balsio nė nebūtų. Jei jos kada 
susidraugautų artimiau, reikės jai šitai pasakyti. 

Kuri dabar valanda? Be ketvirčio septynios vakaro. Ki- 
taip tariant, aštuoniolika keturiasdešimt penkios. Taip. 
Pagaliau ji kažkur nusigaus. 

- Eikš. Mus paims iškart, pamatys. Visi tie vyrukai tik 
to ir žiūr, kad būt koks sijonas. 

Ir iš tiesų nebuvo jokio pagrindo abejoti neišsenkančiu 
Silvijos optimizmu. Joks sukalbamas automobilio vairuo- 
tojas neliktų abejingas jos trumpo sijono ir iš po jo švyt- 
ruojančių kojų maloniai vilionei. 

Valandėlę abi merginos stovėjo tylėdamos, sukaustytos 
nejaukaus, stingaus atokvėpio. 

Jų link žingsniavo pusamžė moteriškė: ji kartais stab- 
teldavo ir atsigręždavo į tamsėjantį kelią, vedantį į Oks- 
fordo centrą. Sustojo už kelių jardų nuo merginų ir pa- 
dėjo ant žemės krepšį su pirkiniais. 

— Atleiskite, - kreipėsi į ją pirmoji mergina, - ar ne- 
žinote, kada bus kitas autobusas? 

— Turi atvažiuoti po kelių minučių, - meiliai pasakė 
moteriškė ir vėl įsižiūrėjo į pilką tolumą. 

— Ar jis važiuoja iki Vudstoko? 

— Ne, manau, kad ne, tai Jarntono autobusas. Jis va- 
žiuoja į kaimą, apsisuka ir grįžta atgal. 

— Ak, - nusiminė mergina, paskui išėjo į kelio vidurį, 
ištempė kaklą, o kai pamatė artėjant vieną paskui kitą 
kelis automobilius, žingtelėjo atgal. Leidosi sutemos, ir 
keli vairuotojai jau buvo uždegę šoninius žibintus. Au- 
tobuso nesimatė, ir mergina sunerimo. 

— Viskas bus gerai, - pasakė Silvija, ir jos balse pasi- 
girdo nekantravimo gaidelė. - Pamatys. Dar pakrizensim 
Iš tO rytoj. 

Pro šalį pravažiavo mašina. Paskui kita. O po to vėl 
stojo šilto rudens vakaro ramybė. 

— Na, gali pasilikt, jei nor, aš einu. 

Draugė žiūrėjo, kaip Silvija žingsniavo link Vudstoko 
žiedo: jis buvo už kokių dviejų šimtų jardų. Vieta tiko 
stabdyti, nes čia automobiliai, prieš įvažiuodami į judrų 
aplinkkelį, sulėtindavo greitį. 

Paskui ji apsisprendė: 

— Silvija, palauk! - ir prilaikydama lengvučio vasarinio 
apsiausto apykaklę pirštinėta ranka, nerangiai, tarsi šlei- 
vodama, nubėgo pavymui. 

Pusamžė moteriškė, stovėjusi 5-oje aikštelėje, nulydėjo 
ją akimis. Kaip daug kas pasikeitė nuo tų laikų, kai ji 
buvo jauna, pamanė. 


Bet poniai Meibl Džerman neteko ilgai laukti. Jos 
galvoj sukosi kelios padrikos mintys - nieko konkretaus. 
Netrukus ji bus namie. O kai vėliau turėjo prisiminti, 
galėjo kuo puikiausiai aprašyti Silviją: ilgi šviesūs plau- 
kai, atsainus provokuojantis juslingumas. Kitą merginą 
prisiminė prastai: lengvas paltas, tamsios laisvos kelnės — 
beje, kokios spalvos? Plaukai — rusvoki? „Pasistenkite 
prisiminti viską, ką galit, ponia Džerman. Mums be galo 
svarbu, kad prisimintumėte kuo daugiau...“ Ji pastebėjusi 
keletą mašinų ir sunkų, šokčiojantį vilkiką, prikrautą neį- 
manomos gausybės automobilių be ratų. Ar matė vyrų? 
Vyrų, kurie važiavo vieni? Sunku beprisiminti. Taip, buvo 
vyrų, ji tuo neabejojanti. Keletas pravažiavo pro šalį. 

Kai buvo jau be dešimt septynios, pailga rausva dėmė 
darėsi tolydžio ryškesnė. Ji pakėlė nuo žemės savo krepšį, 
kol tas raudonas korporacijos autobusas pamažėle sky- 
nėsi kelią pilkose sutemose pro aikšteles. Netrukus jau 

beveik galėjo išskaityti stambias raides, baltuojančias virš 
vairuotojo kabinos. Kas gi ten parašyta? Prisimerkė, kad 
geriau įžiūrėtų: VUDSTOKAS. Vaje! Vadinasi, ji apsiriko, 
kai ta maloni jauna mergaitė paklausė apie autobusą. Bet 
nieko! Jos dar nebus toli nuėjusios. Nuvažiuos arba pa- 
keleivinga mašina, arba, pamačiusios tą autobusą, įlips į 
jį kitoj stotelėj ar dar kitoj. „Kaip seniai jos jau buvo 
nuėjusios, ponia Džerman?“ 

Ji stovėjusi atokiau nuo autobusų stotelės, ir paten- 
kintas Vudstoko vairuotojas pravažiavęs pro šalį. Kai tik 
tas autobusas dingęs iš akių, ji pamačiusi kitą už kokio 
šimto jardų. Šis jau tikriausiai būsiąs josios. Ponia Džer- 
man pakėlusi ranką, ir dviaukštis autobusas pasuko prie 
stotelės. Dvi minutės po septynių ji jau buvo namie. 


Dabar ji našlė, du jos vaikai jau suaugę, vedę, bet tie 
namai, kuriais ji taip didžiavosi, sublokuoti su kaimyno 
namais ir bylojantys apie jos neturtą, buvo tikri jos na- 
mai, tad jos vienatvė buvo atlyginta. Ji pasigamindavo 
gausią vakarienę, paskui suplaudavo indus ir sėsdavo prie 
televizoriaus. Niekaip negalėjo suprasti, kodėl visos pro- 
gramos taip kritikuojamos. Jai asmeniškai patikdavo 
viskas ir dažnai užeidavo noras žiūrėti du kanalus sykiu. 
Dešimtą valandą ji pažiūrėdavo svarbiausias žinias, pas- 
kui išjungdavo televizorių ir eidavo gulti. Pusę vienuoli- 
kos jau būdavo giliai įmigusi. 

Jauna mergina viename Vudstoko kieme irgi buvo ras- 
ta pusę vienuolikos vakaro. Ji buvo žiauriai nužudyta. 


PIRMOJI DALIS 


Merginos paieškos 


Pirmas skyrius 


Trečiadienis, rugsėjo 29-oji 


Į šiaurę nuo Sent Džailzo gatvės Oksfordo centre lyg 
kamertono smaigaliai atsišakoja dvi lygiagrečios gatvės. 
Ties šiaurine Oksfordo riba visi vairuotojai iš pradžių turi 
kirsti judrų aplinkkelį, kur mašinos, išvengdamos senojo 
universitetinio miesto malonumų, lekia pašėlusiu greičiu. 
Rytinė kelio atšaka veda į Banberio miestą, paskui neiš- 
vaizdingai nusidriekia iki pat Anglijos pramoninio cent- 
ro, o vakarinė atšaka netrukus užsuka į mažą Vudstoko 
miestelį, įsikūrusį maždaug aštuonios mylios į šiaurę nuo 
Oksfordo, paskui nuvingiuoja į Stratfordą prie Eivono. 

Kelionė iš Oksfordo į Vudstoką - rami ir maloni. Pla- 
čios, žole apžėlusios šalikelės teikia plentui žavaus erd- 
vumo, 0 vos už poros mylių, prie Jarntono kaimelio, 
dvijuostis kelias, kurio viduryje auga medžiai, aplenkia 
oro uostą, išlaisvindamas eismą nuo grūsties. Likus vos 
pusei mylios iki Vudstoko, kairėje kelio pusėje pilko ak- 
mens mūras ženklina rytines didžiulio, gražaus Blan- 
heimo dvaro ribas: malonioji karalienė Ana pastatydi- 
no čia didingus rūmus savo pasižymėjusiam generolui 

Džonui Čerčiliui, pirmajam Malboro kunigaikščiui. Aukš- 
ti, įspūdingi kaltinės geležies vartai žymi pagrindinį įva- 
žiavimą į rūmus. Vasarą prie jų būriuojasi turistai, gei- 
džiantys pasivaikščioti po prašmatnias įspūdingas menes, 
pastovėti prie Malplakete ir Udenardėje austų flaman- 
diškų kilimų ir pamatyti kambarį, kur gimė paskesnė 
Čerčilių giminės atžala - patsai didysis seras Vinstonas, 
dabar besiilsintis kitados ramiame šventoriuje prie Bla- 
dono kaimo. 

Šiandien Blanheimas gožia tą seną miestą. Bet taip 
buvo ne visada. Masyvūs pilki namai abipus pagrindinės 
gatvės - anų laikų liudininkai - gali papasakoti senų isto- 
rijų, nors dauguma jų jau virto puošniomis dovanų, se- 
nienų, suvenyrų parduotuvėmis bei smuklėmis. Viešbu- 
čių čia tiek, kad, regis, visada turėjai iš ko rinktis, o kai 
kurie iš jų drauge su smuklėmis, jaukiai susispietusiomis 
palei gatves, gali puikuotis ne tik sena kilme, bet ir juodų 
AA* žvaigždučių puokšte ant šviesiai geltonų iškabų. 

„Juodasis princas“ įsikūręs ties plačios šoninės gatvės 
viduriu, iš kairės pusės važiuojant šiaurėn. Tarp Vudsto- 
ko užeigų jis negalėtų pretenduoti į seną kilmę, ir būtų 
tiesiog neįmanoma įsivaizduoti, jog karingasis karaliaus 
Eduardo III sūnus kada nors čia juokėsi, šūkalojo, girta- 
vo ar merginosi kaimietėms. Tiesą pasakius, tos Londono 
kompanijos, kuri maždaug prieš dešimt metų nupirko 
šiuos namus, arklides ir visa kita, direktorius kažkokiame 
abejotinai autentiškame vadove aptiko, kad tasai prin- 
cas gimė kažkur čia. Taryba šiltai pasveikino direktorių 
suradus tokį vykusį faktą, lygiai kaip ir vėliau atradus, 
jog tas kilnusis princas neįrašytas Vudstoko telefonų 
knygoje. Tada ta užeiga ir buvo pavadinta „Juoduoju 


* Automobilių asociacijos (vert.) 

princu“. Talentinga jos pirmojo direktoriaus duktė nurašė 
deramu senovišku šriftu trumpą, užtat romantišką karin- 
gojo princo biografiją iš vaikiškos enciklopedijos, paskui, 
užbaigusi tą kūrinį, įkišo pusvalandžiui į motinos orkaitę, 
nustačiusi 450 laipsnių temperatūrą. Ištrauktas rankraštis, 
parudavęs tarsi nuo garbaus amžiaus, buvo kruopščiai, 
kokteilių baro sienos. Drauge su universiteto koledžų her- 
bais, tvarkingai prikaltais prie žemų dėmėtų sijų, jis pa- 
deda sukurti nuotaiką ir liudija aukštą klasę. 

Pastaruosius dvejus su puse metų Gei buvo reziduo- 
janti „Juodojo princo“ šeimininkė - barmenė, direkto- 
riaus nuomone, būtų truputį infra dignitatem. Ir čia būta 
tiesos. Jos dažnai paprašydavo: „Pintą geriausio jūsų 
kartaus alaus, brangute“, - ir tokius užsakymus ji dabar 
siedavo su proletarais; šaunusis jaunimas dažniausiai 
užsisakydavo degtinės su citrina, amerikiečių turistai — 
Manheteno kokteilio, o Oksfordo dėstytojai - džino su 
prancūzišku vermutu ir šlakeliu itališko martinio. Ji įgu- 
dusiais judesiais supildavo tuos mišinius iš žėrinčių bu- 
telių, viliojamai išrikiuotų už prekystalio. 

Pats baras, išklotas kilimais, su malonių oranžinių 
atspalvių krėslais ir minkštasuoliais, skendėjo švelnioje 
prieblandoje: savininkai manė sukūrę čia Rembrandto 
„Kristaus gimimo“ šviesos žaismo efektą. Gei buvo pa- 
traukli mergina kaštoninias plaukais ir tą trečiadienio 
vakarą atrodė nepriekaištingai; vilkėjo juoda eilute: kel- 
nės ir švarkas bei balta palaidinė su raukiniais. Tviskantys 
brangakmeniai ant bevardžio ir viduriniojo kairiosios ran- 
kos pirštų buvo švelnus įspėjimas kokiam nors sentimen- 
taliam šelmiui mėgėjui ir, galimas daiktas, - kaip teigė 
kai kurie, - apgalvotas kvietimas turtingam profesionalui 

mergišiui. Ji buvo ištekėjusi ir išsituokusi, dabar gyveno 
su mažu sūnumi ir motina, kurią labai liūdino palaidoki 
mylimos dukters įpročiai: vargšelei baisiai nenusisekė - 
ištekėk tu man už tokio „šlykštaus kiaulės“. Išsituokusios 
moters padėtis Gei patiko ne mažiau nei jos darbas, ir ji 
neketino skirtis nei su viena, nei su kita. 

Trečiadienį, kaip ir visada, kiaurą vakarą nebuvo kada 
net atsikvėpti, ir dvidešimt penkios po dešimtos ji su 
palengvėjimu mandagiai, bet ryžtingai paskelbė pripil- 
sianti pageidaujantiesiems po paskutinę taurę. Jaunuolis, 
sėdėjęs ant aukštos kėdės kampe prie prekystalio, pa- 
stūmė savo viskio stiklinaitę: 

— Dar vieną. 

Gei nužvelgė pašaipiai jo apsiblaususias akis, bet nieko 
nepasakė. Kyštelėjo tą stiklinaitę po viskio buteliu, paskui 
pastatė ant prekystalio dešine ranka, o kairiąja mecha- 
niškai užrašė kainą į sąskaitą. Jaunuolis buvo akivaiz- 
džiai girtas. Lėtai ir bergždžiai naršė po kišenes, kol 
surado reikiamų pinigų, paskui, mauktelėjęs gerą gurkš- 
nį, atsargiai atsistojo, neužtikrintai nužvelgė duris ir nu- 
žingsniavo tiesiai, kiek tai įmanoma tokios būklės. 

Į seną kiemą, kur kitados į akmeninį grindinį kauk- 
šėdavo kanopomis arkliai, iš gatvės buvo galima patekti 
pro siaurą arkinę galeriją. Tas kiemas buvo neįkaino- 
jamas „Juodojo princo“ turtas. Gausybė baudų už nepai- 
symą viengubos ar dvigubos geltonos linijos, nubrėžtos 
net ant pačių nykiausių, neprivažiuojamų kelio ruožų, 
norom nenorom ugdė pagarbą įstatymui; bet koks skel- 
bimas, pavyzdžiui, „TIK NUOLATINIAMS LANKYTO- 
JAMS, UŽ PALIKTUS AUTOMOBILIUS NEATSAKO- 
ME“, visada suveikdavo. Šįvakar, kaip ir paprastai, kie- 
mas buvo grūste prigrūstas įprastinių volvų bei roverių. 

Šviesa virš arkinės galerijos daiktais apšvietė įvažiavimą 
į kiemą, likusi jo dalis skendėjo tamsoje. Klupdamas 
jaunuolis nuboglino į tolimiausią kiemo kampą, kur ne- 
aiškiai išvydo kažką gulint už atokiau stovėjusio auto- 
mobilio. Įsižiūrėjo įdėmiau, patylomis ėmė čiuopti. Staiga 
siaubas surakino jam sprandą ir prie arklidės vartų su 
kabančia spyna jis ėmė smarkiai vemti. 


Antras skyrius 


Trečiadienis, rugsėjo 29-oji 


Vos tik aptikus kūną, „Juodojo princo“ direktorius 
ponas Stivenas Vestbrukas kaip mat susisiekė su policija: 
į jo skambutį buvo sureaguota pagirtinai greitai. Ser- 
žantas Luisas iš Temzės slėnio policijos skyriaus davė jam 
greitus ir aiškius nurodymus. Policijos mašina atvyks į 
„Juodojo princo“ kiemą po dešimties minučių, Vestbru- 
kas privaląs užtikrinti, kad niekas neišvyks iš tų patalpų 
ir niekas nejeis į kiemą; jei kas nors atkakliai reikalautų 
išleidžiamas, direktorius privaląs užrašyti to asmens pa- 
vardę ir adresą; jei bus paklaustas, kas nutiko, privaląs 
atsakyti sąžiningai. 

Vakaro linksmumas išvėso lyg subliūškęs balionas, 
balsai tolydžio tyko pašnabždom sklindant gandui: įvyko 
žmogžudystė. Niekas, rodės, nenorėjo išeiti, du trys klien- 
tai paklausė, ar gali paskambinti telefonu. Visi staiga 
išblaivėjo, neišskiriant nė blyškiaveidžio jaunuolio, kuris 
stovėjo direktoriaus kabinete, o vos paliestas jo viskis 
laukė ant baro prekystalio. 

Kai atvyko seržantas Luisas ir du uniformuoti kons- 
tebliai, kitoje šaligatvio pusėje jau būriavosi saujelė smal- 
suolių. Jie atkreipė dėmesį, kad policijos mašina sustojo 
tiesiai prie įvažiavimo į kiemą ir užblokavo išėjimą. Po 
penkių minučių atvažiavo kita policijos mašina, ir visų 
akys nukrypo į išlipusį grakščiai sudėtą tamsiaplaukį 
vyriškį. Jis persimetė keliais žodžiais su budėjusiu lauke 
konstebliu, keliskart pritariamai linktelėjo galva ir įėjo į 
„Juodąjį princą“. 

Seržantą Luisą jis menkai tepažinojo, bet netrukus 
buvo maloniai nustebintas šaltakraujiško to žmogaus 
išmanymo. Vyriškiai gyvai pasišnekėjo ir netrukus sutarė, 
nuo ko pradėsią. Luisas turėjo surašyti visų ten buvusių 
asmenų pavardes, namų adresus ir mašinų registracijos 
numerius, išsiaiškinti, kur jie buvo šį vakarą ir kur vyksta. 
Reikėjo apklausti daugiau nei penkiasdešimt žmonių, ir 
Morsas suvokė, kad tai gerokai užtruks. 

— Gal paprašyti jums pagalbininkų, seržante? 

— Manau, kad mudu susidorosim, sere. 

— Gerai. Pradedam. 

Šoninis išėjimas iš „Juodojo princo“ vedė į kiemą. 
Morsas tyliai išėjo lauk ir apsidairė. Suskaičiavo trylika 
ankštai susigrūdusių automobilių, bet vieno ar dviejų 
galėjo ir nepriskaičiuoti, nes tolėliau jie atrodė tik kaip 
tamsūs griozdai aukštos galinės sienos fone; kiek su- 
manumo, meistriško vairavimo įgūdžių ir tikslumo turėjo 
parodyti neblaivūs jų šeimininkai, kad išsigautų pro tą 
siaurą išvažiavimą nekliudę kitų mašinų, pamanė Mor- 
sas. Jis atsargiai apšvietė deglu visą kiemą ir iš lėto apėjo 
jį. Paskutiniojo automobilio, pastatyto kairėje kiemo 
pusėje, vairuotojas apdairiai įsispraudė į siaurą tarpą 
ir paliko maždaug jardą tuščios vietos tarp mašinos ir 

sienos - čia ir gulėjo išsipleikusi jauna mergina. Ji buvo 
paversta ant dešiniojo šono: galva kone atremta į sienos 
kampą, ilgi šviesūs plaukai žiauriai išmarginti kraujo 
dryžių. Nekilo jokios abejonės, kad ją nužudė stipriu 
smūgiu į pakaušį, mat už lavono gulėjo sunkus plokščias 
padangų veržliaraktis, maždaug pusantro colio skers- 
mens ir kokių aštuoniolikos colių ilgio. Tai buvo veržlia- 
raktis banguotais kraštais, naudotas anais laikais, kai dar 
nebuvo skubaus padangų taisymo. Morsas pastovėjo 
kelias minutes, žvelgdamas į bjaurų vaizdą sau po ko- 
jomis. Drabužių nužudytoji turėjo nedaug: porą smailia- 
kulnių batelių, labai trumpą tamsiai mėlyną sijonėlį ir 
baltą palaidinę. Nieko daugiau. Morsas apšvietė deglu 
viršutinę jos kūno dalį. Kairioji palaidinės pusė buvo 
perplešta iki pat galo, dvi viršutinės sagos atsegtos, o 
trečioji ištrūkusi, tad pilnos krūtys buvo beveik visai 
nuogos. Morsas pavedžiojo deglu aplinkui ir iškart pa- 
stebėjo trūkstamą sagą - mažytis baltas perlamutrinis 
skrituliukas mirksėjo jam nuo grindinio. Kaip jis nekentė 
tų seksualinių žudikų! Šūktelėjo konsteblį, stovėjusį prie 
įvažiavimo į kiemą. 

— Taip, sere? 

— Mums reikia kelių lankinių lempų. 

— Manau, jos pravers, sere. 

— Atneškit. 

— Ar aš, sere? 

— Taip, jūs! 

— Kur aš gausiu?.. 

— O iš kur, po galais, man žinoti! - užriaumojo Morsas. 

Be penkiolikos dvylika Luisas baigė savo užduotį ir 
atraportavo Morsui, kuris sėdėjo direktoriaus kabinete 
su The Times rankose ir gėrė kažką labai panašaus į viskį. 

— A, čia jūs, Luisai. — Jis kyštelėjo jam laikraštį. - 
Pažvelkite į 14-ą apačioje. Tinka, ar ne? 

Luisas pažvelgė į 14-ą stulpelį apačioje: „vyrai mote- 
riškame apatiniame drabužyje“. Matė, ką Morsas įrašė į 
stulpelį: LIEMENĖLĖ. Ką tuo norėjo pasakyti? Jis dar 
niekad nedirbo su Morsu. 

— Ar ne gera pradžia? 

Luisas, retkarčiais paspręsdavęs prie kavos Daily Mir- 
707 kryžiažodžius, pasijuto visiškai išmuštas iš vėžių ir 
labai sutriko. 

— Bijau, kad nelabai nutuokiu apie kryžiažodžius, sere. 

— Vyrai angliškai - men, tad moteriškas apatinis drabu- 
žis —- „liemenėlė“. Manote, kad gaišinu jums laiką, Luisai? 

Luisas buvo ne pėsčias ir doras bei principingas vyras. 

— Taip, sere, - atsakė. 

Morso lūpose išsklido žavi šypsena. Jiedu puikiai su- 
tars, pamanė. 

— Luisai, norėčiau, kad mudu drauge dirbtume prie 
šios bylos. 

Seržantas pažiūrėjo į Morsą, į jo griežtas mėlynas akis. 
Ir išgirdo save tariant, kad jam tai būsią labai malonu. 

— Reikėtų tai aplaistyti, - pasakė Morsas. - Šeimi- 
ninke! —- Vestbrukas, sukaliojęsis lauke, įbėgo tekinas. - 
Dvigubą viskio. - Morsas pastūmė į priekį savo stiklinę. 

— Ar jūs norėtumėt ko nors išgerti, sere? - direktorius 
pasisuko dvejodamas į Luisą. 

— Seržantas Luisas dabar tarnyboje, pone Vestbrukai. 

Kai šeimininkas grįžo, Morsas paprašė surinkti visus, 
kurie tiktai buvo tose patalpose, taip pat ir darbuotojus, 
didžiausiame kambaryje ir, gurkšnodamas viskį, tylomis 
peržvelgė likusius laikraščio puslapius. 

— Ar skaitote Tbe Times, Luisai? 

— Ne, sere, mes prenumeruojame Mirror. - Tas prisi- 
pažinimas skambėjo gana liūdnai. 

— Kartais ir aš jį užsisakau, - pasakė Morsas. 

Penkiolika minučių po vidurnakčio Morsas įžengė į 
restorano salę, kur visi buvo jau susirinkę. Akimirką, jam 
dar einant, Gei susidūrė su juo akimis ir pajuto, kad tasai 
vyras ją stipriai traukia. Jis ne tiek išrenginėjo ją mintyse, 
kaip dauguma jos pažinotų vyrų, o, rodės, jau padarė tai. 
Kai jis kalbėjo, ji klausėsi susidomėjusi. 

Jis padėkojo visiems už kantrybę ir bendradarbiavimą. 
Jau labai vėlus metas ir jis neketinąs užlaikyti jų čia ilgiau. 
Jie, aišku, žiną, kodėl čia iškviesta policija. Kieme įvyk- 
dyta žmogžudystė, auka - jauna šviesiaplaukė mergina. 
Jie sutiksią, kad visos mašinos turinčios likti kieme iki 
rytojaus ryto. Jis suprantąs, kad kai kuriems iš jų būsią 
sunku grįžti namo, bet taksi jau iškviesti. Jei kuris nors 
norėtų pasakyti jam ar seržantui Luisui ką įdomaus ar 
vertingo bylos tyrimui, kad ir kaip tai atrodytų nereikš- 
minga, tepasilieka ir tepalaukia. Kiti galį eiti. 

Gei visa tai pasirodė lyg koks neįdomus spektaklis. 
Susidurti su žmogžudyste šitaip tiesiogiai — tai juk turėjo 
būti kur kas įspūdingesnis reginys! Dabar ji eis namo, kur 
motina ir sūnelis jau kietai įmigę. O jei ir ne, tai ne ką 
tegalės jiems pasakyti. Policija išbuvo čia jau daugiau kaip 
pusantros valandos. Viskas buvo ne visai taip, kaip ji 
tikėjosi, prisiskaičiusi apie Holmsą ir Puaro, kurie, be 
jokios abejonės, jau būtų apklausę pagrindinius įtaria- 
muosius ir padarę stulbinamų išvadų iš pačių paprasčiau- 
sių dalykų. 

Šnabždesys, nulydėjęs trumpo Morso kreipimosi pa- 
baigą, nuščiuvo, kai dauguma lankytojų pasiėmė paltus 
ir išėjo. Gei irgi atsistojo. Ar matė ji ką nors įdomaus ar 


18 


vertingo? Perkratė mintimis visą tą vakarą. Na, buvo 
vaikinas, kuris rado lavoną... Ji matė jį ir anksčiau, bet 
negalėjo tiksliai prisiminti, su kuo jis lankėsi ir kada. Ir 
staiga toptelėjo - šviesūs plaukai! Dar aną savaitę ji buvo 
su juo bare. Nors dabar dauguma merginų šviesina plau- 
kus peroksidu. Gal vertėtų tai pasakyti? Nusprendė, kad 
vertėtų, ir nužingsniavo prie Morso. 

— Jūs minėjote, kad nužudytoji mergina blondinė. - 
Morsas pažvelgė į ją ir lėtai linktelėjo galvą. - Man rodos, 
ji buvo čia praeitą savaitę su vaikinu, kuris šiąnakt rado 
jos kūną. Mačiau juodu čionai. Aš dirbu bare. 

— Tai labai įdomu, panele... hmmm? 

- Ponia. Ponia Makti. 

— Prašau atleisti, ponia Makfi. Pamaniau, kad visus 
tuos žiedus mūvite norėdama atbaidyti vaikinus, kurie 
ateina taukšt niekų prie jūsų prekystalio. 

Gei labai supyko. Bjaurus tipas. 

— Žinot, inspektoriau, nežinau, kuo jūs pavarde, atėjau 
pasakyti jums tai, kas, maniau, bus vertinga. Jei jūs ke- 
tinate... 

— Ponia Maktfi, - švelniai nutraukė Morsas, žiūrėda- 
mas į ją labai nuoširdžiai, - jeigu gyvenčiau kur netoliese, 
pats ateičiau kas vakarą pataukšti jums niekų. 


Netrukus po pirmos valandos nakties kiemą apjuosė 
gana įspūdinga paprastų lankinių lempų grandinė. Mor- 
sas liepė Luisui sulaikyti vaikiną, radusį nužudytąją, kol 
jie įdėmiai tyrė kiemą. Dabar abu vyriškiai apžiūrinėjo 
tai, ką matė prieš akis. Mergina gulėjo kraujo klane, ir 
seržantas Luisas žiūrėjo į ją didžiai bjaurėdamasis ta 
žiauria ir beprasmiška žmogžudyste. Morsą, rodės, la- 
biau domino žvaigždėtas dangus. 

— Ar tyrinėjate žvaigždes, Luisai? 

— Kartais skaitau horoskopus, sere. 

Morsas, regis, neišgirdo jo žodžių. 

— Kartą man pasakojo apie grupę moksleivių, kurie 
mėgino surinkti milijoną degtukų, Luisai. Prišnerkštę visą 
mokyklą, jie nutarė liautis. 

Luisas jautė pareigą ką nors pasakyti, tačiau nesu- 
galvojo ką. 

Po valandėlės Morsas nukreipė dėmesį į žemiškesnius 
dalykus, ir abu vėl pažvelgė į nužudytą merginą. Verž- 
liaraktis ir vieniša balta saga gulėjo kur gulėję. Daugiau 
nesimatė nieko, tik sukrešėjusio kraujo pėdsakas driekėsi 
nuo vieno galinės sienos krašto iki kito. 


Jaunuolis sėdėjo direktoriaus kabinete. Jo motina, nors 
ir tikėjosi jį vėlai sugrįšiant, tikriausiai nerimauja; jis irgi 
nerimavo. Pagaliau Morsas įžengė vidun pusę dviejų nak- 
ties, palikęs kieme plušančius policijos gydytoją, foto- 
grafus ir vyrus, fiksuojančius pirštų atspaudus. 

— Kuo jūs vardu? - paklausė. 

— Sandersas, Džonas Sandersas. 

— Jūs radote lavoną? 

— Taip, sere. 

— Papasakokit, kaip tai atsitiko. 

— Nelabai ką teturiu pasakyti. 

Morsas nusišypsojo. 

— Vadinasi, mums nėra ko jus gaišinti, pone Sandersai? 

Jaunuolis nervinosi. Morsas atsisėdo priešais, įbedė į 
jį akis ir laukė. 

— Na, išėjau į kiemą ir pamačiau ją. Aš jos nepaliečiau, 
bet man jau buvo aišku, kad ji negyva. Iškart grįžau ir 
pasakiau direktoriui. 

Morsas linktelėjo galvą: 

— Dar turite ką pasakyti? 

— Lyg ir ne. 

— Kada jūs apsivėmėt, pone Sandersai? 

— A, iš tiesų. Aš išsivėmiau. 

— Ar tai atsitiko po to, kai pamatėte merginą, ar prieš 
tai? 

— Poto. Supykino ją pamačius - tai buvo tarsi koks šokas. 

— Kodėl nesakot man tiesos? 

— Ką turite galvoje? 

Morsas atsiduso. 

— Jūs be mašinos? 

— Be mašinos. 

— Ar visada pasivaikštote po kiemą prieš eidamas 
namo? —- Sandersas nieko neatsakė. - Kiek išgėrėte šį- 
vakar? 

— Kelis viskio. Girtas nebuvau. 

— Pone Sandersai, ar norite, kad viską sužinočiau iš 
kitų? — Iš Sanderso elgesio buvo aišku, kad toks reikalo 
tyrimas jam nebūtų smagus. - Kada jūs čia atėjote? — 
toliau klausinėjo Morsas. 

— Apie pusę aštuonių. 

— Pasigėrėte ir išėjote nusivemti? — Sandersas neno- 
romis sutiko. - Ar visada geriate vienas? 

— Ne visada. 

— Ko jūs laukėte? - Sandersas neatsakė. - Ji nepa- 
sirodė? 

— Ne, - atsakė jis kategoriškai. 

— Bet ji atėjo, ar ne? 

— Ne, jau sakiau. Visą laiką buvau vienas. 

— Bet ji atėjo, ar ne? - ramiai pakartojo Morsas. San- 
dersas atrodė priblokštas. — Ji atėjo, - toliau kalbėjo 

Morsas tokiu pačiu ramiu balsu. - Ji atėjo ir jūs ją pa- 
matėte. Jūs pamatėte ją kieme, ji buvo negyva. 
Jaunuolis linktelėjo galvą. 
— Mudviem reikėtų šnektelti biškelį, - pasakė Morsas 
netaisyklingai. 


Trečias skyrius 


Ketvirtadienis, rugsėjo 30-0ji 


Stovėdamas vienas Silvijos Kei miegamajame Morsas 
pajuto šiokį tokį palengvėjimą. Bjaurios tarnybinės praė- 
jusios nakties pareigos jau buvo atliktos, ir jis įjungė 
savaiminį nuvargusio proto savisaugos mechanizmą. 
Stengėsi pamiršti, kad pažadino ponią Doroti Kei, 0 jos 
vyrą iškvietė iš naktinės pamainos Kaulio automobilių 
gamyklos suvirinimo ceche, šiurkščius jųdviejų kalti- 
nimus kits kitam ir sukrečiantį baisios, beprasmiškos jų 
nelaimės skausmą. Silvijos motina jau buvo išgėrusi rami- 
namųjų vaistų ir nustūmusi tolyn mintis apie tą dieną ir 
atpildo valandą, o tuo tarpu seržantas Luisas sėdėjo po- 
licijos nuovadoje ir stengėsi ištraukti iš Silvijos tėvo kuo 
daugiau naujų faktų. Kruopščiai užsirašė viską - puslapių 
buvo nemažai, tačiau jis abejojo, ar ta medžiaga bus 
vertinga. Po pusvalandžio turėjo susitikti su Morsu. 

Tas miegamasis buvo nedidukas, vienas iš trijų miega- 
mųjų švariuose sublokuotuose namuose Džekdou Korte — 
ramioje puslankiu einančioje gatvėje su jau trūnijančiomis 
medinėmis tvorelėmis; nuo čia iki Vudstoko plento reikėjo 
eiti vos keletą minučių. Morsas atsisėdo ant siauros lovos 

ir apsižvalgė. Paklausė savęs, ar gražiai paklota lova buvo 
mamytės darbas, nes visi požymiai kambaryje bylojo apie 
palaidą ir netvarkingą nužudytosios merginos gyvenimą. 
Didelis spalvotas kažkokio popmuzikos dainininko port- 
retas kabojo nesaugiai prismeigtas virš dujinio židinio 
degiklio, ir Morsas pamanė, kad suprastų jaunimą kur kas 
geriau, jei pats turėtų šeimoje paauglių; šiaip ar taip tą 
gražų jaunuolį gaubė anonimiškumo šydas, ir kad ir kokie 
buvo jo siekiai, Morsas to niekada nesužinos. Keletas 
apatinių buvo nukarę nuo stalo ir kėdės; drauge su balto 
medžio spinta tai buvo vieninteliai kambario baldai. Mor- 
sas atsargiai pakėlė ploną juodą liemenėlę, gulėjusią ant 
kėdės. Silvijos Kei vaizdas, kai jis išvydo ją pirmąsyk, 
žaibiškai šmėstelėjo mintyse, patvyrojo kelias sekundes ir 
pamažėle grįžo atgalios vingriais aplinkiniais pastarųjų 
nesmagių valandų keliais. Ant palangės stirksojo negrabiai 
sukrauta moteriškų žurnalų krūva, ir Morsas greitosiomis 
perbėgo akimis makiažo patarimus, asmeninių bėdų sky- 
relį ir horoskopus. Jokios užuominos į pornografiją. Ati- 
darė spintos duris ir kur kas labiau susidomėjęs ištyrė 
krūvą sijonų, palaidinių, kelnių bei suknelių. Švarios ir 
netvarkingos. Kalnai batų, perdėm modernių, smailia- 
kulnių, bjaurių - pinigų jai nestigo. Ant stalo pastebėjo 
brošiūrą apie turizmo firmų organizuojamas keliones į 
Graikiją, Jugoslaviją bei Kiprą: balti viešbučiai, žydros 
jūros ir smulkiu šriftu išspausdinta žinutė, kad būtina 
apsidrausti ir pasiskiepyti nuo raupų; darbdavio laiškas 
su paaiškinimais apie visus PVM subtilumus ir dienoraštis, 
kuriame nebuvo nieko, tik vienui vienas sausio 2-osi0s įra- 
šas: „Šalta. Nuėjau pažiūrėti Rajano dukters“. 
Luisas pasibeldė į miegamojo duris, paskui įėjo. 
— Ar radote ką, sere? 

Morsas pažvelgė nepatenkintas į linksmą seržantą ir 
nieko neatsakė. 

— Ar galiu? - pasiteiravo Luisas tiesdamas ranką prie 
dienoraščio. 

— Prašom. 

Luisas studijavo dienoraštį, rūpestingai sklaidydamas 
rugsėjo puslapius. Nieko neradęs pradėjo kruopščiai ap- 
žiūrinėti kiekvieną: 

*"— Tik vienos dienos įrašas. 

— Nemačiau nė to. 

— Kaip jums atrodo, ar „šalta“ reiškia šaltą dieną, ar 
jos būseną? 

— Iš kur aš žinau, - atrėžė Morsas, - ir argi tai svarbu, 
velniai griebtų. 

— Galėtume sužinoti, kur pirmomis sausio dienomis 
rodė Rajano dukterį, - pasiūlė Luisas. 

— Galėtume. Ir kiek tas dienoraštis kainavo, ir kas jį 
jai padovanojo, ir kur ji pirkdavo savo šratinukus. Ser- 
žante! Mes tiriame žmogžudystę, o ne raštinės reikmenų 
parduotuvę! 

— Atleiskit. 

— Nors gal jūs ir teisus, - pridūrė. 

— Ponas Kei irgi nedaug ką tepasakė, sere. Norėtumėt 
su juo susitikti? 

— Ne, duokim ramybę tam vargšeliui. 

— Mes iriamės į priekį ne itin sparčiai. 

— Lyg nežinau, - atsakė Morsas. - Panelė Kei vilkėjo 
balta palaidine, ar ne? 

— Taip. 

— Kokios spalvos liemenėlę dėvi jūsų žmona po balta 
palaidine? 

— Manau, kad šviesios. 

— Juodos neužsisegtų? 

— Ji persišviestų. 

— Hmm. Beje, Luisai, ar žinote, kada vakar vakare 
uždegė šviesas? 

— Bijau, kad ne, neatkreipiau dėmesio, - atsakė Lui- 
sas, - bet galiu netrukus sužinoti. 

— Nereikia, - atsakė Morsas. - Dienoraštyje, kurį jūs 
ką tik tyrinėjote, parašyta, kad vakar, rugsėjo 29-ąją, 
buvo šv. Mykolas ir Visų angelų diena, tad šviesos turėjo 
būti uždegtos be dvidešimt septynios vakaro. 

Luisas leidosi siaurais laiptais paskui viršininką ir spė- 
liojo, kas dabar bus. Jiedviem dar nepriėjus laukųjų durų, 
Morsas pasuko galvą ir paklausė: 

— Ką manote apie Moterų išsilaisvinimo organizaciją, 
Luisai? 


Vienuoliktą valandą ryto seržantas Luisas apklausė 
Town and Gown draudimo kompanijos, įsikūrusios Aukš- 
tojoje gatvėje, virš klestinčios tabako parduotuvės, tre- 
čiame ir ketvirtame aukšte, direktorių. Silvija čia dirbo - 
tai buvo pirmoji jos darbovietė - jau daugiau nei metus. 
Ji buvo mašininkė; iškart po mokyklos dvejus metus 
mokėsi sekretorių koledže. Stenografavo prastai, tačiau 
spausdino ji pakankamai tvarkingai, švariai, ir kompanija, 
kaip Luisą užtikrino direktorius, negalėjo skųstis savo 
velione darbuotoja. Ji buvo punktuali ir neįkyri. 

- Patraukli? 

— Kaip čia pasakius... taip, manau, kad taip, - pa- 
tvirtino direktorius. 

Luisas viską užsirašė, jis labai norėjo, kad Morsas būtų 
greta, tačiau inspektorius pasakė, esą jį kankinąs troš- 
kulys, ir nuėjo į „Katedrą“ kitapus gatvės. 

— Jūs minėjote, kad ji dirbo su dviem kitomis mergi- 
nomis, — pasitikslino Luisas. - Manau, reikėtų šnektelt 
su jomis, jei leisite. 

- Žinoma, seržante. - Direktoriui ponui Palmeriui, 
rodės, truputį atlėgo. 

Luisas apklausė abi merginas. Nė viena nebuvo ar- 
tima Silvijos draugė. Kiek joms buvo žinoma, pasto- 
vaus vaikino ji neturėjo. Taip, kartais ji pasigirdavo 
savo seksualiniais nuotykiais, bet juk taip elgdavosi 
daugelis merginų. Ji buvo gana draugiška, bet ne 
„bičė“. 

Luisas išnaršė jos rašomąjį stalą. Įprastiniai niekučiai. 
Veidrodžio šukė, šukos su įstrigusiais keliais šviesiais 
plaukais, vakarykštis Su2, krūvos pieštukų, trintukų, 
mašinėlės juostelių, kalkės. Ant sienos už Silvijos stalo 
buvo prismeigta Omaro Šarifo nuotrauka, greta jos — 
spausdintas atostogų grafikas. Luisas pastebėjo, kad Sil- 
vija turėjo dvi savaites atostogų antroje liepos pusėje, ir 
paklausė merginų, kur ji buvo išvykusi. 

— Rodos, niekur, - atsakė vyresnioji, rami, rimtos iš- 
vaizdos mergina, ką tik peršokusi per antrą dešimtį. 

Luisas atsiduso. 

— Regis, ne ką težinot apie ją? 

Merginos nieko neatsakė. Kiek įmanydamas Luisas 
stengėsi paakinti jas prisidėti prie bylos tyrimo, bet ne- 
sėkmingai. Išėjo iš kontoros prieš pat vidudienį ir nu- 
žingsniavo į „Katedrą“. 

— Vargšė Silvija, - tarė viena iš merginų jam išėjus. 

— Vargšė, —- pakartojo Dženifer Kolbi. 


Luisas netikėtai ir kiek nustebęs surado Morsą prie 
baro, skirto tik vyrams, pačiame „Katedros“ gale. 


26 


— A, čia jūs, Luisai. - Morsas atsistojo ir pastatė ant 
baro tuščią stiklinę. - Ką veiksim? 

Luisas užsisakė pintą kartaus alaus. 

— Dvi pintas jūsų geriausio kartaus alaus, - linksmai 
pasakė Morsas už baro stovinčiam vyriškiui, - ir vieną 
išgerkit pats. 

Staiga Luisas suprato, kad prieš jam ateinant tiedu 
vyrai kalbėjo apie žirgų lenktynes. Morsas paėmė nuo 
prekystalio Sporting Life ir nužingsniavo su savo pa- 
dėjėju į salės kampą. 

— Ar lošiate žirgų lenktynėse, Luisai? 

— Kartais pastatau kelis šilingus per Derbi ir nacio- 
nalines varžybas, bet reguliariai nelošiu. 

— Elkitės taip ir toliau, - pasakė Morsas nutaisęs rim- 
tą balsą. - Nagi pažvelkit, ką pasakysit? - Jis atvertė žir- 
gų lenktynių puslapį ir parodė vieną dalyvį iš Čepstou 
3.15 val. lenktynių: Juodasis princas. - Na, ar nevertas 
svaro, seržante? 

— Žinoma, keistas sutapimas. 

— Dešimt už vieną, - pasakė Morsas, nugurgęs gerą 
gurkšnį. 

— Ar rengiatės už jį statyti, sere? 

— Jau pastačiau, - pasakė Morsas, žiūrėdamas į seną 
barmeną. 

— Ar tai nebus neteisėta, sere? 

— Niekad nestudijavau įstatymo šiuo požiūriu. 

„Negi jam nerūpi išaiškinti tą žmogžudystę“, - pa- 
manė Luisas, ir, tarsi perskaitęs tuos neištartus jo žodžius, 
Morsas staiga paprašė ataskaitos apie velionės padėtį 
kompanijoje Town and Gown. Luisas aiškino labai uoliai, 
ir Morsas jo nepertraukė. Atrodė, kad buvo labiau susi- 
domėjęs savo alumi. Kai Luisas baigė, Morsas liepė jam 

grįžti į policijos nuovadą, išspausdinti ataskaitas ir eiti 
namo išsimiegoti. Luisas nesiginčijo. Jautėsi žvėriškai 
nuvargęs, o miegas atrodė nelyg seniai užmiršta pra- 
banga. 

— Daugiau nieko, sere? 

- Iki rytojaus nieko, o rytoj turit prisistatyti lygiai pusę 
aštuonių. Nebent dar norėtumėte pastatyti kelis šilingus 
už Juodąjį princą. 

Luisas pasikniausė kišenėje ir ištraukė 50 pensų. 

— Manote, jis bus trečias? 

— Graušitės, jeigu jis laimės, - atsakė Morsas. 

— Gerai. 50 pensų. 

Morsas paėmė tuos 50 pensų, ir išeidamas Luisas ma- 
tė, kaip barmenas įsidėjo monetą į kišenę ir įpylė paslap- 
tingajam vyriausiajam inspektoriui dar vieną pintą. 


Ketvirtas skyrius 


Penktadienis, spalio 1-oji 


Lygiai pusę aštuonių ryto Luisas pabeldė į inspek- 
toriaus kabineto duris. Neišgirdęs jokio atsakymo, at- 
sargiai spustelėjo rankeną ir apsidairė. Jokio gyvybės 
ženklo. Tada sugrįžo į vestibiulį ir paklausė budėtojo, ar 
inspektorius Morsas jau atėjo. 

— Nemačiau jo. 

— Jis sakė būsiąs pusę aštuonių. 

— Juk jūs pažįstate inspektorių. 

„Norėčiau pažinti“, - pamanė Luisas, paskui nuėjo 
pasiimt ataskaitų, kurias išspausdino pavargęs vakar po 

pietų, ir atidžiai jas perskaitė. Jis jau padarė viską, ką ga- 
lėjo, bet atspirties taško taip ir nesimatė. Nužingsniavo į 
valgyklą ir užsisakė puodelį kavos. Konsteblis Diksonas, 
geras Luiso pažįstamas, smagiai tvarkė kumpį su pomi- 
dorais. 

— Kaip sekasi aiškint žmogžudystę, seržante? 

— Dar tik pati pradžia. 

— Dirbat su seniu Morsu? 

— Taip. 

— Keistas šiknius, ar ne? - Luisas nepaneigė tos nuomo- 
nės. - Pasakysiu tik viena, - pridūrė Diksonas. - Jis išėjo 
iš čia vakar gerokai po vidurnakčio. Šokdino visus, kas 
tiktai buvo pastate. Visi telefonai, regis, buvo įkaitę iki rau- 
donumo. Jergutėliau, kai nori, tas vyrukas sugeba dirbti. 

Luisas pasijuto susigėdęs. Jis kuo saldžiausiai pūtė sau 
į akį nuo vakar vakaro šešių iki šešių ryto. Morsas, ži- 
noma, nusipelnė miego, ir Luisas atsisėdo išgerti kavos. 

Po dešimties minučių švariai nusiskutęs Morsas žva- 
liai įžengė į valgyklą. 

— A, jūs čia, Luisai. Atleiskit, kad pavėlavau. - Užsi- 
sakė kavos ir atsisėdo priešais jį. - Turiu jums blogų 
naujienų. - Luisas nudūrė jį skubriu žvilgsniu. - Praradot 
savo pinigus. Tasai kupranugaris su užkietėjusiais vi- 
duriais atbėgo antras. 

Luisas nusišypsojo: 

— Niekai, sere. Tikiuosi, jūs pralošėt ne per daugiausiai. 

Morsas papurtė galvą: 

— Ne, nieko nepralošiau, netgi uždirbau kelis svarus, 
kiekvienąsyk stačiau už trečiąjį. 

— Bet... - pradėjo Luisas. 

— Gana, - nutraukė jį Morsas. - Išgerkit savo kavą. 
Darbas laukia. 

Keturias valandas jie rūšiavo vakar Morso inicijuotų 
gausybės apklausų ataskaitas. Dvyliktą valandą Luisui 
pasirodė, kad apie Silviją Kei jis žino daugiau nei apie 
savo žmoną. Labai kruopščiai perskaitė viską - taip rei- 
kalavo Morsas - ir pajuto, kad daugelis faktų pradėjo 
tvirtai sietis jo sąmonėje vienas su kitu. Atkreipė dėmesį, 
kad Morsas tiesiog ryte rijo ataskaitas, tarsi žmogus, 
praleidžiantis nuobodaus romano puslapius, nors kartais 
vėl sugrįždavo prie kokios nors keistesnės ir pakerėtas 
sutelkdavo į ją visą dėmesį. 

— Na? - galiausiai paklausė Morsas. 

— Manau, man daug kas paaiškėjo, sere. 

— Puiku. 

— Regis, jus labai sudomino keletas ataskaitų. 

— Argi? —- Morsas atrodė nustebęs. 

— Sekretorių koledžo ataskaitą jūs tyrinėjote kokias 
dešimt minučių, nors jos tik pusė puslapio. 

— Jūs labai pastabus, Luisai. Gaila, tačiau turėsiu jus 
nuvilti. Tai buvo prasčiausiai parašyta ataskaita iš visų, 
kokias skaičiau per daugelį metų: ne mažiau nei dvylika 
siaubingų gramatikos klaidų dešimtyje eilučių! Kokia 
pamaina ateina! 

Luisas apie tai nieko nenutuokė ir pristigo drąsos pa- 
klausti inspektorių, kaip statistiškai atrodytų jo paties 
padriko stiliaus radiniai. Todėl pasiteiravo: 

—- Ar mums pavyko ką užčiuopti, sere? 

— Abejoju, - atsakė Morsas. 

Luisas toks tikras nebuvo. Silvijos veiksmai praėjusį 
trečiadienį, rodės, išsirikiavo tiksliai. Iš savo kontoros 
Aukštojoje gatvėje ji išėjo penktą po pietų ir tikriausiai 
nužingsniavo tuos maždaug šimtą jardų iki autobuso 
Nr. 2 stotelės prie Universiteto koledžo. Namo parėjo be 

dvidešimt penkių šešios ir sočiai pavalgė. Pasakė motinai 
grįšianti vėlai, išėjo iš namų maždaug pusę septynių, 
vilkėjo, kaip buvo nustatyta, tais pačiais drabužiais, su 
kuriais buvo rasta. Kažkokiu būdu nusikapstė iki Vuds- 
toko. Luisui visa tai atrodė pakankamai daug žadantis 
išeities taškas po vos kelių pradinių apklausų. 

— Sere, ar norėtumėte, kad nueičiau į autobusų kom- 
paniją ir patikrinčiau, kas vairavo autobusus į Vudstoką? 

— Tai jau padaryta, - pasakė Morsas. 

— Nieko gero? - seržanto veide pasirodė nusivylimas. 

— Nemanau, kad ji važiavo autobusu. 

— Vadinasi, taksi? 

— Sunkiai tikėtina, ar nemanot? 

— Nežinau, sere. Gal tai ne taip ir brangu. 

— Gal ir ne, bet man tai atrodo visai neįtikėtina. Jeigu 
ji būtų norėjusi važiuoti taksi, būtų išsikvietusi jį iš na- 
mų, - juk turi telefoną. 

— Gal ji taip ir padarė, sere. 

— Ne. Niekas iš Kei šeimos vakar telefonu neskambino. 

Luisas pasijuto visiškai prarandąs pasitikėjimą savim: 

— Rodos, ne ką tegaliu padėti, - pasakė. Bet Morsas 
jo pastabos nepaisė. 

— Luisai, kaip jūs važiuotumėte iš Oksfordo į Vud- 
stoką? 

— Mašina, sere. 

— Ji neturėjo mašinos. 

— Kuri nors iš draugių pavežė? 

— Jūs juk parašėte ataskaitą. Regis, ji neturėjo daug 
draugių. 

— Manot, kad draugas, sere? 

— O jūs? 

Luisas valandėlę pamąstė. 

— Būtų labai keista, jeigu tai būtų buvęs draugas. Tuo- 
met kodėl jis nepasiėmė jos iš namų? 

— Iš tikrųjų kodėl? 

— Ją paėmė ne iš namų? 

— Ne, motina matė, kaip ji išėjo. 

— Vadinas, jūs apklausėte jos motiną, sere? 

— Taip, kalbėjausi su ja aną vakarą. 

— Ar ji labai sielojasi? 

— Ji tvirta moteris, Luisai, ir man patinka. Žinoma, 
labai nuliūdusi ir sukrėsta. Tačiau ne taip beviltiškai, kaip 
aš tikėjausi. Regis, ta jos graži duktė jai buvo tikra kan- 
kynė. 

Morsas nužingsniavo prie didžiulio veidrodžio, išsi- 
traukė šukas ir pradėjo glotninti retėjančius plaukus. 
Rūpestingai užšukavo kelias sruogas ant plikės pakau- 
šyje, vėl įsikišo šukas į kišenę ir paklausė nustėrusio 
Luiso, ką jis manąs apie tokią jo šukuoseną. 

— Matote, Luisai, jeigu Silvija nevažiavo nei autobusu, 
nei taksi, nei draugelio mašina, tai kaip, po galais, ji 
atsidūrė Vudstoke? Ir prisiminkit, kad į Vudstoką ji vis 
dėlto nusigavo. 

— Tikriausiai sustabdė pro šalį važiuojančią mašiną, 
sere. 

Morsas vis dar žiūrėjo į savo atspindį veidrodyje. 

— Taip, Luisai, manau, kad ji taip ir padarė. Ir kaip tik 
todėl, - jis vėl išsitraukė šukas ir dar kartą brūkštelėjo 
per netvarkingai styrančius plaukus, - kaip tik todėl, 
manau, šįvakar reikia įjungti į darbą ir TV. - Pakėlė 
telefono ragelį ir surinko policijos viršininko numerį. — 
Nueikit pusdienių, Luisai. Susitiksime vėliau. 

— Ar jums ko užsakyti, sere? 

— Ne, turiu saugoti linijas. 

Silvijos Kei mirtis buvo nuodugniai aprašyta ketvir- 
tadienio popietės Oxford Mail numeryje, o penktadienio 
rytą apie tai buvo plačiai paskelbta nacionalinėje spau- 
doje. Penktadienio vakarą tiek per BBC, tiek per ITV 
žinias buvo transliuojamas interviu su vyriausiuoju ins- 
pektoriumi Morsu: jis prašė pagelbėti visus, kurie tre- 
čiadienį, rugsėjo 29-ąją, buvo Vudstoko kelyje tarp šešių 
keturiasdešimt ir septynių penkiolikos vakaro. Morsas 
informavo tautą, kad policija ieško labai pavojingo žmo- 
gaus, kuris gali užpulti bet kada, nes teisme Silvijos Kei 
žudikas bus kaltinamas ne tik tyčine žmogžudyste, bet ir 
seksualiniu smurtu ir išprievartavimu. 

Kai Morsas kalbėjosi su laidos rengėjais, Luisas sto- 
vėjo nuošalėje, paskui, kai tas spektaklis baigėsi, priėjo 
prie jo. 

— Prakeiktas vėjas! - iškošė Morsas sutaršytais plaukais. 

— Sere, ar jūs iš tikrųjų manote, kad jis galėtų nužudyti 
dar ką nors? 

— Labai tuo abejoju, - atsakė Morsas. 


Penktas skyrius 


Penktadienis, spalio 1-oji 


Kasdien, išskyrus retas išimtis, ponas Bernardas Krau- 
teris išeidavo iš savo atskiro namuko Sautdauno gatvėje, 
šiauriniame Oksforde, maždaug devynios keturiasdešimt 
vakaro. Kiekvieną vakarą jo maršrutas būdavo tas pats. 
Tvarkingai uždaręs paskui save baltus vartelius, vedančius 

į nedidukę margą veją, pasukdavo į dešinę, nueidavo gatve 
iki pat galo, dar kartą pasukdavo į dešinę ir labai tikslingai 
nužingsniuodavo iki Flečerio baro. Nors buvo Lonsdeilo 
koledžo anglų literatūros dėstytojas ir mokėjo labai aiškiai 
reikšti mintis, jam būtų buvę sunku tiksliai paaiškinti ir 
nepritariančiai tam Žmonai, ir sau pačiam, kas jį taip trau- 
kė į tą niekuo neišsiskiriančią smuklę su labai skirtingais, 
bet nuolatiniais ir maloniais lankytojais. 

Tačiau spalio 1-ąją, penktadienio vakarą, buvo paste- 
bėta, kad Krauteris, užvėręs paskui save vartelius, keliom 
sekundėm apmirė nudūręs akis į žemę, sutrikęs, tarytum 
būtų nugrimzdęs į gilias, neramias mintis, paskui, prie- 
šingai nei buvo įpratęs ir linkęs, pasuko kairėn. Iš lėto 
nužingsniavo iki gatvės galo, kur prie apšiurusių garažų 
kairėje pusėje stovėjo telefono būdelė. Šiaip jau nekantrus 
net būdamas geros nuotaikos, o dabar anaiptol toks nebu- 
vo, jis nenustygo vietoje ir nesmagiai žingsniavo pirmyn 
atgal, vis dirsčiodamas į laikrodį ir piktai šnairuodamas į 
apkūnią moteriškę būdelėje. Ji buvo prastai pasirengusi 
ištverti priešais ją stovinčio trikampio įtaiso grėsmę: mo- 
netų keitimo aparatas neveikė, ir ji viena ranka krapštė 
surūšiuotas piniginėje monetas. Bet nepasidavė, ir Krau- 
teris kilniaširdžiai susirūpino, ar tik nebus staiga rimtai 
susirgęs vienas iš jos vaikų, o tėvelis dirba naktinėje pa- 
mainoje, ir padėti nėra kam. Ir vis dėlto suabejojo, ar jos 
skambutis toks pat svarbus, kaip būsimasis jo skambutis. 
Naujienų biuletenis visuomet patraukdavo jo dėmėsį, kad 
1r kokios trivialios būdavo skelbiamos jame žinutės, o 
pranešimas, kurį išklausė per devintos valandos vakaro 
BBC televizijos žinias, buvo toli gražu ne banalus. Jis žodis 
po žodžio prisiminė viską, ką sakė policijos inspektorius: 
„Mes labai džiaugsimės, jei koks vairuotojas...“ Taip, jis 

galėtų pasakyti jiems šį bei tą, nes suvaidino savo vaidmenį 
toje siaubingoje ir tragiškoje įvykių sekoje. Bet ką jis pa- 
sakys? Juk jis negali pasakyti jiems tiesos. Net ir pusiau 
tiesos. Silpnas jo ryžtas pradėjo gesti. Na, dar minutę tai 
vargšei moteriškei jis duos - tik vieną, ne daugiau. 


Tą patį vakarą be dvidešimties dešimtą susijaudinęs 
seržantas Luisas paskambino vyriausiajam inspektoriui 
Morsui. 

— Lūžis, sere. Manau, įvyko lūžis. 

— Ką jūs sakot? 

— Taip. Liudininkas, sere. Ponia Meibl Džerman. Ji 
matė nužudytąją merginą... 

— Jūs norit pasakyti, - nutraukė jį Morsas, - kad ji 
matė merginą, kuri vėliau buvo nužudyta? 

— Būtent. Mes galim gauti išsamų jos pareiškimą kada 
tik panorėsim. 

— Jūs norit pasakyti, kad dar negavot jo? 

— Ji paskambino tik prieš penkias minutes, sere. Einu 
tiesiai pas ją. Ji vietinė. Gal norėtumėt eiti drauge? 

— Ne, - atsakė Morsas. 

— Gerai, sere. Išspausdinsiu jums visą medžiagą ry- 
tojaus rytui. 

— Gerai. 

— Pasisekė, ar ne? Netrukus prieisim ir tą kitą merginą. 

— Kokią kitą merginą? - ramiai paklausė Morsas. 

— Na, suprantate, sere... 

— Koks ponios Džerman adresas? - Morsas nenoriai 
nusiavė šliures ir siektelėjo batų. 


— Truputį pavėlavote, Bernardai. Ką tai galėtų reikšti? 
Flečerio bare Bernardą mėgo visi, jis visada buvo pasi- 

rengęs atverti piniginę savai kompanijai - ir ne tik. Nuo- 
latiniai lankytojai pažinojo jį kaip gerą vardą pelniusį 
universiteto darbuotoją, tačiau jis buvo ir atidus klau- 
sytojas, juokdavosi iš paskutinių sąmojų taip pat nuo- 
širdžiai kaip ir kaimynas, o ir pats kartais iškalbingai 
papostringaudavo apie vyriausybės kvailumą ir prastą 
Oksfordo futbolo komandos žaidimą. Bet šiandien jis 
nieko nekalbėjo. Maždaug dvidešimt penkios po dešim- 
tos vakaro jau buvo kaip visada be vargo išgėręs tris pin- 
tas geriausio kartaus alaus ir atsistojo eiti. 

— Dar vieną prieš kelionę, Bernardai? 

— Ačiū, ne. Gana to arklio myžalo šiam vakarui. 

— Ir vėl nemalonumai? 

— Tiesiog neišlendu iš jų, šimts perkūnų. 

Namo žingsniavo lėtai. Žinojo: jei miegamajame degs 
šviesa, vadinasi, Margaret, jo žmona, skaito lovoje lauk- 
dama pargrįžtančio bastūno vyro. Jei bus tamsu, vadi- 
nasi, tikriausiai žiūri televizorių. Nusprendė pasielgti taip 
pat kvailai, kaip elgdavosi, kai buvo vaikas, kai mė- 
gindavo aplenkt mašiną bėgdamas iki arčiausiai stovinčio 
žibinto. Jei ji jau lovoje, jis eis tiesiai namo, jei ne — 
paskambins į policiją. Įsuko į gatvę ir iškart pamatė, kad 
miegamajame dega šviesa. 


Ponia Džerman davė parodymus labai gyvai, nors ir 
jaudinosi. Jos atmintis buvo stulbinamai šviesi, ir ser- 
žanto Luiso užrašai brinkte brinko nuo faktų. Morsas tą 
reikalą paliko jam. Jis svarstė, ar Luisas neklydo many- 
damas, jog tai rimtas lūžis, ir pasvarstęs nusprendė, kad 
iš tikrųjų taip ir buvo. Jis nekantravo ir bodėjosi ste- 
bėdamas, kaip profesionaliai ir pedantiškai jo seržantas 
tyrė susitikimo prie autobusų stotelės chronologiją ir 

teiravosi visų smulkmenų. Tačiau žinojo, kad reikia tai 
atlikti ir kad Luisas daro tai gerai. Leido jiedviem pa- 
sikalbėti tris ketvirčius valandos. 

— Na, norėčiau nuoširdžiai padėkoti jums, ponia Džer- 
man. - Luisas užvertė bloknotą ir patenkintas droviai 
pažvelgė į viršininką. 

— Gal galėtumėte užsukti pas mus rytoj ryte? - pa- 
klausė Morsas. - Seržantas Luisas išspausdins jūsų pa- 
rodymus, norėtume, kad peržvelgtumėte, ar viskas būtent 
taip. Tiesiog formalumas, nieko daugiau. 

Luisas atsistojo eiti, bet Morsas vėl pasodino jį slapta 
mestu žvilgsniu. 

— Ponia Džerman, - prabilo, - ar negalėtumėte pa- 
daryti mums paskutinę paslaugą? Labai norėčiau išgerti 
puodelį arbatos. Žinau, kad jau vėlu, bet... 

— Kodėl gi ne, žinoma, inspektoriau. Galėjote pasakyti 
ir anksčiau. — Ji išskubėjo iš kambario, ir policininkai 
išgirdo, kaip ji atsuko vandenį ir tarškino puodelius. 

— Gražiai padirbėjote, seržante. 

— Ačiū, sere. 

— O dabar klausykit. Tas autobusas. Patikrinkite jį kuo 
greičiau. 

— Bet jūs sakėt peržiūrėjęs visus autobusus, sere. 

— Patikrinkite juos gerai dar kartą. 

— Gerai. 

— Ir dar tas vilkikas. Jei bent kiek pasiseks, galim ap- 
tikti jo pėdsakus. 

— Manote? 

- Jūs turit tikslų laiką, tai ko dar reikia, vyruti? 

— Dar ką nors, sere? - nuolankiai paklausė Luisas. 

— Taip. Pasilikit ir užrašykit dar kelias pastabas. Aš 
dar grįšiu prie to. 


37 


Virtuvės durys atsidarė, ir jose vėl pasirodė ponia Džer- 
man. 

— Pagalvojau, gal ponai norėtų šlakelį viskio vietoj 
arbatos? Turiu butelį nuo Kalėdų - pati viena niekad 
negeriu. 

— Nagi nagi, - tarstelėjo Morsas, - jūs labai apdairi 
moteris, ponia Džerman. 

Luisas vangiai šyptelėjo. Žinojo, kas dabar bus. Dėja vu. 

— Manau, lašelis škotiško viskio dabar man būtų-pats 
tas. Gal ir jūs išgersit su mumis šlakelį? 

— O ne, sere, aš išgersiu arbatos, jeigu jūs nieko prieš. — 
Ištraukė indaujos stalčių ir paėmė dvi stiklinaites. 

— Tik vieną stiklinaitę, ponia Džerman, - patikslino 
Morsas. - Labai jau gaila, aišku, bet seržantas Lui- 
sas dabar tarnyboje, o jūs suprantat, kad policininkui 
draudžiama vartoti alkoholį darbo metu. Juk jūs ne- 
norite, kad jis pažeistų įstatymą, ar ne? 

Luisas sumurmėjo kažką po nosimi. 

Morsas šypsojosi žiūrėdamas į dosniai įpiltą viskį, O 
jo padėjėjas blaiviai maišė cukrų mažulyčiame bjauriai 
rudos arbatos puodelyje. 

— Ponia Džerman, norėčiau užduoti jums dar vieną kitą 
klausimą iš to, ką jūs pasakėte seržantui Luisui. Tikiuosi, 
nesate labai pavargusi? 

— O ne. 

— Ar neprisimenate, kaip atrodė ta kita mergina? Ar ji 
nebuvo truputį susierzinusi? Truputį susinervinusi? 

— Nemanau, na, tiesą pasakius, nežinau. Gal ir buvo 
kiek susinervinusi. 

— Truputį išsigandusi? 

— O ne. Anaiptol. Truputį, na, tarkim įsijaudrinusi. 
Taip, būtent įsijaudrinusi. 

- Įsijaudrinusi ir nekantraujanti? 

— Manyčiau, kad taip. 

— O dabar norėčiau, kad viską prisimintumėte vėl. Už- 
simerkite, jei jums taip bus lengviau, ir įsivaizduokite, kad 
jūs vėl autobusų stotelėje. Ar galite prisiminti ką nors, bet 
ką iš to, ką ji kalbėjo? Ji paklausė jūsų, ar kitas autobusas 
važiuoja į Vudstoką. Jau sakėt mums. O dar ką? 

— Negaliu prisiminti. Nieko, rodos, nebegaliu prisi- 
minti. 

— Neskubinkit savęs, ponia Džerman. Tiesiog atsi- 
palaiduokit ir pamėginkit vėl viską įsivaizduoti. Nesku- 
bėkit. 

Ponia Džerman užsimerkė, ir Morsas stebėjo ją ne- 
kantriai laukdamas. Ji nepasakė nieko. Galiausiai Morsas 
nutraukė nejaukią tylą: 

— O toji nužudytoji mergina?.. Ar ji pasakė dar ką 
nors? Minėjote, kad ji norėjo stabdyti pravažiuojančias 
mašinas. 

— Taip, ji pasakė kažką panašaus į „Eime“. 

— Ir „Viskas bus gerai“? - pridūrė Morsas. 

— Taip. „Viskas bus gerai. Pakrizensim iš to rytoj.“ 

Morsui sustingo kraujas. Jis nė nekrustelėjo. Bet po- 
nios Džerman atmintis jau išspaudė viską, ką galėjo. 

Morsas atsipalaidavo: 

— Užlaikėm jus labai ilgai, bet buvot nuostabi. O šitas 
škotiškas viskis, regis, vienas iš rinktinių? 

— O, sere, gal išgertumėt dar šlakelį? 

— Na, matyt, nepavyks atsisakyti, ponia Džerman. 
Taip, šlakelį puikiausio škotiško viskio, kokio nesu raga- 
vęs daugelį metų. 

Kai ponia Džerman atsuko nugarą pildydama Morsui 
stiklinaitę, šis rūsčiu žvilgsniu liepė Luisui nejudėti iš 

vietos ir dar gerą pusvalandį kuo subtiliausiai stengėsi 
padėti geraširdei moteriškei prisiminti atsitiktinį susiti- 
kimą su nužudytąja mergina ir jos bendrakeleive. Bet iš 
to nieko neišėjo. 

— Dar vienas dalykas, ponia Džerman. Kai ateisit pas 
mus rytoj ryte, mes surengsime jums atpažinimo pro- 
cedūrą. Tai užtruks ne ilgiau kaip minutę ar dvi. 

- Jūs norit pasakyti, kad aš turėsiu... Vaje! 

Be ketvirčio dvylika Morsas ir Luisas atsisveikino su 
ponia Džerman. Jiedu stovėjo prie savo automobilių, kai 
staiga namų durys vėl atsivėrė ir ponia Džerman atsku- 
bėjo prie Morso. 

— Dar vienas dalykas, sere. Ką tik prisiminiau. Kai pasa- 
kėte užsimerkti ir tiesiog prisiminti, kaip viskas buvo. 
Kažkas atėjo į galvą. Dėl tos kitos merginos, sere. Kai ji 
bėgo, tai kažkaip šleivojo - ar suprantat, ką noriu pasa- 
kyti, sere? 

— Taip, suprantu, - atsakė Morsas. 

Abu vyriškiai grįžo į nuovadą. Pasiteiravęs, ar nebuvo 
daugiau skambučių, ir sužinojęs, kad nebuvo, Morsas 
pasikvietė Luisą į savo kabinetą. 

— Na, bičiuli? - Morsas, rodės, buvo patenkintas savim. 

— Jūs pasakėte jai, kad surengsite atpažinimo pro- 
cedūrą? - paklausė sutrikęs Luisas. 

— Taip. O dabar pasakykite štai ką. Koks, jūsų nuo- 
mone, faktas, sužinotas iš ponios Džerman, buvo svar- 
biausias? 

— Vertingos informacijos gavome nedaug. 

— Gavome. Bet tik vienas faktas pašiaušė plaukus ant 
galvos, tiesa? - Luisas stengėsi nutaisyti protingą miną. — 
Juk sužinojome, kad merginos turėjo smagiai pakrizenti 
iš viso to rytojaus rytą, ar ne? - pasakė Morsas. 

— A, suprantu, - atsakė Luisas nieko nesuprasdamas. 

— Suprantate, ką tai reiškia? Jiedvi turėjo susitikti kitą 
rytą - ketvirtadienio rytą, - o mes juk žinome, kad Silvija 
Kei tarnavo, ir žinome, kur ji tarnavo, tiesa? 

— Vadinasi, kita mergina dirba ten pat. 

— Regis, parodymas labai jau lenkia ton pusėn, Luisai. 

— Bet aš buvau ten, sere, ir nė viena iš jų nepasakė nė 
žodžio. 

— Jums neatrodo, kad tai labai įdomu? 

— Regis, nepadariau to, ką privalėjau? - nelaimingas 
Luisas nudelbė akis į vyriausiojo inspektoriaus kilimą. 

— Ar nemanot, - toliau kalbėjo Morsas, - jog dabar 
žinom, kad viena iš merginų... kiek jų ten buvo? 

— Keturiolika. 

— Jog viena iš tų merginų mažų mažiausiai slepia labai 
svarbų parodymą ir geriausiu atveju išsijuosusi meluoja. 

— Aš kalbėjausi ne su visomis, sere. 

— Viešpatie švenčiausias, vyruti! Juk jos žinojo, ko jūs 
ten atėjote, ar jums taip neatrodo? Viena jų bendradarbė 
nužudyta. Žmogžudystę tiriančios grupės seržantas atei- 
na į jų kontorą. Kokio galo, jų nuomone, jūs atėjote? 
Pranešti apie tai suknistoms mašininkėms? Ne, jūs pa- 
sielgėte kuo puikiausiai, Luisai. Neprivertėte mūsų mer- 
gaičiukės išausti mums painaus voratinklio. Ji mano, kad 
ji saugi, o aš tik to ir noriu. - Morsas atsistojo. - Norė- 
čiau, kad numigtumete, Luisai. Bet prieš išeidamas suras- 
kite man pono Palmerio namų adresą. Manau, reikėtų 
trumpam užsukt pas jį. 

— Juk neketinat pasibelst į jo duris dabar, sere? 

— Aš ne tik ketinu pasibelst į jo duris vos gavęs tą 
adresą, Luisai, aš ketinu jį paprašyti, žinoma, labai malo- 
niai, kad jis atidarytų savo kontorą, ir ketinu peržiūrėti 

asmeninius tų keturiolikos panelių stalčius. Tai turėtų 
būti labai įdomus užsiėmimas. 

— Ar jums nereikia kratos orderio, sere? 

— Niekada nesupratau, kas teisiškai yra tas kratos 
orderis, - pasiskundė Morsas. 

— Manau, kad privalote jį turėti, sere. 

— Gal jūs man pasakysite, kur, po velnių, aš rasiu žmo- 
gų, Kuris pasirašytų man tą orderį naktį? O gal dabar 
jau rytas? 

— Bet jeigu ponas Palmeris pareikalaus savo teisių... — 
pradėjo Luisas. 

— Pasakysiu jam, kad ieškome žmogaus, kuris išprie- 
vartavo ir nužudė vieną iš jo merginų, - atšovė Morsas, — 
o ne šlykščių Puolbelio atvirukų. 

— Ar norėtumėte, kad eičiau su jumis, sere? 

— Ne, padarykite, ką prašiau, ir eikite miegoti. 

— Tuomet sėkmės, sere. 

— Man jos neprireiks, - pasakė Morsas. - Žinau, jūs 
niekada nepatikėsite, bet aš galiu būti įkyrus tipas, kai 
to noriu. Ponas Palmeris šoks iš lovos taip, tarsi blusa 
būtų įkandus jam į uodegą. 


Bet Town and Gown draudimo kompanijos direkto- 
rius, nors ir malonėjo išlipti iš lovos, kategoriškai atsisa- 
kė išsinerti iš savo pižamos. Jis paprašė Morsą oficialaus 
leidimo apieškoti jo įstaigą, o sužinojęs, kad šis jo netu- 
ri, tvirtai spyrėsi visiems jo meilikaujamiems prašymams 
ir grasinimams. Inspektorius suprato gerokai apsirikęs 
vertindamas tą direktoriuką. Po užsitęsusių derybų ga- 
liausiai vis dėlto buvo rastas politinis sprendimas. Visi 
Town and Gown tarnautojai bus sukviesti į direktoriaus 
kabinetą be ketvirčio devynios ir paklausti, ar neprieš- 

tarauja, kad policija patikrintų jų gautą asmeninę ko- 
respondenciją. Jeigu niekas neprieštaraus (Palmeris užtik- 
rino Morsą), inspektorius galės atplėšti visus laiškus ir 
slapta nusikopijuoti bet kurį, kuris jam pasirodys esąs 
vertingas. Be to, visos tarnautojos moterys bus papra- 
šytos nuvykti į Temzės slėnio policijos skyrių akistatos 
procedūrai truputį vėliau tą patį rytą. Palmeris kiek už- 
truks tvarkydamas būtinus telefoninius reikalus ir kitus 
svarbius dalykus. Gerai, kad išpuolė šeštadienis: įstaiga 
baigia darbą vidudienį. 

Gal ir ne taip jau prastai išėjo, vėliau pamanė Morsas. 
Vargais negalais grįžo į nuovadą ir pats nusistebėjo, kad 
turėdamas tokią patirtį taip karštai griebėsi neapgalvotai 
ir bergždžiai sumanytos schemos. Ir vis dėlto, kad ir kaip 
keista, jis nesuklydo, pamanė. Kaulų čiulpais pajuto, kad 
dabartinėje tyrimo stadijoje reikia skubėti. Jautėsi balan- 
suojąs ties reikšmingu lūžiu, nors tada dar nesuvokė, kiek 
lūžių prireiks, kad ta byla būtų išaiškinta. Kaip kad nesu- 
vokė ir to, jog atsisakęs įsileisti jį be oficialaus orderio į 
savo patalpas Palmeris keistu ir iškreiptu būdu pateikė 
jam labai reikšmingą įkalti. Mat laiškas, adresuotas vie- 
nai iš jaunųjų Palmerio tarnautojų, jau keliavo, ir jokia 
galia žemėje, nebent tik kokio nieko neįtariančio laiškų 
rūšiuotojo neveiklumas, negalėtų - ir iš tikrųjų negalėjo - 
sukliudyti jam būti netrukus pristatytam. 

Morsas grįžo į nuovadą ir valandą praleido prie rašo- 
mojo stalo. Baigė tą darbą penkiolika po keturių ryto; 
sėdėjo juodame odiniame krėsle. Eiti namo nebebuvo 
prasmės. Apmąstė tą atvejį: iš pradžių iš lėto, metodiškai 
ištirdamas jau žinomus faktus, paskui padarė tai, ką, jei 
būtų ne toks apsnūdęs, pavadintų intuityvių skubrių šuo- 
lių seka: visi jie baigdavosi sutemomis arba visiška tamsa. 


43 


Bet jis žinojo, kad visa, kas nutiko trečiadienio vakarą, 
buvo pagrįsta tam tikrų žmonių veiksmais, o tie žmonės 
buvo veikiami paprastų aistrų: meilės ir neapykantos, 
godumo ir pavydo. Tai buvo visai ne mįslė. Tai buvo 
dėlionės dalelių dėliojimas - dalelių, kurios dabar štai 
patenka jam į rankas. Jis užsnūdo. Sapnavo čia patrauk- 
lią raudonplaukę barmenę, čia gražuolę blondinę sukru- 
vintais plaukais. Regis, jis visada sapnuodavo moteris. 
Kartais paklausdavo savęs: ką sapnuotų, jei vestų? 
Tikriausiai moteris, pamanė. 


Šeštas skyrius 


Šeštadienis, spalio 2-oji, rytas 


— O kas toliau? - kalbėjo Džudit, pono Palmerio as- 
meninė sekretorė. - Jis pasakė, kad atplėš mūsų laiškus! 

— Jūs galėjote nesutikti, - pasakė Sandra - maloni, 
beviltiška mergina, nepasiekusi nei aukštesnės padėties, 
nei atlyginimo nuo tada, kai pradėjo čia dirbti prieš trejus 
metus. 

— Aš taip ir padariau, beveik, - įsiterpė Rut - mergina 
nuolat mirksinčiomis blakstienomis ir peteliškės proto. 
— O jeigu Bobas atsiuntė man vieną iš savo aistringų 
laiškų! - ir ji nervingai sukikeno. 

Dauguma merginų buvo jaunos, netekėjusios ir gy- 
veno su tėvais. Rytinį paštą pristatydavo vėlai, todėl 
būgštaudamos, kad tėvai pradės kišti nosį ne į savo rei- 
kalus, kai kurios davė susirašinėjimo draugams įstaigos 
adresą. Ant daugelio gaunamų laiškų būdavo užrašyta 

„asmeniškai, konfidencialiai“, „asmeniškai“, ir neįžval- 
gus stebėtojas galėjo pamanyti, kad Town and Gown - 
slapto žvalgybos departamento vadavietė. Bet Palmeris 
filosofiškai ramiai žiūrėjo į tokį menką piktnaudžiavimą 
savo įstaiga, nors sykiu nenuleido vanago akies nuo tele- 
foninių kontoros sąskaitų. Jam atrodė, kad toks susita- 
rimas nepažeidžia padorumo normų. 

Morsas įvarė šiokios tokios baimės visoms merginoms, 
ir jo ramiai ištarti pageidavimai buvo išklausyti su tyliu 
nepritarimo murmesiu. Žinoma, visos jos norinčios padė- 
ti. Juk jis ketinąs tik nusikopijuoti laiškus, ir viskas bus 
išsaugota didžiausioje paslaptyje. Vis dėlto Rut sužino- 
jusi, jog šįryt ištvirkėliškų Bobo pasiūlymų atsargos buvo 
laikinai išsemtos, išleido garsų palengvėjimo atodūsį. 
Tegu jie ir plačių pažiūrų, bet... 

— Manau, mes visos turime padėti jiems sužinoti kuo 
daugiau apie vargšelę Silviją, - pasakė Sandra. Nors ir 
nepaslankaus proto, ji buvo jautri mergina, 1r. Silvijos 
mirtis labai ją nuliūdino, netgi šiek tiek išgąsdino. Ji savaip, 
naiviai troško prisidėti kuo nors prie tardymo, tad labai 
nusivylė, nors ir nenustebo, kad niekas jai neparašė. 

Morsui teko išstudijuoti septynis asmeninius laiškus 
ir du atvirukus. Kai jis greitosiomis permetė kiekvieną 
jų akimis prieš dėdamas į kopijavimo aparatą, pajuto, 
jog tai gan kvailas reikalas. Dar liko ta atpažinimo pro- 
cedūra, iš kurios jis nemažai tikėjosi, nors blaivinančioje 
ryto šviesoje tas vilčių rodiklis ir smuktelėjo keliomis 
padalomis. 

- Ar tau yra tekę dalyvauti atpažinimo procedūroje? — 
paklausė Sandra. 

— Aišku, ne, - atsakė Džudit. - Juk ne kiekvieną savaitę 
tiesiogiai susiduri su žmogžudyste, ar ne? 

— Aš tik paklausiau. 

— Ką mes darysime? - paklausė Rut. 

— Darysime tai, ką lieps. - Džudit šventai tikėjo val- 
džios dorybingumu ir kartais jai norėdavosi, kad ponas 
Palmeris, nors jis, žinoma, labai malonus, būtų šiek tiek 
kietesnis ir ne toks draugiškas vienai kitai savo tarnau- 
tojai. 

— Aš vienąkart mačiau tai kine, - pasakė Sandra. 

— O aš per televizorių, - įsiterpė Rut. - Viskas vyks 
būtent taip? 

Vėliau jos nutarė, kad viskas vyko būtent taip. Ir labai 
nusivylė. Kažkokia neaiški moteriškė ėjo pro jas ir žiūrėjo 
į kiekvieną, kai jos tarė žodžius: „Ar nežinote, kada bus 
kitas autobusas?“ Ji atrodė visai nebaisi. O gal būtų 
baisu, jei būtų uždėjusi ranką ant peties? Bet neuždėjo. 
Tik praėjo pro visas merginas, paskui sugrįžo ir išėjo. 
Tasai inspektorius, matyt, kažko tikėjosi? Galų gale tai 
buvo net juokinga, ar ne? Bėgti iki tų durų pačiam kiemo 
gale. Kam viso to reikėjo? 

— Kine tą sukčių pagavo, - pasakė Sandra. 

— Televizijoje irgi, - pridūrė Rut. 

— Negalima tikėti viskuo, ką matai, - įsiterpė ir Džu- 


dit. 


Vidudienį Morsas sėdėjo savo kabinete, kai pasirodė 
Luisas. 

— Na, sere? Yra kas gero? 

Morsas papurtė galvą. 

— Ničnieko? 

- Jai pasirodė, kad dvi ar trys iš jų galėtų būti toji 
mergina. 

— Na, tai šiek tiek susiaurina ratą, sere. 

— Anaiptol. Esu girdėjęs, kaip teisiamojo gynėjai su- 
maldavo į miltus liudininkus, kurie prisiekdavo savo 
senelių kapais esą visai tikri, kad atpažino asmenį. Ne, 
Luisai, manau, mums tai ne ką tepadės. 

— O kaip dėl tos kitos jūsų prielaidos, sere? Na, kad 
toji mergina bėgo juokingai šleivodama. 

— Žinoma, privertėme jas pabėgėti. 

Luisas pajuto užmynęs ant nuospaudos. 

— Nieko gero, sere. - Tai buvo ne klausimas, o kons- 
tatavimas. 

— Tikra teisybė, Luisai. Nieko gero. Ir atsitik tu man, 
na, atsitik tu man taip, Luisai, kad prieš nusikaltimo 
tyrimo grupės narius, prieš mane, prieš jus, visos mer- 
ginos bėgtų vienodai sumautai šleivodamos. - Jis sviedė 
paskutiniuosius kelis žodžius tiesiog į veidą seržantui, 
laukiančiam, kol audra nurims. 

— Jums reikia išgerti pintą alaus, sere. 

Morsas truputį prašviesėjo: 

— Gal jūs ir teisus. 

— Turiu šiokių tokių naujienų, sere. 

— Klokite. 

— Na, su autobusu jau viskas aišku. Mačiausi su pusės 
septynių vakaro 4E autobuso iš Karfakso vairuotoju ir 
konduktoriumi. Juo važiavo tik kokių dvylika žmonių, 
ir dauguma - nuolatiniai keleiviai. Mūsų merginos atva- 
žiavo į Vudstoką tikrai ne autobusu. 

— Šiaip ar taip, mes juk nesam tikri, kad į Vudstoką 
atvažiavo abidvi, - pasakė Morsas. 

— Ber Silvija juk atvažiavo, sere, o kita mergina irgi 
klausė autobuso, važiuojančio į Vudstoką. 

— Pradedu abejoti, ar ponia Džerman tokia jau nau- 
dinga liudininkė. 

— Manau, kad taip, nes naujienos tik blogos. 

- O jūs turit ge74 naujienų? - Morsas pasistengė ištarti 
tai kiek linksmiau. 

— Na, tas vilkikas, kurį minėjo senoji moteriškė. Visai 
nesunku buvo jį susekti. Suprantat, Kaulio firmoje jie 
laikosi tokios sistemos. Kai mašinos... 

— Taip, žinau. Padirbėjote kruopščiai, Luisai. Tik kal- 
bėkite be pagražinimų. 

— Jis jas prisimena. Toks ponas Džordžas Beikeris, jis 
gyvena Oksforde. Išklausykite, sere. Jis matė, kaip dvi 
merginos įsėdo į lengvąją mašiną. Į raudoną mašiną - jis 
tuo nė kiek neabejojo. Vairavo vyras, ne moteris. Jis 
prisiminė jas todel, kad pats dažnai paima keleivius, ypač 
merginas, jis pamatė jas tuoj pat už žiedo —- už kokių 
penkiasdešimt jardų. Būtų pavežėjęs, sakė, tik staiga iš- 
šoko ta kita mašina, ir jis turėjo pasitraukti, kad ją pra- 
leistų. Tą blondinę jis matė aiškiai. 

— Niekingi mes padarai, tiesa? - nutraukė jį Morsas. — 
Jūs būtumėte jas paėmęs? 

— Paprastai nedarau to, sere. Nebent jos būtų unifor- 
muotos. Džiaugiausi, kai mane kelissyk pavežėjo, kai tar- 
navau kariuomenėje. 

Morsas nuodugniai apmąstė naują parodymą. Reikalai 
aiškiai judėjo priekin. 

— O ką, jeigu išgertume pintą alaus? 

Jiedu tyliai sėdėjo „Baltajame arklyje“ Kidlingtone, ir 
Morsas nusprendė, kad alus neprastas. Galiausiai nu- 
traukė tylą: 

— Taigi raudonas automobilis? 

— Taip, sere. 

- Įdomus reikalas jums ištirti. Kiek žmonių Oksforde 
turi raudonus automobilius? 

— Vos keletas, sere. 

- Jūs turite galvoje - keletas tūkstančių? 

— Taip. 

— Bet mes juk galime patikrinti? 

— Manau, kad taip. 

— Tai ne per sunki užduotis mūsų veikliajam padaliniui? 
— Manau, kad ne. 

— O kas, jei jis gyvena ne Oksforde? 

— Taip, kas tada? 

— Luisai, regis, alus bukina jums smegenis. 


Įžvalgų Luiso protą alkoholis apiblausė, o Morsą jis 
paveikė priešingai. Jo galva pradėjo veikti lengvai ir aiš- 
kiai. Jis liepė Luisui pasiimti laisvą savaitgalį, gerai iš- 
simiegoti, užmiršti Silviją Kei, nuvažiuoti su žmona ap- 
sipirkti, ir Luisas buvo patenkintas galėsiąs tai padargtT 

O Morsas, anaiptol ne užkietėjęs rūkalius, nusipirko 
pakelį cigarečių su ilgu filtru ir rūkė bei gėrė nesustodamas 
iki dviejų nakties. Tai kas gi iš tikrųjų įvyko praėjusio 
trečiadienio vakarą? Jį kankino mintis, jog susiklostė kaž- 
kokių šiaip jau visai neypatingų nutikimų seka, kad kiek- 
vienas jų logiškai keitė kits kitą, kad vienas ar du iš tų 
nutikimų jam žinomi, kad jeigu tik jo protas įsiskverbtų į 
natūralių priežastingumo ryšių sekas, jis išpaihiotų tą maz- 
gą. Čia nereikėjo jokio stulbinančio vaizduotės šuolio iš 
nežinojimo į tiesos atvėrimą. Tiesiog reikėjo išvesti loginių 
progresijų sekas. Bet visos tos progresijos nuvesdavo jį į 
akligatvį, nelyginant tie piešiniai kasmet išleidžiamose 
knygose vaikams: viena linija veda prie lobio, visos kitos — 
į puslapio kraštą. Ir vėl pradėk iš naujo. 

— Atleiskit, turiu paprašyti, kad ištuštintumėt taurę, — 
pareiškė baro šeimininkas. 

Septintas skyrius 


Šeštadienis, spalio 2-oji, po pietų 


Šeštadienio, spalio 2-osios, popietę įkaušęs Morsas pra- 
leido savo kabinete. Pusę penkių baigė rūkyti cigarečių 
pakelį ir paskambino, kad jam atneštų kitą. Sąmonė vis 
labiau skaidrėjo. Jam pasirodė, kad jis labai neryškiai mato 
rugsėjo 29-osios, trečiadienio, įvykių struktūrą. Jokių pa- 
vardžių, nė menkiausio supratimo apie jas - tik struktūrą. 

Peržvelgė laiškus, kuriuos nusikopijavo Town and Gown 
kompanijoje: ta krūvelė atrodė labai jau apgailėtinai. Kai 
kuriuos atmetė iš karto: net ir kuoktelėjęs psichiatras 
negalėtų sukurti nė menkiausios hipotezės, remdamasis 
penkiais iš tų devynių įkalčių. Viename atviruke parašyta: 
„Brangioji Rut, oras geras, vakar maudžiausi du kartus. 
Ant kranto mačiau negyvą medūzą. Bučiuoju, T.“ Kaip 
liūdna būti medūza, pamanė Morsas. Jo dėmesį patraukė 
tik trys laiškai, paskui du, paskui vienas. Tai buvo ma- 
šinėle spausdintas laiškas, adresuotas panelei Dženifer 
Kolbi, ir jame buvo parašyta: 


Brangioji Ponia, 

ivertinę gautus prašymus, apgailestaudami pranešam, kad 
jūsų prašymo pateninti negalėjome. Bet lapkričio pradžij 
atsiras naujų laivų vietų ir atvirai prisipažįstu, man būtų 
gaila, jei neturėčiau progos dar kartą pasvarstyti jūsų 
galimybių. 

Rugsėjį laisvas Psichologijos fakulteto tarnautojų vie- 
tas užpildėme, bet nėra neįmanoma, kad reikės baky- 
kamai kvalifikuoto padėjėjo Raštinei. 

Nuoširdžiai jūsų... 

Laišką pasirašė kažkas, kam, regis, ne itin norėjosi, 
kad jo vardas būtų skalambijamas kur papuola. Pirmoji 
raidė - „N“ buvo pakankamai aiški, bet pavardė, prie 
kurios ji buvo įmantriai prikabinta, būtų likusi paslaptis 
net ir didžiajam Šampoljonui. 

Taigi panelė Dženifer Kolbi ieško naujo darbo, tarė 
sau Morsas. Na ir kas? Šimtai žmonių kasdien ieško 
naujo darbo. Jis ir pats kartais apie tai pagalvodavo. 
Kodėl tas laiškas jam užkliuvo? - paklausė savęs. Ti- 
piškas prastai parašytas laiškas, nedovanotinos korek- 
tūros klaidos. Ir rašybos. Nė vienoje mokykloje šiandien 
jau niekas per daug nebesirūpina praktiniu kalbos kul- 
tūros ugdymu. Jis pats buvo auklėjamas griežtoj mo- 
kykloj: už rašybos, skyrybos ir stiliaus klaidas pasipiktinę 
pedagogai bausdavo labai žiauriai, ir tai paliko pėdsakų 
jo sąmonėje - jis tapo pedantas. Ir vėl prisiminė prastai 
parašytą savo bendradarbio ataskaitos parodiją, kurią 
skaitė prieš dvi dienas, kai nagrinėjo mintyse nelyg egza- 
minatorius, vertinantis kandidato darbą, laiško klaidas. 
„Ivertinę“. Taip, klaida jau pirmame žodyje. Šalis to- 
lydžio krypo į neraštingumą, kad ir ką ten fantazuotų 
tie pažangūs švietimo atstovai. Jei jo asmeninė sekretorė 
būtų prirašiusi tokių niekų, iškart būtų atleista - šiandien 
pat! Bet ji buvo išskirtinė. Džulijos inicialai bet kurio 
rašto apačioje buvo švaraus, nepriekaištingai išspaus- 
dinto puslapio užtikrinimas. Palauk, palauk... Morsas vėl 
pažvelgė į priešais gulintį laišką. Jokios užuominos. Negi 
tas N., Nežinia-kuo-pavarde, pats jį išspausdino? Jeigu 
taip, tai kas jis toks? Kokio nors universiteto fakulteto 
vyresnysis administratorius? Jeigu jis... Morsas vis labiau 
įsitraukė į tą galvosūkį. Kodėl tas laiškas be antraštės? 
Ar bergždžiai jis suka sau galvą? 

Na, yra vienas būdas tą klausimą išspręsti. Dirstelėjo 
į laikrodį. Jau pusė šešių po pietų. Panelė Kolbi tikriausiai 
jau bus namie, pamanė. Kur ji gyvena? Pažvelgė į Luiso 
smulkų to šiaurės Oksfordo adreso aprašą. Įdomu. Mor- 
sas suvokė, kiek daug dar gatvių nėra buvęs. Apsivilko 
paltą ir nužingsniavo prie automobilio. Važiuodamas tas 
dvi mylias per Oksfordą tvirtai nusprendė kiek tik įma- 
noma atsikratyti to išankstinio nusistatymo prieš panelę 
Dženifer Kolbi. Bet tai nebuvo lengva: jei galima pa- 
sikliauti ponios Džerman atmintimi, ambicingoji panelė 
Kolbi buvo viena iš trijų merginų, kurios galėjo tą vakarą 
važiuoti į Vudstoką su velione Silvija Kei. 


Drauge su dviem kitom dirbančiom merginom Dženifer 
Kolbi nuomojo Čarltono gatvėje namus, sublokuotus su 
kaimyno namais, ir kiekviena jų mokėjo po 8,25 svaro per 
savaitę: elektra bei dujos įėjo į nuomos kainą. Tai sudarė 
gražų kone 25 svarų per savaitę pelną įžvalgiam šeimi- 
ninkui, grybštelėjusiam du tokius namus už menką, kaip 
dabar atrodo, 6500 svarų sumą prieš šešerius metus. Ta- 
čiau nuskilo ir trims veiklioms merginoms: jos buvo vi- 
siškai patenkintos dalindamosi už tokią pakenčiamą kai- 
ną ankšta vonia ir dar ankštesniu tualetu. Kiekviena turėjo 
savo miegamąjį (vienas buvo apačioje), virtuvė atitiko jų 
gaminamos vakarienės poreikius, ir visos bendrai naudo- 
josi svetaine, kur susėsdavo paplepėti ir pažiūrėti televizo- 
rių, kai likdavo namie. Viskas, išskyrus vonią, buvo puiku. 
Merginos retai kada būdavo drauge dienos metu, tad iš- 
vengdavo kokių nors rimtesnių susidūrimų. Šeimininkas 
draudė draugams lankytis miegamuosiuose, ir merginos 
nesiginčydamos sutiko su tokiu diktatu. Žinoma, keliskart 
tasai draudimas buvo sulaužytas, tačiau prie atviro sekso 

niekada nebuvo prieita. Merginos nustatė vieną taisyklę — 
jokių patefonų, ir bent jau už tai pagyvenę kaimynai buvo 
labai joms dėkingi. Namuose buvo laikomasi švaros ir 
tvarkos, ir Morsas tai iškart pastebėjo, vos liūdna mergina, 
valganti sumuštinį su pomidoru, atvėrė duris. 

— Užėjau pasimatyti su panele Kolbi, jei galima. Ar ji 
namuose? 

Tamsios ilgesingos akys atidžiai pažvelgė į jį, 17 Morsas 
pajuto pagundą mirktelėti. 

— Luktelkit. - Ir nužingsniavo neskubėdama, bet staiga 
atsigręžė ir paklausė: 

— Kaip pasakyti, kas atėjo? 

— Hm, Morsas. Vyriausiasis inspektorius Morsas. 

- O! 

Šaltakraujė, švarutė Dženifer, vilkinti palaidine ir mū- 
vinti džinsais, atėjo pasisveikinti su Morsu be jokio re- 
gimo džiaugsmo. 

— Kuo galėčiau padėti, inspektoriau? 

— Ar galėtume persimesti keliais žodžiais? Ar tai būtų 
padoru? 

— Tikriausiai. Užeikite. 

Morsas buvo palydėtas į svetainę, kur sėdėjo panelė 
Tamsiaakė, dėdamasi labai įnikusi į „Arsenalo“ ir „Tot- 
nemo“ rungtynių reportažą. 

— Sju, čia inspektorius Morsas. Ar netrukdysim, jei čia 
pasikalbėsim? 

Sju atsistojo ir pernelyg teatrališkai, kaip pasirodė Mor- 
sui, išjungė televizorių. Jis nužvelgė lėtus, gracingus jos 
judesius ir, palankiai įvertinęs, nusišypsojo sau į ūsą. 

— Aš būsiu viršuje, Džen. - Prieš išeidama žvilgtelėjo į 
Morsą, pamatė jį bepradedantį šypsotis, paskui prisie- 
kinėjo Dženifer, esą jis jai mirktelėjęs. 

Dženifer parodė Morsui minkštasuolį, o pati atsisėdo 
į fotelį priešais. 

— Kuo galėčiau padėti, inspektoriau? 

Morsas atkreipė dėmesį į Šarlotės Brontė Villette, gau- 
busią jos fotelio ranktūrį. 

— Privalau... tai, žinoma, tik formalumas, - patikrinti 
visų hm... asmenų veiksmus... 

— Įtartinų? 

— Ne ne, tų, kurie dirbo su Silvija. Juk jūs suprantat, 
kad šitai turi būti padaryta. 

- Žinoma. Stebiuosi, kad nepadarėt to anksčiau. 

Morsas buvo tarsi užkluptas iš netyčių. Iš tiesų, kodėl 
jis nepadarė to anksčiau? 

Dženifer kalbėjo toliau: 

— Praėjusio penktadienio vakarą grįžau namo kiek vė- 
liau nei paprastai - nuėjau į Blackwells knygyną išsipirkti 
knygų talono. Aną savaitę buvo mano gimtadienis. Rodos, 
namo grįžau apie šešias. Juk žinote, koks būna eismas piko 
valandomis. - Morsas linktelėjo. - Taigi užkandau trupu- 
tėlį - merginos jau buvo namie - ir išėjau maždaug, na, ma- 
nyčiau, pusę septynių. Grįžau apie aštuonias, gal kiek vėliau. 

— Ar galėtumėte pasakyti, kur buvote nuėjusi? 

— Į Samertauno biblioteką. 

— Kada biblioteka užsidaro? 

— Pusę aštuonių. 

— Jūs praleidote ten apie valandą? 

— Rodos, pagrįsta išvada, inspektoriau. 

— Rodos, ilgokai užsibuvot bibliotekoje. Man papras- 
tai užtenka dviejų minučių. 

— Gal nesat labai išrankus skaitytojas. 

Taip ir yra, pamanė Morsas. Dženifer kalbėjo lengvai, 
aiškiai tardama žodžius. Gerai išauklėta, pamanė jis. Bet 

skyrėsi ne vien tik tuo. Ta mergina dvelkė kažkokia išug- 
dyta nepriklausomybe, ir jam buvo įdomu, kaip ji elgiasi 
su vyrais. Bus sunku pasiekti kokios nors pažangos su ta 
jauna panele, jei tik, žinoma, ji pati to nepanorės. O iš 
tikrųjų galėtų būti labai švelni, pamanė. 

— Jūs skaitot šitą knygą? 

Ji grakščiai padėjo ant V//lette ranką su dailiai nula- 
kuotais nagais: 

— Taip. Ar skaitėte? 

— Deja, ne. 

— Vertėtų perskaityti. 

— Pasistengsiu įsiminti, - sumurmėjo Morsas. Kas gi 
iš jųdviejų uždavinėja klausimus? — Taigi išbuvote ten 
valandą? 

— Jau sakiau. 

— Ar kas nors jus ten matė? 

— Juk jie dirba savo darbą, ar ne? 

— Taip, žinoma. - Morsas pajuto, kad krypsta nebe 
ten, kur reikia. - Ar dar kokią knygą parsinešėte? - Staiga 
pasijuto gerėliau. 

— Tikriausiai jus sudomins, kad parsinešiau dar ir ši- 
tą. - Ji parodė storą tomą, irgi atskleistą ant kilimo prie- 
šais televizorių. - Meri pradėjo ją skaityti. 

Morsas pakėlė knygą ir pažvelgė į pavadinimą: Kas 
buvo skerdikas Džekas?* 

- Hmm. 

— Esu tikra, kad skaitėte. 

Morso nuotaika vėl pradėjo bjurti: 

— Nemanau, kad būčiau skaitęs būtent šitą knygą, ne. 

Dženifer staiga nusišypsojo: 


* Skerdikas Džekas - garsus, taip ir likęs neišaiškintas nusikaltėlis, 
XIX amžiaus pabaigoje nužudęs daug Londono Ist Endo prostitučių. 

— Atleiskit, inspektoriau. Aš — baisi knygų žiurkė ir 
turiu kur kas daugiau laisvo laiko nei jūs, tikrai. 

— Grįžkime valandėlei prie to trečiadienio, panele Kol- 
bi. Jūs teigiat, kad parėjote namo apie aštuntą. 

— Taip, maždaug. Galėjo būti ketvirtis po aštuonių, 
netgi pusė devynių. 

— Ar kas nors buvo namuose, kai grįžote? 

— Taip, Sju. O Meri buvo išėjusi į kiną. Regis, į Šakalo 
dieną, ji grįžo tik apie vienuoliktą. 

— Suprantu. 

— Ar galėčiau paprašyti, kad Sju nusileistų? 

— Ne, nereikia jos varginti. - Morsas suvokė tikriausiai 
bergždžiai gaištąs laiką, bet neatlyžo. - Kiek trunka nueiti 
iki bibliotekos? | 

— Maždaug dešimt minučių. 

— Bet jūs ėjote beveik valandą, jei grįžote tik pusę 
devynių? 

Ir vėl maloni šypsena, lygūs balti dantys, nežymi pa- 
šaipėlė lūpose: 

— Inspektoriau, geriau paklauskim Šju, ar neprisimena, 
kada aš grįžau. 

— Būtų neprošal, - atsakė Morsas. 

Kai Dženifer išėjo iš kambario, niūrus, pavargęs Mor- 
sas apsidairė — ir staiga jam toptelėjo. Skubriai čiupo 
Villette, atvertė viršelį ir mitriai vėl padėjo knygą ant 
fotelio ranktūrio. Įėjo Sju ir greit patvirtino: kiek ji prisi- 
menanti, Dženifer grįžo, kai buvo jau po aštuonių. Tiks- 
liau pasakyti negalėtų. Morsas atsistojo eiti. Dalyko, kurį 
išsiaiškinti buvo atėjęs, nepaminėjo ir jau nebeketino to 
daryti. Bus dar laiko. 

Pasėdėjo kelias minutes ant automobilio sėdynės: 
kraujas jam čia kaito, čia šalo. Netikėjo savo akimis. 

Nors matė tai parašyta juodu ant balto, veikiau tamsiai 
mėlynu ant balto. 

Morsas pernelyg gerai žinojo Oksfordo bibliotekos 
tvarką, nes retai kada grąžindavo nereguliariai imamas 
knygas taip, kad išvengtų baudos. Biblioteka skolindavo 
knygas savaitėms, o ne dienoms, ir kiekviena savaitė 
prasidėdavo trečiadienį. Jei knyga būdavo pasiskolinta 
trečiadienį, vadinasi, grąžinti ją reikėjo lygiai po ketu- 
riolikos dienų, irgi trečiadienį. Jei knyga būdavo pasi- 
skolinta ketvirtadienį, ją grąžinti reikėjo praėjus dviem 
savaitėms po kito trečiadienio, t.y. po 20 dienų. Spaudo 
data būdavo keičiama kiekvieno trečiadienio rytą. Toks 
atsiskaitymas nuo trečiadienio iki trečiadienio gerokai 
supaprastindavo darbą bibliotekos darbuotojams ir buvo 
labai pageidaujamas tų skaitytojų, kuriems įveikti septy- 
nis ar aštuonis šimtus puslapių per dvi savaites atrody- 
davo pernelyg sunki užduotis. Žinoma, jam dar reikės 
patikrinti, nors jis neabejojo, kad tiktai tie, kurie ėmė 
knygas trečiadienį, turėjo jas grąžinti lygiai po dviejų 
savaičių. O tie, kurie paimdavo knygą bet kurią kitą 
dieną, laimėdavo kelias papildomas dienas. Jeigu Dže- 
nifer Kolbi būtų paėmusi Vi//ette iš bibliotekos praėjusį 
trečiadienį, grąžinimo spaude būtų kito trečiadienio, t.y. 
spalio 13-osi0s, data. Bet taip nebuvo. Jame buvo įs- 
pausta: trečiadienis, spalio 20-oji. Morsas neabejojo, kad 
Dženifer sumelavo jam apie savo veiksmus žmogžudystės 
naktį. Kodėl? Regis, į tą gyvybiškai svarbų klausimą 
tebuvo tik vienas labai paprastas atsakymas. 

Jis sėdėjo ramus automobilyje prie tų namų. Akies kam- 
pučiu matė, kaip krustelėjo svetainės užuolaida, bet nieko 
neįžvelgė. Kad ir kas tai buvo, nusprendė leisti dalykams 
pribręsti. Reikėtų kvėptelt gryno oro. Užrakino mašinos 

dureles ir pamažėle nuslimpino gatve, paskui pasuko kai- 
rėn, į Banberio gatvę, o iš ten jau kur kas skubriau nu- 
žingsniavo link bibliotekos. Rūpestingai patikrino, kiek 
laiko tam sugaišo: devynias su puse minutes. Įdomu. Nu- 
žingsniavo iki pat durų, kur kabojo užrašas STUMTI. Bet 
nepastūmė jų. Biblioteką uždarė prieš dvi valandas. 


Aštuntas skyrius 


Šeštadienis, spalio 2-oji 


Bernardo Krauterio žmona Margaret savaitgalių ne- 
mėgo ir tvarkėsi namuose taip, kad jie netekdavo džiaugs- 
mo nei jos vyrui, nei dvylikametei dukrai, nei dešimtmečiui 
sūnui. Margaret turėjo pusę etato Rytų studijų mokykloje 
ir manė nudirbanti per savaitę kur kas daugiau nei jos 
malonus knygius vyras bei dykaduonės savanaudės at- 
žalos drauge. Visi jie manė, kad savaitgalis buvo užtar- 
nauto poilsio metas, bet apie ją nepagalvodavo. „Kas 
pusryčiams, mama?“ „Ar pietūs dar negatavi?“ Be to, 
šeštadienio popietę ji visus apskalbdavo, o sekmadienį 
iki sąmonės netekimo kuopdavo namus. Kartais jai atro- 
dydavo, kad išprotės. 

Spalio 2-osios, šeštadienio, popietę, pusę šešių ji sto- 
vėjo prie plautuvės apnikta karčių minčių. Pavakariams 
buvo išvirusi kiaušinių be lukšto („ir vėl?!“), o dabar 
mazgojo lipnias geltonas lėkštes. Vaikai buvo priskretę 
prie televizoriaus, tad valandą ar panašiai jos niekas 
nevargins. Bernardas kirpo ligustrų gyvatvorę anapus 
namo (už tas menkas malones ji turėjo būti dėkinga). Ji 

žinojo, kad sodo darbų jis nemėgo, bet tai buvo vie- 
nintelis darbas, kurio daryti ji nė nemanė. Norėjo, kad 
Bernardas greičiau baigtų. Jo kruopštumas, kuitimasis 
prie kiekvienos kvadratinės tos prakeiktos gyvatvorės 
pėdos varė ją iš proto. Tuoj ateis ir pradės skųstis, kad 
jam skauda rankos. Nužvelgė jį. Jis jau pliko ir darėsi 
apkūnus, bet, regis, vis dar buvo patrauklus kai kurioms 
moterims. Iki šiol ji niekada nesigailėjo ištekėjusi už jo 
prieš penkiolika metų. Ar gailėjosi, kad susilaukė vaikų? 
Nebuvo dėl to tikra. Kai dar nešiojo juos ant rankų, visad 
nerimastavo, kad nesugeba lengvai, maloniai pačiauškėti 
su kitomis mamomis apie savo turtą. Perskaitė knygą 
apie vaikų auklėjimą ir priėjo nerimą keliančią išvadą, 
kad daugelis motinystės rūpesčių buvo jai nemalonūs, 
net atgrasūs. Kai kūdikiai pradėjo vaikščioti, jie tapo mie- 
lesni, ir jai buvo nesunku įtikinti save, kad myli juos be 
galo. Tačiau dabar jie brendo ir darėsi blogesni: bešir- 
džiai, įžūlūs ir savanaudžiai. Tikriausiai dėl to kalta ji 
pati arba Bernardas. Vėl pažvelgė į jį dėdama į džiovyklę 
paskutines lėkštes. 

Nuostabi diena slinko vakarop. Paklausė save, kaip 
klausia dūzgios bitės, ar tos malonios šiltos dienos ne- 
nužydės... Per pastarąsias penketą minučių Bernardui 
pavyko dailiai apkirpti ir užapvalinti pusę pėdos gy- 
vatvorės. Kažin, ką jis galvoja, pamanė, tačiau žinojo, 
kad to paklausti negalės. 

Tiesa buvo ta, ir Margaret miglotai atskleidė ją jau 
prieš keletą metų, kad kiekvienas jų plaukė savo pusėn. 
Ar ir dėl to kalta buvo ji? Ar Bernardas tai suvokė? Jai 
atrodė, kad taip. Ji norėtų palikti jį, palikti viską, išeiti 
ir pradėti naują gyvenimą. Bet, aišku, negali to padary- 
ti. Ji turi ištverti iki galo. Nebent tik atsitiktų kažkas 

tragiška —- o gal kol atsitiks kažkas tragiška? Tačiau ži- 
nojo, kad tąsyk liks prie jo - kad ir kas būtų. 

Nušluostė plastmasinius plautuvės kraštus, užsidegė 
cigaretę ir nužingsniavo į valgomąjį. Nepakentė to iš 
svetainės sklindančio smulkmeniško postringavimo ir 
triukšmo. Paėmė knygą, kurią Bernardas skaitė po pie- 
tų: Rinktiniai Ernesto Dausono raštai. Iš mokyklos lai- 
kų miglotai prisiminė tą pavardę ir pamažėle vertė ei- 
lėraštį po eilėraščio, kol rado eilutes, kurias jos klasė 
turėjo išmokti atmintinai. Nustebo, kaip puikiai jas 
prisimena. 


Geidžiau beprotiškesnės muzikos, stipresnio vyno, 
Bet kai puota pasibaigė, užgeso deglai, 

Tavo šešėlis nusileido, o Cynara! naktis priklausė tau; 
Pasijutau apleistas ir kankinamas senos aistros, 

O taip, ištroškęs savo mylimosios lūpų: 

Buvau savaip tau ištikimas, o ČCynara! 


Ji perskaitė tas eiles dar kartą ir, regis, pirmąsyk išgirdo 
magiško jų ritmo skambesį. Bet ką jos reiškė? Uždraustą 
vaisių, kažkokį ilgesingą, uždraustą, skaudų malonumą? 
Bernardas, žinoma, galėtų pasakyti viską. Jis visą gy- 
venimą tyrinėjo ir aiškino tą gražų poezijos pasaulį. Bet 
jis nepasakys, nes ji negali to paprašyti. 

Matyt, tie susitikimai su kita moterimi kartą per sa- 
vaitę kainavo jam siaubingą įtampą. Kaip seniai ji tai 
žino? Na, jokių abejonių nebeliko tik prieš kokį mėnesį. 
Tačiau keistai intuityviai ji tai pajuto daug seniau. Prieš 
pusę metų? Prieš metus? O gal ir dar anksčiau. Gal 
ne su ta mergina, tikriausiai buvo ir kitų. Jai pradėjo 
skaudėti galvą. Bet juk ji ką tik išgėrė šitiek kodeino. 

Tegu sau skauda! O, kokia velniava! Galva svaigo vis 
smarkiau. Ligustrų gyvatvorė, kiaušiniai be lukšto, Er- 
nestas Dausonas, Bernardas, pastarųjų keturių dienų 
įtampa ir melas. O Viešpatie! Ką jai daryti? Juk negali 
taip tęstis. 

Įėjo Bernardas. 

— Vargšės mano rankos beveik neskauda! 

— Baigei gyvatvorę? 

— Užbaigsiu rytoj rytą. Siaubingos žirklės. Tikriausiai 
nebuvo galąstos nuo tada, kai čia atsikėlėm. 

— Galėjai įnešti jas vidun. 

— Ir vėl išnešti po pusės metų. 

— Perdedi. 

— Užbaigsiu rytoj ryte. 

— Rytoj tikriausiai lis. 

— Ką gi, tuomet kirpsim lašnojant. Ar matei veją? Kaip 
Abisinijos lygumos. 

— Juk nesi buvęs Abisinijoje. 

Pokalbis nutrūko. Bernardas nuėjo prie savo rašomojo 
stalo ir paėmė kažkokius popierius. 

— Maniau, žiūrėsi televizorių. 

— Nekenčiu stirksoti su vaikais. 

Bernardas pažvelgė į ją. Ji kone verkė. 

— Taip, - pratarė, - žinau, ką turi galvoje. - Jis ramiai, 
beveik švelniai pažiūrėjo į Margaret. Į Margaret, į savo 
žmoną! Kartais jis pasielgdavo su ja taip atsainiai, taip 
žiauriai atsainiai. Žengė per kambarį, uždėjo ranką jai 
ant peties. — Juk jie tiesiog nepakenčiami, ar ne? Bet 
nesikrimsk. Visi vaikai vienodi. Pasakysiu tau, ką... 

— O, nesivargink! Jau žadėjai. Man nesvarbu. Sakau 
tau, nesvarbu. Dėl manęs jie gali eiti po velnių — ir tu 
drauge su jais! 

Ji pradėjo mėšlungiškai raudoti ir išbėgo iš kambario. 
Bernardas girdėjo, kaip ji įbėgo į jųdviejų miegamąjį 
viršuj ir toliau klausėsi, kaip ji rauda. Susiėmė galvą 
rankomis. Jis turi kažką daryti, ir kuo greičiau. Jam grėsė 
rimtas pavojus prarasti viską. O gal jau ir prarado... Ar 
galėtų viską papasakoti Margaret? Ji niekad, niekad jam 
neatleistų. O ką daryti su policija? Jis beveik jau pasakė 
jiems, ar bent jau iš dalies pasakė. Pažvelgė į Dausono 
raštus ir pamatė atverstą puslapį. Suprato, kad Margaret 
skaitė tą eilėraštį, jo akys irgi už jo užkliuvo: 


Raudonų jos lūpų pirkti bučiniai buvo be galo saldūs, 
Tačiau mane kankino, draskė sena aistra, 

Kai pabudau ir bamačiau tą pilką aušrą, 

Buvau savaip tau ištikimas, o Cynara. 


Taip, tai buvo gana saldu, būtų negarbinga tai neigti, bet 
kaip smarkiai dabar tai atsirūgo. Būtų gerokai paleng- 
vėję, jei būtų baigęs visa tai kur kas anksčiau, ypač jei 
būtų ištrūkęs iš melų ir apgaulės voratinklio, kurį pats 
nunėrė aplink save. Tačiau kokie masinantys atrodė tie 
malonumai už šeimos ribų. Sąžinė. Prakeikta sąžinė. Jis 
išėjo subtilią mokyklą. Fatališką. 

Nors netikėjo Dievą, Bernardas pripažino empirinę 
šv. Pauliaus teiginio tiesą, esą nuodėmės atpildas - mirtis. 
Beviltiškai norėjo atsikratyti tos kaltės ir sąžinės grau- 
žimo ir miglotai prisiminė, kaip noriai mokyklos laikais 
per religijos pamokas visi jie įsiliedavo į chorą, giedantį 
apie nuodėmes: 

Nors tavo nuodėmes ir bus skaisčiai raudonos, raudonos, 

raudonos, 

Jos visgi bus baltesnės, o taip, baltesnės už sniegą. 

Tačiau dabar jis negalėjo melstis - jo dvasia buvo iš- 
degusi, tuščia. Pirmykštis, aistringas jo religingumas da- 
bar buvo atbukęs ir užklotas storu, sunkiu išsilavinimo, 
kultūros bei cinizmo sluoksniu. Jis buvo gerai ištreni- 
ruotas visų teologinių paradoksų srityje, ir putojantis 
akademinių prieštaravimų gėrimas jau nebeteikė jam ma- 
lonumo. Baltesnės už sniegą, iš tikrųjų! Veikiau jau pa- 
našu į patižusį išvažinėtą sniegą. 

Jis nužingsniavo prie lango, kuris žvelgė į ramią gatvę. 
Daugelyje langų degė šviesa. Pro šalį praėjo keli žmo- 
gėnai, kaimynas tempė šunį, kad nusilengvintų ant kito 
šaligatvio. Prie vairo sėdinti moteriškė iš paskutiniųjų 
stengėsi apsukti mašiną ir jai tai sunkiai sekėsi. Regis, 
instruktorius - kantrus vaikinas, pamanė. Kitados jis 
mėgino išmokyti Margaret vairuoti... Vis dėlto buvo už 
tai atlygintas. Dabar ji turi savo „Mini“. Paspoksojo dar 
kelias minutes. Pro šalį praėjo vyras: nors ir atrodė kaž- 
kur matytas, Bernardas jo neatpažino. Suko galvą, kas 
jis galėtų būti ir kur eina, nenuleido nuo jo akių, kol šis 
įsuko į Čarltono gatvę. 


Eidamas pro šalį, Morsas irgi suko galvą, ką jam dabar 
daryti. Ar nebūtų geriau užbaigti reikalą su Dženifer 
dabar? Nežinojo, bet manė, kad taip būtų geriausia. Su- 
vokdamas, jog prieš tai pasirodė ne puikiausiai, nuspren- 
dė surepetuoti naują pokalbį mintyse. 

„Norite dar kažką paklausti?“ — „Taip“, - atsakytų 
jis sučiaupęs lūpas, šaltai. - „Tai gal užeitumėt į vidų?“ —- 
„Taip“. - „Klausau jūsų?“ — „Iki šiol jūs man nepasakėt 
nieko, tik primelavot. Siūlau pradėt iš naujo.“ - „Nesu- 
prantu, apie ką jūs kalbate...“ Jis iš lėto, pabrėžtinai 
atsistos ir nužingsniuos prie durų. Neprataręs nė žodžio. 

Bet vos tik spės praverti duris, Dženifer pasakys: „Gerai, 
inspektoriau“. Ir jis viską išklausys. Jam atrodė, kad 
neblogai įsivaizdavo, ką ji jam pasakys. 

Jis net nenumanė, kad klydo, nes Dženifer namuose 
jau nebebuvo. Ilgesingoji Sju ilgomis įdegusiomis kojo- 
mis, basa, visai-nenutuokė, kur ji išėjo. 

— Gal užeitumėte ir palauktumėte, inspektoriau? — 
putlios lūpos prasivėrė ir palengva virpėjo. Morsas ir 
atrodė, ir jautėsi siaubingai pažeidžiamas. Pažiūrėjo į 
laikrodį, ieškodamas moralinės pagalbos. 

— Jūs labai maloni, bet... gal ne. 


Devintas skyrius 


Sekmadienis, spalio 3-ioji 


Beveik dvylika valandų Morsas miegojo kietu miegu 
ir pabudo pusę devynių. Po antrojo apsilankymo Čarl- 
tono gatvėje jis iškart parėjo namo: galva plyšte plyšo, 
mintys buvo susijaukusios. Dabar, nubudęs ir pramerkęs 
akis, jautėsi toks pailsėjęs, kad negalėjo patikėti. 

Paskutinė knyga, kurią Morsas pasiėmė iš bibliotekos 
ir kuri gulėjo ant jo rašomojo stalo, pavėluota grąžinti 
tris savaites, buvo Edvardo de Bono Penkiadienis late- 
ralinio mąstymo kursas. Jis sąžiningai išstudijavo visą tą 
kursą, nepažiūrėjo iš anksto nė į vieną iš atsakymų ir 
nenorom padarė išvadą, jog net ir palankiausias jo late- 
ralinio potencialo įvertinimas tebuvo gama minus minus. 
Bet jam ta knyga patiko. Juolab kad sužinojo, jog ne vi- 
sada geriausia imtis spręsti nemalonią problemą loginiu, 

progresyviu, „vertikaliu“ būdu. Knygos žargonas buvo 
jam ne visai suprantamas, bet pagrindinius dalykus jis 
užčiuopė. „Kaip vairuoti mašiną tamsia siaura gatve, jei 
priekiniai žibintai neveikia?“ Atsakymas buvo visiškai 
nesvarbus. Reikėjo tik pasiūlyti ką m0rs, ką vairuotuojas 
galėtų padaryti: pypsėti, atidaryti bagažinę, pakelti ka- 
potą. Nesvarbu ką. Jau vien bergždžių sprendimų svars- 
tymas pats savaime buvo galinga jėga ieškant teisingos 
išvados: anksčiau ar vėliau žmogus juk uždegs avarinį 
žibintą ir presto! - įsižiebs šviesa. Morsas išbandė mė- 
gėjiškai tą būdą ir pats nustebo. Jei kokia pavardė pra- 
dėdavo suktis ant liežuvio galo, jis liaudavosi apie ją 
galvojęs, tiesiog kartodavo bet ką, ką žino: JAV valstijų 
sostines ar kas užeidavo ant seilės; ir, regis, tai padėdavo. 
Nubudęs ir dar gulėdamas lovoje nusprendė kuriam 
laikui nustumti šalin mintis apie Silvijos Kei žudiką. Jau- 
tė, kad daro pažangą. Tačiau jo protui stigo aštrumo: 
buvo truputį išsikvėpęs. Jei šiandien pailsės (o to jis nusi- 
pelnė), rytojaus rytą jau bus pasiilgęs proto mankštos. 
Atsikėlė, nusiskuto, išsikepė gardžiai atrodantį šiupinį 
iš bekono, pomidorų bei grybų ir pasijuto puikiai. Tingiai 
permetė akimis sekmadienio laikraščius, patikrino pa- 
statytas sumas: jam buvo įdomu, ar jis vienintelis visoje 
Anglijoje negavo nė vieno taško iš savo „aštuonių iš 
šešiolikos“ kombinacijos, ir užsidegė cigaretę. Iki pusiau- 
dienio padykinės, išgers porą pintų alaus ir kur nors 
papriešpiečiaus. Planas atrodė kultūringas. Bet dykinė- 
damas niekada nesijautė gerai, tad jau kuris laikas svarstė 
mintyse, ką čia padarius: įjungti grotuvą su kokia nors 
Vagnerio plokštele ar išspręsti kryžiažodį. Kryžiažodžiai 
buvo Morso aistra, nors po didžiojo Chimeneso mirties 
nedaug kryžiažodžių kūrėjų atitiko jo skonį. Apskritai 

Listener galvosūkius mėgo ne mažiau, todėl pirko tą 
laikraštųų kas savaitę. Kita vertus, žavėjosi Vagnerio ope- 
romis ir turėjo visą „Žiedo“ ciklą. Tad nusprendė padaryti 
ir viena, ir kita ir sulig įžanginiais įmantriais Das Rbein- 
gold preliudo taktais vėl atsisėdo ir atsivertė priešpaskutinį 
Listener puslapį» Tai ir buvo gyvenimas. Reino mergelės 
gracingai pleveno pirmyn atgal, ir praslinko keletas mi- 
nučių, kol Morsas pajuto norįs nustumti muziką į savo 
dėmesio paribius. Jis perskaitė kryžiažodžio preambulę: 

„Visų skersinių stulpelių įrašų apibūdinimuose esama 
sąmoningos korektūros klaidos. Visi išilginių stulpelių 
įrašų apibūdinimai - įprasti, nors į juos įrašomuose žo- 
džiuose apsirikta viena raide. Leidžiantis nuo 1 iki 28 
stulpelio netaisyklingai pavartotos raidės sudaro gerai 
žinomą citatą, kurią sprendžiantysis...“ 

Toliau Morsas nebeskaitė. Jis pašoko. Solo atliekantis 
trimitas aimanuodamas tilo ir tolo, kai jis išjungė grotuvą 
ir Čiupo nuo židinio atbrailos automobilio raktus. 


Laiškų skyrelis buvo pilnas ataskaitų, bet jis to ne- 
paisė. Atrakino kabinetą, pasiėmė Silvijos Kei žmog- 
žudystės bylą ir ištraukė laišką, adresuotą Dženifer Kolbi. 
Žinojo, kad čia kažkas ne taip. Burna išdžiūvo, o rankos 
truputį drebėjo, lyg moksleivio, atsiverčiančio savo eg- 
zaminų rezultatus: 


Brangioji Ponia, 

ivertinę gautus prašymus, apgailestaudami pranešam, kad 
jūsų prašymo pateninti negalėjome. Bet lapkričio bradžij 
atsiras naujų laivų vietų ir atvirai prisipažįstu, man būtų 
gaila, jei neturečiau progos dar kartą pasvarstyti jūsų gali- 
mybių. 

Rugsėjį laisvas Psichologijos fakulteto tarnautojų vie- 
tas užpildėme, bet, nėra neįmanoma, kad reikės paky- 
kamai kvalifikuoto padėjėjo Raštinei. 

Nuoširdžiai jūsų... 


Kaip bjauriai jis suklydo! Užuot pasipūtėliškai sam- 
protavęs apie kažkokios vargšės bukagalvės mašininkės 
neraštingumą ir neišmanymą, jis privalėjo samprotauti 
kaip tik priešingai. Koks jis kvailys! Juk čia yra visos 
nuorodos. Visa tai buvo klastotė - kaip jis anksčiau to 
nepastebėjo? Gerai įsižiūrėjęs pamatai, kad tai absurdo 
laiškas. Jis klydo nuo pat pradžių, nes kreipė dėmesį į 
atskiras klaidas, nepasivarginęs pažvelgti į tą laišką kaip 
į sinoptinę visumą. Bet to dar negana. Savo klaidą jis dar 
padidino. Juk jeigu būtų perskaitęs tą laišką kaip laišką, 
klaidas būtų traktavęs kaip klaidas - kaip sąmoningas 
klaidas. Pasiėmė popieriaus lapą ir pradėjo rašyti: „iver- 
tinę“ — trūksta nosinės ant „i“, „pranešam“ - gale trūksta 
„€“, „pateninti“ — praleista „k“, „pradžij“ — praleista 
„o“ ir gale trūksta „e“, „laivų“ - praleista „s“, IEKOES - 
ką tai galėtų reikšti? Pažiūrėkime dar: „pakykamai“ — 
turėtų būti „pakankamai“. Kas gi išeina? - IEKOESA- 
KYK. Ne ką teaiškiau. Nagi dar pamėginkim. Ir staiga — 
štai ji, taip ir spokso jam tiesiai į veidą. Toji parašo „N“, 
vienintelė atpažįstama jame raidė: NIEKO NESAKYK. 
Kažkam labai rūpėjo, kad Dženifer neprasitartų nė vienu 
žodžiu, - ir Dženifer, regis, tą pranešimą gavo. 

Morsas sugaišo tam dvi minutes ir dabar džiaugėsi, 
kad vakar vakare nerado Dženifer namuose. Jis buvo 
tikras: įrodžius, kad sumelavo apie apsilankymą bib- 
liotekoje, ji būtų pradėjusi atsiprašinėti ir aiškintis, jog 
suklydo. Tikriausiai tai buvęs ketvirtadienis, juk įvykius, 

net vakarykščius, taip sunku prisiminti, ar ne? Ji iš tikrųjų 
nebeprisimena, bet pasistengs. Gal buvo išėjusi pasivaikš- 
čioti — savaime suprantama, viena. 

O dabar jai bus sunkiau išsisukti. Morsą apėmė keista 
pakili nuotaika. Kai jiedu susitiko pirmą kartą, jis pajuto 
keistą simpatiją Dženifer, ir dabar, žvelgdamas iš toliau, 
suprato, kaip jai turėjo būti sunku. Tačiau nepaisyti faktų 
jis negalėjo. ji melavo. Ji kažką dangstė - o tas kažkas, 
labai galimas daiktas, išprievartavo ir nužudė Silviją. 
Nelabai visa tai malonu. Dabar visi įkalčiai nedvipras- 
miškai liudijo, kad būtent Dženifer Kolbi stovėjo su Sil- 
vija prie 5 autobusų aikštelės 29-osios vakarą; kad būtent 
ji buvo pavežėta nežinomo asmens ar asmenų (greičiau- 
siai asmens) iki Vudstoko; kad ten tapo liudininke kažko, 
dėl ko buvo įspėta neprasitarti. Trumpai tariant, Dženifer 
Kolbi žinojo, kas buvo tasai žmogus, kuris nužudė Silviją 
Kei. Staiga Morsas uždavė sau klausimą, ar negresia jai 
koks pavojus, ir kaip tik ši baimė paskatino jį paskubom 
nuspręsti, kad galima įtarti Dženifer buvus tos žmogžu- 
dystės bendrininke. Jis turi iškviesti Luisą. 

Prisitraukė telefoną ir paskambino seržantui į namus. 

— Luisai? 

— Klausau. 

— Čia Morsas. Apgailestauju, kad sugadinsiu jums 
savaitgalį, bet noriu, kad ateitumėt. 

— Tuojau pat, sere. 

— Jei galite. 

— Einu. 

Morsas permėte akimis korespondenciją. Ataskaitos, 
ataskaitos, ataskaitos. Iš karto perėjo prie savo inicialų, 
vos težvilgtelėjęs į tokius nemalonius pavadinimus kaip 
„Narkotikų problema Britanijoje“, „Policija ir visuome- 

nė“ bei „Smurtinių nusikaltimų statistika Oksfordšyre 
(antrasis ketvirtis)“. Tą akimirką jį domino tik viena 
statistika, be abejonės, vėliau ji bus atspindėta Okstford- 
šyro smurtinių nusikaltimų trečiojo ketvirčio suvestinėje. 
Skaityti ataskaitas neturėjo laiko. Įtarė, jog apie 95 nuo- 
šimčiai tų parašytų žodžių likdavo niekieno neperskaityti. 
Bet dvi žinutės patraukė jo dėmesį. Ataskaita iš teismo 
ekspetizės laboratorijos apie ginklą, kuriuo buvo nu- 
žudyta mergina, ir papildoma ataskaita apie Silviją Kei 
iš patologijos skyriaus. Ir viena, ir kita tik patvirtino 
tai, ką jis žinojo ar bent jau įtarė. Tas veržliaraktis 
pasirodė besantis labai paprastas ir visai neromantiškas 
to įrankio pavyzdys. Morsas perskaitė viską apie jo for- 
mą, dydį, svorį... Bet kam čia vargintis? Tas veržliaraktis 
visai nebuvo paslaptingas. „Juodojo princo“ savininkas 
rugsėjo 28-osi0s ir 29-osios popietes praleido taisydamas 
seną Sunbeam ir netyčia paliko savo įrankių komplektą 
ne garaže, o kiemo gale, dešinėje, kur laikė savo mašiną. 
Jokių atpažįstamų atspaudų ant jo neliko - tik vienas 
bjauriai akivaizdus dalykas prie lenktojo jo galo, - kad 
juo iš visų jėgų buvo smogta į žmogaus kaukolę. Po to 
ėjo šiurpus tyrimas, kurį Morsas pervertė neskaitydamas. 

Praėjo vos penketas minučių, ir pasigirdo beldimas į 
duris, paskui įėjo Luisas. 

— A, tai jūs, Luisai. Dievai, man regis, truputį pasišaipė 
iš mūsų apklausų. - Jis bendrais bruožais nusakė, kas nau- 
jo atsirado byloje. - Norėčiau, kad panelė Dženifer Kolbi 
būtų atvesta tardyti. Būkite apdairus. Pasiimkite drauge, 
jei norit, policininkę Fuler. Tiesiog išsikvieskite tardyti, ir 
tiek, ar supratote? Apie oficialų suėmimą dar nėra ko nė 
galvoti. Jeigu ji norės paskambinti savo teisės reikalų pa- 
tarėjams, pasakykit, kad šiandien sekmadienis ir visi jie 

žaidžia golfą. Bet nemanau, kad turėsite daug bėdos. — 
Bent jau dėl paskutinio dalyko Morsas nesuklydo. 

Be ketvirčio keturios po pietų Dženifer jau sėdėjo tre- 
čiajame tardymų kambaryje. Morso pamokytas, Luisas 
praleido su ja visą valandą, nieko neužsiminęs apie tai, 
ką sužinojo prieš jųdviejų susitikimą. Ramiai paminėjo, 
jog, nepaisant visų apklausų, jiems nepavyko aptikti pėd- 
sakų tos jaunos panelės, kurią matė du vienas kito nepa- 
žįstantys liudininkai ir kuri buvo su Silvija Kei maždaug 
valandą prteš šios nužudymą. 

— Apsišarvuokite kantrybe, seržante. 

Luisas labai santūriai nusišypsojo - taip šypsosi dievai: 

— O, mes pakankamai kantrūs, panele, ir bendradar- 
biaudami, manau, pamažu pasieksim tikslą. 

— Ar niekas su jumis nebendradarbiauja? 

— Gal išgertumėte puodelį arbatos, panele? 

— Labiau norėčiau kavos. 

Policininkė Fuler išskubėjo lauk, Dženifer sudrėkino 
lūpas ir nugurkė gurkšnelį, Luisas ramiai kažką sau mąs- 
tė. Toje vėliau įsigalėjusioje karingoje tyloje galiausiai 
nugalėjo Luisas. 

— Jūs manote, kad aš nebendradarbiauju su jumis, 
seržante? 

— O jūs manote kitaip? 

— Na, aš juk pasakiau inspektoriui, ką žinau. Negi jis 
manimi netiki? 

— O ką jūs pasakėte inspektoriui, panele? 

— Norit, kad vėl pradėčiau viską iš naujo? - Dženifer 
veide pasirodė susierzinimas, tarsi ji būtų mokinukė, 
paprašyta perrašyti nuobodų pratimą. 

- Šiaip ar taip, mes privalom turėti pasirašytą pareiškimą. 

Dženifer atsiduso: 

— Norite, kad duočiau ataskaitą, — regis, taip šitai 
vadinasi, - už viską, ką dariau trečiadienio vakarą. 

— Kaip tik taip, panele. 

— Trečiadienio vakarą... - Luisas ėmėsi kruopščiai už- 
rašinėti. - Gal man surašyti visa tai? - paklausė Dženifer. 

— Manau, kad privalau tai padaryti pats, panele, jeigu 
jūs nieko prieš. Neturiu anglų filologijos mokslinio laips- 
nio, bet padarysiu viską, ką galiu. 

Budrumo kibirkštėlė blykstelėjo Dženifer akyse ir tuo- 
jau pat išnyko, bet blykstelėjo, ir Luisas ją pastebėjo. 

Po pusvalandžio Dženifer pareiškimas buvo baigtas 
rašyti. Ji perskaitė jį, paklausė, ar gali šį bei tą pataisyti — 
„tik rašybą, seržante“, — ir sutiko pasirašyti jį. 

— Aš tik paduosiu jį išspausdinti, panele. 

— Kiek tai užtruks? 

— O, tik dešimt minučių. 

— Gal norėtumėt, kad aš tai padaryčiau? Aš užtrukčiau 
tik dvi. 

— Manau, mums privalu tai padaryti patiems, panele, 
Jeigu jūs nieko prieš. Suprantat, mes turim savo tai- 
sykles. 

— Tik pamaniau, kad galėčiau jums padėti. - Dženifer 
pasijuto laisviau. 

— Gal dar puodelį kavos, panele? 

— Būtų puiku. 

Luisas atsistojo ir išėjo iš kambario. Policininkė Fuler 
atrodė ypač nelinkusi bendrauti, ir daugiau kaip dešimt 
minučių Dženifer išsėdėjo tylėdama. Kai durys atsidarė, 
jose pasirodė Morsas, nešinas švariai išspausdintu po- 
pieriaus lapu. 

— Laba diena, panele Kolbi. 

— Laba diena. 

— Mudu jau matėmės. - Atsipalaidavimo banga, šok- 
telėjusi aukštyn, kai Luisas išėjo, kaip mat nuslūgo ir 
apnuogino nemaloniai pašiauštus jos nervus. - Kai vakar 
palikau jus, nuėjau į biblioteką, - toliau kalbėjo Morsas. 

— Matyt, jūs mėgstat vaikščioti. 

— Man sakė, kad vaikščiodamas niekad nepasensi. 

Dženifer prisivertė nusišypsoti: 

— Vaikščioti malonu, ar ne? 

— Viskas priklauso nuo to, kokį kelią pasirenki. 

Dženifer įdėmiai pažvelgė į jį, ir Morsas, kaip ir anks- 
čiau Luisas, pastebėjo jos netikėtą reakciją: 

— Norėčiau pasilikti pasikalbėti su jumis, tačiau, ti- 
kiuosi, duosite man pasirašyti tą pareiškimą ir leisite grįžt 
namo. Turiu dar nuveikti šį bei tą iki rytojaus. 

— Manau, seržantas Luisas jau minėjo, kad mes ne- 
turim teisės sulaikyti jus prieš jūsų valią? 

— O taip, seržantas man sakė. 

— Bet būčiau labai dėkingas, jeigu sutiktumėte pasilikti 
dar truputėlį. 

Dženifer burna išdžiūvo. 

— Kodėl? - balsas staiga prikimo. 

— Nes, - ramiai prabilo Morsas, - manau, nebūsit tokia 
neprotinga ir nepasirašysit pareiškimo žinodama, kad jis 
melagingas, juoba kad ir aš žinau, kad jis melagingas. - 
Jis nedavė progos jai atsakyti. - Šiandien po pietų daviau 
nurodymą iškviesti jus į tardymą, nes įtariau ir tebejtariu, 
kad slepiate informaciją, kuri galėtų būti labai vertinga 
atskleidžiant panelės Kei žudiką. Kaip žinote, tai vienas 
rimčiausių nusižengimų. O dabar, rodos, esat tokia ne- 
protinga, kad dar tik didinate tą kvailystę pridurdama 
prie jos tokį pat rimtą kriminalinį nusižengimą kaip tei- 
kimas policijai informacijos, kuri ne tik kad netiksli, bet 

dargi įrodomai klaidinga. - Morso balsas pakilo iki cres- 
cendo, ir jis baigė didžiai triumfuodamas, įrėmęs į stalą 
tarp jųdviejų kumštį. 

Tačiau Dženifer anaiptol nesumišo, kaip jis tikėjosi. 

— Jūs netikite tuo, ką aš jums pasakiau? 

— Ne. 

— Ar galiu paklausti kodėl? 

Morsas buvo daugiau nei truputį nustebęs. Jam tapo 
aišku, kad mergina atgavo savitvardą. Raiškiai ir kantriai 
jis paaiškino jai, kad ji pasiėmusi knygas iš bibliotekos, 
matyt, ne trečiadienio vakarą, ir kad šitai, be jokios pa- 
grįstos abejonės, gali būti įrodyta. 

— Suprantu. 

Morsas palaukė, kol ji vėl prabils. Ankstesnis jos 
klausimas jį šiek tiek nustebino, o šis tiesiog visai pri- 
trenkė: 

— O ką jūs darėte praėjusį trečiadienį, kai įvyko žmog- 
žudystė, inspektoriau? 

Ką gi jis darė? Tiksliai neprisiminė, bet tokio pobūdžio 
prisipažinimas vargiai padės jam pasistūmėt į priekį. Tad 
sumelavo: 

— Klausiausi Vagnerio. 

— Ko būtent? 

— Das Rbeingold. 

— Ar yra kas galėtų paremti tą jūsų tvirtinimą? Ar kas 
nors matė jus? 

Morsas pasidavė: 

— Ne. - Prieš savo valią turėjo žavėtis ta mergina. - 
Ne, - pakartojo, - aš gyvenu vienas. Retai kada turiu 
malonumą sulaukti kitos lyties svečių. 

— Kaip liūdna. 

Morsas linktelėjo galva. 

— Taip. Bet suprantat, panele Kolbi, aš dar nesu įta- 
riamas apsirengęs moteriškais drabužiais, stovėjęs Vud- 
stoko kelio gale ir stabdęs mašinas drauge su Silvija Kei. 

— O aš esu? 

— O jūs esate. 

— Bet tikriausiai nesu įtariama išprievartavusi ir nužu- 
džiusi Silviją? 

— Tikuosi, jūs nelaikot manęs visišku besmegeniu. 

— Jūs nesupratote. 

— Tad ką gi tuomet tai turėjo reikšti? 

— O ar jums neatėjo į galvą, kad, galimas daiktas, 
Silvija norėjo būti išprievartauta? — ji pasakė tai su kar- 
tėliu ir jos skruosai nukaito. 

— Tai, regis, tik patvirtina, kad prieš nužudymą ji buvo 
išprievartauta, ar ne? - ramiai pasakė Morsas. 

— Atleiskit, man nereikėjo to sakyti. 

Morsas pasistengė išnaudoti savo privalumą: 

— Mano darbas - atskleisti, kas nutiko nuo tada, kai 
Silvija ir jos draugė - 0 aš manau, kad tai buvote jūs, - 
įlipo į raudoną automobilį kitam Vudstoko žiedo gale. 
Dėl kažkokios priežasties ta kita mergina taip ir nepa- 
sirodė, ir ne taip jau sunku, man regis, tą priežastį nusta- 
tyti. Ji pažinojo mašinos vairuotoją ir jį slepia. Galimas 
daiktas, ji mirtinai įbauginta. Bet lygiai taip mirtinai 
įbauginta buvo ir Silvija Kei, panele Kolbi. Dar daugiau. 
Jai buvo trenkta į pakaušį taip smarkiai, kad kaukolė 
keliose vietose lūžo ir smegenyse buvo rasta kaulų nuo- 
laužų. Ar jums smagu šitai girdėti? Žmogžudystė - bjau- 
rus, šiurpus reginys, ir visa bėda čia ta, kad žudant 
visuomet pasistengiama sunaikinti vienintelį tikrą žmog- 
žudystės liudininką - auką. Vadinasi, mes privalome 
pasikliauti kitais liudininkais, dauguma jų —- paprasti 

žmonės, atsitiktinai įtraukti į tą šlykštų reikalą. Jie 
įbauginti - sutinku. Jie linkę geriau nesivelti į tą bėdą - 
sutinku. Jie mano, kad tai ne jų reikalas, - sutinku, bet 
mes privalome pasikliauti tais, kurie turi pakankamai 
drąsos ir padorumo ateiti ir pasakyti mums, ką jie žino. 
Ir būtent todėl jūs esate čia, panele Kolbi. Man reikia 
sužinoti tiesą. 

Jis paėmė Dženifer pareiškimą ir suplėšė jį smulkiomis 
skiautelėmis. Tačiau nesugebėjo išskaityti, kas buvo pa- 
rašyta jos galvoje. Kol jis kalbėjo, ji žiūrėjo pro nediduko 
kabineto, kur dar vakar stovėjo su savo įstaigos ben- 
dradarbėmis, langą. 

— Na? 

— Atleiskit, inspektoriau. Aš tikrai bjauriai jus supai- 
niojau. Į biblioteką nuėjau ketvirtadienį. 

— O trečiadienį? 

— Išėjau iš namų. Nusigavau iki Vudstoko kelio - bet 
ne iki Vudstoko. Stabtelėjau prie „Auksinės rožės“ Beg- 
broke - kokios dvi mylios iki Vudstoko. Užėjau į barą ir 
užsisakiau silpno šviesaus alaus su citrina. Išgėriau jį 
sodelyje ir grįžau namo. 

Morsas pažvelgė į ją nekantraudamas: 

— Tikriausiai buvo jau sutemę. 

— Taip, apie pusę aštuonių. 

— Tęskite. 

— Ką norite tuo pasakyti? Tai viskas. 

— Ar norite mane... - pradėjo Morsas pasipiktinęs. — 
Pakvieskite Luisą! - užriaumojo. Policininkė Fuler su- 
prato artėjant audrą ir išskubėjo lauk. 

Dženifer atrodė ramut ramutėlė, ir Morso pyktis ap- 
rimo. 

Tylą nutraukė Dženifer: 

— Nereikia taip ant manęs pykti, inspektoriau. - Balsas 
buvo vos vos garsesnis už šnabždesį. Ji kilstelėjo ranką prie 
kaktos ir valandėlę užsimerkė. Morsas pirmąsyk įsižiūrėjo 
1ją atidžiai. Anksčiau nepastebėjo, kokia ji patraukli. Ant 
juodo džemperio buvo apsivilkusi šviesiai mėlyną vasarinį 
apsiaustą, mūvėjo gražiai priderintomis juodomis piršti- 
nėmis. Buvo prakaulaus gyvo veido, o pro praviras lūpas 
matėsi lygūs balti dantys. Morsas padvejojo, ar galėtų ją 
įsimylėti, ir kaip visuomet nusprendė, jog galėtų. 

— Buvau taip sutrikusi ir išsigandusi. 

Jis turėjo pasilenkti į priekį, kad išgirstų jos žodžius. 
Pastebėjo atėjus Luisą ir tylomis parodė jam kėdę. 

— Viskas bus gerai, pamatysit, - Morsas pažiūrėjo į 
Luisą ir linktelėjo galva, kai seržantas pasiruošė užrašyti 
antrą panelės Dženifer Kolbi paliudijimą. 

— Kodėl jūs buvot išsigandusi? - švelniai paklausė Mor- 
sąs. 

— Na, viskas buvo taip keista, - rodos, taip ir negaliu 
nuo tada nubusti... Rodos, nebežinau, kas tikra, o kas 
ne. Rodos, vyksta tiek daug keistų dalykų. - Ji vis dar 
sėdėjo suėmusi rankomis galvą, blausiai žiūrėdama į stalo 
paviršių. Morsas žvilgtelėjo į Luisą. Na, regis, jau prieita 
prie reikalo. 

— K3 turite galvoje kalbėdama apie keistus dalykus? 

— Viską, iš tikrųjų viską. Pradedu abejoti, ar žinau, ką 
darau. Ką darau čia. Maniau, kad pasakiau jums teisybę 
apie tą trečiadienį, - o dabar suprantu, kad ne. Ir dar 
vienas keistas dalykas nutiko. - Morsas įdėmiai pažvelgė 
į ją. - Šeštadienio rytą gavau laišką, kur parašyta, kad 
manęs į tą darbą nepriėmė, - o aš visai neprisimenu, kad 
būčiau badavusi kokį prašymą. Ar jūs nemanot, kad aš 
einu iš proto? 

Taigi tai ir bus jos sukurpta istorija! Morsas pasijuto 
tarsi agonijoje, kurią patiria bridžo lošėjas, kai jo tūzą 
uždengia būgnų dviakė. Policininkai susižvalgė ir abu 
jautė, kad Dženifer akys buvo įsmeigtos į juos. 

— Gerai. - Morsas kaip įmanydamas stengėsi nuslėpti 
savo nusivylimą ir netikėjimą. - Grįžkime prie trečia- 
dienio vakaro, gerai? Ar galėtumėt pakartoti, ką pasakėte 
ką tik? Norėčiau, kad seržantas Luisas tai užrašytų. - Jo 
balse buvo justi susierzinimas. 

Dženifer pakartojo savo trumpą pareiškimą, ir Luisas, 
kaip kad anksčiau inspektorius, kurį laiką atrodė ap- 
stulbęs. 

— Jūs norit pasakyti, kad panelė Kei nuvažiavo iki 
Vudstoko, o jūs tik iki Begbroko? 

— Taip, būtent. 

— Jūs paprašėte, kad tas vyriškis išlaipintų jus Beg- 
broke? 

— Apie kokį vyriškį jūs kalbate? 

— Apie vyriškį, kuris jus pavežėjo. 

— Bet manęs niekas nepavežėjo iki Begbroko. 

— Ką? - suriko Morsas. 

— Aš pasakiau, kad manęs niekas nepavežėjo. Aš nie- 
kad nestabdyčiau pravažiuojančių mašinų. Manau, jūs 
privalote šį bei tą žinoti, inspektoriau. Aš turiu savo 
mašiną. 


Kol Luisui spausdino antrajį pareiškimą, Morsas nu- 
sišalinio į savo kabinetą. Negi jis visą laiką klydo? Jei 
tai, ką Dženifer pasakė ką tik, teisybė, tatai, be abejo- 
nės, šį bei tą paaiškins. Viena iš jos bendradarbių buvo 
nužudyta tame pačiame kelyje tą patį vakarą. Žinoma, 
jai buvo ko išsigąsti. Bet ar to pakako paaiškinti tiems 

nuolatiniams jos išsisukinėjimams? Jis pasiekė telefoną 
ir paskambino į „Auksinę rožę“ Begbroke. Linksmas 
šeimininkas buvo nuoširdžiai pasiryžęs padėti. Tre- 
čiadienio vakarą svetainėje dirbusi jo žmona. Gal ji 
galėtų apsilankyti Kidlingtono policijos nuovadoje? Ži- 
noma. Šeimininkas pats ją atveš. Gerai. Po ketvirčio 
valandos. 


— Ar prisimenate merginą, apsilankiusią jūsų bare ano 
trečiadienio vakarą? Ji buvo viena? Tai buvo apie pusę 
aštuonių? 

Gausiai žieduota moteris didžiulėmis krūtimis nebuvo 
visai dėl to tikra. 

— Bet juk vienos moterys lankosi pas jus nedažnai? 

— Taip, nedažnai. Bet tai nėra taip jau neįprasta šiais 
laikais, inspektoriau, kad galėtų nustebinti. 

Morsui atrodė, kad jį išvis mažai kas benustebintų. 

— Ar šiaip jau galėtumėte atpažinti žmogų? Užsukusį 
pas jus vieną kartą? 

— Manau, kad taip. 

Morsas paskambino Luisui, kuris vis dar laukė drauge 
su Dženifer tardymo kambaryje. 

— Parvežkite ją namo, Luisai. 

„Auksinės rožės“ savininkė stovėjo greta Morso prie 
tardymo suolo, kai pro šalį praėjo Dženifer ir Luisas. 

— Tai ji? — paklausė Morsas. Tai buvo jo priešpas- 
kutinis klausimas. 

— Taip, manau, kad ji. 

— Labai jums dėkingas, - sumelavo Morsas. 

— Džiaugiuosi, kad galėjau jums padėti, inspektoriau. 

Morsas nulydėjo ją prie durų: 

— Nemanau, kad prisimenate, ką ji užsisakė? 

— Rodos, prisimenu, inspektoriau. Regis, tai buvo silp- 
nas šviesus alus su citrina. Taip, silpnas šviesus alus su 
citrina. 


Luisas grįžo po pusvalandžio. 

— Ar jūs ja tikit, sere? 

— Ne, - atsakė Morsas. Jis jautėsi veikiau nusivylęs 
savimi nei prislėgtas. Suvokė, kad per savo neišmanymą 
jau įklimpo į baisią painiavą ir sumaištį. Jis atsisakė 
„papildomų darbuotojų, kai šie jam buvo siūlomi, ir šitai 
reiškė, kad tik keletas iš daugelio galimų nurodymų buvo 
patikrinti ir dokumentuoti. Na, kad ir Sandersas - aki- 
vaizdžiausias neatidėliotino kruopštaus tyrimo objektas 
bet kuriam įgudusiam pareigūnui, - buvo kone visiškai 
ignoruotas. Iš tiesų net ir paviršutiniška jo veiksmų tiriant 
šią bylą apžvalga parodytų, jog jis vadovaujasi atsitik- 
tiniais dalykais, o tai beveik prilygsta aplaidumui. Dar 
praėjusį mėnesį jis pats skaitė paskaitą savo kolegoms 
sekliams, kaip gyvybiškai svarbu, atliekant bet kokį kri- 
minalinį tyrimą, 740 pat pradžių būti tiksliam, griežtai 
kruopščiam visais tardymo atžvilgiais. 

Bet kad ir kaip ten būtų, intuityviai jautė (jo paskaitoje 
ta procedūra nebuvo paminėta), kad nežinia kodėl vis 
dėlto jau buvo teisingame kely, kad gerai padarė išleidęs 
Dženifer namo, kad nors paskutinis jo šūvis ir nepataikė 
į tašką, anksčiau ar vėliau pataikys. 


Po to abu pareigūnai valandą keitėsi pastabomis apie 
popietės tardymą, ir Morsas nekantrai tyrinėjo Luiso 
reakciją į merginos išsisukinėjimus, žvilgsnius ir rankų 
mostus. 

— Ar manote, kad ji meluoja, Luisai? 

— Dar nesu tikras. 

— Na jau, vyruti. Kai sulauksite mano amžiaus, už 
mylios pažinsite melagį! 

Luisas suabejojo: juk šiaip ar taip, jis keleriais metais 
vyresnis. Stojo tyla. 

— Kurlink suksim dabar? - pagaliau paklausė Luisas. 

— Manyčiau, reikia pulti kitą flangą. 

— Manote? 

— Taip. Ji dangsto kažkokį vyriškį. Kodėl? Kodėl? Štai 
ką mes visą tą laiką norėjom sužinoti. Ir kur atėjome su 
tokiu tardymu? Niekur. Ji meluoja, aš tai žinau, bet mes 
jos nepalaužėme - dar ne. Ji tokia nuostabi melagė, kad 
privers patikėti bet kurį sumautą kvailį. 

Luisas suprato potekstę: 

— Jūs galit ir suklysti, sere. 

Morsas pratrūko aiškintis: 

— Ne, ne, ne. Mes tik ne iš tos pusės puolėmė prie 
reikalo. Girdėjau, Luisai, kad ir į Eigerį galima įkopti su 
šlepetėmis, jei pasirinksi lengvą kelią. 

— Manote, kad mėginom išspręsti tą reikalą, pasirinkę 
sunkų kelią? 

— Ne. Kaip tik priešingai. Mėginom per lengvai jį iš- 
spręsti. Dabar pamėginsime eiti sunkiu keliu. 

— Kaip mes tai padarysim, sere? 

— Mes stengėmės išsiaiškinti, kas ta kita mergina, nes 
tikėjomės, kad ji atves mus prie ieškomo vyriškio. 

— Bet, anot jūsų, mes ją radom. 

— Taip. Tik ji mums per protinga ir nelojali. Ji buvo 
įspėta laikyti liežuvį už dantų, ir, jei teisingai sprendžiu, 
ilgai įtikinėti jos nereikėjo. Kol kas mes stovime prieš 
plytų sieną ir yra tik viena alternatyva. Ta mergina neat- 
ves mūsų prie vyriškio? Gerai. Tuomet surasime vyriškį. 

— Nuo ko pradėsime? 

— Man regis, reikia pasitelkti truputį aristoteliškos 
logikos, ar jums taip neatrodo? 

— Jei jūs taip sakot, sere... 

— Viską pasakysiu rytoj ryte, - tarė Morsas. 

Priėjęs prie durų, Luisas stabtelėjo: 

— O tas panelės Kolbi atpažinimas, sere. Ar manote, 
kad pakanka pasikliauti vien baro savininkės žodžiais? 

— Kodėl gi ne? 

— Na, tai buvo kiek atsitiktinis dalykas, ar ne? Noriu 
pasakyti, kad tai buvo ne visai pagal knygą. 

— Kokią knygą? - paklausė Morsas. 

Luisas nusprendė, kad jo smegeninė jau pernelyg daug 
pripainiojo vienai dienai, ir išėjo. 

Morso sąmonė irgi buvo ne krištolinio skaidrumo, bet 
naujos minties daigas jau kalėsi tos painiavos rūke. Jis 
nuo pat pradžių įtarė, kad Dženifer Kolbi meluoja: būtų 
statęs ant kortos savo profesinę reputaciją. Bent jau vienu 
požiūriu jis galėjo suklysti. Jis pamėgino sugriauti Dže- 
nifer papasakotą istoriją, bet ar pataikė būtent į silpną 
vietą? 

O kas, jei viskas, ką ji kalbėjo, buvo gryna tiesa? Vis 
tie ratu besisukantys už ir prieš šmėžavo jam prieš akis 
nelyg banguojantys mugės karuselės arkliukai, kol ga- 
liausiai jo paties sąmonė pradėjo svaigiai suktis, ir jis 
suprato, kad atėjo laikas leisti jai pailsėti. 


Dešimtas skyrius 


Trečiadienis, spalio 6-oji 


„Juodojo princo“ kokteilių baras retai kada būdavo 
pilnas praėjus vos valandai po atidarymo, t.y. vienuoliktą 
ryto, ir spalio 6-osios trečiadienis nebuvo išimtis. Žmog- 
žudystės sukelto šoko bangos jau slūgo, ir gyvenimas 
„Juodajame prince“ greitai grįžo į įprastinę vagą. 

Net keista, kaip greitai viskas nugrimzta praeitin, pa- 
manė ponia Gei Makti, šluostydama antrą martinio stik- 
linę ir atsargiai statydama ją tarp kitų. Nors ne visai taip: 
dar šįryt Hitrou aerouoste sudužo keleivinis lėktuvas ir 
žuvo septyniasdešimt devyni žmonės. O keliuose kiek- 
vieną dieną... 

— Ką tai galėtų reikšti, vyručiai? - kalbėjo orus kokių 
šešiasdešimties metų, tvirtai sudėtas, žilstelėjęs raudon- 
veidis žmogus. Gei aptarnavo jį jau ne kartą ir žinojo, 
kad jis - profesorius Tompsetas (draugams, kurių, anot 
girdų, buvo ne itin daug, - Feliksas), atsistatydinęs nu- 
sipelnęs profesorius, dėstęs karalienės Elžbietos laikų 
literatūrą Oksfordo universitete ir ką tik išėjęs į pensiją 
Lonsdeilo koledžo vicerektorius. Du jo pašnekovai — 
vienas liesas, barzdotas, į trečią dešimtį bekopiantis 
vyras, kitas - malonios išvaizdos maždaug keturiasde- 
šimt penkerių metų vyras su akiniais - užsisakė džino su 
toniku. 

— Tris džinus su tonikais, - Tompseto balsas buvo 
šaižus, įsakmus; kažin, ar jis turi koledže padėjėją, kuris 
išmaišo jam cukrų rytinės kavos puodelyje, pamanė Gei. 

— Tikiuosi, jums patiks tarp mūsų, jaunasis Melhiu- 
šai! - Tompsetas uždėjo platų delną ant barzdoto kai- 

myno peties ir netrukus visi jie įniko į dalykus, kurių Gei 
jau nebegalėjo sekti. Įgūžėjo grupė amerikiečių kariškių 
ir iš karto pradėjo klausinėti ją apie tai, kas gamina tą 
silpną šviesų alų, apie valgiaraštį, apie neseniai įvykusią 
žmogžudystę ir teirautis jos namų adreso. Bet tie ameri- 
kiečiai jai patiko ir netrukus ji nuoširdžiai juokėsi drauge 
su jais. Kaip paprastai silpno šviesaus alaus čiaupas leido 
daugiau putų nei skysčio, ir Gei pastebėjo, kad akiniuo- 
tasis Oksfordo triumvirato narys kantriai laukia kitapus 
baro. 

— Tuojau, sere. 

— Nieko. Aš neskubu. - Jis ramiai jai šypsojosi: ji išvy- 
do žiburiukus tamsiose jo akyse ir paskubomis atsiskaitė 
su greta sėdinčiais amerikiečiais. 

— Klausau, sere. 

— Malonėkite dar po vieną to paties mums visiems. Tris 
džinus su tonikais. 

Gei pažvelgė į jį susidomėjusi. Šeimininkas kartą jai 
sakė: jei kas paprašo „džinų su tonikais“, o ne visų 
įprasto „džino su toniku“, vadinasi, jis tikras Oksfordo 
universiteto dėstytojas. Ji norėjo, kad jis dar ką nors 
pasakytų, nes jai patiko jo balso tembras ir ryški Glos- 
teršyro tartis. Tačiau jis nieko nepasakė. Bet ji vis tiek 
stovėjo tam gale, kur buvo jis, ir lėtai šveitė martinio 
taurės. 

— Ką aš tau padariau, širdel? — tokie ir panašūs mei- 
linimaisi nuolat sklido iš kitų klientų, bet Gei ramiai ir 
taktiškai išvengdavo jų manevrų. O nuo vyriškio iš Glos- 
teršyro akių nenuleido. 

"Tompsetas neužsičiaupė: 

— Jis neatėjo net į mano inauguraciją, kai buvo pa- 
aukštintas. Ką pasakysi, Piteri, seni? 

— Nepyk ant jo, - atsakė Piteris. - Visi mes sėdime prie 
savo prozos, Melhiušai, ir seilėjamės, ir apsigaudinėjam, 
kad ji nuostabi. 

Karalienės Elžbietos laikų literatūros profesorius ge- 
raširdiškai nusijuokė ir ištuštino savo taurę iki pusės: 

— Ar jau lankėtės čia, Melhiušai? 

— Ne, nesu buvęs. Maloni vietelė. 

— Prastokai pagarsėjo. Ta žmogžudystė aną savaitę. 

— Taip, skaičiau apie ją. 

— Jauna blondine. Išprievartauta ir nužudyta čia pat, 
kieme. Jaunutis padarėlis, sprendžiant iš laikraščių. 

Melhiušas, ką tik patvirtintas naujasis Lonsdeilo dės- 
tytojų kolektyvo narys, labai gabus ir nervingas, pasijuto 
jaukiau tarp savo vyresnių kolegų. 

— Ji buvo dar ir išprievartauta, ar ne? 

Tompsetas ištuštino savo taurę: 

— Žmonės taip kalba. Bet aš visuomet šiek tiek suabe- 
jodavau dėl tų išprievartavimų. 

— Kaip sako Konfucijus, mergina su užverstu sijonu 
bėga greičiau nei vyras su nuleistomis kelnėmis, argi ne? 

Vyresnieji vyriškiai mandagiai šyptelėjo dėl to seno 
nuvalkioto posakio, o Melhiušas gailėjosi jį pakartojęs: 
jis buvo ne vietoj ir pernelyg familiarus. 

Gei girdėjo, kaip Tompsetas, aiškiai tardamas žodžius, 
griebėsi gelbėt pašnekesį. Nekvailas, pamanė. 

— Taip, sutinku, Melhiušai. Neverta pernelyg rimtai 
žiūrėti į tuos išprievartavimus. Dievaž, ne. Tai atsitinka 
kasdien. Pamenu, prieš porą metų buvo čia tokia mer- 
gytė. Prisimeni ją, Piteri? Tokia guvi, šviesaus proto, 
darbšti - nuostabus vaikas. Ji laikė baigiamuosius egza- 
minus ir turėjo aštuonis trijų valandų rašomuosius. Sep- 
tintą parašė ketvirtadienio rytą - ne, tai buvo penkta- 

dienis ar... bet nesvarbu. Priešpaskutinį parašė iš ryto 
ir beliko tik paskutinis po pietų. Nuėjo priešpiečių į 
butą, kurį nuomojo Hedingtone, ir - ar galit patikėti! — 
pakeliui į universitetą buvo išprievartauta. Pamanyk tik, 
koks šokas ištiko tą vargšelę. Prisimeni, Piteri? Bet ji 
užsispyrė laikyti tą paskutinį egzaminą, ir žinote, Mel- 
hiušai, paskutinis jos rašinys buvo geresnis už visus 
ankstesnius! 

Melhiušas nuoširdžiai nusijuokė ir paėmė tuščias stik- 
lines. 

— Galiausiai su viskuo susitaikai, - sumurmėjo Piteris. 

— Na, ar ne gera istorija? - paklausė Tompsetas. 

Keletą minučių Gei buvo pametusi jų kalbos siūlą, o 
kai vėl įsiklausė, buvo aišku, kad pokalbis surimtėjo. Juk 
sakoma, kad džinas veikia slegiamai. 

— „.„Suprantat, išprievartauta nebūtinai prieš nužu- 
dymą. 

— O, Feliksai, nutilk. 

— Bjauru, žinau. Bet juk mes visi skaitėme apie Kristį, 
ar ne? Senas, ištvirkęs šunsnukis! 

— Ar jie mano, kad 1r čia taip buvo? - paklausė Melhiušas. 

— Galėjau nusišnekėti, - tarė Tompsetas. - Senukas 
Morsas - šaunuolis! Ta byla atiduota jam, 0 jis ateina į 
mūsų koledžo kviestinius vakarus. Ir šįvakar buvo kvies- 
tas, bet turėjo atsiprašyti dėl menko nelaimingo atsi- 
tikimo. - Tompsetas nusijuokė. - Nukrito nuo kopėčių! 
Viešpatie, kas tuo patikės? Vyrukui patikėta ištirti žmog- 
žudystę, O jis nukrinta nuo sumautų kopėčių! - Tomp- 
setas buvo jau smarkiai įsilinksminęs. 

Amerikiečiai prarado bet kokią viltį, ir baras ištuštėjo. 
Trys vyrai nužingsniavo per visą salę link staliuko prie 
lango. 

— Na, pažiūrėsim, ką jie mums siūlo priešpiečiams, — 
pasakė Piteris. - Atneškit valgiaraštį. 

Gei paėmė didelį, prabangiai atrodantį lankstinį ir 
padavė jį jau atverstą taip, kaip kad neofitas, nustebin- 
damas kunigą, pasiūlo trumpą dienos maldą. 

Piteris skubriai permėtė jį akimis, santūrus cinizmas 
švietė jo veide. Pakėlė akis į Gei ir pamatė, kad ši jį stebi. 

— Ką pasiūlytumėte: „Dėstytojo džiaugsmą“ ar „Prok- 
toriaus malonumą“? - jis paklausė pusbalsiu. 

— Jumis dėta, žlėgtainio neimčiau, - jos balsas buvo 
toks pat tylus kaip ir jo. 

— Ar jūs laisva po pietų? 

Ji keletą sekundžių svarstė padėtį, paskui nepastebimai 
linktelėjo galva. 

— Kada užvažiuoti? 

— Trečią. 

— Kur? 

— Būsiu lauke. 


Ketvirtą valandą jie jau gulėjo vienas greta kito pla- 
čioje dvigulėje lovoje Piterio bute Lonsdeilo koledže. 
Kaire ranka jis buvo apkabinęs jos kaklą, o dešine švel- 
niai glostė krūtis. 

— Ar tiki, kad merginą galima išprievartauti? —- pa- 
klausė. 

Gei pamąstė. Patenkinta siela ir kūnu valandėlę gulėjo 
stebėdama puošnias lubas. 

— Manau, kad vyrui tai turėtų būti velniškai sunku. 

- Mm. 

— Ar esi kada išprievartavęs moterį? 

— Tave galėčiau išprievartauti bet kurią savaitės dieną. 

— Bet aš tau neleisčiau. Aš nesipriešinčiau. 

Jis vėl pabučiavo ją į putlias lūpas, ji aistringai pasi- 
gręžė į jį. 

— Piteri! - pašnibžėjo jam į ausį, - išprievartauk mane 
dar kartą! 

Staiga subirbė telefonas, tyliame kambaryje jo garsas 
nuskambėjo šaižiai ir įsakmiai. Perkūnas griebtų! 

— A, labas Bernardai. Ką? Ne. Sėdžiu ir nuobodžiauju. 
Ką? Ak, šįvakar. Taip. Gerai, manau, apie septynias. 
Kodėl negalėtum užvažiuoti manęs pasiimti? Išgertume 
greitosiomis. Taip. Feliksas? O, jis jau gerokai prisisiur- 
bęs. Taip. Taip. Puiku, laukiu. Taip. Iki. 

— Kas tas Bernardas? 

— A, vietinis anglų literatūros dėstytojas. Puikus vy- 
rukas. Tik nemoka pasirinkti laiko skambučiams. 

— Ar ir jis turi tokį patį butą? 

— Ne, ne. Bernardas vedęs. Gyvena šiaurinėje Oksfordo 
dalyje. Ramus vyrukas. 

— Vadinasi, jis neprievartauja jaunų merginų? 

— Kas, Bernardas? Viešpatie, ką tu! Na, aš bent ne- 
manau... 

— Tu - ramus žmogus, Piteri. 

— Aš? 

Ji pradėjo švelniai jį glamonėti ir staiga nutraukė vi- 
sas kalbas apie poną Bernardą Krauterį, ramų vedusį vyrą 
iš šiaurės Oksfordo. 

ANTROJI DALIS 


Vyro paieškos 


Vienuoliktas skyrius 


Trečiadienis, spalio 6-oji 


Botli gatvė, prasidėdama po žemu geležinkelio tiltu 
(aukščiausia vieta - 12 pėdų), paskui vingiuodama kelis 
šimtus jardų pro skurdžias draugėn sujungtų vienodų 
namų gretas, užspeitusias pagrindinę gatvę, pamažu iš- 
platėja į erdvų dviejų dalių kelią, kuriuo važiuoja visos 
mašinos, traukiančios į vakarus: į Faringdoną, Svindoną 
ir kitus tarp jų įsiterpusius miestelius. Čia namai jau 
nebesišlieja taip glaudžiai vienas prie kito, ir keletas Oks- 
fordo verslininkų persikėlė čia gyventi. 

„Čoklis ir sūnūs“ — išsidriekęs platus dviaukštis pa- 
statas; čia prekiaujama vien tik namų apyvokos reikme- 
nimis: plytelėmis, tapetais, dažais ir baldais. Tai visų 
pripažinta gera parduotuvė, kurios nuolatiniai klientai 
(gaunantys nuolaidą) - daugelis stalių, interjero dizai- 
nerių (irgi gaunantys nuolaidą) ir kone visi „pasidaryk 
pats“ mėgėjai iš Oksfordo. Prie galinės pirmojo aukšto 
vitrinos kabo skelbimas, informuojantis negausius pir- 
kėjus, kurie dar to nežino, jog plastikinių stalviršių dirb- 
tuvės yra kiemo gale, antras įėjimas iš kairės. 

Tose dirbtuvėse jaunuolis guldo ant medinio stalo, 
kurio vidury išpjautas gilus pailgas griovys, didelį plas- 
tiko lakštą. Prisitraukia nediduką automatinį pjūklą ir 
kruopščiai uždeda jo pavojingai nuzulintus dantis ant 
pieštuku nubrėžtos linijos. Mikliai spūsteli metalinį metrą 
ir patikrina išmatavimus. Regis, lieka patenkintas greitu 
skaičiavimu mintyse, paspaudžia mygtuką ir kurtinamas 
dūzgiančio džeržgesio labai tiksliai ir greitai pjauna tą 
kietą medžiagą. Jis mėgaujasi savo miklumu! Pakartoja 
tą veiksmą kelissyk: išilgai, skersai, siaurai, plačiai, pas- 
kui kruopščiai sustato išmatuotas juostas prie sienos. 
Žvilgteli į laikrodį: jau beveik be ketvirčio pirma. Yra 
dar valanda su ketvirčiu. Užrakina paskui save stum- 
domąsias duris, nužingsniuoja į tarnautojų prausyklą, 
nusimazgoja su muilu rankas, susišukuoja plaukus ir be 
didelio sąžinės graužimo trumpam palieka pono Čoklio 
ir jo sūnų valdas. Patikrina, ar ryšelis, išpūtęs dešinę jo 
apsiausto kišenę, tebėra. Niekur nedingo. 

Nors vieta, į kurią jis vyksta, už dešimties minučių 
kelio, nusprendžia važiuoti autobusu. Pereina gatvę, 
peržengęs tiek kelio linijų - ištisinių, nutrūkstančių, 
plačių, siaurų, geltonų, baltų, - kiek jų gali rasti tik 
kariniame topografiniame žemėlapyje, nes Oksfordo 
miesto taryba plėtojo kovos su privačiais vairūuotojais 
veiksmus ir įdiegė Botli gatvėje autobusų eismo ženklų 
sistemą. Autobusas atvažiuoja netrukus, ir griežtas pa- 
kistanietis dirba už visą komandą. Jaunuolis visada ti- 
kisi, kad autobusas bus artipilnis ir jam pavyks atsisėsti 
greta važiuojančios į miestą kokios nors mini sijonu 
seginčios merginos, užsitempusios batus iki pat kelių; 
bet šiandien autobusas beveik tuščias. Jaunuolis atsisėda 
ir mašinaliai apsidairo. 

Išlipa stotelėje prieš geležinkelio tiltą (kur autobusas 
turi padaryti dešinį posūkį, kad neužkliūtų už geležinės 
sijos), atsargiai nusigauna į purviną gatvę už tų nutriu- 
šusių namų eilių ir įeina į mažą krautuvėlę. Iškaba virš 
niūrios, apsilaupiusios pono Beino krautuvėlės fasado 
skelbia: „Laikraščiai ir rūkalai“. Bet ponas Beinas nesam- 
do būrio įžūlių berniūkščių ir mergiūkščių, kad išnešiotų 
jo rytinius ir vakarinius laikraščius, kaip ir nelaiko didelio 
rūkalų asortimento, apsiribodamas pustuziniu populia- 
riausių cigarečių rūšių. Jis neparduoda ir gimtadienio 
atvirukų arba ledų ar saldumynų. Ponas Beinas - taip, 
jis įžvalgus vyras - apskaičiavo, kad vienas greitas, ne- 
sudėtingas sandėris gali duoti jam tokį patį pelną kaip ir 
visos dienos prekyba laikraščiais ar tūkstančio cigarečių 
pardavimas. Nes ponas Beinas prekiauja „kieta“ porno- 
grafija. 

Keletas nuolatinių pirkėjų stovi dešinėje siaurutės krau- 
tuvėlės pusėje. Jiems tenka prasibrauti pro stulbinamą akį 
rėžiančių, blizgančių žurnalų su nuogomis merginomis 
ant viršelių įvairovę, o tų žurnalų pavadinimai skamba 
nelyginant švelni ekstazė: Skin ir Skirt, Lusb ir Lust, Flesh 
ir Frills. Nors tų menkai teapsirengusių modelių figūros 
geidulingai provokuojančios, lankytojai, regis, varto tuos 
puslapius nerūpestingai, su atsainiu nuoboduliu. Bet taip 
atrodo tik iš pažiūros. Skelbimas, parašytas paties pono 
Beino ranka, įspėja kiekvieną galimą šitų egzotiškų vaisių 
mėgėją, jog „knygos privalo būti perkamos“, o ponia 
Bein sėdi už prekystalio ant kietos aukštos kėdės ir ne- 
nuleidžia akių nė nuo vieno iš savo ištikimų klientų. 
Jaunuolis tik probėgšmais žvilgteli į tą agresyvaus nuo- 
gumo galeriją dešinėje ir. nužingsniuoja tiesiai prie pre- 
kystalio. Garsiai paprašo bloko „Embassy“ ir kyšteli 

poniai Bein savo ryšelį: ši savo ruožtu išsitraukia iš po 
prekystalio tokį patį ryšelį, įvyniotą į rudą popierių, ir 
pastumia jaunuoliui. Kaip tam pritartų pats ponas Bei- 
nas! Toks paprastas, greitas, nesudėtingas sandėris. 

Jaunuolis užsuka į Bookbinder's Arms kitapus gatvės, 
užsisako sumuštinį su sūriu ir pintą Guinness. Pajunta 
įprastinį nekantrumo maudulį, bet slapta džiaugiasi tuo, 
kas jo dar laukia. Penkios bus jau netrukus, o kelionė į 
Vudstoką dabar, kai nutiesė naują aplinkkelio atkarpą, 
gerokai sutrumpėjo. Motina jau bus išvirusi jam valgį, o 
paskui jis liks vienas. Jis net savotiškai įprato ydingai 
mėgautis tuo laukimu, nes per pastaruosius keletą mėne- 
sių tai tapo kas savaitę atliekamu ritualu. Sandėris, ži- 
noma, brangus, tačiau priimtinas - juk grąžinęs ryšelį 
kiekvieną sykį pusę kainos atgauna. Jis išgeria savo Guin- 
ness iki dugno. 

Kartais jis vis dar jaučiasi truputį kaltas, nors nebe taip 
smarkiai kaip anksčiau. Jis puikiai supranta, kad toks 
įnikis į pornografiją bukina visus jo jausmus, jeigu išvis 
jų būta, kad tasai pomėgis išsikerojo jo sąmonėje, kuri 
kaskart vis neviltingiau šaukiasi skubaus, liguisto jos 
patenkinimo, nelyginant koks piktybinis navikas. Tačiau 
jis nieko negali padaryti. 

Trečiadienį, spalio 6-ąją, lygiai antrą dienos ponas 
Džonas Sandersas jau buvo stalviršių dirbtuvėje, ir už 
stumdomųjų durų vėl pasigirdo siaubingas kančias ken- 
čiančio pjūklo dejonės. 


Trečiadienio vakarais per mokslo metus Krauterių na- 
mai nuo septynių iki devynių valandų dažniausiai būdavo 
tušti. Ponia Margaret Krauter drauge su keliais uoliais 
pusamžiais kultūros aistruoliais lankė vakarines antikos 

kultūros paskaitas Darbininkų švietimo asociacijoje, 
Džeimsas ir Karolina papildydavo ir taip pernelyg gau- 
sias savivaldybės trečiadienio diskotekų narių gretas, o 
ponas Bernardas Krauteris nemėgo nei populiariosios 
muzikos, nei Periklio. 

Spalio 6-osios, trečiadienio, vakarą Margaret išėjo iš 
namų pusę septynių, kaip paprastai. Jos paskaitos vyk- 
davo maždaug už trijų mylių Aukštesniųjų kursų pastate 
Hedington Hile, ir jai rūpėjo saugiai pastatyti aikštelės 
vidury savo išdidžiai blizgančią „Mini 1000“, kurią Ber- 
nardas nupirko jai pernai rugpjūtį. Nelabai pasitikėdama 
savimi ji atsargiai išvažiavo iš garažo (Bernardas sutiko 
palikti savo „1100“ lauke galinėtis su žiemos orais) ir 
įsuko į tą ramią gatvę. Nors ir nervinosi dėl savo vai- 
ravimo įgūdžių, ypač sutemus, bet neskubiu važiavimu 
mėgaudavosi. Jausdavosi esanti laisva ir nepriklausoma - 
tai buvo jos mašina ir ji galėjo važiuoti kur tik norėjo. 
Įsukusi į aplinkkelį, kaip visada giliai įkvėpė ir nepa- 
prastai susikaupė. Mašinos viena paskui kitą čiuožė pro 
ją keliu, tačiau ji įveikė instinktyvų norą perkelti dešinę 
koją nuo akseleratoriaus ant stabdžio. Jautė visų artė- 
jančių automobilių priekines šviesas, vairuotojus, buvo 
užtikrinta, įžūliai pasitikinti savimi, saugi. Pasitaisė sau- 
gos diržą ir drąsiai žvilgtelėjo į prietaisų skydą: norėjo 
įsitikinti, jog perjungė šviesas. Ne todėl, kad visada laiky- 
davo jas uždegusi, tiesiog bijojo, jog staigiai prireikus 
perjungti ne taip spūstels jungiklį ir jos išvis užges. Prie 
Hedingtono žiedo sumaniai įveikė visus įvažiavimus ir 
likusią kelio dalį jokių nuotykių neturėjo. 

Kai jai pirmąkart šovė mintis apie savižudybę, mašina 
atrodė labai reali galimybė. Tačiau dabar žinojo, kad nie- 
kad taip nepasielgs. Vairavimas išlavino visus pirmykščius 

jos saugumo ir savisaugos instinktus. Be to, nevalia su- 
daužyti tokią mielą naują „Mini“. Yra kitokių būdų... 

Atsargiai pastatė mašiną aikštelėje, prieš tai keliskart 
išlipusi iš jos ir vėl įlipusi, kol buvo visiškai patenkinta 
įterpusi ją saugiai, pakankamu atstumu nuo greta sto- 
vinčių automobilių, paskui įėjo į erdvų keturaukštį pa- 
statą stikliniu fasadu, skirtą subrendusių miesto studentų 
reikmėms. Pamatė ponią Palmer, vieną iš savo bendra- 
klasių, kopiančią laiptais į C26 auditoriją. 

— Labą vakarą, ponia Krauter! Pasigedome jūsų aną 
savaitę. Prastai jautėtės? 


— Kokia širšė jiedviem įkando? - paklausė Džeimsas. 

Praėjus ketvirčiui valandos po to, kai Margaret išvyko, 
Bernardas sėdo į autobusą, vežantį į Lonsdeilo koledžą, 
kur jis vakarieniaudavo vieną ar dukart per savaitę. Vai- 
kai liko vieni. 

— Argi čia kas nors nauja? — paklausė Karolina. 

— Jiedu beveik nesikalba. 

— Manau, taip atsitinka visiems vedusiems žmonėms. 

— Anksčiau juk taip nebūdavo. 

— Tu ne ką tepadėsi. 

— Tu irgi. 

— Ką turi galvoje? 

— Ak, užsičiaupk! 

— Menkysta. 

— Dink! 

Pastarosiomis dienomis jų pokalbiai retai kada užtruk- 
davo ilgiau. Tėvai nuolat girdėdavo tokius jų pašne- 
kesius: variacijų būdavo nedaug, o mamytės ir tėvelio 
akivaizdoje dar būdavo laikomasi tam tikrų vidurinio- 
sios klasės moralės normų. Tai kėlė nerimą Margaret ir 

siutino Bernardą, ir abu paslapčia save klausė, ar visi 
vaikai tokie pat netikę, nesantūrūs ir nedraugiški kaip 
jų. Bet tą trečiadienio vakarą tėvams labiausiai rūpėjo 
ne Džeimsas ir Karolina. 


Kaip vienas senesnių koledžo narių, Bernardas, sa- 
vaime suprantama, buvo pakviestas į buvusio vicerek- 
toriaus, aną vasarą išėjusio į pensiją, metinių pobūvį. 
Vakarienė turėjo prasidėti pusę aštuonių, ir Bernardas 
atvyko pas Piterį pusvalandžiu anksčiau. Įsipylė džino su 
vermutu ir įsmuko į nublukusį krėslą. Jam atrodė, kad 
jis mėgsta Feliksą Tompsetą — tą seną mulkį! Žinoma, jis 
per daug valgė, per daug gėrė, ir, jei tikėtum paskalomis 
(o kodėl gi ir netikėti?), kita ko irgi darė per daug. Tačiau 
jis buvo puikus „koledžo bičas“, būtent jo patarimu kole- 
džas įsigijo daug turto septinto dešimtmečio pradžioje, 
o jo palūkanų normų augimo ir investavimo paskolų su- 
pratimas buvo legendinis. Iš tiesų keista, pamanė Ber- 
nardas. Baigė gerti džiną ir susisiautė mantiją. 

Aperityvinis cheresas tikriausiai liete liejosi dėstytojų 
kambaryje, ir abu bičiuliai nužingsniavo tenai. 

— Sveikas, Bernardai! Kaipgi laikaisi, seni? - Feliksas 
švytėte švytėjo susitikęs seną kolegą. 

— Negaliu skųstis, - netvirtai atsakė Bernardas. 

— O kaip tavo miela žmonelė? 

Bernardas čiupo cheresą: 

— Puikiai, puikiai. 

— Žavinga moteris. - Feliksas užsisvajojo. Jis pradėjo 
švęsti savo metines viską iš anksto detaliai apgalvojęs, 
tačiau Bernardas negalėjo prisitaikyti prie jo familiaru- 
mo. Aplink čiurleno šnekos, o jis galvojo apie Margaret... 
Pačiu laiku vėl įsitraukė į bendrą pokalbį, kad įtikinamai 

pasijuoktų iš Felikso neseniai aptikto užrašo ant vyrų 
tualeto sienos „Katedros“ bare. 

— Velnioniškai puikus, ar ne? - kvatojo Feliksas. 

Svečiai siūbtelėjo priekin pro gretimas duris ir susėdo 
prie vaišių stalo. 

Bernardui visada atrodydavo, kad valgių per daug, o 
šiandien jų iš tikrųjų buvo pernelyg daug. Stengdamasis 
įveikti greipfrutų kokteilį, vėžlių sriubą, rūkytą lašišą, 
Rosinio filė, pyragaitį, sūrį ir vaisius, jis galvojo apie 
milijonus žmonių, kurie neprivalgo ištisas savaites bei 
mėnesius, ir mintyse regėjo kraupius bado aukų Azijoje 
1r Afrikoje vaizdus... 

— Šįvakar jūs toks ramus, - pasakė kapelionas, per- 
duodamas jam raudonąjį vyną. 

— Atleiskit, - tarė Bernardas. - Matyt, dėl šitos maisto 
1r gėrimų gausybės. 

— Privalote išmokti priimt visas gėrybes, kurias mums 
teikia gerasis Viešpats, mano berniuk. Turiu prisipažinti, 
kad sendamas vis labiau vertinu du gyvenimo dalykus - 
gamtos grožį ir pilvo malonumus. 

Jis atsilošė ir įsipylė į savo didžiulį pilvą pusę stiklinės 
aukščiausios rūšies vyno. Bernardas žinojo, kad kai kurie 
žmonės būna nutukę iš prigimties - viskas priklauso nuo 
medžiagų apykaitos ar panašių dalykų. Bet juk Belzeno 
koncentracijos stovykloje nutukusių žmonių nebuvo... 

Tačiau visus prisipažinimus, kuriuos norėjo išlieti ro- 
musis kapelionas, nutraukė tostas už Jos Didenybės svei- 
katą, ir rektorius, prasiskalavęs burną, atsistojo suokti 
savo panegirikos Feliksui Tompsetui. Visi jau buvo tai 
girdėję. Keletas neišvengiamų pakeitimų nuvalkiotuose 
garbinimo sakiniuose, bet iš esmės - tie patys seni tauška- 
lai. Feliksas paliks spragų daugybėje kolegijos gyvenimo 

sričių, jas užpildyti bus sunku... Bernardas galvojo apie 
Margaret. O kodėl gi nepalikus tų prakeiktų spragų tuš- 
čių?.. Vienas žymiausių savo kartos mokslininkų... Ber- 
nardas žvilgtelėjo į laikrodį. Ketvirtis po devynių. Išeiti 
dar negalima. Anekdotai ir juokas... Bernardas neabe- 
jojo, kad jie prisiminė tą atsitikimą, kai prieš dvejus 
metus vienas nepatenkintas paskutinio kurso studentas 
apšlapino visą Felikso kilimą... Ir vėl tie akademiniai 
paistalai. Viršūnių viršūnė. Šarlatanas... Jo darbai apie 
karalienės Elžbietos laikų lyrikus... be to, tas senas ne- 
naudėlis didžiumą savo laiko praleido tyrinėdamas isto- 
rines Oksfordšyro smukles. Arba su moterimis... Pir- 
mąsyk Bernardas pagalvojo: kažin, ar Feliksas yra siūlęs 
ką Margaret. Verčiau jau nebūtų... 

Pats Feliksas kalbėjo puikiai. Kauštelėjęs, malonus, 
kultūringas - tikrai nuoširdus. Na gana jau! Be ketvirčio 
dešimt. Dovana buvo įteikta, ir apie dešimtą kompanija 
pradėjo skirstytis. Bernardas rūkte išrūko iš koledžo ir 
nubėgo Plačiąja gatve iki Sent Džailzo, kur iš karto įsėdo 
į taksi. Dar nespėjus tam taksi sustoti, pamatė kažką 
bruzdant prie tamsoje skendinčių namų. Širdis susigaužė 
nuo panika persmelktos nevilties. Džeimsas ir Karolina 
stovėjo prie laukujų durų. 

— Tau reikėjo... - pradėjo Karolina. 

Bernardas nieko negirdėjo: 

— Kur mama? - balsas buvo šiurkštus ir kupinas ne- 
rimo. 

— Nežinom. Mes manėm, kad ji su tavim. 

— Kaip seniai čia laukiate? - kalbėjo pabrėžtinai val- 
dingai, vaikai retai girdėdavo jį tokį. 

— Kokį pusvalandį. Mama tokiu metu jau būdavo... 

Bernardas atidarė laukujas duris. 

— Paskambink į Hedingtono mokyklą. Paklausk, ar jie 
jau baigė. 

— Tu paskambink. 

Bernardas iš visų jėgų trenkė dešine ranka Džeimsui 
per veidą: 

— Daryk, ką sakau! - sušnypštė. 

Paskui nuėjo prie vartelių. Tuščia. Įsiklausė, ar neišgirs 
automobilio: jokio mašinos garso. Automobilis! Šaltas 
prakaitas išpylė jam kaktą, kai puolė prie garažo. Garažo 
durys buvo užrakintos. Jis susirado raktą. Ranka mėš- 
lungiškai virpėjo. Atidarė duris. 

— Ką, po galais, tu čia darai? 

Bernardas krūptelėjo, o jo širdis dėkojo visiems bu- 
vusiems, esamiems ir būsimiems dievams. 

— Kurgi, po galais, buvai? - per dalelę sekundės siau- 
binga, mirtina jo baimė virto pykčiu - palengvėjimo ku- 
pinu, nuožmiu pykčiu. 

— Sugedo „Mini“ variklis. Neradau nieko, kas jį pa- 
taisytų, ir galiausiai turėjau grįžti autobusu. 

— Galėjai man pranešti. 

— Na, žinoma. Norėtum, kad apskambinčiau visus 
garažus, paskui paskambinčiau tau, o paskui dar ir vai- 
kams. - Margaret irgi labai supyko. - Ir kodėl visa ta 
erzelynė? Tik todėl, kad aš pavėlavau! 

— Vaikai laukė nesulaukė. 

— Na ir kas! - Margaret įlėkė į namus kaip audra, ir 
Bernardas girdėjo spigius balsus viduj. Uždarė vartus, 
paskui garažą. Užrakino laukujas duris ir užstūmė velkę. 
Tada pasijuto patenkintas, toks patenkintas, koks jau 
seniai nebuvo. 

Dvyliktas skyrius 


Trečiadienis, ketvirtadienis, spalio 6-oji ir 7-oji 


Morsas nežinojo, kurio galo žadėjęs sau ir išsisukinėjęs 
ištisus septynis mėnesius galiausiai nusprendė užtinkuo- 
ti virš virtuvės durų žiojinčią skylę, kur elektrikas įtaisė 
naują laidų dėžutę. Šiaip ar taip, viskas nesisekė nuo pat 
pradžių. „Polifilos“ milteliai, kuriuos pirko prieš kokius 
dvejus metus, sukietėjo maišelyje ir tapo vos ne betonu; 
mentelė, kurią jis naudodavo pradaužt kiaušiniams ir 
užlygint įtrūkimams, dingo lyg skradžiai žemę, o pri- 
mityvios ūkinės kopėčios niekaip nestovėjo lygiai ant 
išklerusių kojų. Gal jį įkvėpė ponas Edvardas de Bono ir 
jo lateralinio mąstymo receptas? Kad ir kas jį paskatino 
užlyginti tą prakeiktą skylę, Morsas stačiai nėrė žemyn 
nuo kopėčių viršaus it laisvai krentantis parašiutinin- 
kas, kai špagatas, prilaikantis kopėčių viršų 30* kampu, 
staiga trūko ir visas tas statinys sugriuvo ir išsitiesė. Tarsi 
Hefaistas, nusviestas nuo krištolinių kalnų viršūnių, jis 
kraupiai tėškėsi ant dešinės kojos, dvi tris minutes pa- 
gulėjo jausdamas pykinimą ir šluostydamas ties antakiais 
susitelkusį šaltą prakaitą, galiausiai nušlubavo į priekinį 
kambarį ir sunkiai kvėpuodamas atsigulė ant minkšta- 
suolio. Netrukus koja kiek atlėgo ir jis šiek tiek aprimo, 
tačiau po pusvalandžio ji pradėjo tinti ir ties keltim įsi- 
metė aštrus skausmas. Morsas padvejojo, ar galės sėsti 
už vairo, bet suprato, kad bandyti būtų kvaila. Buvo pusė 
devynių vakaro, antradienis, spalio 5-oji. Liko tik viena. 
Nuklibinkščiavo ir nustraksėjo iki telefono, paskambino 
Luisui, o po pusvalandžio jau sėdėjo nusiminęs Redklifo 
ligoninės traumatologiniame skyriuje laukdamas rentgeno 

rezultatų. Vaikinas, sėdintis greta jo ant suolo, grąžė iš 
skausmo kairę ranką (suspaustą automobilio durelių), 
o du vyriškiai, smarkiai sužeisti eismo avarijoje, buvo 
atvežti skubios pagalbos. Morsas pasijuto ne toks pri- 
slėgtas. | 

Galiausiai jį apžiūrėjo labai neaiškiai kalbantis gy- 
dytojas kinas: pakėlė jo rentgeno nuotrauką prieš šviesą 
taip abejingai, kaip nuobodulio apniktas svečias grei- 
tosiomis žvilgteli į šeimininko rodomas atostogų skaid- 
res. „Neluža. Šilkatvarsramentas.“ Iš išmanančios seselės, 
į kurios rankas dabar buvo perduotas, Morsas sužinojo, 
kad joks kaulas nelūžo ir kad jam išrašė šilkinius tvars- 
čius ir ramentus. 

Neužtikrintai taikydamasis prieiti prie laukiančio Lui- 
so, padėkojo seselei ir daktarui. 

— Žinokit, - šūktelėjo daktaras jam įkandin, - žinokit, 
pone Morsai. Jokio darbo dvi dienas. Ilsėtis, OK? 

— OK, — ir pagalvojo: Viešpatie švenčiausias! 

Beveik visą antradienio naktį Morsas nesudėjo bluos- 
to. Bjauriai skaudėjo kone visi tos kojos pirštai. Nuolat 
gėrė dispriną, galiausiai iš nuovargio užsnūdo paryčiui. 
Luisas buvo užsukęs keliskart trečiadienį, kai skausmas 
nesiliovė; jis matė, kaip inspektorius nugrimzdo į palai- 
mingą gilų miegą maždaug devintą vakaro. 

Kai pasveikino jį kitos dienos rytą, Morsas jautėsi jau 
geriau; o kadangi jautėsi geriau, mintys sugrįžo prie Sil- 
vijos Kei nužudymo; ir kadangi jos jau nebuvo visiškai 
užimtos dešinės kojos bėdomis, Morsas pajuto prasi- 
dedant sunkią depresiją. Pasijuto lyg viktorinos dalyvis, 
atsakęs į keletą klausimų: kiti vis dar sukosi ant liežuvio 
galo, bet rezultatas buvo nulinis. Ir norėjosi viską pradėti 
iš pradžių. 

Taip ir gulėjo su tomis neramiomis mintimis. Luisas 
triūsinėjo aplinkui. Šaunuolis Luisas. Matyt, nuovadoje 
visi skaniai iš to pasijuokė. Koks pažeminimas - nukrist 
nuo kopėčių! Bet jis juk nukrito ne nuo kopėčių. Jis krito 
s4 jJOMIS. 

— Luisai, manau, jūs visiems pasakėte, kas nutiko? 

— Taip, sere. 

— Na ir? 

— Jie mano, kad jūs tuo dangstotės. Jie mano, kad iš 
tikrųjų jus sugriebė podagra. Pernelyg daug portveino, 
suprantat. 

Morsas suriaumojo. Regėjo save šlubčiojantį, 0 visi 
aplinkui jį stabdo ir klausia, kaip tai nutiko. Jis viską 
surašys ant popieriaus, padaugins ir išdalins tą rašinį 
nuovadoje visiems iš eilės. 

— Vis dar skauda, sere? 

— Aišku, velniškai. Į tuos prakeiktus kojų pirštus su- 
bėga milijonai nervų galūnių. Juk jūs tai žinote! 

— Mano dėdei, sere, per kojų pirštus persirito alaus 
statinė. 

— Užsičiaupkit, - krūptelėjo iš skausmo Morsas. Min- 
tis, jog kažkas, jau nekalbant apie alaus statinę, galėtų 
būti už trijų pėdų nuo jo sužeistos kojos, buvo jam nepa- 
kenčiama. Tačiau alaus statinė... Pasijuto geriau. - Ar 
barai jau atidaryti? 

— Norėtumėt išgerti, sere? - Luisas atrodė patenkintas 
savim. 

— Koks ąsotėlis būtų neprošal. 

— Tiesą pasakius, vakar atnešiau keletą skardinių. 

— Nagi? 

Luisas suieškojo stiklines ir, pastatęs kėdę tolėliau nuo 
kojos, išpilstė alų. 

— Nieko naujo? - paklausė Morsas. 

— Kol kas ne. 

— Mm. 

Abu gėrė tylėdami. Kai kurie atsakymai beveik tei- 
singi... kiti sukasi ant liežuvio galo... O kas, mąstė Mor- 
sas, jei jis teisus arba beveik teisus? Jei tik galėtų pradėti 
iš pradžių... Staiga atsisėdo, užmiršo savo negalią, sušuko 
„Oi, koja!“ ir vėl atsilošė į sukrautas pagalves. Juk jis 
galėtų pradėti iš pradžių, ar ne? 

— Luisai, norėčiau, kad padarytumėt man vieną arba 
dvi paslaugas. Paduokite man rašomojo popieriaus, jis 
rašomajame stale, apačioje; o ką, jei pusdieniams su- 
valgytume žuvies su keptomis bulvėmis? 

Luisas linktelėjo galvą. Kai jis jau ėjo atnešti rašomojo 
popieriaus, Morsas sustabdė jį: 

— Dar trečią paslaugą: atidarykite kelias iš tų skardinių. 


Nepagaunama mintis lyg muilo gabalėlis slidžioje 
vonioje jau kelias dienas plūduriavo Morso sąmonėje. 
Iš pradžių buvo mintis, ir mintis tapo žodžiu - Morsas 
rūpestingai išvyniojo tą tekstą ir perskaitė, kas ten pa- 
rašyta. Im Anfang war die Hypotbese. Iš pradžių buvo 
hipotezė. Tačiau Morsas nusprendė, jog prieš sufor- 
muluodamas kokią nors hipotezę, kad ir pačią kuk- 
liausią, jis privalo nusiprausti ir nusiskusti, tada pasijus 
imlesnis kūnu, protu ir dvasia. Jausdamas skausmą 
pamažėle išsiropštė iš lovos, it krabas grabinėdamasis 
sienų stūmėsi į priekį, galiausiai peršoko paskutines 
pėdas vonioje. Užtruko kone valandą, kol baigė savo 
tualetą, tačiau po visko pasijuto lyg naujai gimęs. Tada 
grįžo atgal ir atsargiai padėjo dešinę koją į patogų tar- 
pą tarp atliekamos pagalvės ir lovūgalio. Jautėsi išsekęs, 

bet nuostabiai atsigavęs. Užsimerkė ir netrukus už- 
migo. 

Žadint ar ne, svarstė Luisas, bet aitrus iškepusios tešlos 
1r acto kvapas išgelbėjo jį iš bėdos. 

— Kiek valandų, Luisai? Buvau užmigęs? 

— Ketvirtis po pirmos, sere. Ar norėtumėt, kad pa- 
tiekčiau žuvį ir keptas bulves lėkštėje? Mudu su žmona 
visuomet valgom jas iš popieriaus - taip būna kur kas 
skaniau. 

— Sako, tai dėl prilipusių prie bulvių spaustuvės dažų, - 
paaiškino Morsas, imdamas aliejuotą popierių iš seržanto 
rankų, ir pasigardžiuodamas įniko tašyti jo turinį. - Ži- 
note, Luisai, gal mes klaidingai pradėjom aiškintis tą 
atvejį? 

— Iš tikrųjų, sere? 

— Mėginom išsiaiškinti patį atvejį, užuot ieškoję žu- 
diko, taip? 

— Manau, taip dažniausiai ir būna, argi ne? 

— Nors geresnių rezultatų galėtume gauti, jei eitume 
kitu keliu. 

— Jūs turite galvoje... - Bet nors Morsas ir laukė, bu- 
vo aišku, kad Luisas nėmaž nenutuokė, ką jis turi gal- 
voje. 

— Turiu galvoje, jog, norėdami išsiaiškinti tą atvejį, 
turime surasti žudiką. 

— Suprantu, - pasakė Luisas nieko nesuprasdamas. 

— Džiaugiuosi, - tarė Morsas. - Aišku kaip dieną - gal 
malonėtumėte atitraukti užuolaidas? 

Luisas patenkino prašymą. 

— Jeigu, - toliau kalbėjo Morsas, - pasakyčiau jums, 
kas žudikas ir kur jis gyvena, galėtumėte ten nueiti ir jį 
suimti, taip? 

Luisas neaiškiai linktelėjo galvą ir pamanė, ar tik jo 
viršininkas, prieš nukrisdamas ant brangiosios dešinės 
kojos, neprasiskėlė į plautuvę galvos. 

— Juk galėtumėte, ar ne? Galėtumėte atvesti jį čionai, 
pas mane, pasodinti tolėliau nuo skausmingos mano žaiz- 
dos, ir jis pasakytų mums viską apie tą atvejį, ar ne? Jis 
galėtų atlikti už mus visą tą darbą, ar ne? 

Prisikimšęs burną žuvies ir bulvių Morsas tarškėjo be 
paliovos, ir nuoširdžiai susirūpinęs Luisas pradėjo abe- 
joti, ar inspektorius išties sveikas. Šokas - keistas daiktas, 
jis ne kartą matė, kaip jis ištinka, įvykus eismo avarijai. 
Kartais po dviejų trijų dienų kai kurios funkcijos visai 
sutrikdavo. Žinoma, vėliau susitvarkys... O gal Morsas 
išgėrė? Ne alaus. Atidarytos skardinės vis dar buvo pil- 
nos. Staiga tarsi didžiulė atsakomybė užgulė Luiso pečius. 
Jis net suprakaitavo. Kambary buvo karšta, rudens saulė 
spigino į miegamojo langą. 

— Gal galėčiau jums ką atnešti, sere? 

— Taip. Pašluostę ir muilą su rankšluosčiu. Prisiekiu 
Jupiteriu, jūsų žmona teisi, Luisai. Niekada nebevalgysiu 
žuvies su keptomis bulvėmis iš lėkštės. 

Po ketvirčio valandos apstulbęs seržantas išėjo pro 
paradines Morso buto duris. Jautėsi mažumą sunerimęs. 
Būtų sunerimęs dar daugiau, jei būtų grįžęs į miegamąjį 
tuo metu, kai Morsas kalbėjosi su savimi ir retkarčiais 
linkteldavo galvą, kai ypač pritardavo tam, kas sklido iš 
jo paties lūpų. 

- Štai, ponios ir ponai, mano pirmoji hipotezė ir, ma- 
nau, svarbiausia iš visų —- o jų sukursiu dar ne vieną, 
tikrai ne vieną - žudikas gyvena šiaurinėje Oksfordo 
dalyje. Pasakysit, kad tai drąsi hipotezė, ir ji išties drąsi. 
Kodėl gi jis negalėtų gyventi Didkote ar Sidkape, arba 


IO$S 


net Sautemptone? Kodėl jis turi gyventi šiaurinėje Oks- 
fordo dalyje? Kodėl ne arčiau, kodėl ne pačiame Oksfor- 
do centre? Galiu tik pakartoti jums, kad kuriu hipotezę, 
kitaip sakant, siūlymą, prielaidą, kad ir kokia ji būtų 
nežabota, sugalvota paremti argumentui; teorija privalo 
būti įrodyta (arba paneigta - taip, taip, mes turime tai 
pripažinti) remiantis faktais, ir faktais, o ne fantazijomis 
Anfang war die Hybotbese, kaip galėjo pasakyti Gėtė. Ir 
tenebus užmiršta, kad aš - detektyvas Morsas, kaip būtų 
pasakęs Dikensas. Taip, detektyvas. Detektyvas užuodžia 
nusikaltimą, jis jį nujaučia, jis privalo nujausti jį dar prieš 
išaiškinęs. Yra požymių, kurie rodo į šiaurinę Oksfordo 
dalį. Mums nėra reikalo suminėti čia juos visus, bet a1- 
bience - būtent šiaurinės Oksfordo dalies. O jei aš klystu, 
ką gi, mūsų tyrimui tai nepakenks. Mes teikiame svarstyti 
hipotezę, t. y. siūlymą, prielaidą, kad ir kokia ji būtų 
nežabota... Bet visa tai jau esu sakęs. Ties kuo sustojau? 
Ak, taip. Norėčiau, kad jūs abejodami, neturėdami jokių 
vilčių, jeigu taip reikia, laikinai sutiktumėte su mano 
pirmąja hipoteze. Žudikas gyvena šiaurinėje Oksfordo 
dalyje. Dabar, pateikęs faktus, aš jūsų neapvilsiu. Aris- 
totelis, regis, suklasifikavo gyvūnus, skirstydamas juos į 
grupes ir pogrupius, tad skirstymas į grupes ir pogrupius 
bus ir mūsų darbo metodas. Aristotelis, tas didis vyras, 
skirstė į rūšis, porūšius, klases... (Morsas susipainiojo) 
klases, rūšis, porūšius ir t. t., kol priėjo - ką gi jis priėjo? 
Atskirą rūšies individą. - (Tai nuskambėjo įtikinamiau.) — 
Aš irgi skirstysiu. Šiaurinėje Oksfordo dalyje yra, tarkim, 
x gyventojų. Toliau manome, kad mūsų žudikas yra vy- 
riškosios lyties. Kodėl turėtume patikėti šiuo faktu? Nes, 
ponios ir ponai, nužudyta mergina buvo išprievartauta. 

Tai yra faktas, 1 mes pateiksime teismui garsių medikų 
parodymus... - Morsas pasijuto truputį pavargęs ir pa- 
sistiprino skardine alaus. - Kaip jau minėjau, mūsų žudi- 
kas - vyriškos lyties atstovas. Todėl galime padalyti mūsų 
skaičių x, tarkim, iš keturių ir nebeskaičiuoti moterų ir 
vaikų. O ar dabar galime skirstyti toliau, paklausite? 
Žinoma, galime. Pamėginkim nuspėti mūsų žudiko am- 
žių. Sakyčiau, nesu tikras, ir jūs apkaltinsit mane, jog 
kuriu kelių laipsnių hipotezes, - jo amžius - tarp 35 ir 
50. Taip, turiu priežasčių... - Bet Morsas nusprendė jas 
apeiti. Gal jos nebuvo labai įtikinamos, bet priežasčių jis 
turėjo ir norėjo išsaugot impulsą, paskatinusį jį sukurti 
tą hipotezę. - Taigi galim toliau dalyti tą skaičių x iš 
dviejų. Rodos, taip bus apdairiau, ar ne. Tęskim toliau. 
Ką dar galėtume pagrįstai numanyti? Manau, dėl tam 
tikrų priežasčių, kurios, regis, nebus jums visiškai priim- 
tinos, kad mūsų įtariamasis - vedęs vyras. - Morsas yrėsi 
į priekį vis menkiau pasitikėdamas savimi. Bet priekyje 
kelias jau šviesėjo; rūkas kilo ir tirpo saulės spinduliuose, 
o Morsas, kaip ir anksčiau užsidegęs, reziumavo. - Taigi 
dabar tas mūsų x dar labiau sumažėjo. Tas mūsų x jau 
tapo valdomu vienetu, ar ne? Nors mūsų camera bypo- 
tbetica fokusas dar neryškiai nustatytas ant mūsų nieko 
neįtariančio persekiojamojo žvėries. Bet palaukit! Tas 
mūsų vyras mėgsta išgerti, sutinkat? Be abejonės, tai 
vienas iš pagrįsčiausių mūsų tvirtinimų, jis suteikia mū- 
siškei procedūrai ne tik hipotetinio patikimumo, bet ir 
ypatingo tikėtinumo privalumų. Mūsų atvejis susijęs su 
„Juoduoju princu“, o žmogus į „Juodąjį princą“ užsuka 
ne tam, kad pasitartų su mokesčių inspektorium. - Mor- 
sas ir vėl pasimetė. Koja vėl tvinkčiojo ritmišku skausmu, 
o sąmonė kelias minutes klaidžiojo. Tikriausiai kaltas tas 

disprinas. Jis užsimerkė ir tęsė savo teisminį monologą 
mintyse. 

Jis, žinoma, privalo pridurti dar bent 5 procentus prie 
protinio išlavėjimo koeficiento. Dženifer nebūtų išvirtusi 
iš koto dėl kokio nemokšos juokdario. Tas laiškas. Pro- 
tingas vyrukas, išsilavinęs. Jeigu jis jį parašė. Vis jeigu, 
jeigu, jeigu. O toliau kas? Kur dabar tasai tavo x? Pir- 
myn. Jis turi būti patrauklus moterims. Bet kaip sužinoti, 
kas traukia tuos mielus padarus? Taip. Sakyk taip. Skirs- 
tyk toliau. Automobiliai! Viešpatie, jis užmiršo auto- 
mobilius. Juk ne kiekvienas turi automobilį. Kiek tokių 
maždaug? Nesvarbu, skirstyk. Palauk... raudonas au- 
tomobilis. Tai iš tikrųjų gerokai sumažins tą skaičių. X 
pamažėle plaukė šalin, paskui dingo. Skausmas apmalšo. 
Patogu... beveik patogu... 


Ketvirtą po pietų jį pažadino Luisas, nesugebėjęs tyliai 
atidaryti paradinių durų. Ir kai jis sunerimęs kyštelėjo 
galvą pro miegamojo duris, išvydo Morsą skrebinantį 
popierių taip paskubom, kaip tikriausiai jį skrebino Kol- 
ridžas, kai nubudo suvokęs, jog jo galvoje - jau visas 
Kubla Chanas. 

— Sėskitės, Luisai. Džiaugiuosi jus matydamas. - Jis 
pašėlusiai greitai rašė dar kokias dvi ar tris minutes. Ga- 
liausiai pakėlė akis. - Luisai, užduosiu jums kelis klausi- 
mus. Gerai pagalvokit, neskubėkit ir atsakykite protingai. 
Turėsit spėti, žinau, bet pasistenkit padaryti tai kuo geriau. 

„Po galais“, - pamanė Luisas. 

— Kiek žmonių gyvena šiaurinėje Oksfordo dalyje? 

— Ką jūs vadinate šiaurine Oksfordo dalim, sere? 

— Aš jums užduodu klausimus, o jūs į juos atsakote. 
Tiesiog pagalvokite, ką jūs laikote šiaurine Oksfordo 

dalimi; tarkim, tai Samertaunas ir tai, kas yra už jo. Na, 
o dabar sakykite! 

— Negaliu pasakyti, sere. 

— Spėkite, po velnių, vyruti, nejau negalite? 

Luisas pasijuto nejaukiai. Nors pamatė, kad tuščios 
tik trys alaus skardinės. Nusprendė nerti stačia galva: 

— Dešimt tūkstančių, - pasakė taip užtikrintai ir nedvi- 
prasmiškai, kaip atsako žmogus, kai jo paklausia, kiek 
bus du plius du. 

Morsas paėmė kitą popieriaus lapą ir parašė jame 
skaičių 10 000. 

— Kiek iš jų - vyrai? 

Luisas atsilošė ir įsispoksojo į lubas, užtikrintas, lyg 
būtų koks statistikos konsultantas: 

— Maždaug ketvirtis. 

Morsas tvarkingai, kruopščiai užrašė ir tą antrąjį skai- 
čių po pirmuoju: 2500. 

— Kiek iš tų vyrų nuo 35 iki 50 metų amžiaus? 

„Šiaurinėje Oksfordo dalyje nemažai pensininkų, - 
pamanė Luisas, - ir nemažai jaunimo gyvena miesto pa- 
krašty.“ 

— Pusė, ne daugiau. 

Buvo įrašytas ir trečias skaičius: 1250. 

— O kiek iš jų, jūsų nuomone, vedę? 

Luisas pagalvojo. Ko gero, dauguma? 

— Keturi iš penkių, sere. 

Morsas labai tiksliai suraitė paskutinį skaičių: 1000. 

— Kiek jų nuolat išeina iš namų išlenkt taurelę? Na, 
suprantate, ką turiu galvoje: smukles, klubus ir panašias 
įstaigas. 

Luisas pagalvojo apie savo gatvės kaimynus. Ne tiek 
jau daug, kaip mano kai kurie. Jo kaimynai iš kitapus 

gatvės į tokias vietas nevaikšto, bet tai ne ką tepasako! 
Pamąstė apie visą gatvę. Sudėtingas klausimas. 

— Maždaug pusė. 

Morsas patikrino savo skaičių ir perėjo prie kito klau- 
simo: 

— Ar prisimenate tą laišką, Luisai. Laišką, apie kurį 
Dženifer Kolbi sakė nieko neprisimenanti? - Luisas link- 
telėjo. - Jeigu mes teisingai mąstėme tai darydami, vei- 
kiau, aš tai darydamas, ar galėtumėte pasakyti, kad turim 
reikalą su labai protingu žmogumi? 

— Tai didelis jeigu, sere, ar ne? 

— Paklausykite, Luisai. Tą laišką parašė mūsų vyriš- 
kis — įsidėkite tai į galvą. Ir tai buvo didžiulė jo klaida. 
Tai pats geriausias siūlo galas, patekęs mums į rankas. 
Už ką, po galais, jie mums moka? Mes privalome sugebėti 
išnarpliot kamuolį, užčiuopę siūlo galą, ar ne? - Morsas 
neatrodė labai tvirtai tuo įsitikinęs, bet Luisas jį užtik- 
rino, kad jie privalo išnarpliot kamuolį, užčiuopę siūlo 
galą. - Na? 

— Kas na, sere? 

— Ar jis protingas vyras? 

— Manyčiau, kad labai. 

— Ar jums ateitų į galvą parašyti tokį laišką? 

— Man? Ne, sere. 

— O jūs labai šviesus žmogus, seržante, tiesa? 

Luisas atsitiesė, giliai įkvėpė ir nusprendė nemenkinti 
savo intelektinių gabumų: 

— Sakyčiau, esu tarp viršutinių penkiolikos procentų, 
sere. 

- Teisingai! O mūsų nežinomasis draugas? Prisimin- 
kite, jis ne tik žino, kaip rašyti visus tuos painius žodžius, 
bet ir kaip daryti juose klaidas! 

— Jis - tarp viršutinių penkių procentų, sere. 

Morsas užrašė visus skaičius. 

— Kiek pusamžių vyrų patrauklūs moterims? — Kvailas 
klausimas! Morsas pastebėjo pašaipą Luiso veide. - Jūs 
žinote, ką aš turiu galvoje. Kai kurie vyrai tiesiog atgrasūs 
moterims. - Luisas, regis, nebuvo dėl to tikras. - Žinau 
viską apie tuos pusamžius Romeo. Visi mes pusamžiai 
Romeo. Bet vieni vyrai būna patrauklesni moterų akyse 
už kitus, tiesa? 

— Dėl manęs nedaug kas teišvirto iš koto, sere. 

— Aš ne to jūsų klausiu. Pasakykite gi ką nors, dėl 
Dievo meilės! 

Luisas vėl nėrė stačia galva: 

— Pusė? Ne, daugiau. Trys iš penkių. 

— Ar esat dėl to tikras? 

Žinoma, kad nebuvo: 

— Taip... 

Dar vienas skaičius. 

— Kiek tokio amžiaus grupės vyrų turi mašinas? 

— Du iš trijų. - Koks, po velnių, skirtumas? 

Morsas užsirašė priešpaskutinįjį skaičių. 

— Ir dar vienas klausimas. Kiek žmonių turi raudonus 
automobilius? 

Luisas nužingsniavo prie lango ir pradėjo stebėti pra- 
važiuojančias mašinas. Patylomis skaičiavo. Dvi juodos, 
viena gelsva, viena tamsiai mėlyna, dvi baltos, viena žalia, 
viena geltona, viena juoda: 

— Vienas iš dešimties, sere. 

Pastarąsias kelias minutes Morsas savotiškai demonst- 
ravo didėjantį jaudulį: 

— Kadjį kur! Ir kas būtų patikėjęs? Jūs tiesiog genijus, 
Luisai! 

Luisas padėkojo jam už komplimentą ir paklausė, kur 
tas jo genialumas. 

— Aš manau, Luisai, kad mes ieškome vyriškos lyties 
atstovo, gyvenančio šiaurinėje Oksfordo dalyje, vedusio, 
gal net susilaukusio šeimts; jis labai reguliariai dingsta 
iš namų išlenkt taurelės, kartais nusigauna į Vudstoką; 
tai labai išsilavinęs žmogus, gal net universiteto dėsty- 
tojas, 35-45 metų amžiaus, manau, gana žavus, - be 
abejonės, iš tų, dėl kurių jaunos merginos gali išvirst iš 
koto; galiausiai jis vairuoja mašiną, tiksliau pasakius, 
raudoną mašiną. 

— Manau, iš esmės jis toks, kaip ir visi. 

— Net jeigu mes kur ir nuklydome, kertu lažybų, dau- 
gumą šių kategorijų jis atitinka puikiai. Ir žinot, Luisai, 
nemanau, kad šią kategoriją atitinka daug vyrų. Pažvel- 
kit. — Jis padavė Luisui lapą su skaičiais. 


Šiaurinė Oksfordo dalis 10 000 
Vyrai 2500 
35-50 1250 
Vedę 1000 
Geriantys 500 
Viršutiniai 5 9o 25 
Žavūs 15 
Automobilis 10 
Raudonas automobilis 1 


Luisas pasijuto kaltas ir atsakingas už tokius nuo- 
stabius skaičiavimo rezultatus. Jis stovėjo prie lango. 
Diena jau slinko vakarop, ir jis pamatė, jog dvi rau- 
donos mašinos pravažiavo viena po kitos. Kiek žmonių 
iš tikrųjų gyvena šiaurinėje Oksfordo dalyje? Ar jis iš 

tikrųjų priskirtinas prie viršutinių 15 procentų? Veikiau 
jau prie 25 procentų. 

— Esu tikras, sere, kad didžiumą šitų skaičių galėtume 
patikrinti. - Luisas pasijuto privaląs garsiai pareikšti savo 
įtarimus. - Nemanau, kad derėtų taip žaisti su skaičiais. 
Reikia... - Jis miglotai prisiminė, jog, renkant duomenis, 
turi būti taikomi kažkokie statistikos dėsniai; kategorijos 
turi būti sudaromos ir siaurinamos laikantis tam tikros 
loginės sekos, tik dabar jis negalėjo prisiminti kokios. Ir 
visa tai buvo daugiau nei išradingas žaidimas užganėdinti 
karštinės apimtoms smegenims. Po dienos kitos Morsas 
atsigaus. Verčiau jau paslaugyti jį ir pasistengti kiek įma- 
noma pakelti jam nuotaiką. Bet ar visa tai turėjo kokios 
nors logikos? Ar visa tai buvo taip jau kvaila? Jis vėl 
pažvelgė į skaičius popieriuje, o pro šalį pravažiavo dar 
viena raudona mašina. Devyni „jeigu“. Jis vėl liūdnai 
žiūrėjo pro langą ir mašinaliai skaičiavo kitus dešimt 
automobilių. Tik vienas raudonas! Šiaurinis Oksfordas, 
žinoma, buvo didžiausia avantiūra. Bet juk tasai vyrukas 
turėjo kur nors gyventi? Gal mūsų senis ne toks jau be- 
smegenis, kaip jam atrodo. Vėl pažvelgė į popieriaus 
lapą... Kitas rimtas dalykas buvo tas laiškas. Jeigu jį 
parašė žudikas. 

— Ką gi jūs galvojate, Luisai? 

— Gal ir vertėtų pamėginti. 

— Kiek vyrų jums reikia? 

— Pirmiausia juk reikėtų bent kiek pamąstyti, ar ne? 

— Ką turite galvoje? 

— Vietinė valdžia galėtų smarkiai padėti. Pirmiausia 
mums reikia kokio nors naujausio gyventojų sąrašo. 

— Taip, jūs teisus. Prieš pradedant veikti mums reikia 
viską apmąstyti. 


II3 


— Ir aš taip maniau, sere. 

— Taigi? 

— Galėtume pradėti jau rytoj ryte, sere, jei jaučiatės 
pajėgsiąs. 

— Arba galim pradėti jau dabar, jei jūs jaučiatės pa- 
jėgsiąs. 

— Manau, kad galim. 

Luisas paskambino savo be galo kantriai žmonai, pas- 
kui dar dvi valandas tarėsi su Morsu. Kai jis išėjo, Morsas 
pasiekė prie lovos stovėjusį telefoną ir apsidžiaugė dar 
radęs skyriaus viršininką kabinete. Jis kalbėjo daugiau 
nei pusvalandį. 


Tryliktas skyrius 


Šeštadienis, spalio 9-oji 


Šeštadienį, spalio 9-osios rytą, Bernardas Kraute- 
ris sėdėjo prie savo rašomojo stalo priekiniame kam- 
baryje ir skaitė Miltoną, tačiau nebuvo apimtas džiaugs- 
mingo jaudulio kaip paprastai. Šį semestrą jis skaitė 
paskaitas apie Prarastąjį rojų ir, nors buvo kruopštus, 
įgudęs mokslininkas, jautė, kad privalo daugiau ruoš- 
tis namuose. Margaret išvažiavo apsipirkti į Samertau- 
ną autobusu, o jo mašina jau stovėjo lauke, paruošta 
paimti ją vidudienį. Vaikai buvo išėję. Dievas težino 
kur. 

Jis nustebo išgirdęs skambinant į duris: nedaug kas 
pas juos apsilankydavo. Tikriausiai mėsininkas. Atidarė 
duris. 

— O, Piteris! Kokia staigmena! Užeik, užeik. - Piteris 
Njulovas jau daug metų buvo geras Bernardo draugas. 
Jiedu atvyko į Lonsdeilo koledžą tą patį semestrą ir nuo 
tada jų santykiai buvo šilti ir draugiški. 

— Kokios bėdos atvarė? Nedažnai pamalonini mus 
apsilankymu šiaurės Oksforde. Maniau, kad šeštadienio 
rytais žaidi golfą. 

— Šįryt nesiryžau. Aikštelėse šaltoka. 

Pastarąsias dvi dienas gerokai atvėso, ruduo staiga 
tapo vėlyvas. Diena, rodės, bus niūri ir nemaloni. Piteris 
atsisėdo. 

— Dirbi šeštadienio rytą, Bernardai? 

— Rengiuosi kitai savaitei. 

Piteris nužvelgė rašomąjį stalą: 

— O, Prarastasis rojus. Pirmoji knyga. Prisimenu. Zub- 
rinome mokyklos atestatui. 

— Tuomet, aišku, ir perskaitei. 

- From morn to noon be fell, from noon to dewy eve, 
a summer's day. Ką pasakysi? 

— Labai gražu. - Bernardas žvilgtelėjo pro langą ir 
išvydo dar nenutirpusią baltą šalną ant siauros vejos. 

— Ar viskas gerai, Bernardai? — tasai vyriškis iš Glos- 
teršyro prabilo netikėtai švelniai. 

— Žinoma. Kodėl klausi? | 

Piteriui buvo aišku, kad viskas toli gražu negerai. 

— Nežinau. Tiesiog atrodei kiek susirūpinęs tą trečia- 
dienio vakarą. Išskuodei po vakarienės kaip pabaidytas 
kiškis. 

— Buvau užmiršęs, kad Margaret grįš vėlai, ir žinojau, 
kad vaikai laukia už durų. 

— Suprantu. 

— Tai labai krito į akis? 

— Ne, anaiptol. Tiesiog stebėjau tave. Atrodei truputį 
nesavas, kai darėme taurelę, tai pamaniau, kad nesvei- 
kuoji. - Bernardas nieko neatsakė. - Ar tarp jųdviejų... 
hm... su Margaret viskas gerai? 

- O, taip. Puiku. Beje, turiu parvežti ją dvyliktą. Kiek 
dabar? 

— Pusė dvylikos. - Piteris atsistojo. 

— Ne, neišeik! Turim dar laiko greitosiomis išgerti. Ko 
įpilti? 

— Ir tu gersi? 

— Žinoma. Viskio? 

— Gerai. 

Bernardas nuėjo į virtuvę stiklinių, o Piteris stovėjo 
prie lango ir žvelgė į siaurą gatvę. Baltas ir blyškiai mėly- 
nas automobilis su degančia (ne blyksinčia) šviesa ant 
stogo ir riebiu juodu užrašu POLICIJA ant šono stovėjo 
kitoje pusėje, už dviejų ar trijų durų į kairę. Kai Piteris 
atvažiavo, jo čia nebuvo. Jam bežiūrint, pro priekinius 
vartelius į gatvę išėjo policijos konsteblis: juodai ir baltai 
languota juosta juosė jo kepurę su snapeliu. Drauge su 
juo ėjo pusamžė moteriškė ir abudu laisvai šnekučiavosi 
rodydami į namų ribas. Jie vis šnekėjo, o ji vis rodė ranka. 
Negi ji rodo čionai? Konsteblis laikė rankose kažkokį 
sąrašą ir aiškiai tikrino kažkokias pavardes. Moteris 
stovėjo užsirišusi prijuostę, apglėbusi krūtinę rankomis, 
kad būtų šilčiau, ir nesiliaudama tarškėjo. 

Įėjo Bernardas su padėklu ir barškančiomis stiklinėmis: 

— Kai bus gana, pasakyk! 

— Regis, jūsų gatvėje gyvena kriminaliniai nusikaltėliai. 

— Ką? - Bernardas staiga pakėlė akis. 

— Ar įstatymas čia visada taip šmaižo? - Piteris nespėjo 
pasakyti nieko daugiau. Durų skambutis skambtelėjo 

dusyk: šaižiai ir įsakmiai. Bernardas atidarė duris ir susi- 
dūrė akimis su jaunuoju konstebliu. 

— Ar galėčiau padėti, pareigūne? 

- Taip, manau, kad galėtumėt, jei būsite toks malonus. 
Ilgai netrukdysiu. Ar ta mašina jūsų, sere? — jis parodė į 
lauke stovintį raudoną „1100“. 

— Taip, mano. 

— Aš tik tikrinu. Pastaruoju metu įvyko daug auto- 
mobilių vagysčių. Aš tik tikrinu. - Užsirašė kažką į savo 
knygą. - Ar prisimenat registracijos numerį, sere? 

Bernardas išpyškino jį mašinaliai. 

— Puiku, jis jūsų, sere. Ar turit po ranka formuliarą? 

— Jis būtinas? 

— Na, jis gana svarbus, jeigu jūs nieko prieš, sere. Mes 
stengiamės tikrinti kuo kruopščiau. 

Piteris girdėjo tą pokalbį pro praviras duris ir keistai 
sunerimo. Įėjo Bernardas ir pradėjo apgraibom naršyti 
po savo rašomąjį stalą. 

— Kur, po perkūnais, Margaret... Jie tikrina vogtus 
automobilius, Piteri. Tuojau ateisiu. - Atrodė mirtinai 
išblyškęs ir nieko negalėjo rasti. - Atleiskit, pareigūne, — 
šūktelėjo. - Gal malonėsite užeiti minutėlei? 

— Ačiū, sere. Nesirūpinkit, jeigu nepavyksta surasti. 
Galit suteikti tą informaciją žodžiu. 

— Ką norėtumėt sužinoti? 

— Visus jūsų vardus ir pavardę. 

— Bernardas Michaelis Krauteris. 

— Amžius, sere? 

— Keturiasdešimt vieneri. 

— Vedęs? 

— Taip? 

— Turite vaikų? 

— Du. 

— Pareigos? 

— Universiteto dėstytojas. 

—- Ko gero, ir viskas, sere. - Jis užvertė savo knygą. — 
Ak, dar vienas dalykas. Ar buvot pastaruoju metu palikęs 
mašiną neužrakintą? Suprantat, ką noriu pasakyti? Na, 
ar dabar, pavyzdžiui, ji užrakinta? 

— Manau, kad ne. 

— Taip, ji neužrakinta, sere. Prieš užeidamas spūstelėjau 
dureles. Tai atviras kvietimas automobilių vagims, su- 
prantat? 

— Taip, jūs, aišku, visiškai teisus. Pasistengsiu nebe- 
užmiršti. 

— Ar dažnai naudojatės mašina, sere? 

— Neitin. Pasivažinėju truputį po Oksfordą. Iš tikrųjų 
nedaug. 

— Nesinaudojate ja, pavyzdžiui, kai važiuojat išgerti? 

Piteris pamanė viską supratęs. Juk Bernardas sėsdavo 
už vairo išgėręs. 

— Ne, ne per dažniausiai, - atsakė Bernardas. - Papras- 
tai einu į Flečerio barą. Jis čia pat, visada einu pėsčias. 

— O jei važiuotumėt išgerti už Oksfordo ribų, sere? 

— Manau, važiuočiau mašina, - atsakė Bernardas lėtai, 
kažkaip bejėgiškai. 

— Na, negerkite per daug, jei sėdate už vairo, sere. Bet 
esu tikras, kad viską žinote ir pats. - Konsteblis permetė 
akimis kambarį ir rūsčiai žvilgtelėjo į dvi nemažas viskio 
stiklinaites, bet nieko nepasakė eidamas prie durų. - Ar 
nežinote, kas dar turi raudoną mašiną šitoje gatvėje, sere? 
Turiu apklausti dar kelis žmones. 

Bernardas pamąstė, bet jam svaigo galva. Negalėjo 
apie nieką galvoti. Užsimerkė ir prisidėjo kairę ranką prie 

kaktos. Semestrui prasidėjus jis kasdien eidavo pėsčias 
per visą gatvę. Raudona mašina? Raudona mašina? Jo 
buvo vienintelė, jis buvo tuo beveik tikras. 

— Tiek to, sere, nesirūpinkit. Pasiteirausiu dar vieno 
kito... Dėkoju už pagalbą, sere. - Paskui išėjo. Bet ne- 
beužsuko, kaip pastebėjo Piteris, daugiau pas nieką šitoje 
gatvėje. Nužengė tiesiai prie policijos automobilio (jis 
buvo paliktas nerakintas) ir iškart nurūko. 


Po kokių dešimties minučių, važiuodamas pro Vud- 
stoką, Piteris Njulovas džiaugėsi, kad buvo nevedęs. Ta 
pati moteris trisdešimt, keturiasdešimt, penkiasdešimt 
metų! Tik jau ne jam. Jis negalėjo įsivaizduoti, kad varg- 
šas senis Bernardas įšoktų šiandien po pietų į lovą aud- 
ringai paišdykauti kokį pusvalandį su Margaret. Tuo 
tarpu... Pagalvojo apie nusirengiančią Gei, ir dešinė jo 
koja spūstelėjo akseleratorių. 


Be galo susijaudinęs konsteblis Makfersonas nuskuo- 
dė per Temzės slėnio policijos nuovados kiemą, kur šį 
ankstyvą rytą matė, kaip sunkiai klibikščiuoja senukas 
Morsas, rankomis apsivijęs dviejų įkūnių savo bičiulių 
kaklus. Valio! Makfersonas pasijuto nelyginant žmogus, 
kuriam suteikta teisė aštuonis kartus traukti loterijos 
bilietą iš trigubo aukso puodo. Važiuodamas tas kelias 
mylias iš šiaurės Oksfordo į Kidlingtoną jis jautė didžiulį 
pakilimą. Per pastaruosius ketvertą metų jis nepasistū- 
mėjo karjeros laiptais nė per nago juodymą, nesulaikė 
nė vieno rimtesnio nusikaltėlio, nepaliudijo jokio įsi- 
mintino Civilinio ar Baudžiamojo kodekso pažeidimo. 
Bet šiandien jam tikrai nuskilo! Privažiavęs Banberio 
gatvės žiedą įjungė kaukiančią sireną, mirksintį mėlyną 

švyturiuką ir mėgavosi pagarba, kurią jam reiškė vairo 
broliai. Jautėsi esąs labai svarbus. Kodėl gi ne? Jis ir buvo 
labai svarbus - bent jau šiandien. 

Skyriuje Makfersonas pasvarstė sekundę dvi. Ar pra- 
nešti apie tai Luisui? Ar viską perduoti tiesiog inspekto- 
riui? Pasvarsčius antrasis kelias pasirodė tinkamesnis, ir 
Makfersonas nužingsniavo per koridorius prie Morso 
durų, pabeldė ir anapus jų išgirdo prislopintą „įeikite“. 

— Kuo galėčiau būti naudingas, konstebli? 

Maktfersonas atraportavo viską tiksliai, su įspūdingu 
įžvalgumu, Morsas pasveikino jį su deramu ir efektyviu 
pareigos įvykdymu. Maktfersonas, nors ir labai to kom- 
plimento pamalonintas, truputį nustebo, kad Morsas 
neparodė noro iškart sukviesti įstatymų sergėtojų būrį. 
Bet savo pareigą jis atliko - ir atliko gerai. 

— Atleiskit, kad negaliu atsistoti, suprantat, podagra, 
bet... - Jis šiltai spaudė Makfersono ranką, - tatai neliks 
nepastebėta, patikėkit. 

Makfersonui išėjus Morsas kelias minutes sėdėjo tylė- 
damas, susimąstęs. Bet toks buvo ir konstebliui įėjus. 
Kaip nusiviltų tas konsteblis, jei viską sužinotų. Ne, Mor- 
sui niekada nebūtų užtekę drąsos pasakyti jam, kad po- 
nas Bernardas Krauteris paskambino be ketvirčio dvylika 
ir pareiškė norįs padaryti pareiškimą. 

Krauteris atkakliai reikalavo, kad jam būtų leista ateiti 
pačiam, tvirtino, jog policijai nedera jį atvežti, jog jis 
tikįs, kad pareigūnai pasielgs bent jau mandagiai su liudi- 
ninku, kuris savo valia ateina suteikti gal net labai ver- 
tingą informaciją, o ne čiups jį kaip kriminalinį nusi- 
kaltėlį. Morsas su tuo sutiko, ir Bernardas pažadėjo būti 
pas jį pusę trijų po pietų. 


I20 


Morsas atsiprašė negalįs atsistoti, o pirmas įspūdis, 
kurį jam padarė Krauteris, buvo stulbinamai malonus. 
Tas vyras nervinosi - tai buvo akivaizdu, tačiau jis buvo 
kupinas keisto žavesio ir orumo; toks pusamžis peda- 
gogas, dėl kurio kai kurios merginos gali pamesti protą. 

— Suprantat, inspektoriau, - jūs tikriausiai vyresnysis 
inspektorius, - niekada gyvenime nesu buvęs policijos 
skyriuje. Nesu susipažinęs su normalia policijos praktika 
ir procedūromis. Bijau, kad labai skubotai pasirašiau tai, 
ką norėčiau pareikšti. 


Keturioliktas skyrius 


Šeštadienis, spalio 9-oji 


Rugsėjo 29-osios, trečiadienio, vakarą išėjau iš namų 
Sautdauno gatvėje be ketvirčio septynios. Savo automo- 
biliu nuvažiavau iki žiedo šiauriniame Banberio gatvės 
gale, ten pasukau į kairę ir maždaug keturis šimtus jar- 
dy važiavau Saderlendo prospektu iki žiedo šiauriniame 
Vudstoko kelio gale. Išsukau iš A40 kelio ir pasukau 
šiauriniu Vudstoko keliu. Jau buvo pradėję temti, todel 
uždegiau šoninius žibintus, kaip ir daugelis kitų vairuo- 
tojų. Nors tvyrojo ta nejauki prietema, kurioje taip sunku 
vairuoti, dar nebuvo sutemę taip, kad reikėtų uždegti 
priekines šviesas; nebuvo, aišku, ir taip tamsu, kad nepa- 
stebėčiau dviejų jaunų merginų, stovėjusių už to žiedo 
prie savitarnos degalinės ant žole apaugusio kelkraščio. 
Merginą, kuri stovėjo arčiau kelio, mačiau aiškiai. Ji bu- 
vo patraukli, ilgais šviesiais plaukais, balta palaidine, 

trumpu sijonu, laikė ant rankos užmestą apsiaustą. Kita 
mergina stovėjo už kelių jardų priekyje ir buvo atsukusi 
man nugarą; rodės, ji patenkinta paliko savo bendra- 
keleivei rūpestį stabdyti bakeleivingas mašinas. Jeigu ge- 
rai prisimenu, jos plaukai buvo lyg ir tamsesni, ji buvo 
keliais coliais aukštesnė už savo draugę. 

Dabar privalau pasistengti būti visiškai sąžiningas. 
Dažnai jausdavau kaltę del savo romantiškų, netgi tru- 
putį erotiškų fantazijų, kai užsisvajodavau, jog įsisodinu 
pavežėti kokią nors pasiutusiai patrauklią moterį ir atve- 
riu joje retą, jaudinanti proto ir grožio derinį. Kvailuose 
mano vaizdiniuose tas iš pradžių drovus troškimas to- 
lydžio neišvengiamai pereidavo į nežabotus malonumo 
potyrius. Bet neužmirškit, visa tai buvo tik fantazijos, ir 
užsimenu apie jas tik norėdamas paaiškinti, kodėl su- 
stojau. Neturečiau jaustis kaltas ir atsiprašinėti del tokių 
dalykų, tačiau atvirai brisipažįstu, jog jaučiuosi ir visada 
jaučiausi. 

Bet tai tarp kitko. Aš pasilenkiau, atidariau priekines 
dureles ir pasakiau, kad važiuoju į Vudstoką, jeigu jai 
tinka. Blondinė atsakė kažką panašaus į „o, puiku“. Pas- 
kui pasisuko į savo draugę, pasakė (rodos) „o ką aš tau 
sakiau?“ ir atsisėdo šalia manęs, priekyje. Antroji mer- 
gina atidarė užpakalines dureles ir taib pat įlipo vidun. 
Kalba mašinoje buvo padrika ir smarkiai mane nuvyle. 
Sedėjusi šalia manęs mergina vis kartojo, jog jai „iš tikr 
pasisek“ (jos tarsena buvo tipiškai oksfordiška), nes ji bra- 
žiopsojusi autobusą; užbakaly sėdėjusi mergina prabilo, 
regis, tik vieną kartą, kai paklausė manęs, kuri dabar va- 
landa. Kai važiavome pro Blanbeimo rūmų vartus, užsi- 
miniau, kad turiu čia sukti, ir supratau, kad joms tai pui- 
kiausiai tiko. Išleidau jas, kai tik įvažiavome į pagrindinę 

gatvę, tačiau nepastebėjau, kur jos nužingsniavo. Savaime 
suprantama, pamaniau, kad jos eina susitikti su savo 
vaikinais. 

Turečiau dar šį bei tą pridurti. Tai, kas čia parašyta, - 
tikras atpasakojimas tų įvykių, kurie, kaip dabar supran- 
tu, vakare lėmė, kad viena iš mano pavežėtų merginų 
buvo nužudyta. 

Ką tik dar kartą perskaičiau, ką esu parašęs, ir su- 
vokiu, jog tikriausiai tai nedaug tepadės jūsų tyrimui. 
Suvokiu ir tai, kad mano pareiškimas paskatins užduoti 
du klausimus: pirmą - ko važiavau į Vudstoką rugsėjo 
29-osios vakarą, ir antrą - kodel neatėjau paliudyti anks- 
čiau? Abu klausimai iš tikryjų tėra vienas, ir pajusčiau 
nusimetęs nuo Dečių didžiulę naštą, jei sugebečiau į jį 
atsakyti; nuoširdžiai viliuosi, jog tai, ką privalau pa- 
aiškinti, policijos bus išsaugota kaip griežta paslaptis; 
neverta nė sakyti, jog iškilus šiems dalykams į viešumą 
nukentetų visai nekalti žmones. 

Pastaruosius maždaug šešis mėnesius aš turėjau ro- 
maną su kita moterim. Susitikdavome reguliariai, kartą 
per savaitę: beveik visada tai būdavo trečiadienio va- 
karas, kai mano žmona ir vaikai išeina iš namų, todel 
vargiai galejau tikėtis kokių keblumų. Rugsėjo 29-osios, 
trečiadienio, vakarą kaip tik ir važiavau susitikti su 
ta moterimi ketvirtis po septynių prie Blanbeimo rūmų 
vartų. Pastačiau mašiną prie „Lokio“ viešbučio ir įėjau 
vidun. Ji jau laukė. Išėjome pasivaikščioti į Blanbeimo 
parką prie ežero: nuostabiai graži vieta žvelgiant pro 
medžius. Žinoma, mes smarkiai rizikavome, nes daug kas 
atvažiuoja iš Oksfordo į Vudstoką pavakarieniauti. Bet 
mes visada stengdavomės būti apdairūs, ir tas rizikos 
elementas irgi, matyt, buvo mūsų jaudulio dalis. 

Daugiau neturiu ką pasakyti. Perskaičiau pranešimą 
apie žmogžudystę, paskui mačiau, kaip detektyvas vy- 
riausiasis inspektorius Morsas kreipėsi į gyventojus Der 
televiziją. Norėčiau, kad žinotumete, jog tada vos nepa- 
skambinau į policiją: tą patį vakarą laukiau keletą mi- 
nučių prie telefono būdelės Sautdauno gatveje, tvirtai 
pasiryžęs iškart ateiti. Bet tai - tik noras pasiteisinti, o 
pasiteisinti neturiu kuo. Puikiai suprantu, jog net dabar, 
taip pavėluotai, atėjau ne savo paties valia. Kai policijos 
konsteblis šįryt užsuko į mano namus, supratau, kad 
mane įtariate, ir nusprendžiau, kad geriausia bus ateiti 
su šiuo pareiškimu nieko nelaukiant. Perpasakojau žmo- 
nai tauškalus apie vogtas mašinas, kuriuos man išdėstė 
konsteblis, ir pasakiau, kad einu pas jus. Padarysiu viską, 
kas galima, kad jos neįskaudinčiau (nors nėra neįmano- 
ma, kad jau įskaudinau), ir būsiu labai dėkingas, jei tos 
mano pareiškimo dalys, kurios nėra tiesiogiai susijusios 
su jūsų atliekamu tardymu, bus išsaugotos paslaptyje. 

Manav, jog iš to, ką čia pasakiau, akivaizdu, kad nuo- 
širdžiai gailiuosi dėl suteiktų nepatogumų ir papildomo 
darbo, kurį priverčiau atlikti. Jei taip nėra, leiskite man 
pareikšti nuoširdžius apgailestavimus del mano tokio 
savanaudiško ir bailaus elgesio. 

Nuolankus Jūsų tarnas 

Bernardas Michaelis Krauteris. 


Morsas iš lėto perskaitė tą pareiškimą. Baigęs skaityti 
pažiūrėjo per stalą į Krauterį, paskui vėl į pareiškimą, 
perskaitė jį dar kartą, labiau susikaupęs. Baigęs skaityti 
atsilošė savo odiniame fotelyje, atsargiai pakėlė sužeistą 
dešinę koją, permetė ją per kairį kelį ir meiliai patrynė. 

— Susižeidžiau pėdą, Krauteri. 

— Iš tikrųjų? Apgailestauju. Mano draugai medikai 
sako, jog bjauriausias dalykas - susižeisti pėdą ir delną: 
ten subėga daugybė nervų galūnių. 

Jo ir balsas, ir manieros buvo labai malonūs. Morsas 
jų nemirktelėjo, ir Morsui pasirodė, kad jis kiaurai per- 
mato to žmogaus padorumą. Bet niekaip negalėjo nuslėp- 
ti nuo savęs, jog jį apėmė sekinantis nepasitenkinimas ir 
nusivylimas; kaip ir konsteblis Makfersonas jis buvo 
pagalvojęs apie didžiulį aukso puodą, tik sąlygos jį surasti 
buvo labai prastos. 

— Taigi, sere, - vėl prabilo. - Šįvakar pasivaikščioti po 
Blanheimą negalėsiu. 

— Aš irgi, - atsakė Bernardas. 

— Labai jau romantiška, sakyčiau, turėti va taip ką nors 
iš šalies. 

— Jūsų lūpose tai skamba labai jau šiurkščiai. 

— O ar buvo ne taip? 

— Ko gero. 

— Ar judu dar matotės? 

— Ne. Mano flirto dienos, regis, jau baigėsi. 

— Ar matėtės su ja po to vakaro? 

— Ne. Viskas baigta. Taip, rodos, bus geriau. 

— Ar ji žino, kad pavežėjote tas dvi merginas? 

— Taip. 

— Ar ji gailisi, kad viskas baigta? 

— Manau, kad taip, truputį. 

— O jūs? 

- Tiesą pasakius, tai didžiulis palengvėjimas. Nesu labai 
jau tobulas Kazanova, ir tas melas labai mane vargino. 

- Jūs, aišku, suprantate, kad labai mums pagelbėtu- 
mėt, jei ta jauna moteris... beje, ar ji jauna? 

Bernardas pirmą kartą sudvejojo: 

— Pakankamai jauna. 

- Jei ta jauna moteris, - toliau kalbėjo Morsas, - pasi- 
rodytų ir patvirtintų jūsų pareiškimą. 

— Taip, žinau. 

— Bet jūs to nenorite. 

— Verčiau jau netikėkit ta istorija, tik nepainiokit jos. 

— Jūs man nepasakysit, kas ji? Pažadu, kad tą reikalą 
tvarkysiu pats. 

Bernardas papurtė galvą: 

— Atleiskit. Negaliu. 

- Žinot, galėčiau pamėginti ją surasti, - pasakė Morsas. 

— Negaliu sulaikyti jūsų nuo to. 

— Negalite. - Morsas atsargiai vėl pastatė koją ant 
pagalvėlės, apdairiai padėtos po jo rašuomuoju stalu. — 
O gal jūs slepiate gyvybiškai svarbų parodymą, pone 
Krauteri? - Bernardas nieko neatsakė. - Ar ji ištekėjusi? — 
neatlyžo Morsas. 

— Aš nekalbėsiu apie ją, - atsakė Krauteris ramiai, ir 
Morsas pajuto geležinį to vyro ryžtą. 

— Ar manot, kad galėčiau ją surasti? - Koją gelte gėlė 
ir jis kilstelėjo ją vėl. „Po perkūnais, - pamanė, - jei tai 
paukštytei patinka, kad jis kutena po medžiais jos papus, 
koks mano reikalas?“ Bernardas nieko neatsakė, ir Mor- 
sas pakeitė taktiką. - Žinot, aš esu tikras, kad ta kita 
mergina, kuri sėdėjo ant užpakalinės sėdynės, galėtų už- 
vesti mus ant tikro kelio. - Krauteris linktelėjo. - Kodėl 
ji neatsiliepė, kaip manot? 

— Nežinau. 

— Ar negalėtumėt nurodyt kokios nors priežasties? 

Bernardas galėjo, tai buvo visai aišku, bet žodžiais 
savo minties neišsakė. 

— Juk galit, pone Krauteri, tikrai galit. Priežastis juk 
galėjo būti lygiai ta pati kaip ir jūsų nenoro mums pasi- 
rodyti. - Bernardas vėl linktelėjo galvą. - Tikriausiai ta 
mergina galėtų pasakyti mums, kas buvo Silvijos Kei 
vaikinas, kur ji turėjo su juo susitikti, ką jie ketino veik- 
ti —- ji galėtų mums pasakyti daug dalykų, ar nemanot? 

— Nemanau, kad jos labai gerai viena kitą pažinojo. 

— Kodėl taip sakot? - paklausė Morsas impulsyviai. 

— Na, jiedvi beveik nesikalbėjo. O žinot, kaip tarška 
jaunos merginos: popmuzika, šokiai, diskotekos, vaiki- 
nai - jos tiesiog per mažai kalbėjosi, ir tiek. 

— Jūs neįsiminėte jos vardo? 

— Ne. 

— Gal galite prisiminti, ar Silvija kreipėsi į ją vardu? 

— Aš stengiausi pasakyti jums viską, ką prisimenu. 
Daugiau nieko nebegaliu. 

— Na, Beti, Karol, Diana, Evelina... ne toks? - Bernar- 
das sėdėjo ir nereagavo. - Gei, Hiver, Airis, Dženifer... — 
Morsas nepastebėjo nė menkiausio atsakomojo virpte- 
lėjimo jo akyse. - Ar jos kojos buvo gražios? 

— Rodos, ne tokios gražios kaip tos kitos, manau, kad ne. 

— O į anos kojas jūs atkreipėte dėmesį? 

— O kaip gi? Juk ji sėdėjo šalia manęs. 

— Viena iš tų erotinių fantazijų? 

— Taip, - atsakė Krauteris, nesuvaldydamas sąžinin- 
gumo proveržio. 

— Gerai, kad tai ne kriminalinis nusižengimas, - atsi- 
duso Morsas, - kitaip visi jau būtume už grotų. - Jis 
pastebėjo, kaip susirūpinusiame Krauterio veide šmėste- 
lėjo vos vos regima šypsena. „Jis gali atrodyti patrauk- 
lus kai kurioms moterims“, - pamanė Morsas. - Kada 
pargrįžote namo tą vakarą? 

— Maždaug be penkiolikos devynios. 

— Ar todėl, kad tokiu metu paprastai pareina jūsų 
žmona, vaikai, na, ir visa kita? 

— Taip. 

— Tik valandą per savaitę, ar taip? 

— Ne ką ilgiau. 

— Ar vertėjo? 

— Tuomet atrodė, kad taip. 

— Neužsukote tą vakarą į „Juodąjį princą“? 

— Niekada nesu buvęs „Juodajame prince“. - Tai nu- 
skambėjo labai kategoriškai. 

Morsas vėl žvilgtelėjo į pareiškimą ir atkreipė dėmesį 
į gražią rašyseną; gaila buvo jį perspausdinti. Paklau- 
sinėjo Krauterį dar pusvalandį ir ketvirtą po pietų baigė 
pokalbį. 

— Atleiskit, turėsime sulaikyti čia kuriam laikui jūsų 
automobilį. 

— Iš tikrųjų? - Krauteris atrodė nusivylęs. 

— Taip, galime šį bei tą surasti, suprantat? Plaukų ar 
kokių panašių dalykų. Mūsų teismo ekspertizės vyrukai: 
šiais laikais gali padaryti nuostabiausių dalykų. - Jis 
atsistojo ir paprašė Krauterį, kad paduotų ramentus. — 
Pažadu jums vieną dalyką, - pasakė. - Jūsų žmonos į šitą 
reikalą nevelsime. Esu tikras, kad sugalvosite, ką jai pa- 
sakyti. Juk esat prie to įpratęs, sere? 

Morsas nušlubavo paskui Krauterį ir liepė budinčiam 
seržantui surasti kokią nors transporto priemonę. 

— Palikite man savo mašinos raktus, sere, - paprašė 
Morsas. - Atgausit ją kitos savaitės pradžioje. 

Abu vyriškiai paspaudė kits kitam ranką ir po kelių. 
minučių Krauteris buvo nulydėtas į policijos automobi- 
lį. Morsas žvelgė jam įkandin kupinas prieštaraujančių 

jausmų. Jautė, kad patenkinamai sutvarkė tą reikalą. 
Dabar jam reikėjo ne kalbėti, o pamąstyti. Vis dėlto keis- 
ta dėl tos kitos merginos kojų: ponia Džerman, sakė, kad 
ji mūvėjo plačiomis kelnėmis... 

Sukvietė padėjėjus ir buvo nugabentas prie Krauterio 
mašinos. Jos durys buvo atviros. Sunkiai įsiropštė ant 
artimiausios priekinės sėdynės ir atsisėdo, atsargiai įtai- 
kęs pėdas ir kiek įmanydamas toliau į priekį ištiesęs kojas. 
Užsimerkė ir pamėgino įsivaizduoti iš po trumpo sijonėlio 
kyšančias Silvijos Kei kojas - ilgas, įdegusias, dailiai 
ištekintas. Juk ji galėjo ir atsilošti, - pamanė. „Geismo 
sąrėmiai!“ — tarė pats sau. 

— Prašau, sere? - perklausė seržantas, padėjęs jam įlipti 
į Mašiną. 


Keistas sutapimas (ar iš tikrųjų?) - kino teatras „Stu- 
dija 2“ Voltono gatvėje iškabino dvigubą sekso paslaugų 
reklamą: pavadinimai buvo sugalvoti taip, kad kuteno 
net ir labiausiai persisotinusiųjų geismus. Pirmasis sean- 
sas nuo dviejų iki penkios po trijų dienos - Danish Blue 
(sprendžiant iš moteriškų kūnų, išvirstančių net į rekla- 
minius kadrus lauke, gausybės, filmas buvo ne apie sūrio 
gamybą), o nuo dvidešimt po trijų iki penkių dienos — 
didžiausia savaitės atrakcija, pavadinta „Geismo sąrė- 
miai“. 

Penktą po pietų ankstesnieji entuziastai jau skirstėsi, 
ir nedidukas vyrų būrelis stovėjo vestibiulyje ir laukė, 
kada juos įleis į vidų. Vienas jų būtų prisijungęs ir prie 
ankstesnės brigados, nes lankydavosi čia kiekvieną sa- 
vaitę. Bet šįkart reikėjo dirbti dvi valandas ilgiau ponų 
„CČoklis ir sūnūs“ parduotuvėje, tad šią savaitę jis nega- 
lėjo čia užsibūti ir pamatyti tos programos dusyk, tačiau 


129 


tie filmai retai kada patenkindavo karštus jo lūkesčius 
ar atitikdavo anonsų pažadus. Čia jis retai kada būdavo 
atsargus, ir tą vėlią šeštadienio, spalio 9-osios, popietę 
irgi nespoksojo į savo bičiulius vujaristus. O vos už ke- 
turių pėdų nuojo, neva tikslindamasis kito seanso laiką, 
bet rūpestingai vengdamas pakliūti į šviesos ratą, stovėjo 
seržantas, padedantis vyriausiajam inspektoriui Morsui 
tirti Silvijos Kei nužudymo bylą. Luisas manė, jog tai 
buvo viena iš daugiausiai dėmesio vertų Morso užduočių, 
ir įtarė, kad viršininkas būtų pats ją atlikęs, jei ne tas 
nelaimingas nutikimas. 


Penkioliktas skyrius 


Pirmadienis, spalio 11-oji 


Savaitgalis praslinko, lapai nuo medžių krito ir toliau. 
Morsas pasijuto linksmiau: jau galėjo uždėti ant pėdos 
didesnį svorį, o pirmadienio rytą, nusprendęs jau galįs 
iškeisti ramentus į lazdas, susitarė su Makfersonu, kad 
šis nuveš jį į Redklifo ligoninės traumatologinį skyrių. 

Važiuojant klausinėjo Makfersoną visokių smulkme- 
nų. Kokį įspūdį jam padaręs Krauteris? Kokios buvusios 
jo ūmios reakcijos? Koks, Makfersono nuomone, jis buvo 
šeimoje? Ką veikęs, kai Makfersonas užėjo? Jaunasis 
konsteblis pasirodė Morsui esąs nepaprastai protingas ir 
pastabus, ir jis jam tai pasakė. Be to, gauta informacija 
inspektoriui buvo įdomi, kai kurie dalykai sukėlė jo smal- 
sumą. 

— Ką jis skaitė, ar pavyko pamatyti? 

— Ne, sere. Bet manau, kad tai buvo grožinė literatūra, 
žinot, tikriausiai poezija. 

Morsas praleido jo pastabą negirdomis. 

— Sakėt, jis turi rašomąjį stalą? 

— Taip, sere, žinot, visą apkrautą popieriais. 

Morsas mintyse pasiryžo neskaičiuoti tų „žinot“, ku- 
riuos jau girdėjo ir kuriuos dar išgirs. 

— Ar ant jo buvo rašomoji mašinėlė? - paklausė gana 
abejingai. 

— Taip, nešiojamoji. 

Morsas nieko daugiau neklausė. Išvairavusi pro siau- 
rus ligoninės kiemus, kurie tarytum susimokė neleisti 
pernelyg gausiems susižeidusiems piliečiams iškart pa- 
tekti į ambulatorinį skyrių, policijos mašina, neprieš- 
taraujant nei durininkams, nei sanitarams, nei eismo 
prižiūrėtojams, sustojo plačiame asfaltuotame ruože su 
užrašu „Tik greitosios pagalbos mašinoms“. Policininkui 
kartais pavyksta sėkmingai pasistatyti mašiną. Morsas 
manė, kad ramentų pakeitimas lazdomis bus nesudė- 
tingas reikalas, bet apsiriko. Nelaimės brolių pasaulyje, 
regis, būta nepažeidžiamos lygybės, ir Morsui teko už- 
siimti eilę ir laukti, kada ji prieis, kol buvo atliekami visi 
formalumai. Sėdėjo ant to paties suolo kaip ir kiti, vartė 
tą patį pasenusį Puncbą ir taip pat nekantravo; paskui 
klausėsi to paties kino daktaro; vieno mažo berniuko 
negebėjimas sėdėt ramiai priveikė kino šaltakraujiškumą: 
„Pasiiisteng sėėėdėt ramiai, bbberniuk, pasiiisteng“. 

Morsas niūriai nudūrė akis žemyn ir staiga pagavo 
save žvelgiant į seselės, einančios pro šalį, kojas. Ne taip 
jau daug ir reikia, kad užvirtų kraujas. Tik poros gražių 
kojų! Morsas būtų nieko prieš pamatyti ir kitas tos dai- 
lios panelės formas, tačiau ji greitai dingo. Pakenčiamai 


I3I 


storos, pakenčiamai plonos, ir staiga — vėl tos pačios 
kojos, tik šįkart, o stebuklas! - sustojo priešais jį. 

— Tikiuosi, jumis pasirūpinta, inspektoriau Morsai? 

Inspektorius akivaizdžiai apstulbo. Pamažėle pakėlė 
akis ir tiesiai, veriamai pažvelgė į liūdną, viliojantį an- 
geliškos Tamsiaakės, šaltosios panelės Dženifer Kolbi 
buto kaimynės, veidą. 

— Jūs mane prisimenate? - paklausė Morsas. 

„Nelabai jau logiška“, - pamanė tiesiai priešais jį sto- 
vinti mergina. 

— O jūs manęs neprisimenat? - paklausė. 

— Argi galėčiau jus pamiršti? - pagaliau ištarė inspek- 
torius pamažėle atitokdamas. „Kokia ji maloni!“ — Jūs 
čia dirbate? 

— Atleiskit, inspektoriau, anksčiau jūs uždavėte daug 
protingesnius klausimus. - Ji vilkėjo seselės uniformą, ir 
Morsas visada manė, kad ta uniforma puošia merginą 
kur kas labiau nei visos puošnios plunksnos iš modelių 
namų. 

— Iš tikrųjų nelabai jau protinga, - prisipažino. Ji šyp- 
telėjo velniškai mielai. 

— Prisėskit, - pasiūlė Morsas. - Norėčiau pasikalbėti 
su jumis. Mudu ne ką tešnektelėjome anąkart. 

— Atleiskit, inspektoriau. Negaliu. Aš tarnyboje. 

— Ak. - Atrodė nusivylęs. 

— Na... 

— Luktelkit tik minutę, - paprašė Morsas. - Žinot, aš 
iš tikrųjų norėčiau su jumis pasimatyti kada nors. Ar 
galėtume susitikti, kai baigsit darbą? 

— Aš dirbu iki šešių. 

— Na, galėčiau ateiti... 

- Šeštą grįšiu namo, užkąsiu, paskui septintą... 

— Turite pasimatymą. 

— Na, tarkim, esu užimta. 

- Pasisekė šelmiui, - burbtelėjo. - O rytoj? 

— Rytoj negaliu. 

— Trečiadienį? - Morsas niūriai pamanė, jog visų kitų 
savaitės dienų suminėjimas bus vien tik tuščias forma- 
lumas, bet ji nustebino jį. 

- Jei jums tai tinka, galiu susitikti su jumis trečiadienio 
vakarą. 

— Galite? - Morsas nudžiugo it nekantraujantis moki- 
nukas. Jiedu susitarė susitikti Sent Džailzo gatvės bare 
Bird and Baby pusę aštuonių vakaro. Morsas stengėsi 
atrodyti abejingas. - Galėčiau parvežti jus namo, žinoma, 
bet gal geriau to nedaryti. Juk galit parvažiuoti ir auto- 
busu? 

— Aš ne vaikas, inspektoriau. 

— Gerai. Tuomet iki pasimatymo. - Ji buvo benuei- 
nanti. - O, dar minutėlę, - šūktelėjo Morsas. Ji grįžo. — 
Taip ir nežinau jūsų pavardės, panele... 

— Panelė Vidouson. Bet galite vadinti mane Sju. 

— Ar tai taikoma tik ypatingiems draugams? 

— Ne, - atsakė panelė Vidouson. — Visi mane vadina 
Sju. 

Pirmąją tos bylos tyrimo savaitę Morsas jautėsi užtik- 
rintas dėl savo sugebėjimų tarsi moksleivis, kuris spren- 
džia keblią matematinę užduotį, bet paslapčia turi pa- 
sidėjęs šalia atsakymų knygą. Nuo pat pradžios jis manė 
įžvelgęs Didįjį planą - jam teks pastumdyti turimus įkal- 
čius iš vienos vietos į kitą, bet galvosūkio sprendimo 
pavyzdį jis turi. Suvokė, jog kaip tik todėl nežiūrėjo į tuos 
įkalčius kaip į įkalčius, o tik kaip į dalykus, turinčius ryšį 
su jo iš anksto sudaryta įvykių rekonstrukcija. O kadangi 

jam nepavyko gauti atsakymo, kuris bent kiek panėšėtų 
į atsakymų knygoje pateiktą sprendimą, pradėjo rimtai 
abejoti, ar tik atsakymų knygoje nebūta klaidos. Kartais 
kokių nors rimtų žirgų lenktynių išvakarėse jis permes- 
davo akimis žirgų ir jojikų sąrašą, užsimerkdavo ir pamė- 
gindavo išvysti rytinio laikraščio sporto puslapio ant- 
raštes. Nors tai jam ne itin sekdavosi. Tačiau jis manė 
einąs teisingu keliu. Jam atrodė, kad jis - atkaklus žmo- 
gus, nors ir neatmetė galimybės, jog Luisas (kuris dabar 
sėdėjo kitapus stalo) gali palaikyti tą jo atkaklumą už- 
sispyrimu, o viršininkai - bukagalviškumu. 

Luisas tuo metu visai negalvojo apie savo viršininko 
užsispyrimą; jis su pasišlykštėjimu svarstė ką tik gautus 
įsakymus. 

— Bet argi jums atrodo, kad šitaip elgtis padoru? 

— Abejoju, - atsakė Morsas. 

— Bet juk tai iš tiesų neteisėta? 

— Tikriausiai. 

— Tačiau jūs norite, kad aš tai padaryčiau. - Morsas 
nesureagavo į tą neklausimą. - Kada? 

— Pirmiausia jums reikės įsitikinti, kad jo nėra namie. 

— Kaip jūs siūlote?.. 

Morsas nutraukė jį: 

— Viešpatie, žmogau, juk nesate po žmonos padu. 
Įtempkit protą! 

Luisas supyko ir nužingsniavo per valgyklą užsisakyti 
puodelio kavos. 

- Kas nutiko, seržante? - Konsteblis Diksonas vėl už- 
kandžiavo. 

— Prakeiktas Morsas, - sumurmėjo Luisas statydamas 
puodelį taip energingai, kad pusė turinio bjauriai šliūkš- 
telėjo į lėkštelę. 

— Regis, mėgstate kavą pusę ir pusę, seržante, - pa- 
komentavo Diksonas. - Pusę puodelyje, pusę lėkštelėje. — 
Jam buvo labai linksma. 

Įėjo Maktfersonas ir užsisakė kavos: 

— Ar jau išaiškinote žmogžudystę, seržante? 

— Ne, po perkūnais! - atrėžė Luisas. Atsistojo ir išėjo 
palikęs tą liūdnai atrodantį kavos pakaitalą - pusę puo- 
delyje, pusę lėkštelėje - nepaliestą. 

— Kas jam įgėlė? - paklausė Makfersonas. - Jis nesu- 
vokia, kaip jam nuskilo. Inspektorius Morsas - velniškai 
kietas. Sakau jums, jei jis neišaiškins to Vudstoko reikalo, 
jo neišaiškins niekas. 


Tai buvo malonus komplimentas ir Morsui jis būtų 
patikęs. Kai Luisas išėjo, jis dar ilgai sėdėjo parėmęs veidą 
rankomis, sunėręs pirštų galiukus, užsimerkęs, lyg melstų 
kokią palaimingą dievybę, kad ši apšviestų jam tam- 
sėjantį taką. Tačiau jis jau seniai, nors ir nenoriai, ne- 
tikėjo esant kokią antgamtinę agentūrą. Jis kantriai žve- 
jojo drumstuose savo sąmonės vandenyse. 

Baigė užkandžiauti pusę penkių ir nuklibinkščiavo per 
salę pasiimti Vudstoko žmogžudystės bylos. Taip, abu 
raštai gulėjo kur gulėję. Išsitraukė juos, perskaitė dar 
kartą — regis, n-ąjį. Jis turi būti teisus. Privalo. Bet vis 
dar abejojo, ar iš tikrųjų taip yra. 

Pirmiausia (bet tai buvo tik rainė, o ne ryklys) jo dė- 
mesį patraukė tai, kad abiejuose raštuose - fiktyvaus (be 
jokios abejonės) darbdavio laiške ir Krauterio pareiški- 
me rašantysis vartojo pirmojo asmens formą I sbould. 
Morsas, išmanantis ne taip gerai, kaip privalėtų, kai 
kuriuos anglų kalbos gramatikos subtilumus, dažniau- 
siai - beveik visuomet, kaip dabar pagalvojo, - vartodavo 

trečiojo asmens formą would ir beasmenę konstrukciją. 
Tiesiog girdėjo save tariant: „Brangus sere, man būtų 
labai malonu...“ Ar turėtų čia pavartoti „norėčiau“? 
Pasiekė Faulerio Modern English Usage. Štai ta taisyklė: 

„Veiksmažodžiai like, brefer, care, be glad, be inclined 
1r pan. paprastai vartojami su pirmojo asmens tariamo- 
sios nuosakos forma (I should like to know ir t.t.) Čia 
taisyklinga anglų kalbos normoms atliepianti varto- 
sena - sbould, o ne would forma.“ „Na, - pamanė Mor- 
sas, - kasdien išmoksti ką nors nauja. Tačiau kažkas 
šitai žinojo. Privalėjo žinoti. Ar tik nebus jis anglų filo- 
logijos dėstytojas? O kaip su tuo ponu N..., tuo neiš- 
skaitomuoju, kuris turėjo kažką bendra su klaidomis 
laiške apie Psichologijos fakultetą? (Po velnių - jis to net 
nepatikrino.) Ponas N juk irgi buvo iš universiteto, ar 
ne?“ - kažkas tyliai pakuždėjo Morso sąmonės gelmėse. 
Labai jau smulki rainė! Nors įdomu. 

Jis perskaitė tuos dokumentus dar kartą. Palauk, pa- 
lauk. Nepaleisk jos. Taip. Tai ne rainė. Tikrai ne! „Tačiau 
nėra neįmanoma...“ Tas sakinys atsirado ir kitame do- 
kumente. Įmantrus sakinys. Du neiginiai - ne itin plačiai 
vartojama sintaksės konstrukcija. Jis vėl atsivertė Faulerį. 
Štai. Litotės. Mintyse iškilo sinonimiškos konstrukcijos. 
„Tačiau, gal...“; „Tačiau gal/panašu kad...“; „Gali bū- 
ti...“: „Gal...“; „Manau...“; „Bet aš manau...“ Keista. 
Labai keista. Labai įmantrus sakinys. 

O štai ir kitas sutapimas. Pasakymas „atvirai prisi- 
pažįstu“ irgi yra kitame rašte. O kaip būtų parašęs jis 
pats? „Atvirai kalbant“, „būsiu atviras“, „tiesą sakant“, 
„garbingai prisipažįstu“? Pagalvojus ne taip jau ir svar- 
„bu. Trys vingrūs žodeliai. Laiškas išties buvo labai keis- 
tas. Ar tai, kad iš pat pradžių jis įvertino jį kaip labai 

reikšmingą, pernelyg jau rafinuota, pernelyg išprotauta? 
Bet juk žmonės iš tikryjų daro tokius dalykus. Žmonos 
ir vyrai darydavo tai per karą: perduodavo tokiu būdu 
kits kitam įvairiausius faktus, ir karo cenzoriai nieko 
neįtardavo. Tekstas „Labai nuliūdau sužinojęs, kad ma- 
žylis Arčis susirgo krupu. Netrukus vėl parašysiu“ galėjo 
užmaskuoti karinę informaciją, kad Truperis Smitas bus 
išsiųstas iš Alderšoto į Kairą kitą šeštadienį. Manieringa? 
Ne! Morsas manė, kad jis buvo teisus. 

Vakaro šešėliai užklojo rašomąjį stalą, jis padėjo į vietą 
Vudstoko bylą ir užrakino kabinetą. Atsakymas pama- 
žėle artėjo, ir, regis, jis bus iš atsakymų knygos. 


Šešioliktas skyrius 


Antradienis, spalio 12-oji 


Antradienio rytą, vienuoliktą, praėjus pusvalandžiui 
po to, kai Krauteris įsėdo į autobusą, važiuojantį į miesto 
centrą, nedidukas furgonas su užrašu „Kimonso rašo- 
mosios mašinėlės“ privažiavo prie Krauterio namų Saut- 
dauno gatvėje. Vyriškis plonu pilku švarku, ant kurio 
kišenėlės buvo išsiuvinėta „Kimonsas“, išlipo iš furgono, 
įėjo pro baltus vartelius, nužingsniavo palei menkutę veją 
ir pabeldė į duris. Margaret Krauter, šluostydamasi ran- 
kas į prijuostę, atidarė jas. 

— Prašom. 

— Atleiskit, ar čia gyvena ponas Krauteris? 

— Taip. 

— Ar jis namie? 

— Ne, dabar nėra. 

— O jūs - ponia Krauter? 

— Taip. 

- Jūsų vyras paskambino mums ir paprašė, kad apžiū- 
rėtume jo rašomąją mašinėlę. Sakė, užsikerta vežimėlis. 

— Suprantu. Prašom užeiti. 

Meistras gana demonstratyviai išsiėmė iš kišenės dė- 
žutę, kurioje, matyt, buvo įrankiai, droviai įžengė į siaurą 
koridorių ir buvo nulydėtas į kambarį dešinėje, kur Ber- 
nardas Krauteris praleido tiek laiko mąstydamas apie 
šlovingąjį anglų literatūros palikimą. Rašomąją mašinėlę 
pastebėjo iškart. 

— Ar aš jums reikalinga? - ponia Krauter, regis, norėjo 
kuo greičiau atlikti savo kulinarines pareigas. 

— Ne, ne. Užtruksiu tik kelias minutes, nebent ten bū- 
tų išties kas nors labai išklerę. - Meistro balsas atrodė 
įtemptas. 

— Tuomet kai baigsit, šūktelkit. Aš būsiu virtuvėje. 

Jis baikščiai apsidairė, mechaniškai nuspaudė kelis 
klavišus, garsiai pavažiavo vežimėliu keliskart į vieną, į 
kitą pusę ir įsiklausė. Išgirdo tarškant lėkštes ir lekšteles: 
pasijuto saugus, bet buvo labai susinervinęs. Paskubom 
ištraukė dešinį viršutinį stalčių: sąvaržėlės, šratinukai, 
trintukai, guminės juostelės - nieko labai įtartino. Me- 
todiškai patikrino du apatinius stalčius, paskui tris 
kairiuosius. Visuose maždaug tas pat: pluoštai susegtų 
užrašų, storos koledžo tvarkaraščių knygelės, dėžės su 
bylomis, rašomasis popierius, vėl rašomasis popierius ir 
vėl - suvyniotas į ruloną, paprasti lapai, lapai su antrašte, 
17x13,5 formato, perlenkti per pusę ir į keturias dalis. 
Pakartojo tą baugščią savo pantomimą ir kaip geidžiamą 
atsaką išgirdo indų tarškėjimą. Ištraukė po lapą iš visų 

popieriaus krūvų, rūpestingai sulankstė ir įsidėjo į vidinę 
kišenę. Pagaliau paėmęs vieną lapą įdėjo į mašinėlę, pa- 
stūmė vežimėlį 17 paskubom išspausdino dvi eilutes: 


ivertinę gautus prašymus, 
apgailestaudami branešam, kad jūsų prašymo... 


Ponia Krauter nulydėjo jį prie durų. 

— Dabar viskas bus gerai, ponia Krauter. Vežimėlio 
guolyje buvo prisirinkę dulkių, tik tiek. - Luisas vylėsi, 
jog tai nuskambėjo įtikinamai. 

— Turiu sumokėti jums? 

— Ne. Ne dabar. - Ir dingo. 


Lygiai dvyliktą Luisas pabeldė į Bernardo Krauterio 
duris antrajame Lonsdeilo koledžo kieme: šis baigė kon- 
sultuoti jauną akiniuotą, ilgaplaukį studentą. 

—- Neskubėkite, sere, - pasakė Luisas. - Puikiausiai 
galiu palaukti, ko! baigsite. 

Bet Krauteris jau baigė. Jis susipažino su Luisu praeitą 
šeštadienį ir labai norėjo išgirsti, ką jis pasakys, kad ir 
ką turėtų išgirsti. Jaunuolis buvo nedelsiant paleistas su 
grėsmingu įsakymu kitam susitikimui parašyti esė tema 
„Cimbelino simboliai“, ir Krauteris užvėrė duris. 

— Klausau jūsų, seržante Luisai. 

Luisas tiksliai išdėstė, kas nutiko tą rytą; padarė tai 
nesivaržydamas ir prisipažino, kad jam pačiam ta gudry- 
bė nesmagi. Krauteris nelabai nustebo ir, rodės, buvo 
susirūpinęs tik dėl žmonos. 

— Na, sere, - pradėjo Luisas, - jei pasakysit, jog laukėte 
žmogaus iš „Kimonso“, kad apžiūrėtų mašinėlę, niekas 
nieko nė neįtars. Užtikrinu jus. 

— Ar negalėjote paprašyt manęs? 

— Žinoma, galėjom, sere. Bet žinau, kad inspektorius 
Morsas norėjo, jog viskas būtų atlikta patylomis. 

— Taip, žinoma. - Krauteris pasakė tai su kartėlio gai- 
dele balse. Luisas atsistojo eiti. - Bet kodėl? Ką jūs tikė- 
jotės surasti? 

— Mes norėjome sužinoti, sere, jei mums pavyktų, ko- 
kia mašinėle buvo atspausdintas vienas, na... vienas do- 
kumentas. 

— Ir manote, kad aš esu įpainiotas? 

— Mes turime ištirti, sere. 

— Na ir? 

- Ir kas, sere? 

— Ar suradote, ko ieškojote? 

Luisas pažiūrėjo nejaukiai. 

— Tarkime, jog neradome nieko, na... nieko, kuo būtų 
galima apkaltinti. Tai tik pozicijos klausimas, sere. 

— Jūs norite pasakyti, jog manėte, kad aš parašiau 
kažką mašinėle, o dabar manote, kad ne. 

— Na, šitai jūs verčiau paklauskite inspektorių Morsą, 
sere. 

— Bet jūs ką tik pasakėte, kad laiškas nebuvo parašytas 
ta... 

— Aš nesakiau, kad tai buvo laiškas, sere. 

— Bet žmonės rašo mašinėle laiškus, ar ne, seržante? 

— Rašo, sere. 

- Žinot, seržante, aš tuoj pradėsiu jaustis kaltas. 

— Atleiskit, sere. Nenorėjau, kad taip atsitiktų. Bet 
dirbdamas mūsų darbą privalai įtarti kiekvieną. Pasakiau 
jums viską, ką galiu, sere. Mašinėlė, kurios ieškojome, — 
ne ta, kuri stovi jūsų namuose. Bet juk pasaulyje — ne 
viena mašinėlė, sere, ar ne? 

Krauteris neužginčijo to teiginio. Pro didžiulį švies- 
langį nuostabiai gražiai atrodė šilkinė kiemo žolė - glotni, 
žalia, nelyginant biliardo stalas. Priešais langą stovėjo 
didžiulis rašomasis raudonmedžio stalas, apkrautas po- 
pieriais, laiškais, esė ir knygomis. O viso to literatūrinio 
chaoso viduryje, tvirtai atsirėmusi į stalą, stovėjo di- 
džiulė, senoviška, išklerusi mašinėlė. 


Atgal į Kidlingtoną Luisas važiavo plačiu, medžiais 
apsodintu Sent Džailzo lankstu, paskui pasuko į dešinę 
atšaką, kad Banberio gatve pravažiuotų pro šiaurinį Oks- 
fordą. Kai lenkė didžiulį pramoninį kvartalą, dešinėje 
pamatė aukštoką moterį tamsiomis plačiomis kelnėmis 
1r ilgu sunkiu paltu; ji kas kelis žingsnius labai jau ne- 
tikėtai ir keistai vis atkišdavo nykštį. Jos plaukai buvo 
ilgi ir šviesūs, iš pažiūros atrodė nedažyti, siekiantys 
pečius. Luisas pagalvojo apie Šilviją Kei. Vargšas vaikas. 
Jis pravažiavo pro tą blondinę kaip tik tuomet, kai ji 
pasuko galvą, - ir Luisą ištiko mirksėjimo priepuolis. Na 
ir pasaulis, kuriame gyvename! Ta malonios išvaizdos 
blondinė turėjo gražią barzdą ir iki krūtinės nukarusius 
ūsus. Įdomu... 


Morsas nesugebėjo nuslėpti savo susierzinimo nei kai 
Luisas atraportavo, ką padaręs, nei kai keistai greitai 
įsitikino, jog laiškas, kuriuo jis grindė savo tikėjimą, 
nebuvo parašytas nei Krauterio asmenine rašomąja ma- 
šinėle, nei ant kurių nors rašomojo popieriaus lapų, ap- 
dairiai nukniauktų iš asmeninių Krauterio atsargų. Tuo- 
met iškilo vienintelis rūpestis - kaip užglaistyti policijos 
procedūros pažeidimo plyšius. Kaip tik todėl jis iškart 
pasiuntė Luisą pasikalbėti su Krauteriu. Kai pirmą dienos 

Luisas grįžo, jis įdėmiai, nors ir be entuziazmo, klausėsi 
ataskaitos apie tą pokalbį. 

— Taigi ne itin sėkmingas rytas, seržante. 

— Ne. Verčiau jau aš nedaryčiau daugiau tokių dalykų, 
sere. 

Morsas sutiko: 

— Nemanau, kad mes kam nors pakenkėme, Luisai. Dėl 
pono Krauterio aš nesisieloju - jis tikriausiai gudravo su 
mumis, tiesa? Bet ponia Krauter... galėjo būti klastinga. 
Dėkui Dievui, viskas jau baigta. - Jis kalbėjo labai nuo- 
širdžiai. 

— Nesikrimskite, sere. Bent jau pabandėm, - Luisas 
pasijuto kur kas geriau. 

— O ką, jeigu išgertume po stiklą? - paklausė Morsas. 
Abu vyriškiai išėjo geriau nusiteikę. 


Nė vienam iš policininkų nešovė į galvą pasvarstyti, 
kodėl tokia protinga ir patyrusi moteris kaip ponia Mar- 
garet Krauter automatiškai ir besąlygiškai priėmė kaž- 
kokio prekeivio - Tomo, Diko ar Hario - bona fides. 
Juolab kad prieš ištekėdama už Bernardo ponia Krauter 
pati buvo asmeninė sekretorė; iš tiesų ta rašomoji maši- 
nėlė buvo jos, ir tą patį rytą ji atspausdino ja du laiškus: 
vieną, adresuotą savo vyrui, kitą - inspektoriui Morsui į 
Temzės slėnio policijos nuovadą, Kidlingtoną. Mašinėlė 
dirbo kuo puikiausiai, ji tai žinojo, ir matė, kaip susi- 
nervinęs vyriškis iš „Kimonso rašomųjų mašinėlių“ pa- 
skubom traukė Bernardo stalo stalčius. Kažin ko jis ieš- 
ko, pamanė, bet iš tikrųjų jai tai nebuvo labai svarbu. 
Nusikamavusi ir pavargusi ji netgi šyptelėjo uždariusi 
paskui jį duris. Netrukus ji bus jau pasirengusi išsiųsti 
tuodu laiškus. Tik norėjo būti tikra. 

Didesnę popietės dalį Morsas dirbo prie savo rašomojo 
stalo. Atėjo Krauterio mašinos tyrimo ataskaita, bet, 
regis, nieko reikšminga joje nebuvo. Už vairuotojo sė- 
dynės ant grindų buvo rastas vienas ilgas šviesus, pe- 
roksido smarkiai paveiktas plaukas, bet tai buvo viskas. 
Jokių fizinių antrosios merginos pėdsakų. Buvo dar ke- 
letas kitų ataskaitų, bet ir vėl nieko, kas galėtų paspartinti 
tyrimo eigą. Morsas nukreipė dėmesį į kitus dalykus. 
Rytoj ryte jis turėjo kalbėti Magistratų teisme: trumpai 
išdėstyti bylas ir perskaityti memorandumus. Jo sąmonė 
džiaugėsi, kad paįvairinimui turi įveikti konkrečius duo- 
menis, ir Morsas pasinėrė į tą medžiagą visai užmiršęs 
laiką. Pažvelgęs į laikrodį penktą valandą nustebo, kad 
popietė prabėgo taip greitai. Dar viena diena beveik bai- 
gėsi. Rytoj - nauja diena. Jautėsi patenkintas, nesuprato 
kodėl ir klausė save, ar to priežastis buvo trečiadienis ir 
Sju Vidouson. 

Paskambino Luisui. Šis jau ruošėsi eiti namo. Žinoma, 
jis galįs užeiti. Gal tik paskambintų savo kantruolei žmo- 
nai? Tikriausiai ji jau sumetė bulves į keptuvę. 

— Jūs sakėte, Luisai, kad Krauteris turi kitą mašinėlę 
savo kabinete, koledže. Manau, reikėtų ją patikrinti. 
Gerai? 

— Kaip pasakysit, sere. 

— Bet jūs norėtumėte padaryti tai iškart, ar ne? 

— Manau, taip būtų geriausia, sere. 

— Kaip pasakysit, Luisai. 

Morsas puikiai pažinojo Lonsdalio koledžo rektorių 
ir kartais pasikalbėdavo su juo telefonu. Luisą kiek 
nustebino Morso prašymas. Šįkart viršininkas viską at- 
liko deramai. Luisas įsiklausė į tą monologą: „Kiek 

mašinėlių ten galėtų būti? Taip. Taip. Drauge su tomis... 
Taip. Tiek daug? Bet būtų galima tai padaryti? Na, mums 
tai būtų didžiulė pagalba, žinoma... Taip būtų geriau? Ne, 
man visai nesvarbu... Savaitės pabaigoje? Gerai. Labai 
dėkingas. O dabar įdėmiai klausykite...“ 

Morsas išdėstė nurodymus, dar kartą be galo ilgais 
sakiniais padėkojo ir galiausiai padėjęs ragelį džiugiai 
nusišypsojo savo seržantui. 

— Mėgstantis bendradarbiauti vyrukas, Luisai. 

— Ne kažin kokį pasirinkimą siūlo, tiesa? 

— Gal ir ne. Bet tai apsaugos mus nuo rūpesčių ir su- 
taupys daug laiko. 

— Jūs norėjote pasakyti: sutaupys 2142 daug laiko ir 
apsaugos nuo rūpesčių. 

— Luisai, bičiuli, argi mes ne komanda? - Luisas ne- 
noriai sutikęs linktelėjo. - Savaitės pabaigoje gausime 
visų Lonsdalio koledžo rašomųjų mašinėlių šrifto pa- 
vyzdžius. Ką jūs apie tai manote? 

— Ir Krauterio? 

— Žinoma. 

— Ar nebūtų buvę lengviau... 

— Taikyti tiesiai į taikinį? Būtų. Bet jūs juk sakėte, kad 
norite padaryti tai laikydamasis garbingų nešališkų ang- 
lų teisės principų, ar taip nebuvo? Mes neturime jokių 
įkalčių prieš Krauterį. Gal jis toks pat nekaltas kaip ma- 
no teta Freda. 

Kadangi Luisas niekada negirdėjo minint tetos Fredos, 
nuo tiesioginio komentaro susilaikė: 

— Ar manote, kad Krauteris ir yra tas vyras, sere? 

Morsas įrėmė nykštį į lūpų kamputį: 

— Nežinau, Luisai. Dar nežinau. 

- Šiandien man šovė tokia mintelė, sere, - prabilo 

Luisas kiek patylėjęs. - Mačiau, kaip man atrodė, mer- 
giną, o kai prisiartinau ir ji atsigręžė, pasirodė, kad 
tai jis. 

— Jūs kalbate labai glaustai, seržante. 

— Bet juk jūs žinote, ką aš turiu galvoj. 

— Taip. Žinau. Kai buvome berniukai, stengėmės ir 
atrodyti kaip berniukai, o jei atrodydavai kaip mergaitė, 
būdavai lepūnėlis. O šiandien susitinki jaunuolius dažy- 
tomis akimis, su rankinukais. Ir nustembi. 

Bet Morsas suprato ne viską, ką Luisas norėjo pasa- 
kyti, ir šis papildė savo nupieštą paveikslą. Mintimis jis 
nežaižaravo, visada tai žinojo ir labai drovėdavosi, kai 
stengdavosi pasakyti, ką norėjo: 

— Suprantat, sere. Aš kaip tik galvojau. Mes žinome, 
kad ponia Džerman matė tas dvi merginas (toliau galėjo 
ir nebeaiškinti, bet Morsas tylėjo) autobusų stotelėje. 
Tikriausiai ji nesuklydo. Ji tikrai kalbėjo su viena iš jų, o 
kita buvo Silvija Kei. Gerai. Kitas dalykas - sunkvežimio 
vairuotojas Beikeris matė, kaip vyriškis įsisodino abi 
merginas į savo raudoną automobilį kitapus žiedo. Bet 
jau temo. Jis sakė, kad tai buvo dvi merginos. Bet gal jis 
klydo. Aš galėčiau prisiekti, kad šįryt mačiau merginą, 
bet aš klydau. Silvija visus apakino - visų akys įsmigo į 
ją, ir tai nenuostabu. Bet kas, jei sunkvežimio vairuotojas 
matė Silviją su kitu asmeniu, ir kas, jeigu tas kitas asmuo 
atrodė kaip mergina, bet ja nebuvo? Tas kitas asmuo 
galėjo būti vyras. Prisiminkite, sere, kita mergina, kurią 
matė ponia Džerman, buvo su kelnėmis, ir Beikerio apra- 
šymas taip sutapo, kad mes pamanėme, jog tai tas pats 
asmuo. Bet kas, jei ta kita mergina galiausiai nusprendė 
nestabdyti mašinų, važiuojančių į Vudstoką? Kas, jei ji 
prisivijo Silviją, pasakė nusprendusi nebesivarginti ir 

nebevažiuoti į Vudstoką, o Silvija susitiko kokį nors vyrą, 
gal kokį nors pažįstamą, kuris laukė, kad jį kas pavežėtų, 
dar prieš jai ten pasirodant, ir jie abu drauge sustabdė tą 
automobilį? Žinau, jūs tikriausiai jau galvojote apie tai, 
sere (Morsas nei pritarė tam, nei paneigė - jam tiesiog 
tai nešovė į galvą), bet vis tiek manau, kad turiu paminėti 
tą faktą. Mes stengiamės surasti vyrą, kuris tai padarė, o 
aš staiga pagalvojau, kad jis galėjo visą tą laiką būti 
drauge su ja automobilyje. 

— Bet mes juk turime Krauterio parodymą, seržante, — 
lėtai ištarė Morsas. 

— Žinau, sere. Norėčiau pamatyti jį dar kartą, jei ga- 
lima. Kiek pamenu, jame nedaug tebuvo kalbama apie 
antrąjį keleivį, ar ne? 

- Iš tikrųjų, - sutiko Morsas. - Ir aš nesiliauju galvojęs, 
kad jis žino daugiau nei mums pasakė. - Jis nužingsniavo 
link bylų saugyklos, paėmė iš bylos Bernardo Krauterio 
pareiškimą, perskaitė pirmą lapą, perdavė jį Luisui ir 
pradėjo skaityti antrą. Kai abu baigė skaityti, pažvelgė 
kits į kitą per stalą. 

— Taigi, sere? 

Morsas perskaitė balsu: „Merginą, kuri stovėjo arčiau 
kelio, mačiau aiškiai. Ji buvo patraukli, ilgais šviesiais 
plaukais, balta palaidine, trumpu sijonu, laikė ant rankos 
užmestą apsiaustą. Kita mergina stovėjo už kelių jardų 
priekyje ir buvo atsukusi man nugarą; rodės, ji paten- 
kinta paliko savo bendrakeleivei rūpestį stabdyti pake- 
leivingas mašinas. Jeigu gerai prisimenu, jos plaukai buvo 
lyg ir tamsesni, ji buvo keliais coliais aukštesnė už savo 
draugę.“ 

— Ką apie tai manote? 

— Nelabai aišku, sere, ar ne? 

Morsas paieškojo kitos pastraipos apie tai: „Užpakaly 
sėdėjusi mergina prabilo, regis, tik vieną kartą, kai pa- 
klausė manęs, kuri dabar valanda...“ 

— Žinot, gal jūs čia kažką ir užčiuopėte, - pasakė 
Morsas. 

Luisas pagyvėjo: 

— Ne kartą esu girdėjęs, sere, kad kai porelė stabdo 
automobilį, mergina paprastai rodo kojas, o vyras laikosi 
atokiau. Paskui staiga iššoka, kai automobilis sustoja, ir 
vairuotojui jau per vėlu pasakyti „ne“. 

— Bet šįkart taip neatsitiko, seržante. 

— Ne, žinau, sere, bet tai šiek tiek atitinka žodžius 
„rodės, ji patenkinta paliko savo bendrakeleivei rūpestį 
stabdyti pakeleivingas mašinas“. - Luisas pasijuto galįs 
pacituoti parodymą. 

— Hmm. Bet jeigu jūs teisus, kas tuomet atsitiko su ta 
antrąja mergina? 

— Gal ji parėjo namo, sere. O gal nuėjo kur kitur. 

— Bet, anot ponios Džerman, ji labai norėjo patekti į 
Vudstoką. 

— Ji galėjo nueiti į autobusų stotelę. 

— Vairuotojas jos neprisimena. 

— Bet kai mes klausėm jo, turėjome galvoje dvi mer- 
ginas, O ne vieną. 

— Hm. Gal vertėtų patikrinti dar kartą. 

- Ir dar vienas dalykas, sere. 

Potvynis kilo nenumaldomai ir jau pradėjo semti vi- 
sas Morso Didžiojo plano smėlio pilis. 

— Taip? 

— Rodos, jūs neatkreipėte dėmesio į tą mano pastabą, 
sere, bet Krauteris sako, kad kita mergina buvo keliais 
coliais aukštesnė už Silviją. - Morsas užriaumojo, bet 

Luisas tęsė negailestingai, kaip ir potvynis. - Silvija Kei 
buvo 5,9 pėdų, jei gerai prisimenu. Jeigu kita mergina 
buvo Dženifer Kolbi, tuomet ji turėjo avėti kojūkus, sere. 
Nes ji tik 5,6 pėdų, ar ne? 

— Bet ar jūs to nematot, Luisai? Būtent tai jis ir sten- 
giasi sumeluoti. Jis stengiasi išmušti mus iš vėžių. Jis nori 
apginti tą antrą merginą. 

— Aš stengiuosi daryti išvadas remdamasis tik tais pa- 
rodymais, kuriuos mes turim, sere. 

Morsas linktelėjo. Jis rimtai pagalvojo, kad jam vertėtų 
susidomėti mokyklos mokytojo darbu - pradinė atitiktų 
jo lygį; neprašausi pro šalį su rašyba, pamanė. Kodėl jis 
nepagalvojo apie tą užtikrintą profesiją anksčiau? Tačiau 
žinojo kodel. Didžiojo plano kaltasis buvo Krauteris. 

O štai dabar bangos vilnijo pavojingai arti paskuti- 
niosios smėlio pilies: jos jau užliejo griovį ir pragraužė 
pylimą. Buvo šešios po pietų, ir jau antras Luiso keptų 
bulvių pakelis aušo. 


Morsas išklibinkščiavo iš pastato drauge su Luisu ir 
jau kelias minutes abu stovėjo ir kalbėjosi prie seržanto 
automobilio. Luisas jautėsi it mokinukas tariamoje Mor- 
so pradinėje mokykloje, pagavęs mokytoją netaisyklingai 
parašius paprasčiausią žodį, ir nesiryžo pasakyti vieną 
smulkmeną, kuri jam neišėjo iš galvos jau keletą dienų. 
Palaukti dar iki rytojaus? Bet prisiminė, kad Morsas 
kiaurą dieną praleis teisme. Tad nėrė stačia galva. 

— Ar prisimenate, sere, tą laišką, adresuotą Dženifer 
Kolbi? 

Morsas prisiminė jį atmintinai. 

"— Ką turite galvoje? 
— Gal ant originalo galima rasti pirštų atspaudus? 

Morsas išgirdo klausimą ir tuščiai žvelgė priešais sa- 
ve. Pagaliau liūdnai palingavo galvą. 

— Jau per vėlu. 

Kuo toliau, tuo labiau pradinės mokyklos planas da- 
rėsi ryškesnis. Smėlio pilis pasviro priekin, tuoj tuoj su- 
grius. Atėjo laikas kažkam kitam prisiimti atsakomybę: 
jis apsilankys pas policijos skyriaus viršininką. 


Už kelių jardų nuo jo sustojo policijos automobilis. 

— Reikia pagalbos, sere? 

— Viskas gerai, ačiū. - Morsas nusipurtė niūrią nuo- 
taiką. - Kitą savaitę jau būsiu treniruotėse. Būsimose 
rugtynėse pamatysite mane pirmose komandos gretose. 

Konsteblis nusijuokė: 

— Vis dėlto šioks toks nepatogumas. Ypač kai negali 
vairuoti. 

Morsas beveik užmiršo savo automobilį. Jau daugiau 
kaip savaitę jis stovėjo užrakintas. 

— Konstebli, šokit su manim į priekį, būkit malonus. 
Seniai nemėginau. - Pats atsisėdo į vairuotojo vietą, už- 
rioglino dešinę koją ant stabdžio ir akseleratoriaus, stip- 
riai spūstelėjo stabdžio pedalą ir nusprendė, kad susi- 
doros. Įjungė variklį, apvažiavo kiemą, išmėgino, ką gali, 
sustojo, išlipo ir nušvito nelyginant našlaitis, kuriam 
padovanojo meškiuką. 

— Neblogai, ką? - konsteblis padėjo Morsui nužings- 
niuoti į pastatą, paskui į kabinetą. 

— Galėsite rytoj pasinaudoti mašina, sere, juk taip? 

— Manau, kad taip, - atsakė Morsas. 

Atsisėdo ir pagalvojo apie rytdieną. Policijos skyriaus 
viršininkas. Matyt, geriausia bus nueiti po pietų. Surinko 
policijos skyriaus viršininko numerį, bet niekas neatsakė. 

O dar vieną pasimatymą turi vakare. Laukė to susitikimo 
su Sju Vidouson - nevertėjo dėtis, kad jam tai nerūpėjo. 
Bet kaip jis viską supainiojo. Na, žinoma, Bird and Baby! 
Kodėl, po perkūnais, jis nepakvietė jos į Elisabeth ar į 
Sorbonne, ar į Sberidan? Ir kodėl nesusitarė, kad atva- 
žiuos jos pasiimti, kaip būtų padaręs bet koks kultūringas 
vyras? Velniai nematė tos Dženifer Kolbi! Gal dar ne per 
vėlu? Ji jau turėtų būti namie. Pažiūrėjo į laikrodį: pusė 
septynių vakaro. Ant stalo gulėjo Oxford Mail, ir Morsas 
peržvelgė pramogų puslapį. Pastebėjo, kad Geismo sąrė- 
mius ir Danisb blue rodė dar vieną savaitę „žiūrovams 
pageidaujant“. Reikėjo, žinoma, pakviesti ją į kiną. Tik 
gal ir ne į „Studiją 2“. Restoranai. Jų čia nedaug. Paskui 
atkreipė dėmesį į skelbimą: „Vakarienė su šokiais Sberi- 
dane: bilietas dviem - 6 svarai. Nuo pusės aštuonių iki 
pusės dvylikos. Baras. Apsirengimas laisvas.“ Paskambino 
į Sberidaną. Taip, keletas bilietų dviem dar yra, bet jis 
turėtų išpirkti šįvakar. Ar jis galėtų jiems perskambinti po 
ketvirčio valandos? Taip. Jie palaikysią jam vieną bilietą 
dviem. 

Dženifer Kolbi telefonas buvo tiriamoje byloje ir Mor- 
sas netrukus jį surado. Pagalvojo, ką pasakyti. „Malo- 
nėkite panelę Vidouson“ - taip bus geriausia. Tikėjosi, 
kad atsilieps Sju. 

Brr Brr. Jautėsi susijaudinęs. Kvailys. 

— Klausau! - Jaunos merginos balsas, tik kurios? Traš- 
kesiai ragelyje. 

— Ar čia Oksfordas 543852 

— Taip. Kuo galėčiau padėti? - Morso širdis apmirė. Tai, 
be jokios abejonės, buvo šaltas, aiškus Dženifer Kolbi bal- 
sas. Morsas pamėgino kalbėti neaiškiai, lyg būtų ne jis. 
Norėčiau pakalbėti su panele Vidouson, jei ji namie. 

— Taip, ji yra. Kaip pranešti, kas kviečia? 

— O, pasakykite, kad vienas senas mokyklos laikų 
draugas, - atsakė nemorsiškas balsas. 

— Tuojau pat, inspektoriau Morsai. Sju! Sju-u! - išgir- 
do ją šaukiant.- Tau skambina vienas senas mokyklos 
laikų draugas! 

— Laba diena. Sju Vidouson klauso. 

— Laba diena. - Morsas nežinojo, kaip prisistatyti. — 
Čia Morsas. Aš tik norėjau paklausti, ar nepageidau- 
tumet rytoj vakare vietoj baro nueiti į Sberidang. Ten 
vakarienė su šokiais, ir aš turiu bilietus. Ką pasaky- 
tumėt? 

— Būtų tiesiog puiku. - Morsui patiko jos balsas. - 
Nepaprastai puiku. Ten bus dar kelios mano draugės. 
Būtų labai linksma. 

„Tik jau ne!“ - pamanė Morsas: 

— Tikiuosi, jų nebus labai daug. Nenoriu dalintis ju- 
mis su kitais, - pasakė lengvabūdiškai akmeniui užgulus 
širdį. 

— Ne, tik kelios, - prisipažino Sju. 

— Gal susitikime kitur, gerai? Ar žinote kokią vietelę? 

— O, taip negalima. Juk jūs jau turit bilietus. Bus labai 
linksma, pamatysit. 

Morsas suabejojo, ar išmoks kada sakyti tiesą: 

— Gerai. Galėčiau užvažiuoti pasiimti jūsų, jei norit. 
Ar jums tai tinka? 

— O taip, prašom. Dženi rengėsi pavežėti mane savo 
mašina, bet jeigu jūs... 

— Gerai. Užvažiuosiu ketvirtis po septynių. 

— Vadinasi, ketvirtis po septynių. Ar reikia ilgos sukne- 
lės? —- Morsas to nežinojo. - Nesvarbu, man nesunku bus 
Išsiaiškinti. 

„Žinoma, pasakys viena iš tų draugių“, - pamanė 
Morsas: 

— Gerai. Lauksiu rytdienos. 

— Aš irgi. 

Ji padėjo ragelį, ir Morso išsvajotasis „iki“ liko ne- 
pasakytas. Ar iš tikrųjų jis laukė rytdienos? Šiaip tokie 
dalykai jį nuvildavo. Bet tai išeis jam į gera. Viskas bus 
puiku. Nėra ko jaudintis. Bent jau gardžiai pavalgys ir 
bus malonu lėtai šokant vėl apkabinti jauną meginą... Po 
perkūnais! Jis juk visai pamiršo. Išsikraustė iš proto, 
kvailys, besmegenis idiotas. Jis galės pakviesti maloniąją 
panelę Vidouson svajingo valso ne daugiau nei rabiną 
suvalgyti kiaulienos patiekalą. Ir nušlubavo prie admi- 
nistratoriaus posto: 

— Duokite man mašiną, seržante. 

— Po poros minučių, sere. Mums reikia... 

— Duokite man mašiną tučtuojau, seržante! Sakau jums 
dabar pat. - Paskutinieji žodžiai šiurkščiai nuaidėjo per 
atviras vestibiulio duris, ir keletas galvų grįžtelėjo į jį. 
Budintysis seržantas siektelėjo telefono ragelio. - Lauksiu 
kieme. 

— Padėti, sere? —- Budintysis seržantas buvo malonus 
vyrukas, jis pažinojo inspektorių jau keletą metų. Morsas 
laukė prie stalo. Jis siuto ant savęs ir turėjo tam nemaža 
priežasčių. Bet pats nesuprato, kodėl pamanė turįs teisę 
išsilieti ant vieno iš savo senų draugų. Keikė save už 
savanaudiškumą ir nemandagumą. | 

— Taip, seržante, norėčiau, kad padėtumėt. = Morsui 
tai buvo prasta diena. 

Septynioliktas skyrius 


Trečiadienis, spalio 13-oji, rytas 


Neįprasta audra nusiaubė Oksfordo apylinkes ankstų 
trečiadienio rytą: nugriovė kaminus, nuplėšė televizijos 
antenas ir stogų čerpes. Septintos valandos žiniose buvo 
pranešta apie baisią žalą, padarytą Kidlingtone, Oksone, 
kur tokia ponia Vinifred Fišer vos išsigelbėjo, kai nutrūko 
garažo stogo lynai ir jis įgriuvo vidun pro viršutinės laip- 
tinės langą. 

— Negaliu net nupasakoti, kaip tai atsitiko, - kalbėjo 
ji. - Baisu. 

Nešiojamasis radijo imtuvas stovėjo ant staliuko greta 
telefono ir žadintuvo, kuris pažadino Morsą pusę septy- 
nių ryto iš ilgo, gilaus miego. 

Pasibaigus žinioms jis išlipo iš lovos ir pažvelgė pro 
užuolaidas. Jo paties garažas bent jau stovėjo kaip stovė- 
jęs. Keista, pamanė, kad audra jo nepažadino. Sąmonė 
tolydžio košė vakarykščius įvykius, ir jie nusėdo sunkio- 
mis drumzlėmis jos dugne. Plasnojantys angelai, saugoję 
jo sapną, dingo, ir jis sėdėjo ant lovos krašto čiupinėdamas 
šiurkščius šerius ant smakro ir klausdamas save, ką atneš 
ši diena. Jo nuotaikų kreivė tolydžio darėsi panaši į ranty- 
tas kalnų keteras, viršūnes ir slėnius, įdubas ir aukštumas. 

Be penkiolikos aštuonios buvo jau nusiskutęs, nusi- 
prausęs ir apsirengęs, jautėsi pailsėjęs ir pasitikintis sa- 
vimi. Išpylė drumzles iš puodelio su naktiniu Horlicks, 
išskalavo naktinio viskio stiklinaitę, pripylė vandens į 
virdulį ir susitelkė ties pagrindiniu klausimu. 

Pastarąsias kelias dienas sužeistą koją jis audavo ke- 
liais dydžiais didesniu baltu sportbačiu, laisvai suvarstytu 

ir ties kulnu prapjautu. Atėjo laikas apsiauti ką nors nor- 
malaus. Nenorėjo pasirodyti taip ekscentriškai avintis 
teisme ir nemanė, kad panelė Vidouson labai džiaugtųsi 
šokdama su pusiau sportbačiais avinčiu vyru. Teturėjo 
tik dvi poras batų ir pavojingai skurdžią atsargą tinkamų 
puskojinių; su tokiomis menkomis kombinacijų galimy- 
bėmis viltis būti apsiavusiam padoriai tą dieną nebuvo 
ko. Vėl apsiavė tą ištikimą nudrengtą sportbatį ir nu- 
sprendė nusipirkti didesnio dydžio batų porą parduotu- 
vėje Marks and Spencer, kurią labiausiai mėgo. Regis, 
diena žadėjo daug išlaidų. Išgėrė puodelį arbatos ir pa- 
žvelgė pro langą. Šiukšliadėžės dangtis gulėjo nusviestas 
prie vartų, šiukšlės buvo išmėtytos po visą kiemą. Kad 
tik nepamirštų žvilgtelti į stogo čerpes... 

Po kurio laiko pagalvojo, jog vakarykščius įvykius 
regėjo be jokios perspektyvos: stovėjo pernelyg arti me- 
džių, o dabar manė vėl matąs tą patį pažįstamą mišką, 
žinoma, kaip ir anksčiau išvagotą labirintų, bet vis tiek 
tą patį. Pasijuto atsigavęs kaip kitados ar beveik toks. O 
kaip su ta jo apmąstyta griežta veiksmų seka? Jis turi 
perkratyti viską iš naujo; dabar galvoje sukosi daug sku- 
besnis klausimas: kur jo plunksnakotis, šukos ir piniginė? 
Nustebęs ir su palengvėjimu atsiduso radęs visus krūvoj 
ant židinio atbrailos miegamajame. 

Ištikimas senasis jaguaras stovėjo kur stovėjęs. Geras 
pirkinys. Galingas, patikimas, su pilnu baku gali nuva- 
žiuoti 300 mylių. Jam dažnokai ateidavo mintis iškeisti 
jį į naują, bet niekad neužtekdavo drąsos. Įsispraudė į 
siaurą plyšį tarp priekinių durelių ir nubaltintos garažo 
sienos. Tai visada buvo sudėtingas manevras, o jis nė kiek 
nesuplonėjo. Bet buvo smagu vėl pasijusti už vairo. Pa- 
spaudė akseleratoriaus pedalą smagiau nei paprastai — 

juk stovėjo mašinėlė be darbo visą savaitę, - ir įjungė 
starterį. Nagi... nagi... nagi... nagi. Ne. Dar kartelį star- 
terį? Bet juk negali jos priversti. Dar kartelį. Nagi... na- 
gi... nagi... nagi... Keista. Anksčiau jis visada užvesdavo 
ją be jokio vargo. Trečias kartas nesumeluos. Nagi... 
nagi... nagi. Tikriausiai nusėdo akumuliatorius. O Vieš- 
patie. Duok jai minutę kitą pailsėti. Tegu ji atsigauna. 
Na, dar kartą! Nagi... nagi... Žioplys! Dar kartą. Nagi... 
„Prakeikta nesėkmė, - tarė sau, - kaip be jos išsisuksiu...“ 
Liovėsi spaudęs ir nevalingai sudrebėjo. Pilka aušra brėš- 
ko jo sąmonėje, o violetines ryto paslaptis nutvieskė ky- 
lančios saulės spinduliai. „Kokia palaima gyvam regėti 
tokią aušrą.“ Vordsvortas? Buvo The Times kryžiažodyje 
aną savaitę. Bangos galiausiai pradėjo slūgti. Nepaliau- 
damos, nepailsdamos baltos didžiulės jų keteros ritosi į 
krantą, bet jų galia jau buvo dingusi. Morsas išvydo 
priešais save Didįjį planą, ir paskutinė mažytė smėlio pilis 
išlaikė galingą jūros mušą. 

Barkerio garažo Oksforde direktorių taip paveikė 
inspektoriaus Morso prašymas pagelbėti, kad naujas 
akumuliatorius buvo atgabentas per dešimt minučių, o 
įstatytas per penkiolika. Debesys išsisklaidė, ir danguje 
ryškiai nušvito saulė. Atviras oras, kaip būtų pasakiusi 
Džein Ostin. Morsas užvožė šiukšliadėžės dangtį ir skru- 
pulingai surinko visas sodo šiukšles. 


Oksfordo universiteto miestelis tą rytą klegėte kle- 
gėjo: buvo trečioji ruderis semestro diena. Pirmakursiai 
studentai su naujutėlaičiais per petį permestais koledžo 
šalikais tyrinėjo Plačiosios gatvės knygynų lentynas ir 
truputį drovėdamiesi žingsniavo Aukštąja gatve į žmonių 
prisigrūdusias parduotuves: Cornmarket, Woolwortbs 

ir Marks and Spencer, o iš ten, nelygu skonis, į artimia- 
sius barus ar kavines. Pirmą valandą Morsas sėdėjo ant 
kėdės M and S parduotuvės pirmajame aukšte, vyriškų 
batų savitarnos skyriuje. Paprastai pirkdavosi 8 dydį, 
tačiau dabar kantriai, ryžtingai eksperimentavo. 9-asis 
ne ką tegelbėjo, ir ilgai zujęs tarp prekystalio ir pasi- 
rinktos kėdės vienomis puskojinėmis apsisprendė nusi- 
pirkti 10 dydžio juodus odinius batus be raištukų. Atrodė 
milžiniški ir ilgai distancijai, žinoma, netiko. Bet argi tai 
svarbu? Juk gali užsimauti ir dvi puskojines ant kairės 
kojos. Ir staiga prisiminė. Sumokėjo už batus, pasitaisė 
savąjį sportbatį, tuo didžiai nustebinęs stambią, paniu- 
rusią kasininkę, kuri atrodė taip, tarsi jai pačiai tiktų 10 
dydis, ir nužingsniavo į trikotažo skyrių, kur nusipirko 
pustuzinį akį rėžiančių prastokų puskojinių. Jei būtų 
galėjęs, būtų tikrai nužingsniavęs tiesiai į Cornmarketą. 
Mašina važiavo, teisme jau viskas baigta, byla aiškėjo. 


Kiti irgi zujo su pirkiniais. Tą rytą prekyba klestėjo, 
1r ne tik didžiosiose parduotuvėse Oksfordo centre. Maž- 
daug tuo pat metu, kai didžiapėdis Morsas nešėsi po 
pažastim savo pirkinius, dar vienas greitas, nesudėtingas 
sandėris buvo sudarytas atkampioje gatvelėje už Botli 
gatvės, ir buvo galima neabejoti, kad bent jau šįkart Džo- 
nui Sandersui pavyko puikiai. 

Aštuonioliktas skyrius 


Trečiadienis, spalio 13-oji, po pietų 


Spalio 13-ąją, trečiadienį, Lonsdeilo koledže buvo 
pirmasis rudens semestro svečių vakaras, ir Bernardas 
Krauteris išėjo iš namų truputį anksčiau nei paprastai. 
Ketvirtis po šešių pabeldė į Piterio Njulovo duris ir 
nelaukdamas kvietimo įėjo vidun. 

— Čia tu, Bernardai? 

— Aš. 

— Įsipilk išgerti. Aš tuoj. 

Prieš įeidamas Bernardas praėjo pro koledžo sargo 
postą ir pasiėmė tris laiškus iš savo laiškų skyrelio. Du iš 
jų negrabiai atplėšė, paskubom permetė akimis ir įsikišo 
į švarko kišenę. Ant trečiojo buvo užrašyta „Konfiden- 
cialiai“. Jame buvo rektoriaus raštas: 

„Policija, tirianti neseniai Vudstoke įvykusios žmogžu- 
dystės bylą, nori išsiaiškinti, kur buvo atspausdintas vie- 
nas jai į rankas patekęs laiškas, kuris, jos nuomone, ga- 
lėtų būti materialus tardymo įkaltis. Ji kreipėsi į mane, kad 
pasirūpinčiau patikrinti visas koledžo rašomąsias maši- 
nėles, todėl prašau visus kolegas patenkinti šį pageidavimą. 
Iždininkas sutiko prisiimti šią pareigą, ir aš manau, taip 
pat mano ir vicerektorius, kad turime tai padaryti nedels- 
dami. Todėl pranešiau vyriausiajam inspektoriui Morsui, 
vadovaujančiam tardymui, kad mes, kaip koledžo kolek- 
tyvas, labai suinteresuoti bendrabarbiauti su juo visais 
įmanomais būdais. Iždininkas turi visų koledžo rašomųjų 
mašinėlių sąrašą, bet kai kurių dėstytojų butuose gali būti 
privačių mašinėlių, todėl prašau nedelsiant pateikti 1ž- 
dininkui visą informaciją apie jas. Ačiū už pagalbą.“ 

— Kas nutiko, Bernardai? Nenori išgerti? — Piteris išėjo 
Iš vonios ir retėjančiomis šukomis šukavosi retėjančius 
plaukus. 

— Ar gavai tokį? 

— Gavau pranešimą iš mūsų garbinamo ir didžiai ger- 
biamo rektoriaus, jei klausi būtent to. 

— Ką visa tai galėtų reikšti? 

— Nežinau, brangusis. Paslaptingas dalykas, ar ne? 

— Kada turi įvykti tas didysis tyrimas? 

— Įvykti? Jis jau įvyko. Bent maniškis. Mergužėlė atėjo 
šiandien po pietų, - žinoma, su iždininku. Atspausdino kaž- 
kokį slaptą pranešimą ir išėjo. Gaila, žinoma. Labai jau 
miela mažylė. Reikėtų dažniau apsilankyti pas iždininką. 

— Bijau, kad aš ne ką tegalėsiu padėti. Mano kerėpla 
pagaminta viduramžiais ir jau šeši mėnesiai stovi be juos- 
telės. Rodos, jie vadina tai „išvedimu iš rikiuotės“. 

— Vadinasi, viena įtartina mašinėle mažiau, Bernardai. 
Dabar gal jau išgersi? 

— Ar nemanai, kad šįvakar gėralo turėsim per akis? 

— Ne, berniuk, nemanau. - Piteris atsisėdo ir pradėjo 
autis brangius raštuotos odos batus: 10 dydis, bet pirkti 
ne Marks and Spencer batų savitarnos skyriuje. 


— Manau, turime laiko išgerti greitosiomis po taurę. — 
Buvo jau beveik pusė aštuonių vakaro. - Ko pageidau- 
tumėt? 

— Man, prašom, sauso chereso. Tuoj grįšiu. Turiu nu- 
sipudruoti nosį. - Ir nuėjo į drabužinę. Prie baro buvo 
vos keletas žmonių, tad labai greitai aptarnautas Morsas 
nusinešė gėrimus prie staliuko salės kampe ir atsisėdo. 

Sberidanas buvo madingiausias Oksfordo viešbutis, 
ir dauguma čia besilankančių scenos, ekrano, sporto ir 

televizijos žvaigždžių būdavo apgyvendinamos šitame gra- 
žiai įrengtame, didžiuliame akmeniniame pastate Sent Džail- 
zo gatvės gale. Virš šaligatvio puikavosi dryžuotas tentas, 
o prie žvilgančios iškabos ant nestačių laiptų, vedančių nuo 
sukamųjų durų į šaligatvį, budėjo liokajus. Morsas įtarė, 
kad administracija laikė paslėpusi netoliese raudoną ki- 
limą, nebūtinai suvyniotą šįvakar; jis nesugebėjo rasti vie- 
tos automobiliui visam siauram viešbučio kieme ir buvo 
priverstas pastatyti jį Sent Džailzo gatvėje. Pradžia gal ir 
nekokia, be to, jiedu teapsikeitė vos keliais žodžiais. 

Jis stebėjo ją grįžtančią iš drabužinės. Buvo jau nusi- 
vilkusi apsiaustą ir ėjo link jo pavydėtinai elegantiškai: 
ilga tamsiai raudona aksominė suknelė maloniai išryš- 
kino jos grakštų kūną. Staiga Morso širdis sutvinksėjo 
smarkiau, jųdviejų akys susitiko ir ji nusišypsojo. At- 
sisėdo šalia, ir jis vėl, kaip ir tuomet, kai ji sėdėjo ma- 
šinoje, pajuto keistą, subtilią jos kvepalų vilionę. 

— Į sveikatą, Sju. 

- Į sveikatą, inspektoriau. 

Jis nežinojo, kaip išvengti to keblaus kreipinio. Pasiju- 
to lyg senstantis mokytojas, susitikęs su buvusia mokine, 
kuriam nesmagu girdėti nuolat kartojamą jos „tamsta“, 
tačiau jautė, kad kitoks kreipimasis būtų nenuoširdus. 
Tebūnie tie „inspektoriai“. Viskas galėjo ir pasikeisti, žino- 
ma. Morsas pasiūlė jai cigaretę, tačiau ji atsisakė. Kai ji 
gurkšnojo cheresą, Morsas atkreipė dėmesį, kad jos pirštai 
ilgi ir subtiliai prižiūrėti: be žiedų, be nagų lako. Paklausė, 
ką nuveikė per dieną, ir ji papasakojo. Jautėsi šiokia tokia 
įtampa. Jie ištuštino taures, paliko barą ir pakilo laiptais į 
Evanso salę. Kopdama laiptais Sju kilstelėjo sijoną, o Mor- 
sas stengėsi pamiršti, kad jam spaudžia dešinę koją, ir 
įnirtingai rietė kairę, kad nenukristų batas. 

Evanso salė buvo išpuošta neryškiai ir subtiliai: staliukai 
sustatyti vienodu atstumu aplink nedidelę, puikiai išbliz- 
gintą šokių aikštelę, ant baltų staltiesių blizgėjo sidabriniai 
įrankiai, o ant kiekvieno staliuko degė po raudoną žvakę, - 
melsvos ir gelsvos jų liepsnos smailėjo taip grakščiai, taip 
tobulai, kaip pati Sju Vidouson, pamanė Morsas. Keletas 
porų jau sėdėjo, ir Morsui buvo liūdnai aišku, kad tarp jų 
buvo ir nelemti jos draugai. Mažas orkestras grojo ilgesin- 
gą melodiją, kuri taip ir smelkėsi į sąmonę, ir kai juos 
nuvedė prie jų staliuko, laiminga, viską užmiršusi jauna 
pora atsistojo ir nuėjo šokti ryte rydami kits kitą akimis. 

— Ar esate čia buvus? 

Sju linktelėjo galvą, o Morsas nulydėjo žvilgsniu tą 
jauną porą, nusprendęs nepaleisti savo vaizduotės vadžių. 
Prie jų priėjo padavėjas su valgiaraščiu ir nuo tokio pa- 
įvairinimo Morsas pasijuto smagiau. 

— Ar vynas įtrauktas į bilieto kainą? 

— Prieš mus juk stovi butelis. 

— Ir tai viskas? 

— Argi to negana? 

— Bet juk ši proga ypatinga, ar ne? 

Sju išsisukinėjo. 

— O ką, jeigu paimtume butelį šampano? 

— Juk turite parvežti mane namo, ar neužmiršote? 

— Juk galime išsikviesti taksi. 

— O jūsų mašina? 

— Gal policija ją paims. - Sju nusijuokė, ir Morsas 
pamatė, kokie balti jos dantys ir kokios putlios lūpos. — 
Kaip sakot? 

— Aš jūsų rankose, inspektoriau. 

„O, kad taip būtų“, - pamanė jis. 

Keletas porų jau šoko ir Sju jas stebėjo. 

— Mėgstate šokti? 

Sju linktelėjo galvą nenuleisdama akių nuo šokėjų. 
Kažkoks jaunas Adonis pamojo jų link: 

— Sveika, Sju. Viskas gerai? 

Sju kilstelėjo ranką atsakydama į sveikinimą. 

— Kas jis? - griežtai paklausė Morsas. 

— Daktaras Ejeris. Jis vienas iš Redklifo ligoninės rezi- 
dentų. - Rodės, ji buvo užhipnotizuota tos scenos. Tačiau 
sugrįžo į Morso orbitą, kai atnešė šampaną, ir netrukus 
jų pokalbis jau tekėjo laisvesne vaga. Morsas stengėsi 
plepėti kuo maloniau ir įdomiau, o Sju atrodė smagiai 
atsipalaidavusi. Jie užsisakė valgyti ir Morsas įpylė dar 
po taurę šampano. Orkestras liovėsi grojęs, poros aikš- 
telėje paplojo be entuziazmo kelias sekundes ir sugrįžo 
prie staliukų. Daktaras Ejeris ir jo smarkiai išsidažiusi 
jauna briunetė priėjo prie Morso staliuko ir, rodės, Sju 
buvo patenkinta, kad jie priėjo: | 

— Čia inspektorius Morsas, daktare Ejeri. - Abu vy- 
riškiai paspaudė kits kitam ranką. - O čia Sandra. Sand- 
ra, čia inspektorius Morsas. 

Pilkaakė Sandra, savaime aišku, irgi buvo seselė ir 
dirbo drauge su Sju Redklifo ligoninėje. Orkestras vėl 
pradėjo graudulingą melodiją. 

— Ar nesupyksite, jei aš pašoksiu šį šokį su Sju, ins- 
pektoriau? 

- Žinoma, ne, - nusišypsojo Morsas. Bjaurus, ištvirkęs 
medikas... 

Sandra atsisėdo ir žvelgė į Morsą akivaizdžiai susi- 
domėjusi. 

— Man velnioniškai gaila, kad negaliu pakviesti jus 
šokio, - prabilo šis, - susižeidžiau koją. Nors dabar jau 
truputį geriau. 

Sandra pati buvo tikra užuojauta: 

— O, Viešpatie. Kaip tai nutiko? 

Penkioliktą kartą per tą savaitę Morsas smulkiai pa- 
pasakojo savo nuotykį, nors galvojo tik apie Sju. Kai ji 
nusekė paskui rezidentą į šokių aikštelę, jis prisiminė 
Kolridžą: 


Nuotaka įžengė į salę, 
Raudona it rožė. 


Stebėjo ją šokant, matė, kaip jos rankos apsivijo part- 
nerio kaklą, kūnas prisispaudė prie jo kūno, paskui jo 
skruostas lietė jos plaukus, o jos galva palaimingai gulėjo 
ant jo peties. Morsą suėmė baisus pavydas. Jis nusuko 
akis nuo lėtai besisukančių porų. 

— Žinote, ko gero, man pavyktų sušokti šį šokį, - pa- 
sakė. - Galima jus pakviesti? 

Paėmė Sandrą už parankės, nuvedė į aikštelę ir, tvirtai 
suėmęs dešine ranka per liėmenį, pritraukė prie savęs. 
Tačiau labai greitai suprato, koks buvo kvailas. Sužeistoji 
koja buvo tiesiog niekam tikusi; stigdamas drąsos pakelti 
kairę koją aukščiau nei centimetrą nuo grindų, jis pradėjo 
nuobodžiai minti partnerei ant pirštų ir tuo sukėlė jos 
nepasitenkinimą. Dėkui Dievui, šokis netrukus baigėsi, 
ir atsiprašinėdamas sau po nosimi dėl savo netikusios 
kojos Morsas skynėsi kelią prie palaimingojo stalo. Sju 
vis dar gyvai šnekėjosi su daktaru Ejeriu, ir kai prie jų 
prisijungė Sandra, trijulė pasileido kvatoti. 

Prieš dešimt minučių Morsas manė, kad net sultingiau- 
sias žlėgtainis šįvakar bus sausas kaip pantis, tačiau įniko 
į maistą su dideliu apetitu. Bent jau valgyti jis gali. Net jei 
negali šokti, net jei pamiršo, koks jis jau pusamžis, net 

jeigu Sju ir geidė kito vyro, valgyti jis vis tiek gali. Ir tai 
buvo puiku. Jiedu beveik nesišnekėjo, ir kai kažkas buvo 
ištarta geriant kavą, tai atrodė tarytum didžiulė staigmena. 

— Kodėl mane pasikvietėt, inspektoriau? 

Morsas pažiūrėjo į ją: šviesiai rudi atgal dailiai su- 
šukuoti plaukai, veidas - pats gaivumas ir džiaugsmas, 
skruostai dabar truputį įraudę nuo vyno ir galiausiai — 
tų didelių liūdnų akių paslaptis. Ar pasikvietė ją turė- 
damas kokį nors konkretų tikslą? Nebuvo tikras. Atsi- 
rėmė alkūnėmis į stalą ir suėmė jos smakrą delnais: 

— Todėl, kad jūs man labai graži ir aš norėjau pabūti 
su jumis. 

Sju pažiūrėjo į jį kelias sekundes nemirksinčiomis, 
meiliomis akimis. 

— Taip ir buvo? - ramiai paklausė. 

— Nežinau, ar taip ir buvo, kai jus pakviečiau. Bet 
dabar taip yra ir, manau, jūs tai žinote. - Jis kalbėjo 
paprastai, ramiai ir kalbėdamas laikė prikaustęs jos akis 
savosiomis. Regėjo, kaip dvi nuostabios ašaros susifdkė 
ties apatiniais vokais, paskui ji pasilenkė į priekį ir uždėjo 
ranką ant jo rankos. 

— Pašokit su manim, - sušnabždėjo. 

Aikštelė buvo pilna, ir jiedu tik pamažėle lingavo pagal 
lėtą muzikos ritmą. Sju švelniai priglaudė galvą jam prie 
skruosto, ir Morsas su keistu džiaugsmu pajuto, kaip jos 
akys sudrėko. Norėjo, kad pasaulis liautųsi sukęsis ir kad 
ta palaimos akimirka būtų nusviesta į amžinąsias jūras. 
Pabučiavo jos ausį ir pasakė kažkokius keistus meilius 
žodžius, o Sju vis labiau ir labiau gludo prie jo ir traukė 
jį artyn. Kai muzika nutilo, jiedu sustojo susiglaudę, ir 
Sju pakėlė į jį akis. 

— Išeikim dabar, prašau. Kur nors vieni. 

Morsas menkai teprisiminė kelias po to sekusias mi- 
nutes. Tarsi sapnuodamas jis laukė šalia sukamųjų durų, 
paskui, susikibę už parankių, jiedu nužingsniavo Sent 
Džailzo gatve link automobilio. 

— Norėčiau pakalbėti su jumis, - prabilo Sju, kai jie 
sėdėjo automobilyje. 

— Klausau. 

— Žinot, kai jūs tai pasakėte, tikriausiai negalvojote... 
negalvojote taip, kaip sakėte. Oi, pradedu painiotis. Aš 
turiu galvoje - jūs norėjot manęs kažko paklausti, taip? 

— Negi? 

— Žinote, kad norėjote. Apie Dženifer. Vadinasi, sugrį- 
žom prie pradžios? Jūs manėte, kad ji kažkaip susijusi su 
Vudstoko žmogžudyste... - Morsas linktelėjo. - Ir norėjote 
išklausinėti mane apie jos vaikinus ir panašius dalykus. 

Morsas sėdėjo tylėdamas. Mašinoje buvo tamsu. 

— Aš nesiruošiu klausinėti tavęs dabar, Sju. Nesijau- 
dink. - Jis apkabino ją, prisitraukė ir švelniai pabučiavo 
minkščiausias, dangiškiausias lūpas, kada nors sukurtas 
visagalio. - Kada mudu vėl susitiksim, Sju? — Vos tai 
ištaręs, iškart pajuto, kad padarė kažką ne taip. Pajuto, 
kaip jos kūnas įsitempė; ji atšlijo, išsitraukė nosinę ir 
išsišnirpštė nosį. Buvo bepradedanti verkti. 

— Ne, - pasakė, - mes negalime. 

Morsas pajuto dūrį į širdį: dar niekad nebuvo patyręs 
tokio; jo balsas įsitempė, jis negalėjo patikėti: 

— Bet kodėl? Kodėl? Juk mes galime susitikti vėl, Sju. 

— Negalime. —- Valandėlę jos balsas atrodė sausas ir 
kategoriškas. - Mes nebegalim susitikti, inspektoriau, 
nes... nes aš esu susižiedavusi ir išteku. 

Vos spėjusi išpyškinti tą paskutinį žodį, padėjo galvą 
Morsui ant peties ir pradėjo graudžiai raudoti. Morsas 

tvirtai ją apkabino ir neapsakomai liūdnai klausėsi trūks- 
mingos jos raudos. Priekinis langas aprasojo nuo jų kvė- 
pavimo, ir Morsas mechaniškai nušluostė tą drėgmę at- 
galia dešine ranka. Lauke buvo regėti masyvi Šv. Jono 
koledžo siena. Buvo dar tik dešimta vakaro, ir būrelis 
studentų linksmai juokėsi lauke prie sargo durų. Morsas 
puikiai pažinojo tą vietą. Pats buvo to koledžo studentas, 
tačiau tai buvo prieš dvidešimt penkerius metus, ir nuo 
to laiko gyvenimas nejučia praėjo pro šalį. 

Jie važiavo tylėdami į šiaurinį Oksfordą, ir Morsas 
sustabdė jaguarą tiesiai priešais paradines Sju namų du- 
ris. Vos spėjo tai padaryti, durys atsivėrė ir išėjo Dženifer 
Kolbi. Laikydama rankoje mašinos raktus, ji nužings- 
niavo tiesiai prie jų. 

- Sveika, Sju. Anksti grįžai. 

Sju nuleido žemyn mašinos langą: 

— Nenorėjome, kad mus sustabdytų kaip neblaivius 
prie vairo. 

— Užeisite išgerti kavos? — paklausė Dženifer. Klau- 
simas buvo adresuotas Morsui pro mašinos langą. 

— Ne, turiu grįžti namo. 

— Tuoj pareisiu, - Dženifer pasakė Sju. - Tik pastatysiu 
mašiną. - Įlipo į prašmatnų mažą fiatą ir grakščiai nu- 
važiavo į nuomojamą garažą gretimoje gatvėje. 

— Geros mašinos tie fiatai, ir nedidelės. 

— Juk geriausios mašinos angliškos, taip? —- paklausė 
Sju. Ji narsiai stengėsi neapsikvailinti dar kartą. 

— Sako, jos labai patikimos. Ir jeigu kas staiga ne taip, 
gali čia pat surasti gerą meistrą, ar ne? - Morsas tikėjo- 
si, kad jo balsas skamba pakankamai abejingai, nors iš 
tikrųjų jam buvo vis vien. 

— Taip, prie pat namų. 

— Man visada patikdavo Barkerio meistrai. 

— Jai irgi, —- patvirtino Š$ju. 

— Na, laikas važiuoti. 

— Tikrai nenorite užeiti išgerti kavos? 

— Tikrai. 

Sju suėmė jo ranką ir palaikė savojoje: 

— Ar žinote, kad užsiverksiu lovoje, o jūs? 

— Nekalbėkite taip. - Jis nenorėjo būti dar kartą įskau- 
dintas. 

— Norėčiau, kad atsigultumėte su manim. 

— Norėčiau, kad jūs gultumėtės su manim visada, Sju. 

Daugiau nieko kits kitam nepasakė. Sju išlipo iš maši- 
nos, palengva pamojavo tolstančiam jaguarui ir apsipy- 
lusi ašaromis nuėjo prie durų. 


Morsas sunkia širdim nuvažiavo į Kildingtoną. Pri- 
siminė, kaip sutiko tą Tamsiaakę panelę pirmą kartą, o 
dabar galvojo apie tą paskutinį jų susitikimą. O kad 
viskas būtų buvę kitaip! Prisiminė tą liūdniausią savo 
skaitytą poezijos eilutę: 


Ne eilutės, rašytos jos ranka, nė plaukelio 


ir pasijuto dar prasčiau. Nenorėjo eiti namo, iki šiol 
niekada dar nebuvo suvokęs, koks jis vienišas. Užėjo į 
„Baltąjį arklį“, užsisakė dvigubą viskio ir atsisėdo tuš- 
čiame kampe. Ji net nepaklausė, kuo jis vardu... Prisiminė 
daktarą Ejerį ir jo tamsiaakę Sandrą, be šlakelio pavydo 
įsivaizdavo, kaip jie dabar tikriausiai guli drauge lovoje. 
Prisiminė Bernardą Krauterį ir suabejojo, ar jo neteisė- 
tuose ryšiuose su ta mergina Blanheimo parke buvo bent 
pusė to liūdesio, kurį jis dabar jautė. Galvojo apie Sju ir 

jos sužadėtinį, tikėjosi, kad jis šaunus vyrukas. Nusipirko 
kitą dvigubą viskio porciją ir liūdnas, apsvaigęs išėjo, kai 
šeimininkas šūktelėjo, kad laikas baigti. 

Perdėm rūpestingai pastatė mašiną ir dar nespėjęs ati- 
daryti durų išgirdo skambant telefoną. Širdis pašėlo. 
Įpuolė į prieškambarį tą pačią akimirką, kai telefonas 
nutilo. Tai ji? Ar tai buvo Sju? Juk gali paskambinti jai 
ir paklausti. Koks jos numeris? Nežinojo. Jis liko bylose 
policijos nuovadoje. Galėjo paskambinti ten. Pakėlė ra- 
gelį ir vėl padėjo. Ko gero, ji skambino visą tą laiką, kai 
jis sėdėjo „Baltajame arklyje“. Po perkūnais! Paskambink 
dar kartą, Sju. Tačiau tą vakarą telefonas nebesuskambo. 


Devynioliktas skyrius 


Ketvirtadienis, spalio 14-oji 


Ketvirtadienio rytą Bernardas Krauteris pagiriojosi. 
Vienuoliktą valandą turėjo paskaitą koledže ir vis labiau 
nuogąstaudamas įdėmiai peržiūrinėjo savo pastabas apie 
Miltono poetinio stiliaus ištakas. Be penkiolikos devynios 
Margaret atnešė jam puodelį karštos juodos kavos: ji 
visada žinodavo, kaip jis jaučiasi tokiais atvejais, ir to 
neslėpė. Buvo atsikėlusi jau nuo pusės septynių: sutaisė 
vaikams pusryčius, išskalbė dalį marškinių ir palaidinių, 
paklojo lovas, išsiurbė miegamuosius, o dabar vilkosi 
prieškambaryje paltą. Kyštelėjo galvą pro duris: 

— Gerai jautiesi? 

Kaip Bernardas nekentė tos užuominos! 

- Puikai. 

— Parnešti ko nors iš miesto - magnezijos pieno? 

Jie tarsi nesiliovė kariavę: nuolat stebėjo vienas kitą prie 
fronto linijos, dėl kurios taip ilgai buvo derėtasi. Margaret! 
Margaret! Jis norėjo įveikti tą negebėjimą pasikalbėti. 

— Ne. Ačiū. Netrukus pačiam reikės važiuoti. Gali 
palaukti kelias minutes? 

— Ne. Turiu skubėti. Grįši pietų? 

Kokia prasmė? 

— Ne. Užkąsiu koledže. 

Girdėjo, kaip trinktelėjo paradinės durys, matė, kaip 
ji skubiai nužingsniavo gatve iki galo ir dingo už kampo. 
Nuėjo į virtuvę, įsipylė stiklinę šalto vandens ir įmetė dvi 
disprino tabletes. 


Morsas ir Luisas tą rytą tarėsi nuo devynių iki dešimt. 
Reikėjo suveržti kelis laisvus mazgus ir patikrinti kelis 
įdomius pėdsakus. Bent jau taip Morsas paaiškino visą 
tą reikalą Luisui. Kai Luisas išėjo, Morsui paskambino 
vienas jaunas Oxford Mail reporteris. Pokalbis nebuvo 
tuščias — vakariniame laikraštyje pasirodys trumpa ži- 
nutė. Jis ne ką tegalėjo jam pasakyti, bet labai stengėsi 
atrodyti pasitikintis savimi. Tas pokalbis jį padrąsino. 

Paskui pasiėmė Kei bylą ir dar valandą skaitė jos doku- 
mentus. Vienuoliktą valandą padėjo ją į šalį, pasiekė 
Oksfordo ir jo apylinkių telofonų knygą, atsivertė ties 
„Č“ ieškomą numerį ir paskambino „Čoklio ir sūnų“ 
direktoriui Botli gatvėje. Nepasisekė. Džonas Sandersas 
šįryt neatėjo: motina paskambinusi direktoriui ir prane- 
šusi, jog jis peršalo ar panašiai. 

—- Kokios jūs nuomonės apie jį? - paklausė Morsas. 

— Geras vyrukas. Ramus, gal tik kiek paniuręs. Bet 
dabar beveik visi tokie. Dirba gerai. 


168 


— Atsiprašau, kad sutrukdžiau jus. Norėjau šnektelti 
su juo, ir tiek. 

— Dėl tos žmogžudystės Vudstoke? 

— Taip. Suprantate, tą merginą aptiko jis. 

— Taip, skaičiau apie tai, ir visi, aišku, stengėsi iš jo ką 
nors išgauti. 

— Ar jis turėjo ką pasakyti? 

— Ne kažin ką. Neatrodė, kad nori kalbėti apie tai. 
Manau, tai ir suprantama. 

— Taip, ačiū dar kartą. 

— Ner už ką. Visada prašom. Gal norit gauti jo namų 
adresą? 

— Ne, ačiū. Turiu. 


Luisui labiau pavyko. Ponia Džerman buvo namie, 
valė laiptus. 

— Nesuprantu, seržante. Esu tikra, kad jos abi buvo 
merginos. 

Luisas linktelėjo. 

— Aš tik norėjau patikrinti porą dalykų. 

— Aš juk kalbėjausi su viena iš jų, kaip žinot, o kita 
vargšelė, na, suprantat... Man rodos, jiedvi buvo maždaug 
to paties ūgio... Bet prisiminti visada taip sunku, supran- 
tat... - Taip, Luisas suprato. Jis paliko ją valyti laiptų. 

Autobuso vairuotoją rado geriantį kavą valgykloje 
Gloster Grine. 

— Ar viena mergina įlipo į autobusą? Bet juk anksčiau 
jūs kalbėjote apie dvi. 

— Taip, žinau. Bet paskui mums šovė į galvą, kad galėjo 
įlipti tik viena. 

— Atleiskit, negaliu prisiminti. Garbės žodis, atsipra- 
šau, bet tai buvo taip seniai. 


I69 


— Taip, nesikrimskit. Kaip jau minėjau - mums tik šovė 
į galvą. Jei ką nors prisiminsite... 

— Žinoma. 

Džordžas Beikeris kasė žemę savo sode. 

— Sveikas, bičiuli. Esu tave matęs kažkur. 

— Seržantas Luisas - Temzės slėnio policija. 

— A! Nagi, nagi. Kuo galėč padėt? 

Luisas paaiškino, ko atėjęs, bet Džordžo atsakymai 
buvo ne ką telinksmesni už kitų. 

— Na-a, žinoma, tai galėjo būti vyruks, bet, užmušk 
mane, bičiuli, galiu prisiekt, kad abi buvo moterys. 

Visų prisiminimai blėso ir byla darėsi priplėkusi. Lui- 
sas grįžo namo pusdienių. 

Antrą po pietų jau buvo įvestas į Barkerio garažo Ban- 
berio gatvėje automobilių taisyklos raštinę, kur daugiau 
nei valandą kruopščiai tyrinėjo užsakymų knygas, šimtų 
klientų sąskaitų ir kitų smulkių ataskaitų apie automo- 
bilius, taisytus nuo rugsėjo 20-osios iki 27-osios, kal- 
kinius nuorašus. Dar valandą sugaišo peržiūrėdamas vis- 
ką iki rugsėjo pradžios ir vis labiau įsitikindamas, kad jo 
triūsas bergždžias. Panelė Dženifer Kolbi, nors ir turėjo 
sąskaitą Barkerio garaže, nebuvo atvežusi automobilio 
nuo liepos. Ji nusipirko čia naują mašiną daugiau kaip 
prieš trejus metus. Už automobilį, pirktą išsimokėtinai, 
jau beveik atsiskaityta, jokių bėdų su mokėjimais, jokių 
rimtų mechaninių gedimų. Privalomoji techninė apžiūra 
atlikta liepos 14-ąją, pataisytos kelios smulkmenos. 13,55 
svaro. Sumokėta liepos 30-ąją. 

Luisas buvo ne tiek nustebęs, kiek nusivylęs. Morsą, 
regis, apsėdo įkyri mintis dėl tos panelės Kolbi. Gal šitas 
patikrinimas numaldys jį visiems laikams? Nors abejojo 
tuo. Perėjo per gatvę ir nusipirko kioske vakarinį laikraštį. 

Jo akį patraukė antraštė pirmojo puslapio apatiniame 
dešiniajame kampe. 


VUDSTOKO ŽMOGŽUDYSTĖ 

Lūžis jau arti 

Intensyviai tirianti bylą policija įsitikinusi, kad Šilvijos 
Kei, kuri buvo rasta išbrievartauta ir nužudyta Vudstoko 
„Juodajame pbrince“ rugsėjo 29-ąją dieną, žudikas netru- 
kus bus surastas. Temzės slėnio policijos nuovados vy- 
riausiasis inspektorius Morsas, vadovaujantis tam tyri- 
mui, šiandien pasake, jog keletas pagrindinių liudytojų 
jau aiškūs ir jis manąs, kad kaltoji šalis netrukus stos prieš 
teismą. Tai tik laiko klausimas. 


Luisas pamanė, jog tai antis. 


Užtikrintas savimi tos bylos tyrimo vadovas, jei būtų 
paragintas pasiimti į negyvenamą salą aštuonias mėgs- 
tamas plokšteles, į neišvengiamą klausimą, nuo ko jis 
labiausiai norėtų išsisukti, būtų atsakęs: nuo komisijos 
susirinkimų. Susirinkimas, sukviestas šią ketvirtadienio 
popietę apsvarstyti pensijas, paaukštintas pareigas ir nau- 
jus paskyrimus, vis tęsėsi nelyginant kokia begalinė dy- 
kuma. Vienintelis Morso indėlis į tą susirinkimą buvo 
pagiriamasis žodis konstebliui Makfersonui. Taip buvo 
sulaužytas jo įprastinis kandus tylėjimas. Galiausiai pen- 
kios minutės po penkių susirinkimas baigėsi ir Morsas 
žiovaudamas grįžo į savo kabinetą, kur rado Luisą, skai- 
tantį apie Oxford United ketinimą apsilankyti Blekpule 
kitą šeštadienį. 

— Ar matėte, sere? - Luisas padavė jam laikraštį ir paro- 
dė antraštę, pranašaujančią atpildo dieną Vudstoko žudikui. 

Morsas šaltakraujiškai perskaitė antraštę. 
— Tie žurnalistai truputį pagražina reikalus, ar ne? - 


Sju Vidouson diena irgi praslinko bjauriai. Vakar va- 
kare ji žūtbūtinai norėjo dar kartą pasikalbėti su Morsu. 
Kas žino, ką ji būtų pasakiusi? Ar jo telefonas buvo su- 
gedęs? Tačiau šaltoje ryto brėkšmoje suprato, kokia tai 
būtų buvusi kvailystė. Deividas atvažiuoja šeštadienį sa- 
vaitgaliui, ir ji pasitiks jį įprastu laiku. Brangus Deividas. 
Šįryt ji gavo dar vieną jo laišką. Jis toks mielas ir taip jai 
patinka. Bet... Ne! Ji tiesiog privalo liautis galvojusi apie 
Morsą. Tačiau tai buvo beveik neįmanoma. Sandra nesi- 
liovė jos klausinėjusi, o daktaras Ejeris pliaukštelėjo per 
sėdynę pernelyg intymiai, ir ji jautėsi bjauriai, beviltiškai 
nelaiminga. 


Ponia Eimi Sanders susirūpino dėl savo sūnaus. Maž- 
daug savaitę jis atrodė vangus ir visiškai sunykęs. Anks- 
čiau jis keistai pasitraukdavo dienai ar dviem iš darbo ir 
ne kartą jai teko sutirštinti spalvas pasakojant ponams 
Čokliams kažkokios fiktyvios ligos, laikinai surakinusios 
jos brangų berniuką, simptomus. Bet šiandien ji susirū- 
pino rimtai. Džonas dusyk per naktį vėmė ir gulėjo dre- 
bėdamas bei prakaituodamas, kai ji užsuko į jo kambarį 
septintą ryto. Kiaurą dieną nieko nevalgė, ir penktą po 
pietų ji prieš sūnaus valią paskambino daktarui. Ne, ji 
nemananti, kad tai labai skubu, bet būtų labai dėkinga, 
jei daktaras galėtų užsukti eidamas pro šalį. 

Skambutis suskambo pusę aštuonių vakaro, ir ponia 
Sanders, atidariusi paradines duris, išvydo vyrą, kurio 
niekad nebuvo mačiusi. Bet daktarai dabar juk nuolat 
keičiasi. 

— Ar čia gyvena ponas Džonas Sandersas? 

— Taip. Užeikite, daktare. Labai džiaugiuosi, kad apsi- 
lankėte. 

— Atleiskit, aš - ne daktaras. Aš — policijos inspek- 
torius. 


Buvo pusė devynių vakaro, ir Bell viešbučio Čiping 
Nortone savininkas pats rezervavo vietas. Pasižiūrėjo į 
registracijos knygą ir vėl pakėlė ragelį. 

— Sakėt, rytojaus ir šeštadienio vakarui? 

— Taip. 

— Manau, galime jus priimti, sere. Dvivietis kambarys. 
Ar norėtumėte su vonia? 

— Būtų puiku. Ir dvigulę lovą, jei turite. Mes niekada 
neišsimiegame tose atskirose lovose. 

— Taip, galėsime tai padaryti. 

— Bijau, nespėsiu patvirtinti savo užsakymo raštu. 

— O, dėl to nesirūpinkit, sere. Tik gal galėtumėte pa- 
diktuoti savo pavardę ir adresą. 

— Ponas ir ponia Džonai Braunai, Hil Topas, Ygles- 
fildas (vienas žodis), Bristolis. 

— Užrašiau. 

— Puiku. Netrukus pasimatysime. Būsime apie penktą. 

— Tikimės, jums pas mus patiks, sere. 

Viešbučio savininkas padėjo ragelį ir užrašė pono ir 
ponios D.Braunų pavardes registracijos knygoje. Kartą 
jo žmona sudėjo visus Džonus Braunus, užsisakiusius 
kambarį Bell viešbutyje: per vieną mėnesį jų susirinko 
septyni. Bet tai ne jo bėda. Šiaip ar taip, tas vyras atrodė 
esąs labai mandagus ir gražiai išauklėtas. Be to, jo malo- 
nus balsas: su vakarų Airijos akcentu - kaip ir jo paties. 
Juk turi kur nors būti vienas ar du tikri Džonai Braunai. 


173 


Dvidešimtas skyrius 


Penktadienis, spalio 15-oji, rytas 


Penktadienio rytą Morsas nubudo vėlai. Prieškam- 
baryje ant grindų jau gulėjo Tbe Times, o vienas laiškas 
nepatikimai kyšojo iš laiškų dėžutės. Tai buvo sąskaita 
iš Barkerio garažo - 9,25 svaro. Jis užkišo jį drauge su 
kitais laiškais už laikrodžio, stovinčio ant židinio at- 
brailos. 

Automobilis guviai suburzgė nuo pirmo švelnaus pri- 
silietimo. Jo gale gulėjo lazdos, ir Morsas nusprendė 
pirmiausia nuvažiuoti į Redklifo ligoninę, o tik paskui į 
darbą. Įsiliejęs į kantriai šliaužiančią nesibaigiančią ma- 
šinų vorą Vudstoko plente, pradėjo dvejoti dėl savo veiks- 
mų. Žinoma, jis galėtų išvysti ją visiškai atsitiktinai, kaip 
kad buvo anąsyk; arba galėtų paprašyti, kad ją pakviestų. 
Ber ar ji pageidautų to? Jis tiesiog norėjo pamatyti ją vėl 
1 — po perkūnais! ji turėtų ten būti. Kas gali būti natū- 
raliau. Praėjusią naktį jis susapnavo Sju, tačiau kažkaip 
neaiškiai, nesuprantamai: ji taip ir liko jo sąmonės pa- 
viršiuje. Ar ji skambino trečiadienio vakarą? 

Morsas apsisuko ir nuvažiavo prieš eismą į Redklifo 
ligoninę, sustojo ant dvigubos geltonos linijos, nutvėrė 
pirmą pasitaikiusį sargą, įbruko jam lazdas ir įpareigo- 
jimą grąžinti jas tokias, kokias gavo - liepė jomis pasi- 
rūpinti. Policija! 

Kai išvažiavo iš Oksfordo, plentas buvo tuščias. Jis 
bjauriai keikė save kas minutę. Jam reikėjo užeiti - nera- 
liuotas kvailys. Širdies gilumoje žinojo, kad nėra nera- 
liuotas kvailys, tačiau tai nepadėjo. 

Luisas laukė jo. 

— Kokia programa, sere? 

— Buvau sugalvojęs, kad mudviem reikėtų pasivažinėti 
kiek vėliau autobusu, Luisai. - Ką padarysi. Nėra čia ko 
sukt sau galvos, kokiu tikslu. - Taip. Buvau sugalvojęs, 
kad mudviem reikėtų pavažiuoti į Vudstoką autobusu. 
Ką jūs manote? 

— Ar mašina vėl išklero? 

— Ne. Važiuoja kaip svajonėje. Taip ir turi būti. Gavau šį 
rytą sąskaitą už tą prakeiktą akumuliatorių. Atspėkit, kiek? 

— Šeši, septyni svarai. 

— Devyni svarai dvidešimt penki pensai! 

Luisas pasikrapštė nosį. 

— Būtų buvę pigiau, jei būtumėte kreipęsis į Heding- 
tono padangų ir akumuliatorių pardavėjus. Jie neima už 
darbą. Man jie visada labai patiko. 

— Kalbate taip, lyg visada turėtumėt bėdų su auto- 
mobiliu. 

— Ne kažin kiek. Nors pastaruoju metu keliskart pra- 
dūrė padangą. 

— O pats negalit pasikeisti padangos? 

— Na, žinoma, galiu. Juk aš ne sena moteris, bet reikia 
turėti atsarginę. 

Morsas nebesiklausė. Pajuto pažįstamus kraujo tvinks- 
nius rankose. 

— Jūs tiesiog genijus, seržante. Paduokit telefonų kny- 
gą. Žvilgtelkim į geltonuosius puslapius. Štai - tik du 
numeriai. Kurį pamėginsim pirmą? 

— Gal pirmąjį, sere. 

Praėjo vos kelios sekundės ir Morsas jau kalbėjosi su 
Kaulio padangų ir akumuliatorių keitimo kompanija. 

— Norėčiau pasikalbėti su šefu. Tai labai skubu. Čia po- 
licija. - Jis mirktelėjo Luisui. - Laba diena. Čia vyriausiasis 

inspektorius Morsas. Temzės slėnis... Ne, ne. Nieko pa- 
našaus... O dabar norėčiau, kad pažvelgtumėte į savo 
sąskaitas nuo rugsėjo 27-osios dienos... Taip. Norėčiau 
sužinoti, ar keitėte akumuliatorių ir ar taisėte pradurtą 
padangą panelei Dženifer Kolbi. K-O-L-B-I. Taip. Tai 
galėjo būti bet kuri diena - galimas daiktas, antradienis 
arba trečiadienis. Jūs man paskambinsit? Patikrinkite 
tuojau pat, prašom. Tai labai skubu. Gerai. Tūrite mano 
numerį? Gerai. Viso labo. - Paskui paskambino kitu 
numeriu ir pakartojo tą patį. 

Luisas sukinėjosi apie Silvijos Kei bylą, kuri gulėjo at- 
versta ant Morso stalo. Tyrinėjo fotografijas - dideles, 
blizgančias, juodas ir baltas fotografijas su stulbinamai 
aiškiais kontūrais. Dar kartą peržvelgė kadrus su tą naktį 
„Juodojo princo“ kieme gulinčia Silvija Kei. Ji iš tikrų- 
jų ne šiaip sau mergina, pamanė. Balta palaidinė buvo 
šiurkščiai perplėšta ties kairiu pečiu ir tik apatinė iš ke- 
turių sagų užsegta. Visiškai nuoga kairė krūtis labai pri- 
minė Luisui provokuojančias pornografinių žurnalų mo- 
delių pozas. Žvelgdamas į tas nuotraukas galėjai patirti 
erotinių pojūčių, bet Luisas prisiminė tos šviesiaplaukės 
sprandą ir žiauriai perskeltą pakaušį. Pagalvojo apie savo 
mieląją dukrelę: jai jau trylika, jos figūra jau glostė akį... 
Viešpatie, į kokį pasaulį paleidžiame vaikus. Jis vylėsi, kad 
jai viskas bus gerai, meldė, kad taip būtų, ir pajuto ūmų 
poreikį surasti vyrą, kuris taip pasielgė su Silvija Kei. 

Morsas baigė kalbėti. 

— Ar galite supažindinti mane su tuo reikalu, sere? — 
paklausė Luisas. 

Morsas vėl atsisėdo ir kelias minutes pamąstė. 

— Tikriausiai turėjau pasakyti jums visa tai anksčiau, 
Luisai. Bet negalėjau būti tikras, - na, ir dabar dar negaliu 

būti tikras - del vieno ar dviejų dalykų. Nuo pat pradžių 
man atrodė, kad turėjau susidaręs teisingą bendrą vaizdą. 
Maniau, kad visa įvyko taip. Dvi merginos nori, kad jas 
pavežėtų į Vudstoką, ir turėjau pakankamai tvirtų įro- 
dymų, kad jos buvo pavežėtos abi. - Luisas linktelėjo 
galva. - Tačiau nei vairuotojas, nei antroji mergina ne- 
pasirodo. Aš ir klausiu savęs kodėl? Kodėl abu tie žmonės 
taip nori likti nuošaly? Yra akivaizdžių priežasčių, dėl 
kurių vienas iš jų nori laikyti liežuvį už dantų. Bet kodėl 
to nori abu? Labiausiai neįmanomas dalykas man atrodė, 
kad jie abu galėtų būti nusikaltimo partneriai. Taigi. Kas 
tada lieka? Viena labai tvirta galimybė, kad jie vienas kitą 
pažinojo. Bet to, regis, nepakanka. Daugumas žmonių 
neslepia parodymų ir nepasakoja sudėtingų melų vien 
todėl, kad pažįsta kits kitą. O kas, jei jiedu abu turi 
kažkokią priežastį viską nutylėti, ir ta priežastis susijusi 
su kalte? Ir kas, jeigu ta su kalte susijusi priežastis yra 
faktas, kad jie pažįsta kits kitą pernelyg gerai? Kas, jeigu 
juos — nieko neakcentuojant - sieja romanas? Jų padėtis 
ne tokia jau puiki, tiesa? Kai fone - žmogžudystė, nėra 
ko džiaugtis. - Luisas norėjo, kad Morsas aiškintų to- 
liau. - Bet grįžkime truputį atgal. Iš pirmo žvilgsnio mūsų 
parodymai piršo mintį, kad abi merginos sutiko tą vai- 
ruotoją visiškai atsitiktinai: ponios Džerman parodymai 
šia prasme visiškai aiškūs. Po daugybės bergždžių vargų 
pagaliau nustatėme, kas buvo raudono automobilio vai- 
ruotojas: Krauteris. Savo parodymuose jis prisipažįsta, 
kad turi romaną su kita moterim ir kad tų nešeimyninių 
pasivaikščiojimų vieta - Blanheimo parkas. To dar nega- 
na, jis prisipažįsta, kad nuvyko susitikti su savo meile 
trečiadienio, rugsėjo 29-osios, vakarą. O dabar aš neriu 
į tamsą. Kas, jei ta meilė buvo viena iš pavežėtų merginų? 

— Bet... - pradėjo Luisas. 

- Nepertraukit, Luisai. Na, ar ta meilė buvo Silvija 
Kei? Nemanau. Mes žinome, kad ponas Džonas Sander- 
sas turėjo pasimatymą, nors ir neaiškų, su Silvija 29-ąją 
dieną. Tatai dar nieko neįrodo, bet Silvija - mažiau pana- 
ši į tą pasirinktąją. Taigi mums lieka kita mūsų keleivė - 
panelė ar ponia X. Iš ponios Džerman paliudijimo aišku, 
kad panelė X atrodė nerimaujanti ir susijaudinusi, o man 
regis, niekas nenerimauja ir nesijaudina dėl to, kad reikia 
vykti į Vudstoką, nebent yra paskyręs pasimatymą, be 
to, svarbų pasimatymą, o laiko turi nedaug. Krauteris juk 
sakė, kad tik valandą, prisimenate? 

— Bet... - jis geriau manė apie visa tai. 

— Iš to, ką sakė ponia Džerman, mes taip pat žinome, 
kad Silvija pažinojo tą kitą merginą. Tos kalbos apie 
pakrizenimą kitą rytą. Todėl mes ištiriame Silvijos dar- 
bovietę ir randame keistą, gan nepaaiškinamą laišką, 
parašytą panelei Dženifer Kolbi, kuri tapo mano dau- 
giausia šansų turinčia favorite gauti panelės X titulą. 
Sutinku, kad remiantis tuo laišku negalima daryti galu- 
tinių išvadų, bet susidomėti juo verta. Mūsų Dženifer — 
protinga mergina. Ji sugebėjo įkišti du pagalius į ratus. 
Pirmiausia ji, regis, buvo bare šiapus Vudstoko, o ne 
Blanheimo parke; antra - ir tai iš tikrųjų man neduoda 
ramybės dar ir dabar, - kodėl jai reikėjo važiuoti į Vud- 
stoką autobusu ar stabdyti svetimą mašiną, jeigu ji turi 
savo mašiną? O mes tai žinome. Tai panašu į fatališką 
prieštaravimą. Bet ar taip yra iš tikrųjų? Mano auto- 
mobilis nepajudėjo iš vietos trečiadienio rytą, nes nusėdo 
akumuliatorius. Jūs sakėte, kad jums neseniai keliskart 
pradūrė padangą, ir tvirtinote galįs ją pataisyti. Sakėte 
nesąs sena moteris. Dženifer Kolbi - nesena moteris, bet 

ji - moteris. O kas, jei ji staiga pastebėjo, kad jos auto- 
mobilis nevažiuoja? Kas jai beliko daryti? Paskambinti į 
garažą. Akivaizdus dalykas, ir todėl jūs nuvykote į Bar- 
kerio garažą, kur patyrėte nesėkmę. O man pasirodė, kad 
šįryt išvydau šviesą. Gavau sąskaitą už savo akumulia- 
torių, 0 jūs paminėjote tuos prekiautojus padangomis ir 
akumuliatoriais. Vadinasi, tikrasis klausimas - kada Dže- 
nifer Kolbi aptiko, kad jos mašina sugedo? Be jokios 
abejonės, ne pusę šešių po pietų, kai grįžo iš darbo. Šiais 
laikais nedaugelis garažų ką nors benuveiks tokiu metu: 
visi darbuotojai jau bus išėję. Bet jūsiškiai padangų ir 
akumuliatorių vyrukai dirba, rodos, ne tik darbo valan- 
domis, tad verta pamėginti kreiptis į juos. Turiu pripa- 
žinti, kad Dženifer negalėjo kreiptis į nieką, kad pažiūrėtų 
jos mašiną tą vakarą, - ne todėl, kad meistras negalėtų 
to padaryti, o todėl, kad nespety. Ji galėjo nepastebėti 
tos bėdos iki kokių penkiolika po šešių ar pusės septynių 
vakaro. Tačiau, manau, ji pamėgino ką nors padaryti - ir 
jai nepavyko. Tai ką jai veikti? Savaime suprantama, va- 
žiuoti autobusu. Iki tol ji nevažinėjo autobusais, bet Vud- 
stoko autobusus matė pakankamai dažnai, ir kaip tik todėl 
aš manau, kad būtent Dženifer stovėjo prie 5-os autobusų 
aikštelės tą vakarą, kai Silvija buvo nužudyta. Ji susitinka 
nekantraujančią bičiulę pakeleivę ir abi nutaria stabdyti 
mašinas. Jos apeina žiedą ir mašinų stoteles: Krauterio 
mašina. Vargiai tai sutapimas, ar ne? Jam irgi reikia va- 
žiuoti į Vudstoką, ir jis turi patekti ten tuo pat metu kaip 
ir Dženifer. Ar jis žinojo, kad tai ji - jau buvo pakankamai 
tamsu, - nežinau. Įtariu, kad žinojo. - Morsas nutilo. 

— Ir kas, jūsų nuomone, atsitiko paskui, sere? 

— Krauteris papasakojo mums, kas nutiko važiuojant 
kitas kelias mylias. 

— Ar jūs juo tikite? 

Morsas sėdėjo užsigalvojęs, atsakė ne iš karto. Su- 
skambo telefonas. 

— Ne, - atsakė Morsas. - Aš juo netikiu. 

Luisas pažvelgė į inspektorių. Jis negirdėjo, kas buvo 
pasakyta kitame laido gale. Morsas klausėsi abejingai. 

— Labai ačiū, - galiausiai atsakė. - Koks laikas jums 
tiks? Gerai. Ačiū. - Jis padėjo ragelį, Luisas žiūrėjo į jį ir 
laukė. 

— Na, sere? 

— Aš jums sakiau, kad jūs genijus, Luisai. 

— Jos mašina buvo sugedusi? 

Morsas linktelėjo: 

— Panelė Dženifer Kolbi paskambino Kaulio padan- 
gų ir akumuliatorių kompanijai trečiadienio, rugsėjo 
29-osio0s, vakarą, penkiolika po šešių. Pasakė, kad tai 
labai skubu - subliūško priekinė padanga. Jie negalėjo 
nusigauti iki jos anksčiau septynių, ir tada ji pasakė, 
kad bus per vėlu. 

— Mes išsimušėme į pagrindinį kelią, sere. 

— Tikrai taip. O dabar kaip mūsų kelionė autobusu? 


Abu vyriškiai įsėdo į Vudstoko 4A autobusą, išvažiuo- 
jantį vienuolika trisdešimt penkios. Jis buvo pustuštis ir 
jiedu pasirinko vietas ant priekinės sėdynės viršuje. Mor- 
sas tylėjo, o Luisas mąstė apie keistą bylos raidą. Au- 
tobusas važiavo greitai ir pakeliui sustojo tik kokius 
keturis kartus. Trečioje stotelėje Morsas kumštelėjo ser- 
žantui į pašonę, ir Luisas žvilgtelėjo, kur jiedu atsidūrė. 
Iškart už Begbroko autobusas pamažu įvažiavo į mažytę 
pakelės sustojimo aikštelę palei didelį namą nendrių sto- 
gu, kurio sodelyje po ryškiai dryžuotais skėčiais buvo 

pristatyta staliukų ir kėdžių; jis pasilenkė prie šoninio 
lango apačios, kad pamatytų smuklės pavadinimą, ir 
perskaitė du žodžius „Auksinė rožė“. 

— Įdomu? - tarė Morsas. 

— Labai, - atsakė Luisas. Nusprendė, kad jam reikia 
ką nors pasakyti. 


Vudstoke jie išlipo, ir Morsas ėmėsi vadovauti. 

— Išgersime po pintą, seržante. 

Įėjo į „Juodojo princo“ kokteilių barą. 

— Labą rytą, ponia Makti. Tikriausiai nebeprisimenat 
manęs? 

— Puikiai prisimenu, inspektoriau. 

— Kokia atmintis, - nusistebėjo Morsas. 

— Ką galėčiau ponams pasiūlyti? — Ji tikrai neapsi- 
džiaugė. 

— Malonėkit dvi pintas geriausio kartaus alaus. 

— Valdiškais reikalais? - Nors Morso manieros jai ir 
nepatiko, to nepakako numaldyti jos įgimtą smalsumą. 

— Ne, ne. Tik draugiškas apsilankymas: pasiilgome jūsų. 

„Šiandien jis geros nuotaikos“, - pamanė Luisas. 

— Skaičiau laikraštyje, jog tikitės... - paieškojo tiks- 
lesnio žodžio. 

— Mes juk darome pažangą, seržante, ar ne? 

- O taip, - atsakė Luisas. Šiaip ar taip, jis juk atstovavo 
tam intensyviam tardymui. 

— Tai šeimininkai neduoda jums kelių valandėlių atsi- 
kvėpti? - paklausė Morsas. 

— O, jie išties labai geri. —- Ji truputėlį suminkštėjo 
Morso atžvilgiu; visuomet malonu, kai tau primena, kaip 
sunkiai dirbi. - Tiesą pasakius, turių laisvą šį vakarą, be 
to, būsiu laisva visą šeštadienį ir sekmadienį. 

— Tai kur jus pakviesti? 

Šeimininkė profesionaliai nusišypsojo: 

— O kur pasiūlytumėte, inspektoriau? 

„Nepėsčia“, - pamanė Luisas. 

Morsas paprašė valgiaraščio ir smulkiai jį ištyrinėjo. 

— Kaip čia maistas? - paklausė. 

— O kodėl jums nepamėginus? 

Morsas, rodos, pradėjo svarstyti tą galimybę, tačiau 
apsigalvojo ir paklausė, ar kur netoliese nėra padorios 
žuvies ir keptų bulvių parduotuvėlės. Tokios nebuvo. 
Užsuko keletas lankytojų ir policininkai išėjo pro šonines 
duris į kiemą. Jiems iš dešinės stovėjo automobilis, at- 
remtas ant užpakalinių ratų, priekiniai buvo nuimti. Po 
automobiliu, tinkamai apsisaugojęs nuo purvo ir alyvos, 
manipuliuodamas didžiuliu veržliarakčiu, gulėjo „Juo- 
dojo princo“ savininkas, o jam prie šono buvo sudedama 
įrankių dėže, kurioje dar taip neseniai gulėjo ilgas, sunkus 
padangų veržliaraktis. 


Nepastebėtas išeinančių Morso ir Luiso, į kokteilių 
barą įėjo jaunuolis ir užsisakė toniko. Ponas Džonas 
Sandersas, matyt, taip pagijo nuo karštligės priepuolių, 
kad jau galėjo jei ne sugrįžti vykdyti savo pareigų į „Čok- 
lis ir sūnūs“, tai bent jau vėl įsitraukti į Vudstoko vi- 
suomeninį gyvenimą. 


Važiuodamas atgal autobusu Morsas įniko tyrinėti 
vidurio grafysčių autobusų tvarkaraštį ir šiaurės Oks- 
fordo žemėlapį. Netyčia pažvelgė į savo laikrodį ir kažką 
paskubom užsirašė knygelėje. Luisas jautėsi išalkęs. Gai- 
la, kad ten nebuvo žuvies ir keptų bulvių parduotuvės. 

Dvidešimt pirmas skyrius 


Penktadienis, spalio 15-oji, po pietų 


Storas vokas su užrašu „Konfidencialiai“ buvo padėtas 
ant Morso stalo tądien pusę keturių po pietų. „Nuo rek- 
toriaus.“ Jis labai kruopščiai ir nuodugniai atliko tą dar- 
bą - tai buvo visiškai aišku. Lonsdalio koledže buvo 
rastos devyniasdešimt trys rašomosios mašinėlės. Dau- 
guma jų priklausė koledžui ir įvairiais būdais pateko į 
dėstytojų kambarius; daugiau kaip dvidešimt buvo asme- 
ninė koledžo narių nuosavybė. Devyniasdešimt trys po- 
pieriaus lapai, visi sunumeruoti, buvo tvarkingai suka- 
binti didžiule sąvarža. Du viršutiniai susegti lapai buvo 
spausdintinų pavyzdžių raktas ir, kaip ir derėjo, rekto- 
riaus mašinėlės teksto pavyzdys buvo pažymėtas pirmu 
numeriu. Morsas pervertė lapus. Tas darbas buvo di- 
desnis nei jis manė, ir jis paskambino laboratorijos vaiki- 
nams. Sužinojo, kad patikrinimas truks apie valandą. 

Luisas didesnę popietės dalį spausdino savo ataskaitas 
ir Morso kabinete pasirodė po pietų tik penkiolika po 
keturių. 

— Norite turėti laisvą savaitgalį, Luisai? 

— Ne, jeigu būsiu jums reikalingas, sere. 

— Bijau, kad darbo bus daug. Manau, pats laikas su- 
rengti nedidelę akistatą. 

— Akistatą? 

— Taip. Malonią nedidelę tokios panelės Kolbi ir tokio 
pono Krauterio akistatą. Ką apie tai manote? 

— Gal ką nors ir praskaidrintų. 

— Ta-aip. Kaip manote, ar sena mūsų įstaiga pajėgtų 
apmokėti keturis puodelius kavos rytoj ryte? 

— Norite, kad ir aš dalyvaučiau? 

— Mes juk komanda, Luisai, bičiuli. Jau sakiau jums. — 
Morsas paskambino į Town and Gown ir paprašė pa- 
kviesti poną Palmerį. 

— Kas prašo? - tai buvo manieringoji Džudit. 

— Ponas Plodas, - atsakė Morsas. 

— Nepadėkite ragelio, pone Plodai... jungiu. 

— Nenugirdau jūsų pavardės, sere. Palmeris klauso. 

— Morsas. Inspektorius Morsas. 

— O, sveiki, inspektoriau. Kvaila mergiotė! 

— Norėčiau pasikalbėti su panele Kolbi. Konfiden- 
cialiai. Norėčiau sužinoti, ar... 

Palmeris jį nutraukė: 

— Labai apgailestauju, inspektoriau. Šiandien nuo pietų 
ji laisva. Norėjo nuvykti savaitgaliui į Londoną ir, na... 
kartais mes laisviau elgiamės su darbo valandomis. Kar- 
tais tai padeda sušvelnint... 

— Sakote, į Londoną? 

— Taip. Minėjo, jog ketina praleisti savaitgalį su kaž- 
kokiais draugais. Ji išvažiavo vidudienio traukiniu. 

— Ar paliko adresą? 

— Apgailestauju. Manau, kad ne. Galiu pamėginti... 

— Ne. Nesivarginktt. 

— Gal perduoti ką nors? 

— Ne. Susisieksiu su ja, kai grįš. - Gal jam pavyks 
pasimatyti su Sju... - Beje, kada ji grįžta? 

— Tiksliai nežinau. Manyčiau, sekmadienio vakarą. 

— Ačiū. 

— Atleiskit, kad negalėjau... 

— Jūs čia niekuo dėtas. - Morsas ne itin mandagiai 
padėjo ragelį. - Vienas iš mūsų paukštelių išskrido, 
Luisai. 

Jis nukreipė visą dėmesį į Bernardą Krauterį ir nu- 
sprendė pirmiausia pamėginti paskambint į koledžą. 

— Sargo postas. 

— Gal galėtumėte sujungti su pono Krauterio kabinetu? 

— Tuojau pat, sere. - Morsas barbeno į stalą kairės 
rankos pirštais. 

— Pažiūrėsim! 

— Ar jūs dar klausot, sere? 

— Taip, laukiu. 

— Atleiskit, niekas neatsako, sere. 

— Ar jis šiandien po pietų buvo koledže? 

— Mačiau jį iš ryto, sere. Luktelkit. - Po trijų minučių 
Morsas spėliojo, ar tik tas netikęs sargas nenusprendė 
pasivaikščioti po teritoriją. 

- Jūs vis dar laukiate, sere? 

— Taip, aš vis dar čia. 

— Jis kažkur išvyko savaitgaliui. Į kažkokią konfe- 
renciją. 

— Ar žinote, kada jis grįžta? 

— Atleiskit, ne, sere. Gal sujungti jus su koledžo raštine? 

— Ne, nesivarginkit, paskambinsiu vėliau. 

— Ačiū, sere. 

Keletą sekundžių Morsas laikė rankose ragelį, galiau- 
siai labai atsargiai jį padėjo. 

— Įdomu. Įdomu... - Buvo giliai susimąstęs. 

— Rodos, abu jūsų paukšteliai išskrido, sere. 

— Įdomu, ar ta konferencija vyksta Londone. 

— Jūs nemanote... 

— Aš nežinau, ką manyti, - atsakė Morsas. 

Jis nežinojo, ką manyti ir tuomet, kai po pusvalandžio 
jam pranešė telefonu laboratorinių tyrimų rezultatus. 
Luisas stebėjo įdomią inspektoriaus reakciją. 

— Jūs tikras?.. Jūs visai tikras?.. Taip. Gerai, labai ačiū. 
Jūs juos atnešite? Gerai. Ačiū. Na, Luisai, jūsų laukia 
staigmena. 

— Dėl to laiško? 

— Taip. Del laiško, kurį kažkas parašė tai jaunai pa- 
nelei, dabar lankančiai „kažkokius draugus“ Londone. 
Jie sako žiną, kieno tai buvo mašinėlė. 

- Ir kieno gi ji buvo? 

— Man tai galvosūkis. Mes niekad apie jį negirdėjom! 
Tai ponas Piteris Njulovas. 

— O kas tas ponas Piteris Njulovas? 

— Laikas sužinoti. 

Tą popietę jis paskambino į Lonsdeilo koledžą antrą 
kartą ir rado budintį tą patį nepaslankų sargą. 

— Ponas Njulovas, sere? Ne, bijau, kad jo nėra kole- 
dže. Palaukit, patikrinsiu knygoje... Ne, sere. Išvykęs iki 
pirmadienio. Ką nors perduoti? Ne? Gerai. Viso gero, 
sere. 

— Na štai, - pasakė Morsas. — Visi mūsų paukšteliai 
išskrido. Ir nematau prasmės čia užsibūti, o jūs? 

Luisas buvo tos pačios nuomonės. 

— Tik sutvarkykim visą šitą raistą, - pasakė Morsas. 

Luisas surinko visus popierius nuo savo stalo - Silvijos 
Kei fotografijas ir kruopščiai atliktus „Juodojo princo“ 
kiemo brėžinius, kuriuose smulkia rašysena buvo sužy- 
mėta viskas, kas ten buvo rasta. Dar kartą žvilgtelėjo į 
stambiu planu nufotografuotą nužudytą merginą ir paju- 
to globėjišką tėvišką norą uždengti nemalonų gražaus jos 
kūno nuogumą. 

— Norėčiau sugauti niekšą, kuris tai padarė, - sumur- 
mėjo. 

— Kas čia? - Morsas paėmė iš jo fotografiją. 

— Jis, matyt, seksualinis maniakas, ar jums taip neatro- 
do, sere? Šitaip nuplėšti drabužius ir palikti, kad visi 
matytų. Dievaž, norėčiau sužinoti, kas jis toks! 

— Manau, kad tai nebus sunku, - pasakė Morsas. 

Luisas žiūrėjo į jį netikėdamas. 

- Jūs norite pasakyti, kad žinote? 

Morsas palengva linktelėjo galvą ir užvertė Silvijos Kei 
bylą. 

TREČIA DALIS 


Žudiko paieškos 


Dvidešimt antras skyrius 


Sekmadienis, spalio 17-oji 


Sekmadienio vakarą Sju išlydėjo Deividą į Birmin- 
gemo traukinį, išvykstantį trylika po septynių. Pasakė 
jam, kad savaitgalis buvo nuostabus, taip ir buvo iš 
tikrųjų. Šeštadienį jiedu buvo kine, kinų restorane ska- 
niai pavalgė ir apskritai mėgavosi buvimu kartu. Beveik 
visą sekmadienį praleido Hedingtone, malonių, nuo- 
širdžių Deivido tėvų, taktiškai palikusių įsimylėjusius 
paukštelius didžiąją dienos dalį vienus, namuose. Jie ke- 
tino vesti kitą rudenį, kai Deividas baigs metalurgijos 
doktorantūrą Voriko universitete. Jis tikėjosi (nes buvo 
tarp geriausiųjų) gauti kur nors dėstytojo vietą, ir Sju 
skatino tokį pasirinkimą: ji labiau norėtų ištekėti už 
dėstytojo, o ne už inžinieriaus chemiko ar kuo ten tam- 
pa metalurgai. Tai, kad Deividas pasirinko metalurgiją, 
buvo vienintelis dalykas, kuriam ji negalėjo pritarti visa 
širdimi. Tai buvo savotiškai susiję su mokyklos laiko- 
tarpiu ir pasibjaurėjimu, kurį ji nuolat jautė uosdama 
metalo dirbtuvių kvapus ir žiūrėdama į sidabro atplaišas. 
Kažkuo atgrasios buvo ir metalą apdorojančių žmonių 

rankos, - kažkoks įsiėdęs purvas, kad ir kaip kantriai 
jos būdavo šveičiamos. 

Traukinys gaišavo Oksfordo stotyje keletą minučių, ir 
Sju nesivaržydama, laisvai pabučiavo Deividą, kai šis 
iškišo galvą pro tuščio vagono langą. 

— Taip gera buvo vėl tave matyti, brangioji, - pasakė 
Deividas. 

— Nuostabu. 

— Tau buvo smagu? 

— Žinoma. - Sju linksmai nusijuokė. - Kodėl paklau- 
sei? 

Deividas nusišypsojo. 

— Tiesiog malonu išgirsti, ir tiek. - Jie vėl pasibučiavo ir 
traukiniui pajudėjus Sju nužingsniavo porą jardų įkandin. 

— Pasimatysim po dviejų savaičių. Neužmiršk rašyti. 

— Neužmiršiu, - pasakė Sju. - Iki. 

Ji mojavo ranka, kol traukinys išvažiavo iš perono, 
paskui žiūrėjo, kaip jis vinguriuoja į šiaurę: raudonas 
paskutinio vagono žibintas šokčiojo ir mirksėjo tirštė- 
jančioje tamsoje. 

Paskui pamažėle grįžo peronu, perėjo požeminio trau- 
kinio stotelę ir išniro prie barjero kitoje pusėje. Atidavė 
perono bilietą ir patraukė Karfakso link. Čia jai teko 
pusvalandį palaukti autobuso Nr. 2 ir buvo jau aštuo- 
nios, kai ji išlipo šiaurės Oksforde. Perėjo per gatvę ir 
nunarinusi galvą ėjo Čarltono gatve, galvodama apie tas 
dvi prabėgusias dienas. Jai nepavyko pasakyti Deividui 
apie trečiadienio vakarą. Bet juk nebuvo ką sakyti? Tai 
tik mažytė nuodėmėlė. Juk dauguma žmonių daro kvai- 
lystes — net ir susižiedavę, - ir esama dalykų, apie kuriuos 
kalbėti negali. Ne todėl, kad Deividas būtų pavydus, 
jis ne iš tų, visiškai ne - jis romus, santūrus, niekada 

nepraranda pusiausvyros. Gal ji netgi norėtų, kad jis būtų 
truputį pavydus, tačiau žinojo, kad jis ne toks: pavy- 
duolius ji pajunta iš karto. Prisiminė Morsą. Ji iš tikrųjų 
labai negražiai pasielgė Sberidane šokdama su daktaru 
Ejeriu, ir Morsą suėmė pavydas - pašėlęs, tūžmingas 
pavydas. Paslapčia ji džiaugėsi sukėlusi tą pavydą, kol... 
Na, bet ji nebegalvos apie jį... O dėl Deivido ji niekada 
neverkė... Kažin, ar Morsas patikėjo, kai ji pasakė, kad 
užsiverks lovoje tą trečiadienio vakarą? Manė, kad pa- 
tikėjo, nes tai buvo tiesa. Ir vėl: pradėjo galvoti apie 
Deividą, o baigė - apie //. Deividas, matyt, nesukėlė jokių 
minčių... Deividas! Jis buvo jos vyras. Ištekėjusi už Dei- 
vido ji pagaliau pasijus laimiga. Vedybos. Visi sako, kad 
tai rimtas žingsnis. Bet jai - trisdešimt treji... Jai atrodė, 
kad Morsas sukelė minčių... Užmiršk jį! 
lauke išvydo jaguarą. Širdis pradėjo pašėlusiai tvinksėti, 
gyslomis nubėgo nevalingo džiugesio banga. Atidarė du- 
ris ir nuėjo tiesiai į svetainę. Morsas sėdėjo ir kalbėjo su 
Meri. Kai ji įėjo, atsistojo. 

— Labas. 

- Labas, - atsakė ji tyliai. 

— Užėjau pasimatyti su panele Kolbi, bet sužinojau, 
kad jos dar nėra, tai maloniai pasišnekėjau su Meri. 

Jau ta Meri! Stora, šlakuota, mažytė vyrų širdžių ėdi- 
kė! Kodėl tu neišeini, Meri? Meri, kodėl tu nepalieki mūsų 
vienų nors kelioms minutėms? Prašau! Pasijuto bjauriai 
pavyduliaujanti. Bet Meri atrodė labai susidomėjusi žaviu 
inspektoriumi ir neparodė nė menkiausio ženklo, kad grei- 
tai pasiduos. Vis dar su vasariniu apsiaustu, Sju atsisėdo 
ant krėslo ranktūrio, stengdamasi numaldyti užplūdusią 
neviltį, kuri, rodės, tuoj paskandins ją. 

Išgirdo save tariant: 

— Manau, kad ji atvažiuos traukiniu, kuris išeina ket- 
virtis po aštuonių iš Pedingtono stoties. Tikriausiai bus 
čia apie dešimtą. 

Liko dvi valandos. Ištisos dvi valandos. Kad nors ta 
Meri išeitų! Jis tikriausiai pasiūlytų jai nueiti išgerti, ir 
jie pasikalbėtų. Bet užplūdusi banga ją nusinešė, ji išėjo 
iš kambario ir nuskubėjo laiptais aukštyn. Morsas atsi- 
stojo, kai ji išėjo, ir padėkojo Meri už svetingumą. Ati- 
daręs paradines duris atsigręžė į Meri. Ar ji negalėtų 
paprašyti, kad Sju sekundei nusileistų? Norėtų šnektelti 
su ja. Meri irgi dingo viršuj, palaimingai išnykusi iš sce- 
nos. Morsas rado betonuotą taką ir netrukus tarpduryje 
pasirodė Sju. Sustojo. 

— Norėjot šnektelt su manim, inspektoriau? 

— Kuriame kambaryje jūs miegat, Sju? 

Ji atėjo ir atsistojo prie jo. Prisilietė petim prie jo peties, 
kai rodė į langą virš paradinių durų, ir Morsas pajuto 
dilginantį skausmą smilkiniuose. Jis buvo neaukšas vyras, 
ir su tais smailiakulniais bateliais ji buvo beveik lygi su 
juo. Paskui ji nuleido ranką ir jų delnai netyčia gražiai 
susiglaudė. Neištrauk rankos, Sju. Palik ją, brangioji. 
Pajuto, tarsi elektra nupurtė tas prisilietimas, ir jis švel- 
niai, minkštai perbėgo pirštų galiukais per jos riešą. 

— Kodėl jums tai parūpo? - jos balsas skambėjo kimiai 
ir dusulingai. 

— Nežinau. Pamaniau, jei pravažiuosiu ir pamatysiu 
jame šviesą, žinosiu, kad jūs namie. 

Ji nebeištvėrė. Ištraukė ranką ir nusisuko. 

- Tai jūs atėjote pasimatyti su Dženifer? 

— Taip. 

— Pasakysiu jai, kai ateis. - Morsas linktelėjo galvą. 

— Manote, kad ji kaip nors susijusi su tuo Vudstoko 
reikalu? 

— Gal kaip nors. 

Valandėlę jiedu stovėjo tylėdami. Sju silkšjo, suknele 
be rankovių ir stengėsi nedrebėti. 

— Na, reikia eiti. 

— Tuomet labanakt. 

— Labanakt. - Jis patraukė vartelių link ir buvo jau 
beveik prie jų, kai atsisuko: 

— Sju? 

Ji stovėjo tarpduryje. 

— Taip? 

Jis grįžo atgal. 

— S$ju, ar nenorėtumėt išeiti su manim valandėlei? 

— O... 

Nieko nebepasakė. Apkabino jį rankomis ir džiaugs- 
mingai apsiverkė jam ant peties; nei vienas, nei kitas 
negirdėjo, kaip atsidarė varteliai. 

— Atleiskit, - nuskardėjo šaltas, raiškus balsas: Dže- 
nifer Kolbi prasiyrė pro juos 1r nužingsniavo į namus. 


Kiti keliauninkai irgi ką tik sugrįžo. Bernardas Krau- 
teris parvažiavo iš Londono tuo pačiu traukiniu kaip ir 
Dženifer Kolbi; bet jie važiavo skirtinguose vagonuose 
ir niekas, pamatęs juos išlipusius perone Nr. 2, nėmaž 
nebūtų įtaręs, kad. jia Fino kits kitą egzistuojant. 


Maždaug tuo pat metu ix Piteris Njulovas atsisveikino 
su savo raudonplaukespindinčia mergina Bažnyčios gat- 
vėje Vudstoke. Jie vel karštai ir godžiai pasibučiavo. 

— Palaikysiu ryšį, Gei. 

— Žiūrėk, neužmiršk - ir dar kartą ačiū. 
Savaitgalis atsiėjo labai brangiai, išties labai brangiai. 
Bet, Piterio nuomone, buvo to vertas iki paskutinio penso. 


Dvidešimt trečias skyrius 


Pirmadienis, spalio 18-oji 


Pirmadienio rytą Morsas nusprendė, kad nors ir kaip 
būtų keblu, savo darbą atlikti jis privalo. Ir vis dėlto kaip 
tai baisu! Artėjo didysis momentas, bylos atomazga (jis 
buvo visiškai dėl to tikras), o jis jautėsi taip, tarsi pats 
būtų kaltas. Luisas atvežė Dženifer Kolbi savo mašina; 
Morsas jautė galįs apsieiti su ja be oficialių ceremonijų. 
Bernardas Krauteris sakė atvyksiąs pats, jei jam bus leis- 
ta. Jam buvo leista. Morsas stengėsi apgalvoti tinkamiau- 
sius apklausos būdus, bet jam velniškai nesisekė susi- 
kaupti. Tada nusprendė viską palikti savieigai. 

Krauteris atvyko dvidešimt penkios po dešimtos, pen- 
kiom minutėm anksčiau, Morsas įpylė jam kavos ir už- 
davė kelis atsitiktinius klausimus apie „konferenciją“. 

— O! Įprastinis reikalas. Baisi nuobodybė, - atsakė 
Krauteris. 

— O kokia buvo jos tema? 

— Stojimas į universitetą. Tušti ginčai dėl A lygio reika- 
lavimų. Mokyklų taryba ne itin mus mėgsta, suprantat. 
Jie mano, kad Oksfordas - paskutinis akademinio elita- 
rizmo bastionas. Bet aš manau, kad iš tikrųjų... - jam 
nepavyko išplėtoti tos temos. Įžengė Luisas su Dženifer 
Kolbi, ir Krauteris atsistojo. 

- Judu pažįstami? - paklausė Morsas. Jo balse nebuvo 
nė šlakelio cinizmo. Dženifer ir Krauteris keistai, ar bent 
jau taip pasirodė Morsui, paspaudė kits kitam ranką. 
Apsikeitė „Labu rytu“, ir Morsas, truputį sutrikęs, pri- 
pylė dar du puodelius kavos. 

— Judu pažįstami? - rodės, jis ne visai pasitikėjo 
savim. 

— Mes gyvename netoliese, ar ne taip, pone Krauteri? 

— Taip, iš tikrųjų. Dažnai matydavau jus autobuse. Jūs 
tikrigūusiai panelė Kolbi, taip? Buvot atėjusi pasikalbėti 
dėl Vaikų globos draugijos. 

Dženifer linktelėjo galva. 

Morsas atsistojo ir pasiuntė ratu cukrinę. Jautėsi ne- 
galįs ramiai sėdėti. 

Per kitas kelias minutes Luisas buvo priverstas savęs 
paklausti, ar inspektorius visiškai prarado gebėjimą 
tvardytis. Jis nesiliovė kartojęs „hmm“ ir „ak“, pasakė 
„atvirai kalbant“ bei „mes turime tam tikrų priežasčių 
manyti“ ir galiausiai sugebėjo beveik atsiprašinėdamas 
pareikšti savo pagrindinių įtariamųjų porai, esą tikriau- 
siai juos Ssiejąs romanas. 

Dženifer beveik garsiai nusijuokė, o Bernardas droviai 
nusišypsojo. Pirmasis prabilo Bernardas: 

— Aš labai pamalonintas, inspektoriau, ir labai norė- 
čiau turėti slaptą romaną su panele Kolbi. Bet, deja, mano 
atsakymas — „ne“. Ką dar galėčiau pasakyti? 

— Panele Kolbi? 

— Manau, esu kalbėjusi su ponu Krauteriu dusyk - 
prašiau paaukoti Vaikų globos draugijai. Kartais matau 
jį važiuojantį autobusu į miestą - mes įlipame ir išlipame 
tose pačiose stotelėse. Bet jis, rodos, visuomet lipa į viršų, 
o aš - niekada. Nemėgstu cigarečių dūmų kvapo. 

Morsas, užsitraukęs trečią cigaretę, dar kartą pajuto, 
kad jam labai prastai tesiseka su Dženifer Kolbi. Jis pa- 
sisuko į Krauterį: 

— Privalau užduoti jums vieną klausimą, sere. Gerai 
pagalvokite prieš atsakydamas ir prisiminkite, kad jūs 
pakviestas čionai dėl žmogžudystės, dėl nužudymo mer- 
ginos, kuri važiavo jūsų automobiliu. - Morsas išvydo 
nuostabą Dženifer veide. - Ar panelė Kolbi buvo ta ant- 
roji keleivė, kurią jūs pavežėjote tą vakarą? 

Bernardas atsakė iškart, su tvirtu įsitikinimu, kuris 
visiškai išmušė Morsą iš vėžių: 

— Ne, inspektoriau, tai buvo ne ji. Dėl to jūs galite būti 
visiškai tikras. 

— O jūs, panele Kolbi? Ar jūs neigiate buvusi antroji 
keleivė pono Krauterio mašinoje? 

— Taip. Aš tai neigiu. Kategoriškai. 

Morsas ištuštino savoskavos puodelį. 

— Ar norėtumėte, kad mes ką nors pasirašytume, ins- 
pektoriau? —- Dženifer balsas skambėjo labai ciniškai. 

Morsas papurtė galvą: 

— Ne, seržantas Luisas užrašė, ką judu abu pasakėte. 
Bet vis dėlto dar vienas klausimas, panele Kolbi, jeigu 
jūs nieko prieš. Ar galėtumėte duoti man adresą draugų, 
pas kuriuos lankėtės šį savaitgalį Londone? 

Dženifer išsiėmė iš rankinuko tuščią voką ir užrašė 
Lankasterio sodų adresą. Pagalvojusi prirašė telefono 
numerį ir padavė voką Morsui. 

— Jie abu meluoja, - pasakė Morsas, kai jie išėjo. 

Krauteris turėjo važiuoti į Oksfordo centrą ir galan- 
tiškai pasisiūlė pavežėti savo įtariamąją draugę. Morsas 
spėliojo, apie ką jiedu kalbėsis. Luisas nieko nepasakė. 

— Ar jūs mane girdite? - Morsas buvo įsiutęs. 

— Taip, sere. 

— Sakau jums, kad jie - patentuotų melagių pora. ME- 
LAGIŲ. 

Luisas vis dar tylėjo. Jam atrodė, kad inspektorius 
klydo, siaubingai klydo. Melagių apklausa jam buvo ne 
naujiena, ir jis buvo tvirtai įsitikinęs, kad ir Krauteris, ir 
Kolbi sakė gryną tiesą. 

Morsas piktai pažvelgė i seržantą. 

— Gana! Baikime! 

— Ką turite galvoje, sere? 

— Ką turiu galvoje? Jūs žinote, ką aš turiu galvoje. Jūs 
manote, kad aš nesveiko proto, ar ne? Jūs manote, kad 
aš kuoktelėjęs. Jūs noriai tikite tuo, ką sako visi kiti, bet 
netikite manimi. Gana! Pasakykite! Aš noriu žinoti. 

Luisas nusiminė. Jis nežinojo, ką sakyti. O Morsas 
prarado paskutinius savitvardos likučius, jo akys degte 
degė, o balsas darėsi nemalonus ir kategoriškas. 

— Gana! Klokite. Girdite, ką sakau? Aš noriu žinoti! 

Luisas žiūrėjo į jį ir matė karčią nesėkmę inspektoriaus 
akyse. Norėjo viską sudėlioti į vietas, bet negalėjo. Nuo 
pat pradžių kažkas traukė jį prie Morso. Tai buvo jo 
nepalenkiamas padorumas ir principingumas. 

— Manau, jūs klystate, sere. - Jam buvo nelengva iš- 
spausti iš savęs tuos žodžius, bet jis išspaudė ir nusipelnė 
kur kas geriau nei žiaurios Morso replikos. 

— Jūs manote, kad aš klystu? Tuomet leiskit man pasa- 
kyti jums šį bei tą, Luisai. Jei čia kas nors ir klysta, tai ne 
aš, - klystate jžs. Ar suprantate tai? JŪS, o ne aš. Jei jūs 
neturite tiek nuovokos, kad pamatytumėte, jog tos dvi 
gleivėtos rupūžės meluoja, meluoja, kad išgelbėtų savo 
kailius, jums nevalia tirti šia bylą. Ar girdite mane? Jums 
nevalia tirti šią bylą. 


198 


Luisas pasijuto labai įžeistas, bet ne dėl savęs. 

— Gal jums vertėtų pasikviesti ką nors kitą, sere. Turiu 
galvoje, tirti šią bylą. 

— Gal jūs ir teisus. - Morsas pamažėle rimo, ir Luisas 
tai pajuto. 

— Yra dar tas Njulovas, sere. Gal mes... 

— Njulovas? Kas jis toks, po velnių? - Luisas padarė 
klaidą, ir Morso paslėptas pyktis bei nusivylimas įsilieps- 
nojo vėl. - Njulovas? Mes nesame girdėję apie tą sumautą 
Njulovą anksčiau. Gerai - jis turi rašomąją mašinėlę. Juk 
tai ne nuodėmė, tiesa? Jis neparašė to laiško. KRAU- 
TERIS PARAŠĖ! Ir jeigu jūs nematot to, vadinasi, jūs 
aklas kaip kurmis! 

— Bet negi jūs nemanote?.. 

— O, Luisai, nešdinkitės. Jūs man nusibodote. 

— Ar tai reiškia, kad esu atleistas nuo tos bylos, sere? 

— Nežinau. Man nesvarbu. Tik išsinešdinkite ir palikite 
mane vieną. 

Luisas išėjo ir paliko jį vieną. 

Po kelių minučių suskambo telefonas. Morsas pakėlė 
ragelį ir uždarė savo sąmonę viskam. „Manęs nėra, - atrė- 
žė, - aš išėjau namo.“ Trenkė ragelį ir pasinėrė savin. Už- 
miršo netgi Sju. Galiausiai sugriuvo paskutinė pilis. Po to- 
kio ilgo potvynio iš jos teliko beformė smėlio krūva. Bet jai 
subliūškus protas keistai nuskaidrėjo. Morsas pakilo iš sa- 
vo odinio krėslo, atidarė spintą ir išsiėmė Silvijos Kei bylą. 
Atvertė jos pradžią; vėlią popietę, kai sutemos jau įslinko 
į kambarį ir skaityti pasidarė sunku, jis vis dar skaitė ją, ir 
iškankintoje jo sąmonėje užgimė nauja šiurpi mintis. 


Tragiška žinia pasklido penkiolika po septynių. Mar- 
garet Krauter nusižudė. 

Dvidešimt ketvirtas skyrius 


Pirmadienis, spalio 18-oji 


Išleidus Dženifer Kolbi Aukštojoje gatvėje, Bernardui 
Krauteriui pasisekė rasti vietą mašinai Lokio gatvelėje. 
Dabar statyti mašinas prie koledžo buvo leidžiama ne tik 
universiteto dėstytojams. Jis papriešpiečiavo dėstytojų 
kambaryje, o visą popietę ir dalį vakaro praleido dirb- 
damas. Abu vaikai buvo išvykę savaitei iškylauti su mo- 
kykla prie Vithem Vudso. Paprastai tokiose iškylose tėvai 
aplankydavo vaikus kurį savaitės vakarą, tačiau jaunieji 
Krauteriai paprašė, kad tėvai nesivargintų, ir čia jau nie- 
ko neveiksi. Bernardas ir Margaret bent jau galės pasiga- 
minti padorų valgį, nebereikės kankintis su tais amžinais 
bulvių traškučiais ir pomidorų padažu prie visko. 

Iš koledžo Bernardas išėjo maždaug dvidešimt po še- 
šių. Keliai jau ištuštėjo ir jis parvažiavo namo be jokio 
vargo. Atsirakino duris, pasikabino paltą. Keistas kva- 
pas. Dujos? 

— Margaret? - Pasidėjo portfelį priekiniame kamba- 
ryje.- Margaret? - Žengė į virtuvę. Durys buvo užrakin- 
tos — Margaret! - Paklibino rankeną, bet durys buvo 
užrakintos iš vidaus. Pabeldė į duris. - Margaret! Mar- 
garet! Ar esi? - Dabar dujų kvapas jautėsi stipriau. Jam 
perdžiūvo gerklė, balse pasigirdo laukinė baimė. - MAR- 
GARET! - Puolė prie paradinių durų, išbėgo pro šoninius 
vartelius ir pamėgino atidaryti galines duris. Jos buvo 
užrakintos. Jis kūkčiojo kaip vaikas. Pažvelgė į virtuvę 
pro didįjį langą virš plautuvės. Ten degė elektros švie- 
sa ir dalelei sekundės jame įsižiebė paskutinė vilties ki- 
birkštėlė, blykstelėjo ir užgeso. Siurrealistinis vaizdas, 


200 


šmėstelėjęs jam prieš akis, buvo toks keistai ne;manomas, 
kad atsispaudė jo akių tinklainėje lyg koks bereikšmis 
paveikslas. Toks visiškai beprasmis vaizdas: vaškinis mo- 
delis šviesiomis akimis, visas šviesus, su sustingusia, akį 
rėžiančia šypsena. Ką gi ji darė sėdėdama va šitaip ant 
grindų? Valė orkaitę? 

Jis pakėlė gulinčią prie sienos plytą, išgurino langą, 
bjauriai susipjaustė pirštus siekdamas sklendės ir atidarė 
langą iš vidaus. Vimdantis dujų kvapas trenkė į nosį ko- 
ne fiziškai; po kelių sekundžių, prispaudęs prie veido no- 
sinę, jis nerangiai įsiropštė vidun pro langą ir užsuko 
dujas. Margaret galvą išvydo orkaitėje ant minkštos 
raudonos pagalvės. Apkvaitęs, nieko nesuvokdamas jis 
pamanė, kad reikia padėti pagalvę į vietą: ji buvo nuo 
svetainės minkštasuolio. Nustėrusiomis tarytum zombio 
akimis pažvelgė į supjaustytą ranką ir mašinaliai pradėjo 
šluostyti ją nosine. Pamatė lipnų rudą popierių, kuriuo 
buvo užklijuoti durų ir lango plyšiai, ir pastebėjo, kad 
Margaret kruopščiai nukirpo jo kampus, kaip darydavo 
visuomet, kai vyniodavo vaikų gimtadienio dovanas. Vai- 
kai! Dėkui Dievui, kad jų nėra namie. Ant stalviršio virš 
skalbimo mašinos pastebėjo žirkles, automatiškai pakėlė 
ir įdėjo į stalčių. Dvokas buvo be galo klampus ir jis pa- 
juto, kaip gerkle kyla vėmulys. Dabar visas tas siaubas pra- 
dėjo pamažėle smelktis į jo sąmonę, lyg kokia rašalo dėmė 
į sugeriamąjį popierių. Jis suprato, kad ji jau nebegyva. 

Atrakino virtuvės duris, nukėlė prieškambaryje tele- 
fono ragelį ir prislėgtu, nerišliu balsu iškvietė policiją. 
Jam skirtas laiškas gulėjo prie telefonų knygos. Paėmė 
Jį, įsidėjo į vidinę švarko kišenę ir grįžo į virtuvę. 

Po dešimties minučių policija rado jį sėdintį ant grindų 
šalia žmonos, ranka gulėjo ant jos plaukų, akys buvo 

bespalvės ir blizgėjo. Jis neišgirdo šaižaus durų skam- 
bučio. 


Morsas atvyko prabėgus vos kelioms minutėms po to, 
kai pasirodė policijos ir greitosios pagalbos mašinos. Jį 
iškvietė Oksfordo miesto policijos skyriaus inspektorius 
Belas, nes to reikalavo Krauteris. Abu inspektoriai jau 
buvo susitikę kelis kartus anksčiau, o dabar stovėjo kori- 
doriuje ir tyliai šnekėjosi. Bernardas neprieštaraudamas 
leidosi išvedamas policijos gydytojo iš virtuvės ir dabar 
sėdėjo svetainėje nunarinęs tarp rankų galvą. Rodės, jisai 
nesuvokė, kas vyksta, kas kalbama, bet, kai į svetainę 
įėjo Morsas, tarsi atgijo. 

— Sveiki, inspektoriau. - Morsas uždėjo ranką Kraute- 
riui ant peties, tačiau nesugalvojo, ką paguodžiamo pa- 
sakyti. — Ji paliko štai šitai, inspektoriau. - Įkišo ranką į 
vidinę švarko kišenę ir ištraukė užklijuotą voką. 

— Jis juk rašytas jums, sere, o ne man, - ramiai pasakė 
Morsas. 

— Žinau. Bet perskaitykite jūs. Aš negaliu. - Jis vėl 
suėmė galvą rankomis ir tyliai raudojo. 

Morsas klausiamai pažvelgė į kolegą inspektorių. Belas 
linktelėjo galvą ir Morsas atsargiai atplėšė laišką. 


Brangusis Bernardai, 

kai tu skaitysi šitą laišką, manęs jau nebebus. Žinau, 
ką šitai reikš tau ir vaikams, ir tik todel nepadariau to 
anksčiau, bet ilgiau tverti negaliu. Man taip sunku ką 
nors bepasakyti, bet noriu, kad tu žinotum, jog tai ne 
tavo kaltė. Aš nebuvau tau gera žmona ir man ničnieko 
neišėjo su vaikais, viskas ėjo vien tik blogyn ir aš pasiil- 
gau poilsio ir ramybės. Nebegaliu taip. Suprantu, kad 

esu baisi savanaudė ir kad tik bėgu nuo visko. Bet jeigu 
nepabėgsiu, išbrotėsiu. Turiu pabėgti - nebeturiu jėgų 
visa tai ištverti. 

Ant savo stalo rasi visas sąskaitas. Viskas sumoketa, 
išskyrus Donui Andersonui už obelų genėjimą. Mes sko- 
lingi jam 5 svarus, bet neradau jo adreso. 

Prisimenu senus laikus, kai mudu buvome tokie lai- 
mingi. Niekas nepajėgs jų iš mūsų atimti. Žiūrėk vaikus. 
Kalta aš - ne jie. Meldžiu, kad negalvotum apie mane 
blogai ir man atleistum. 

Margaret. 


Krauteriui tai nebus didelė paguoda, bet anksčiau ar 
vėliau reikėjo tai padaryti. 

— Perskaitykite jį, sere. 

Bernardas perskaitė laišką, bet neparodė jokio jausmo. 
Jo neviltis jau buvo pasiekus dugną. 

— Kas bus su vaikais? - galiausiai paklausė. 

— Dėl to nesirūpinkite, sere. Mes viską sutvarkysime. — 
Policijos gydytojo balsas buvo guvus. Tokie dalykai jam 
buvo ne naujiena ir jis žinojo, ką daryti. Nedaug ką te- 
galėjo, bet vis dėlto šiek tiek. 

— Žinote, sere, norėčiau, kad jūs išgertumėt... 

— Kas bus su vaikais? - jis buvo sutriuškintas, sugniuž- 
dytas žmogus, ir Morsas paliko jį gydytojo priežiūrai. 
Pasitraukė su Belu į priekinį kambarį ir pastebėjo są- 
skaitų, draudimo sutarčių, įkaitinių raštų apmokėjimo ir 
akcijų sąrašą, kurį Margaret paliko taip tvarkingai sudėtą 
po prespapjė ant rašomojo stalo. Bet jų nepalietė. Tai 
buvo kažkas, kas siejo vyrą su žmona, žmona, kuri, kai 
jis iš ryto tardė Krauterį, buvo dar gyva. 

— Vadinasi, jūs jį pažįstate? —- paklausė Belas. 

— Mačiausi su juo šįryt, - atsakė Morsas. - Mačiausi 
dėl Vudstoko žmogžudystės. 

— Iš tikrųjų? — Belas atrodė nustebęs. 

— Jis tas vyriškis, kuris pavežėjo abi merginas. 

— Jūs manote, kad jis su tuo susijęs? 

— Nežinau, - atsakė Morsas. 

— Ar visa šitai turi ką nors bendra? 

— Nežinau. 

Greitosios pagalbos mašina tebelaukė gatvėje, o pro 
visas užuolaidas spoksojo smalsios akys. Morsas stovėjo 
virtuvėje ir žiūrėjo į Margaret Krauter. Niekada jos nematė 
ir nustebo suvokęs, kad ji buvo labai patraukli. Kokių 
keturiasdešimties metų? Plaukai jau pradėję žilti, bet figūra 
graži, tvirta ir dailus veidas, dabar iškreiptas ir pamėlęs. 

— Nėra prasmės ją čia laikyti, - pasakė Belas. 

Morsas papurtė galvą: 

— Jokios. 

— Žinot, tos Šiaurės jūros dujos ne taip jau greitai 
suveikia. 

Abu vyriškiai šnektelėjo padrikai kelias minutes, ir 
Morsas jau rengėsi išeiti. Bet kai jis žengė prie mašinos, 
jį pakvietė policijos gydytojas. 

— Ar galit grįžti minutei, inspektoriau? 

Morsas vėl įžengė vidun. 

— Jis sakosi norįs su jumis pakalbėti. 

Krauteris sėdėjo atlošęs galvą į krėslo atkaltę. Jis sun- 
kiai kvėpavo, kaktą buvo išmušęs prakaitas. Jį ištiko 
smarkus šokas ir jam sugirdė raminamųjų vaistų. 

— Inspektoriau, - jis sunkiai pravėrė akis. - Inspekto- 
riau, aš noriu su jumis pasikalbėti. 

Kalbėti jam sekėsi labai sunkiai, ir Morsas pažiūrėjo į 
daktarą: šis iš lėto palingavo galvą. 

— Rytoj, sere, - tarė Morsas. - Pasimatysime rytoj. 

- Inspektoriau, aš privalau su jumis pasikalbėti. 

— Taip, žinau. Bet ne dabar. Pasikalbėsime rytoj. Viskas 
bus gerai. 

Morsas uždėjo ranką Krauteriui ant kaktos ir pajuto, 
kad ji lipniai drėgna. 

— Inspektoriau! - bet sienos kampas viršuje, kur jis taip 
stengėsi sutelkti savo žvilgsnį, pamažėle pradėjo plaukti 
jam prieš akis: kampai tirpo, sukosi, paskui išnyko. 

Morsas lėtai važiavo iš Sautdauno gatvės ir suvokė, 
kaip netoli nuo Dženifer Kolbi Krauteris gyvena. Naktis 
buvo juoda, mėnulis buvo giliai palindęs po žemais de- 
besimis. Pro daugelio priekinių kambarių užuolaidas 
skverbėsi šviesos stačiakampiai, daugelyje namų Morsas 
regėjo šviesiai mėlynus fosforescuojančius televizorių 
ekranus. Vienus namus jis apžiūrėjo ypač įdėmiai, pakėlė 
akis į tą langą, kuris buvo tiesiai virš durų. Jis buvo 
tamsus, ir Morsas nuvažiavo toliau. 


Dvidešimt penktas skyrius 


Antradienis, spalio 19-oji 


Morsas miegojo labai prastai, o kai pabudo, galvoj 
tvinksėjo. Jis bjaurėjosi savižudybėmis. Kodėl ji tai pa- 
darė? Ar toji savižudybė buvo bailaus žmogaus bėgimas 
nuo juodos nevilties? O gal tai buvo drąsus žingsnis, 
atskleidžiantis kokią nors iškreiptą dorybę? Vis dėlto ne. 
Juk čia susipynę tiek daug kitų gyvenimų; jokia našta 
nebuvo atsikratyta, tiesiog ji buvo perkelta nuo vienų 

pečių ant kitų. Morso sąmonė negalėjo nurimti, viskas 
joje sukosi kaip karuselėje. 

Buvo jau po devynių, kai jis atsisėdo į savo odinį krės- 
lą, ir niūri nuotaika apgaubė jo nulinkusius pečius. Pasi- 
kvietė Luisą, kuris prieš įeidamas baikščiai pabeldė į 
duris, bet Morsas, regis, visai pamiršo nemalonų vaka- 
rykštį epizodą. Jis nupasakojo Luisui Margaret Krauter 
nusižudymo aplinkybes. 

— Jūs manote, kad jis turi pasakyti mums ką svarbaus, 
sere? 

Luisui dar nespėjus išgirsti atsakymą, kažkas pabeldė 
į duris: jaunutė mergina įnešė paštą, linksmai pasakė 
„Labas rytas“ ir išėjo. Morsas permetė pirštais kokį tu- 
ziną laiškų. Jo akys užkliuvo už neatplėšto laiško su 
užrašu „Visiškai asmeniškai“, kuris buvo adresuotas jam. 
Vokas buvo visai toks pat, kokį jis matė vakar vakare. 

— Nežinau, ar Krauteris turi ką mums pasakyti, ar ne, 
bet, regis, jo žmona turi. - Tvarkingai atplėšė tą voką 
peiliu ir balsu perskaitė Luisui, kas jame buvo išspaus- 
dinta mašinėle. 


Brangusis inspektoriau, 
aš jūsų nepažįstu, tačiau iš laikraščių žinau, kad jūs tiriate 
Silvijos Kei nužudymo bylą. Turėjau pasakyti jums tai 
daug anksčiau, bet, manau, nebus vėlu ir dabar. Žinote, 
insbektoriau, - aš nužudžiau Silviją Kei. 
Privalau bameginti pasiaiškinti. Prašau atleisti man, 
jei tai bus painu, bet viskas atrodo įvykę labai seniai. 
Aš pusę metų žinojau - taip, tikrai puse metų, nors 
gal žinojau tai ir daug anksčiau, - kad mano vyras turi 
romaną su kita moterim. Įrodymų neturėjau, neturiu jų 
ir dabar. Bet vyrui labai sunku paslėpti tokius dalykus 

nuo žmonos. Mudu vedę jau penkiolika metų ir aš taip 
gerai jį pažįstu. Tai buvo matyti iš visko, ką jis kalbėjo, 
ką dare, ir iš to, kaip atrodė, - manau, jis buvo baisiai 
nelaimingas. 

Trečiadienį, rugsėjo 22-ąją, puse septynių vakaro aš 
išėjau į vakarines paskaitas Hedingtone, bet ten nuėjau 
ne iškart. Išvažiavusi iš Banberio gatvės balaukiau savo 
mašinoje. Regis, laukiau labai ilgai ir nežinojau, ką dary- 
siu. Paskui, maždaug be penkiolikos septynios, Bernar- 
das, mano vyras, įvažiavo į Čarltono gatvės sankryžą ir 
pasuko į šiaurinį aplinkkelį. Sekiau paskui jį kaip man 
išėjo - sakau tai todel, kad nesu gera vairuotoja, be to, 
vis labiau temo. Judėjimas buvo menkas, ir aš aiškiai 
mačiau jį dviejų trijų mašinų atstumu. Prie Vudstoko 
kelio žiedo jis pasuko į A34. Man jis važiavo per greitai 
ir aš tolydžio vis labiau atsilikau. Pamaniau, kad jau 
pamečiau jį iš akių, bet priekyje taisė kelią ir maždaug 
mylią eismas susiliejo į vieną juostą. Priešais mane letai 
važiavo didelis sunkvežimis, ir netrukus aš vėl prisivijau 
Bernardą - mane nuo jo teskyrė kokios šešios ar septynios 
mašinos. Kitame žiede sunkvežimis pasuko į Bladoną, ir 
jau galėjau matyti Bernardą: išvydau, kaip jis pasuko 
Vudstoke į kairę ties pirmu posūkiu. Truputį nusigandau 
ir nežinojau, ką daryti - basukau į kitą gatvę, sustabdžiau 
mašiną ir grįžau pėsčia. Bet tai buvo beviltiška. Parva- 
žiavau į Hedingtoną, į paskaitą pavėlavau tik dvidešimt 
minučių. 

Kitą trečiadienį, rugsėjo 29-ąją, vėl nuvažiavau į Vud- 
stoką: iš namų išvažiavau geras dešimt minučių anksčiau 
nei paprastai, pastačiau atokiau mašiną ir nuėjau į gatvę, 
į kurią Bernardas pasuko aną savaitę. Nežinojau, kur 
laukti, ir kvailai jaučiausi, rodes, labai jau kritau į akis, 

bet galiausiai radau gana saugią vietelę kairėje kelio pusė- 
je - man buvo labai baisu, kad Bernardas manęs nepa- 
matytų, bet laukiau ir stebėjau kiekvieną sukančią iš už 
kampo mašiną. Tai buvo vaikiškas žaidimas - žiūrėti, 
kaip suka mašinos ir kas jose sėdi. Jis pasirodė penkiolika 
po septynių - pajutau, kad nežmoniškai drebu. Jis buvo 
ne vienas - jauna mergina ilgais šviesiais plaukais, balta 
palaidine sedėjo šalia ant priekinės sėdynės. Man pasi- 
rode, kad jie mane bamatė, nes mašina pasuko vos už 
kokių šešių ar septynių jardų nuo manęs į „Juodojo prin- 
co“ mašinų stovėjimo aikštelę. Mano kojos virpėjo, krau- 
jas tvinkčiojo ausyse, bet kažkas stūmė mane pirmyn. 
Atsargiai įslinkau į kiemą ir apsidairiau. Čia jau stovėjo 
keletas mašinų ir keletą minučių aš nemačiau Bernardo 
automobilio. Prasmukau pro vienos mašinos galą į kairę 
kiemo pusę ir pamačiau juos. Mašina stovėjo toje pačioje 
pusėje pačiam kiemo gale bagažine prie sienos, - matyt, 
jis įvažiavo atbulas. Jiedu sėdėjo priekyje ir valandėlę 
šnekučiavosi. Mane suėmė šaltas pyktis. Bernardas ir 
kažkokia nevalyva blondinė - atrodė kokių septyniolikos 
metų! Mačiau, kaip jie bučiavosi. Paskui jie persėdo ant 
galinės sėdynės. Aš nieko nebemačiau - bent jau buvau 
išgelbėta nuo to reginio. 

Negaliu paaiškinti, ką pajutau. Kai dabar rašau, viskas 
atrodo taip lėkšta, taip menka. Mane apėmė veikiau ne 
pavydas, o pyktis - žinau tai. Deginantis pyktis, kad 
Bernardas padarė man tokią gėdą. Jie išlipo po kokių 
penkių minučių. Kažką pasakė, bet aš neišgirdau. Kieme 
ant grindinio radau ilgą padangų veržliaraktį - pakėliau 
ji. Nežinau kodel. Jaučiau tokią baimę ir pyktį. Staiga 
mašinos variklis ir šviesos įsijungė ir visas kiemas nušvito. 
Mašina išvažiavo iš kiemo, paskui stojo tamsa: atrodė dar 

juodesnė nei anksčiau. Mergina stovėjo ten, kur jis ją 
paliko, aš nuslinkau pro tris ar keturias mus skyrusias 
mašinas ir atsistojau už jos. Nieko nepasakiau ir esu tikra, 
kad ji negirdėjo, kaip priėjau. Trenkiau jai į pakaušį iš 
visų jėgų. Atrode, kad sapnuoju. Nieko nepajutau - nei 
baimės, nieko. Palikau ją ten, kur buvo, prie sienos kiemo 
gale. Vis dar buvo labai tamsu. Nežinojau, kada ir kaip 
ją suras, - man buvo nesvarbu. 

Bernardas visą laiką žinojo, kad aš nužudžiau Silviją 
Kei, - jis pasivijo mane grįždamas į Oksfordą. Tikriausiai 
matė, nes aš jį mačiau. Kurį laiką važiavo paskui ir turėjo 
matyti mašinos numerį. Mačiau jo mašiną aiškių aiš- 
kiausiai, kai mane pralenkė. 

Žinau, kad jūs įtariate Bernardą. Bet jūs suklydote. 
Nežinau, ką jis jums pasakė, bet žinau, kad judu kalbė- 
jotės. Jei jis jums melavo, tai tik norėdamas mane pri- 
dengti. Pasirūpinkite Bernardu ir neleiskite jam kenteti 
del manęs. Jis badarė tai, ką daro šimtai vyrų, ir del to aš 
kaltinu tik save ir nieko kito. Nebuvau nei gera žmona 
jam, nei gera motina jo vaikams. Aš labai pavargau, be- 
viltiškai pavargau nuo visko. Dabar baisiai gailiuosi tai 
padariusi, bet suprantu, kad pateisinimo nėra. Ką dar 
galėčiau pasakyti - ar dar yra ką sakyti? 

Margaret Krauter 


Morso balsas nuščiuvo ir kambaryje įsivyravo tyla. 


Luisas baisiai susijaudino klausydamasis to garsiai skai- 
tomo laiško, sakytum Margaret Krauter būtų buvusi 
greta. Bet ji jau niekada nebeprabils. Prisiminė, kaip 


apsilankė jos namuose ir įtarė, kad ji žiauriai kentėjo tuos 


pastaruosius kelis mėnesius. 


- Jūs manote, kad panašiai ir buvo, sere? 

— Ne, - atsakė Morsas. 

— Šiek tiek šokiruoja, tiesa? Kaip perkūnas iš giedro 
dangaus. 

— Man nelabai patinka jos kalbos stilius, - pasakė 
Morsas. Jis padavė laišką Luisui. - Pernelyg jau daug 
brūkšnių, mano nuomone. 

Tas komentaras atrodė beširdis ir beryšis. Luisas per- 
skaitė laišką pats. 

— Šiaip ar taip, ji puikiai spausdina mašinėle, sere. 

— Keistoka, kad pabaigoje ji išspausdino savo pavardę, 
užuot pasirašiusi. 

"Tik paduok Morsui laišką - jo vaizduotė iš karto nu- 
klydo į šviesiaakio serafimo viešpatiją. Luisas sunkiai 
sudejavo. 

— Jūs manote, kad ji parašė tą laišką, sere? 

Morsas nenoromis nusileido ant žemės: 

— Taip. Ji parašė tą laišką. 

Luisui pasirodė, kad jis supranta, ką jaučia inspek- 
torius. Žinoma, dar bus šiokio tokio darbelio, bet iš 
esmės ta byla jau baigta. Jam buvo smagu visą tą laiką 
dirbti su ūmiu, nepastoviu inspektoriumi, bet dabar... 
Suskambo telefonas ir Morsas pakėlė ragelį. Kokį tuziną 
kartų pakartojo „suprantu“ ir padėjo. 

— Krauteris paguldytas į Redklifo ligoninę - lengvas 
širdies smūgis. Bent porą dienų su niekuo negalės matytis. 

— Gal jis ne ką daugiau ir tegalėtų mums pasakyti, — 
tarė Luisas. 

— Kurgi ne. Tikrai galėtų, - atsakė Morsas. Jis atsilošė, 
užsidėjo rankas ant galvos kaip šelmis mokinukas ir nu- 
delbė tuščią žvilgsnį į toliausią sienos kampą. Luisas 
pamanė, kad geriausia bus patylėti, bet po dešimties mi- 
nučių pasijuto nekantraująs. 

— Gal išgertumėte kavos, sere? 

Morsas, regis, jo neišgirdo. 

— Kavos? Gal išgertumėte kavos? 

Morsas atrodė kaip puskurtis žmogus, kuriam išjung- 
tas klausos aparatas. Slinko minutė po minutės, kol pa- 
galiau jo mėlynos akys sugrįžo į aplinkinį pasaulį. 

— Na, Luisai, bent vienas dalykas jau aiškus. Ponią 
Krauter mes galime išbraukti iš įtariamųjų sąrašo, ar 
ne? 


Dvidešimt šeštas skyrius 


Antradienis, spalio 19-oji, po pietų 


Vidudienį Piteris Njulovas sėdėjo savo bute. Nelaukė 
nieko ateinant. Šiaip jau tokiu metu galėtų užsukti Ber- 
nardas išgerti džino, bet šįryt per koledžą nuskriejo žinia, 
kad Margaret nusižudė, o Bernardą ištiko širdies smūgis. 
Tas dvigubas šūvis skaudžiausiai kliudė būtent Piterį. Jis 
gerai pažinojo Margaret ir mėgo ją, o Bernardas buvo 
geriausias jo draugas. Tokia akademiška draugystė užsi- 
mezga daugelyje koledžo tipo universitetų. Jis paskam- 
bino į ligoninę, bet aplankyti Bernardą nebuvo jokios 
galimybės, bent jau iki ketvirtadienio. Jis pasiuntė jam 
gėlių: Bernardas mėgo gėles, ir nebebuvo žmonos, kuri 
dabar galėtų jam jų pasiųsti... Dar pasiteiravo apie vai- 
kus. Jie išvyko pas tetą į Hendoną, nors Piteris nemanė, 
kad tokia išeitis jiems labai pagelbėtų. 

Kažkas pabeldė į duris. 

— Atidaryta. 

Iki šiol jis nebuvo matęs inspektoriaus Morso ir jį ma- 
loniai nustebino, kad šis neatmetė jo pasiūlymo išgerti. 
Morsas stačiokiškai, nedviprasmiškai paaiškino, ko atėjęs. 

- Ir tai buvo parašyta būtent šita mašinėle? - Njulovas 
susiraukė žiūrėdamas į atvirą nešiojamą rašomąją maši- 
nėlę, kuri stovėjo ant stalo. 

— Jokios abejonės. 

Njulovas atrodė šiek tiek sutrikęs, bet nieko nepasakė. 

— Ar jūs pažįstate jauną moterį, pavarde Kolbi, panelę 
Dženifer Kolbi? 

— Bijau, kad ne. - Njulovas dar labiau suraukė an- 
takius. 

— Ji dirba Aukštojoje gatvėje, netoli nuo čia, Town and 
Gown draudimo kompanijoje. 

Njulovas papurtė galvą. 

— Galėjau, žinoma, kur nors sutikti. Bet nepažįstu. 
Nesu girdėjęs tokios pavardės. 

— Ir niekada nerašėte niekam tokia pavarde? 

— Ne. Kaip galėčiau? Jau sakiau, kad nesu niekada 
girdėjęs apie tą moterį. 

Morsas sučiaupė lūpas, paskui vėl prabilo: 

— Kas galėjo pasinaudoti jūsų mašinėle, sere? 

— Tiesiog nežinau. Manau, kad vos ne bet kas. Ne itin 
rakinu duris, nebent tik kokie dokumentai... 

— Jūs norit pasakyti, kad paliekate atviras duris ir 
leidžiate bet kam įeiti ir naudotis jūsų gėrimais ir kny- 
gomis ar netgi rašomąja mašinėle? 

— Ne, ne visai taip. Čia užeina labai nedaug kas iš 
koledžo narių. 

— Ką paminėtumėte kaip dažniausią svečią? 

— Na, kad ir naujas jaunas dėstytojas Melhiušas, atvy- 
kęs šį semestrą. Pastaruoju metu jis buvo užsukęs kelissyk. 


2I2 


— O dar? 

— Dar tuzinas kitų. - Rodės, jis jautėsi kiek sutrikęs. 

— Ar esat matęs, kad kuris nors iš tų draugų būtų 
naudojęsis jūsų mašinėle? 

— Ne. Rodos, ne. 

— Jie juk naudotųsi savomis, ar ne? 

— Taip. Manau, kad taip. 

— Ne kažin ką čia sumanysi, ar ne taip, sere? - pasakė 
Morsas. 

— Taigi. 

— Vadinasi, jūs nenutuokiate, kas tai galėjo būti? 

- Žinau, kad nelabai jums tepadėjau, bet iš tikrųjų 
nenutuokiu. 

Morsas staiga pasuko kita kryptim. 

— Ar pažinojote ponią Krauter? 

— Taip. 

— Girdėjote, kas jai nutiko? 

— Taip, - ramiai atsakė Njulovas. 

— O Bernardui Krauteriui? - Njulovas linktelėjo gal- 
vą. - Kiek žinau, jis vienas geriausių jūsų draugų? - Nju- 
lovas vėl linktelėjo. - Buvau jo namuose šįryt, sere. Jei 
norite, pasakysiu tiesiai šviesiai, iššniukštinėjau ten viską. 
Bet, suprantate, man dažnai tenka šniukštinėti. Ir tai ne 
itin malonu. 

— Suprantu, - atsakė Njulovas. 

— Abejoju, sere. - Dabar jo balse pasigirdo nekan- 
trumas. — Jis dažnai užsuka pas jus, tiesa? 

— Gana dažnai. 

— Ar manot, jeigu jam ko nors reikėtų, tai ateitų pas 
jus? 

— Turite galvoje, veikiau pas mane nei pas ką kitą? 

— Taip. 

— Taip, jis ateitų pas mane. 

— Ar žinojote, kad jo mašinėlė nespausdina net kab- 
lelių? 

— Ne, nežinojau, - sumelavo Njulovas. 


Palikęs Morsą Lonsdeilo koledže, Luisas išvyko atlikti 
savo užduoties. Jis nėmaž negalėjo suprasti to ypatingo 
pavedimo prasmės, bet Morsas tvirtino, kad jis gyvybiškai 
svarbus. Kažkas pažadino inspektorių naujam gyvenimui. 
Bet jis jau nebebuvo tas linksmas, triukšmingas Morsas, 
koks buvo pirmosiomis jųdviejų bendravimo dienomis. 
Kažkas niūraus apsėdo jį, ir kartais jis baugino Luisą. Jis 
geidė tik vieno, - kad jie nebegautų laiškų, kurie padėtų 
Morsui lavinti išradingumą, kreipiamą ne ta linkme. 

Jis pastatė valdišką policijos automobilį mažame Sa- 
mertauno sveikatos centro kiemelyje ties Banberio ir 
Marston Feri gatvių kampu. Tai buvo puikios statybos, 
didelis raudonų plytų namas su baltu portiku priešais 
paradines duris - vienas iš daugelio gražių didelių namų, 
kuriuos pastatė pasiturintys piliečiai Banberio gatvėje 
devynioliktojo šimtmečio pabaigoje. Luiso ten jau laukė, 
ir jam teko luktelti tik minutę, kol jį pakvietė į vyriausiojo 
gydytojo priimamajį. 

— Prašom, seržante. - Daktaras Grinas padavė bylą 
Luisui. 

— Ar jūs tikras, kad čia sudėta viskas, sere? Inspektoriui 
Morsui labai rūpėjo, kad paimčiau viską. 

Valandėlę daktaras Grinas tylėjo. 

— Vienintelis dalykas, kurio čia nėra, tai... tai hmm... 
įrašas, kurį mes padarėme, hmm... turėjome padaryti po 
vieno... hmm... pokalbio... hmm... kurį turėjome su pane- 
le Kei apie jos asmeninį lytinį gyvenimą. Žinau, seržante, 

kad jūs suprantate, jog čia etinė konfidencialių gydytojo 
ir paciento santykių pusė. 

— Jūs norite pasakyti, kad ji vartojo tabletes nuo pa- 
stojimo? - Luisas įžūliai užmynė policininko auliniu batu 
ant tos vietos, kurią angeliškasis Grinas taip delikačiai 
saugojo. 

— Hmm... Juk aš to nepasakiau, seržante, ar ne? Aš 
pasakiau... hmm... kad mes... hmm... kad nedera išduo- 
ti... hmm... paslapčių, kurias mes... hmm... išgirstame 
priimamajame. 

— Ar jūs būtumėt mums pasakęs, jei ji nebūtų vartojusi 
tų tablečių? - nekaltai paklausė Luisas. 

— Dabar tai jau... hmm... labai sunku pasakyti. Jūs... 
hmm... mes... hmm... jūs... hmm... mažumą verčiate ma- 
ne tai pasakyti, seržante, ar ne? Visa, ką aš sakau, yra... 
hmm... 

Luisui buvo įdomu sužinoti, ką vyriausiasis gydytojas 
pasakytų pacientui, kuris turi piktybinį naviką. Jis neabe- 
jojo, kad tai būtų pokalbis, kuriame būtų daugiausia tų 
„hmm“. Padėkojo gerajam daktarui ir kuo skubiausiai 
išėjo, o kai nužengė pusę laiptelių, galutinai išmetė iš 
galvos tą Griną su jo „hmm“. Vertėtų papasakoti žmonai 
apie daktarą Griną ir jo „hmm“. 


Kaip buvo sutarta, Luisas pasitiko Morsą prie Lons- 
deilo koledžo pirmą valandą. Jis papasakojo inspektoriui 
apie daktaro Grino skrupulingumą profesinio konfiden- 
cialumo klausimais, bet Morsas ciniškai to nepaisė. 

— Mes žinome, kad ji jas vartojo, ar prisimenate? 

Luisas privalėjo prisiminti. Jis skaitė ataskaitas; galima 
sakyti, Morsas specialiai jo prašė ištirti jas kaip galima 
kruopščiau. Tuomet tai neatrodė labai svarbu. Gal jau 

tada Morsas suvokė, kaip tai svarbu? Tačiau jis tuo sua- 
bejojo ir jo abejonės buvo deramai pateisintos. 

Kai Luisas išsuko iš miesto, Morsas paprašė, kad jis 
važiuotų į motelį prie Vudstoko žiedo. 

— Gal išgersim po pintą alaus ir suvalgysime po su- 
muštinį? 

Jiedu sėdėjo Moriso bare. Morsas buvo įnikęs į Sil- 
vijos Kei ligos istoriją, kurioje atsispindėjo visas jos 
graudžiai trumpas gyvenimas nuo lengvos geltos, kai ji 
buvo vos dviejų dienų, iki negrabaus rankos lūžio rug- 
pjūtį, netrukus prieš mirtį. Tymai, karpos ant pirštų, 
vidurinės ausies uždegimas, dismenorėja, galvos skaus- 
mai (trumparegystė?). Gana skurdi ligos istorija. Dau- 
gelis užrašų buvo gana gerai išskaitomi, kad ir kaip 
keista, to neryžtingumo arkiapaštalo, sąžiningojo Grino 
rašysena buvo graži, aiški, raidės apvalios. Tiesiogiai 
susijęs su Silvija jis buvo tik per paskutinius du jos 
negalavimus: galvos skausmus ir sulaužytą ranką. Mor- 
sas padavė bylą Luisui ir nuėjo pripildyti tuščių bokalų. 
Kai kurios iš tų smulkmenų buvo atkartotos pomirtinėje 
ataskaitoje, tačiau atmintis nebuvo didžiausias Luiso 
turtas. 

— Ar turėjote kada rankos lūžį? - paklausė Morsas. 

— Ne. 

— Sako, kad tai labai skausminga. Susiję su nervų galū- 
nėmis ar panašiai. Lygiai kaip susižeidus koją, Luisai. 
Labai, labai skauda. 

— Jūs geriau žinote, sere. 

— Bet jei turi tvirtą kūną, kaip aš, netrukus atsigauni. 

Luisas leido jam kalbėti nevaržomai. 

— Ar atkreipėte dėmesį, - toliau kalbėjo Morsas, - kad 
Grinas matėsi su ja vieną dieną prieš mirtį? 

Luisas vėl atvertė bylą. Jis buvo skaitęs tą įrašą, bet 
neatkreipė dėmesio į datą. Žvilgtelėjo dar kartą ir paste- 
bėjo, kad Morsas buvo teisus. Silvija lankėsi Samertauno 
sveikatos centre antradienį, rugsėjo 28-ąją, su laišku nuo 
Redklifo ligoninės ortopedinio chirurgo. Jame buvo pa- 
rašyta: „Ranka vis dar nelanksti ir skauda. Būtinas to- 
lesnis gydimas. Fizioterapijos seansai rekomenduotini 
kaip ir anksčiau, antradienį ir ketvirtadienį po pietų.“ 

Luisas pasistengė įsivaizduoti tą pokalbį su gydytoju. 
Ir staiga jam toptelėjo, nes greta buvo Morsas. Fantastiški 
jo įtarimai staiga tapo tokie pat pašėlę kaip ir inspek- 
toriaus. 

— Juk iš tikrųjų jūs nemanote, kad... hmm... - Jam 
užėjo toks pat stiprus priepuolis kaip ir Grinui. 

— Kad kas? - paklausė Morsas keistai rimta mina. 

— Kad Grinas turėjo romaną su Silvija? 

Morsas vangiai nusišypsojo ir ištuštino stiklinę: 

— Manau, mes galime tai sužinoti. 

— Bet jūs juk sakėte, kad tie medicininiai niekalai labai 
svarbūs. 

— Tai buvo labai jau santūrus pasakymas. 

— Ar radote, ką norėjote, sere? 

— Taip. Galima pasakyti, jog taip. Tarkim, man reikėjo 
tik menko patvirtinimo. Kalbėjau vakar su Grinu tele- 
fonu. 

— Ar jis... hmm... ar jis hmm... - myksėjo Luisas. Tai 
buvo dar viena paskutinių niūrių tos bylos tyrimo dienų 
akimirka. 

Antradienio popietę Sju buvo laisva ir labai tuo džiau- 
gėsi. Darbas traumatologijos skyriuje buvo varginantis, 
ypač kojoms. Kitos merginos jau buvo išėjusios; ji pa- 
siskrudino skrebutį, atsisėdo nedidukėje virtuvėje ir įbedė 

gražias liūdnas akis į baltas grindų plyteles. Ji pažadėjo 
parašyti Deividui ir privalo tai padaryti būtiniausiai šią 
popietę. Galvojo, ką jam parašys. Galėjo parašyti apie 
darbą, galėjo parašyti, kaip malonu buvo jį matyti aną 
savaitę, galėjo parašyti, kad labai laukia, kada jie susitiks 
vėl. Bet viskas, rodės, neteikė jai jokio džiaugsmo. Karčiai 
keikė save, kad ji tokia savanaudė, bet net ir keikdama 
žinojo, kad labiausiai jai rūpėjo jos pačios, o ne kieno 
nors kito norai ir troškimai. Ne Deivido - tik jau ne 
Deivido. Buvo bergždžia, buvo beveik neįmanoma, buvo 
visiškai kvaila ir netgi pavojinga galvoti apie jį - apie 
Morsą, taip, būtent apie Morsą. Bet ji taip jo ilgėjosi. 
Taip norėjo paskambinti jam — tiesiog pamatyti jį. Ne- 
svarbu... Ir kai ji taip sėdėjo toje mažoje virtuvėlėje ramiai 
žiūrėdama į baltas plyteles, pajuto siaubingą graužatį, 
vienatvę ir liūdesį. 


Dženifer antradienio popietę buvo labai užimta. Pal- 
meris atsiuntė jai rašto juodraštį ir norėjo, kad peržiūrėtų. 
Kone visos įmokos po Kalėdų bus padidintos 10 nuošim- 
čių, ir visi kompanijos klientai privalėjo būti apie tai 
informuoti. Vargšas žmogelis, pamanė Dženifer, jis iš 
tikrųjų ne tokio jau šviesaus proto. Pirma jo rašto pa- 
straipa priminė tuos kančių kupinus pratimus, kuriuos 
ji atlikdavo rašydama lotyniškai. „Kuris“ ėjo paskui „ku- 
ris“, o po to dar vienas „kuris“. Raganų sąlėkis, pamanė 
ji ir nusišypsojo, drąsiai pataisė tą pastraipą. Vienur pa- 
dėjo tašką, kitur parašė sakinį iš naujos eilutės, trečioje 
vietoje parinko tinkamesnį žodį — viskas tapo kur kas 
aiškiau. Palmeris žinojo, kad ji buvo šviesiausia mergina 
kontoroje ir, kai reikėdavo rašyti rimtus raštus, visuo- 
met tardavosi su ja. Bet ji neketino ilgai pas jį užsibūti. 

Praėjusią savaitę padavė pareiškimus į dvi kitas vietas. 
Tačiau nė nemanė kam nors apie tai pasakyti, net Palme- 
riui. Ne todėl, kad dirbti pas jį buvo nemalonu, anaiptol. 
O ir uždirbdavo beveik tiek, kiek Meri ir Sju abi drauge... 
Sju! Prisiminė sekmadienio vakarą, kai grįžo iš Londono. 
Kaip smagu buvo išvysti juodu tokius! Toji scena vėl iškilo 
jai prieš akis, ir žiauri šypsena iškreipė jos lūpas. 

Ji pasiėmė ištaisytą juodraštį ir nunešė į Palmerio kon- 
torą, kur Džudit stengėsi išlaikyti labai jau lėtą tempą, 
kuriuo jos darbdavys diktavo laišką. Dženifer padavė jam 
raštą: 

— Pataisiau truputį. 

— O, labai ačiū. Žinote, aš labai paskubom jį sukur- 
piau. Parašiau, kas šovė man į galvą. Žinau, kad jis buvo 
labai žalias. Labai ačiū. Puikiai padaryta. 

Dženifer nieko nepasakė. Išėjo, ir kai žingsniavo kori- 
doriumi link mašininkių kambario, ta pati bjauri šypsena 
iškreipė jos gražias lūpas. 


Trečioji iš trijulės — niekada nesutrinkanti, kresna, 
strazdanota, mažytė Meri dirbo Oksono radijuje. BBC ji 
būtų galėjusi gauti garbingą montažininkės titulą, tačiau 
dirbo be jokios perspektyvos vietinėje radijo stotyje. Kaip 
ir Džentfer, ji galvojo apie darbo pakeitimą, nors neturėjo 
tokių gerų kvalifikacijų. Dženifer turėjo kelis A lygio 
diplomus ir stenografijos bei mašinraščio kursų atestatus; 
matyt, ji buvo labai gera mokinė, pamanė Meri. Šal- 
takraujė, tokia visada viską išmananti... Joms buvo sma- 
gu gyventi drauge, nors ji būtų ir nieko prieš pakeisti 
gyvenamąją vietą. Sju buvo puiki, ji iš tikrųjų ją mėgo, 
nors pastaruoju metu atrodė liūdna ir prislėgta. Rūpes- 
čiai dėl vyrų. Negi ji įsimylėjo tą inspektorių? Nors ir 

nesmerktų jos už tai. Sju buvo bent jau žmoniška. Dėl 
Dženifer ji dar suabejotų. 

Antradienį po pusdienių vienas iš asistentų įsišnekėjo 
su ja. Buvo su barzda, atrodė nerūpestingas, turėjo penkis 
vaikus ir ieškojo meilės nuotykių. Meri nesistengė jo 
atbaidyti. 


Dvidešimt septintas skyrius 


Ketvirtadienis, penktadienis, spalio 21-oji ir 22-0ji 


Bernardo Krauterio būklė, anot palatos seselės, buvo 
patenkinama, ketvirtadienio popietę jis sėdėjo lovoje ir 
laukė pirmojo lankytojo. Kad ir kaip keista, Morsas, 
rodės, nesistengė kaip nors pareikšti savo pretenzijų ir 
atsisakė teisės būti pirmas toje eilėje. 

Piteris Njulovas džiaugėsi matydamas, kad senas jo 
draugas toks pagyvėjęs. Jiedu paprastai, ramiai pasi- 
šnekėjo kelias minutes. Šis bei tas turėjo būti pasakyta, 
bet kai Piteris viską susakė, nukreipė kalbą kita linkme 
žinodamas, kad Bernardas suprato. Jau buvo metas eiti. 
Tačiau Bernardas uždėjo plaštaką draugui ant rankos, ir 
Piteris vėl atsisėdo prie lovos. Deguonies kaukė kabėjo 
ant metalinio rėmo Bernardui už galvos, o daugiaskalis 
aparatas budėjo kitapus lovos. 

— Noriu kai ką tau pasakyti, Piteri. 

Piteris linktelėjo į priekį, kad geriau girdėtų. Dabar 
Bernardas kalbėjo sunkiau ir prieš kiekvieną žodžių srau- 
tą atsikvėpdavo. 

— Mes galime pasišnekėti rytoj. Dabar nesivargink. 

— Prašau, neišeik. - Bernardo balsas buvo įtemptas ir 
atkaklus. - Privalau pasakyti tau. Ar viską žinai apie tą 
žmogžudystę Vudstoke? - Piteris linktelėjo galvą. - Tas 
abi merginas pavežėjau aš. - Jis vėl sunkiai atsiduso ir 
jo lūpas iškreipė silpna šypsena. - Juokinga, iš tikrųjų. 
Su viena iš jų turėjau pasimatymą. Bet jos nespėjo į 
autobusą ir aš jas pavežėjau. Tai, žinoma, viską ir suga- 
dino. Jodvi buvo pažįstamos ir, na, tai mane išgąsdino. - 
Valandėlę jis tylėjo, o Piteris nenuleido akių nuo savo 
seno draugo, stengdamasis nuslėpti, jog netiki savo ausi- 
mis. - Trumpai tariant, aš susimečiau su ta kita! Tik 
pamanyk, Piteri! Aš susimečiau su ta kita! Ji buvo karš- 
tas daikčiukas, dievaži, Piteri, karštas. Ar girdi mane, 
Piteri? — Jis atsilošė, liūdnai papurtė galvą ir vėl giliai 
įkvėpė. - Nudulkinau ją ant galinės mašinos sėdynės. Ji 
įvarė man geidulį kaip kokiam senam ožiui. Paskui ją 
palikau. Juokinga. Palikau ją. Parvažiavau namo. Ir tai 
visa istorija. 

— Tu nori pasakyti, kad palikai ją „Juodajame prince“? 

Bernardas linktelėjo galvą. 

— Taip. Ten jie ir rado ją. Džiaugiuosi, kad pasakiau 
tau. 

— Ar pasakysi tai policijai? 

— To ir noriu tavęs paklausti, Piteri. Supranti... — jis 
nutilo. - Nežinau, ar sakyti tau, bet turi pažadėti man, 
kad niekada neprasitarsi apie tai nė gyvai dvasiai. - Jis 
nerimastingai pažvelgė į Piterį, bet, rodės, jautė pasi- 
tikėjimą. - Esu visiškai tikras, kad mačiau kitą žmogų tą 
vakarą „Juodojo princo“ kieme. Nežinau, aišku, kas jis 
buvo. - Kalbėjimas jį vis labiau sekino, ir Piteris sune- 
rimęs atsistojo. - Neišeik. - Jau buvo kone užkopta į 
kalną. - Nežinau, buvo labai tamsu. Nors man sukilo 

nerimas. Išgėriau dvigubą viskio artimiausioje smuklėje 
ir parvažiavau namo. - Jis labai iš lėto košė žodžius. - 
Pravažiavau pro ją. Kvailys. Ji mane matė. 

- Ką tu turi galvoje? Pro ką pravažiavai, Bernardai? 

Bernardo akys buvo užmerktos, rodės, jis neišgirdo. 

— Patikrinau. Ji nenuėjo į paskaitą. - Pravėrė apsun- 
kusias akis; buvo patenkintas, kad kažkam išsisakė ir kad 
tas kažkas buvo Piteris. Bet Piteris atrodė apstulbęs ir 
sutrikęs. Jis atsistojo, pasilenkė ir kiek įmanydamas tyliai, 
bet aiškiai pasakė Bernardui į ausį: 

— Tu manai, kad Margaret ją nužudė? 

Bernardas linktelėjo galvą. 

— Ir būtent todėl ji... - Bernardas vėl linktelėjo pavar- 
gusią galvą. 

— Užsuksiu rytoj. Pasistenk pailsėti. - Piteris jau buvo 
beeinąs, kai vėl išgirdo tariant savo vardą. 

Bernardo akys buvo praviros, jis valdingai, nors jam 
tai sunkiai sekėsi, pakėlė dešinę ranką. Piteris žingtelėjo 
atgal. 

— Ne dabar, Bernardai. Numik truputį. 

— Aš noriu atsiprašyti. 

— Atsiprašyti? 

— Jie sužinojo apie rašomąją mašinėlę, taip? 

— Taip. Ji buvo mano. 

— Aš ja pasinaudojau, Piteri. Privalėjau tau pasakyti. 

— Užmiršk. Tai nesvarbu. 

Bet tai buvo svarbu. Bernardas tai žinojo, tik buvo 
pernelyg pavargęs ir nebegalėjo apie nieką galvoti. Mar- 
garet buvo nebegyva. Tai buvo stulbinama tikrovė. Jis 
tik dabar pradėjo suvokti tą neįmanomą netektį, kurią 
reiškė toji siaubinga tikrovė: Margaret buvo nebegyva. 


*- 

Jis vėl atsigulė, užsnūdo ir paniro į sapną. Tos scenos 
veikėjai vėl susirinko į krūvą ir jis vėl ją išvydo, tik dabar 
ji buvo atsieta ir beasmenė, tarsi jis būtų stovėjęs greta 
savęs. 

Kai jis išvydo tas merginas, iškart suprato, kad tai ji, 
tik negalėjo suvokti, kodėl ji stabdo mašiną. Jie neap- 
sikeitė nė vienu žodžiu, ji atsisėdo ant užpakalinės sė- 
dynės. Tikriausiai suprato, kaip ir jis, kaip viskas staiga 
tapo pavojinga; be abejonės, ji pažinojo tą kitą merginą. 
Jam beveik palengvėjo, kai ji pasakė, jog nori išlipti Beg- 
broke. Jis atsiprašė — jiedu surūkė po cigaretę ir neri- 
mastingai pasišnabždėjo. Geriau jau atsisakyti šįvakar 
to pasimatymo. Jam neramu. Jis negalįs rizikuoti. Bet 
paskui jis juk pasiims ją, ar ne? Ji paklausė to apimta 
kylančio pykčio. Kai važiavo, jis juto, kaip ją apėmė 
pavydas tai kitai merginai, kuri sėdėjo priekyje ir kalbino 
Jį. Jo neskatinama. Bent jau tada. Tik jam iš tikrųjų buvo 
neramu ir jis pasakė jai tai atvirai. Jiedu galėtų susitikti 
kitą savaitę: jis parašys, kaip paprastai. Tik pusę minutės, 
ne ilgiau, vyko gyvas pokalbis pašnabždomis „Auksinės 
rožės“ tarpduryje. Jos akyse švytėjo susierzinimas ir aklas 
pyktis. Bet jis suprato, ką ji jaučia. Jis irgi geidė jos taip 
pat aistringai, kaip visada. 

Jis grįžo į mašiną ir nuvažiavo į Vudstoką. Dabar, 
likusi viena, blondinė, regis, atleido visus varžtus. Atsi- 
palaidavusi atsilošė, neslėpdama savo juslingumo. Viršu- 
tinė plonos baltos palaidinukės saga buvo atsegta, o pati 
palaidinukė atrodė nelyginant prinokusi ankštis, tuoj tuoj 
susprogsianti: krūtys pūpsojo po ja išbrinkusios nely- 
ginant dvi saulės subrandindos pupos. 

— Kur jūs dirbate? 

— Universitete. 

— Dėstytoju? 

— Taip. - Jųdviejų akys susitiko. Ir taip iki pat Vud- 
stoko. - Kur jus išleisti? 

— Bet kur. 

— Važiuojat susitikti su bičiuliu? 

— Po pusvalandžio. Turiu marias laiko. 

— Kur turit susitikt su juo? 

— „Juodajame prince“. Žinote, kur jis? 

— Gal norėtumėt prieš tai išgerti taurę su manim? - Jis 
jautėsi labai susinervinęs ir susijaudinęs. 

— Kodėl gi ne? 

Kieme buvo daug laisvos vietos ir jis pastatė mašiną 
galu į kairiąją sieną. 

— Gal ir nelabai gera mintis išgerti čia, - pasakė ji. 

— Gal ir ne. 

Ji atsilošė, sijonas ties šlaunimis pasislinko aukštyn. 
Ištiesė kojas - ilgas, viliojančias, truputį praskėstas. 

— Jūs vedęs? - paklausė. - Jis linktelėjo galvą. Dešinė 
jos ranka tingiai ir trūksmingai žaidė su greičių jungikliu, 
pirštai glamonėjo jo bumbulą. Langai pamažėle rasojo 
nuo jų kvėpavimo, ir jis pasilenkė į jos pusę, norėdamas 
pasiekti šluostę. Tai darant netyčia brūkštelėjo ją ranka 
ir pajuto, kaip ji švelniai palinko prie jo visu kūnu. Sugra- 
baliojo šluostę ir neryžtingai nuvalė langą jos pusėje. 
Pajuto, kaip dešinė jos ranka prisispaudė jam prie kojos, 
kai lenkėsi į jos pusę, bet ji visai neketino jos patraukti. 
Uždėjo kairę ranką ant jos sėdynės atlošo ir ji pasigręžė į 
jį. Jos lūpos buvo putlios, praviros, ji erzinamai laižė jas 
liežuviu. Jis nebepajėgė atsispirti ir staiga aistringai už- 
simiršęs pradėjo ją bučiuoti. Jos liežuvis įsispraudė jam į 
burną, kūnas pasisuko į jį, ji prisispaudė prie jo krūtimis. 
Mėgaudamasis gyvulišku džiugesiu jis glostė jos kojas 

dešine ranka, o ji palengva jas lingavo ir kviesdama pra- 
skėtė dar plačiau. Ji nutraukė ilgą įnirtingą bučinį, lyž- 
telėjo jo ausies lezgelį ir pakuždėjo: 

— Atsek palaidinukės sagas, aš be liemenėlės. 

— Eime į galą, - pasakė jis kimiai. Jo erekcija buvo 
milžiniška. 

Viskas pasibaigė pernelyg greitai, ir jis pasijuto kaltas. 
Norėjo palikti ją. Dabar ji jau atrodė visai kitokia - tas 
pakitimas įvyko per minutę. 

— Aš jau važiuosiu. 

— Taip greitai? — Ji pamažėle sagstėsi palaidinukės sa- 
gas, bet kerai jau buvo išnykę. 

— Taip. Bijau, kad reikia. 

— Tau patiko? 

— Žinoma. Tu juk žinai, kad patiko. 

— Norėtum dar kada tai pakartoti? 

— Juk žinai, kad norėčiau. - Jis vis labiau norėjo dingti. 
Gal manė, kad kas nors lauke žiūri? Gal koks smalsuolis? 

— Nepasakei man savo vardo. 

— O tu savo. 

— Silvija. Silvija Kei. 

— Paklausyk, Silvija. - Jis stengėsi būti jai kuo malo- 
nesnis. - Ar nemanai, kad būtų geriau, jei mes, supranti, 
tiesiog priimtume tai, kas mudviem nutiko, kaip kažką 
gražų. Vieną kartą. Čia, šįvakar. 

Ji apsiblausė ir surūgo: 

— Tu nenor susitikt su manim dar kartą, taip? Tu visai 
toks pats, kaip ir kiti. Tik patenkint savo lytinius po- 
reikius, o kai viskas jau atlikta - dingt. - Ji ir kalbėjo jau 
kitaip. Atrodė kaip paprasta kekšė - pigi, pasigriebta nuo 
atkampios Soho gatvelės šaligatvio. Bet ji buvo teisi, 
visiškai teisi. Jis gavo tai, ko norėjo. O argi ji negavo? Ji 

buvo prostitutė? Prisiminė, kaip tarnavo kariuomenėje, 
ir vyrus, užsikrėtusius sifiliu. Jis turi išsigauti iš čia, iš to 
klaustrofobiško automobilio, iš to tamsaus, nykaus kie- 
mo. Kyštelėjo ranką į kišenę, rado vieno svaro banknotą. 
Be kelių stambesnių monetų neturėjo jokių pinigų. 

— Svaras, ne! Vienas sumautas svaras, ne! Viešpatie, tu, 
ko gero, manai, kad aš pigi prekė. Kitąsyk privalai pasiimti 
pinigėlių, vyruk, arba nekišk savo sušiktų rankų. 

Jis pajuto didžiulę gėdą. Koks jis ištvirkęs! Išlipo iš 
mašinos ir nusekė paskui ją. 

— Aš sužinosiu, kas tu toks, sušiktas pone. Aš sužino- 
siu — pamatysi! 

Kas nutiko paskui, jis nebežino. Miglotai prisiminė, 
jog kažką pasakė, o ji atsikirto. Prisiminė, kaip priekinės 
jo mašinos šviesos užliejo kiemą, paskui kaip laukė įva- 
žiavęs į pagrindinį kelią, užsikimšus eismui. Prisiminė, 
kaip sustojo nusipirkti dvigubo viskio ir kaip paskui 
greitai važiavo dvipusiu keliu; prisiminė ir kaip pasivi- 
jo vieną automobilį, paskui jį aplenkė ir lėkė naktį, o gal- 
va svaigte svaigo. Paskui ketvirtadienio popietę Oxford 
Mail perskaitė apie Silvijos Kei nužudymą. 

Kvaila buvo rašyti tą laišką, žinoma, bet bent jau Pi- 
teris dabar bus ištrauktas iš bėdos. Rašydamas ką ant 
popieriaus visada prisišauki bėdą, bet iki tol tas menkas 
susitarimas buvo toks geras. Šiaip ar taip, tai buvo jos 
pasiūlymas ir jo laikytis atrodė būtina. Paštas šiauriniame 
Oksforde buvo iš tikrųjų baisus: jį atnešdavo tik dešimtą 
ryto arba dar vėliau — ir, regis, niekam nerūpėjo, kad 
kontoroje merginos gauna laiškus. Dažnai jis nebūdavo 
tikras iki paskutinės minutės, ar galės ištrūkti. Kartais 
reikalai bjauriai susipainiodavo, tačiau dažniausiai tas 
susitarimas suveikdavo labai sklandžiai. Jiedu ištobulino 

tą sistemą. Iš tikrųjų labai protinga. Niekas nė nepa- 
žvelgdavo į datą. Kartais jis įterpdavo ir kokią trumpą 
žinutę, kaip kad tą paskutinį kartą. Paskutinį kartą... 
Morsas tikriausiai kažką numanė apie jį, bet nebuvo 
pakankamai protingas, kad pamatytų visą vaizdą... Jis, 
žinoma, negalėjo pasakyti jam visos tiesos, bet sąmo- 
ningai suklaidinti nenorėjo. Tik truputį. Na, kad ir dėl 
to darbo... Jis norėtų pasimatyti su Morsu. Gal kitomis 
aplinkybėmis jie galėtų susipažinti artimiau, tapti drau- 
gals... 

Jis užsnūdo, o kai nubudo, buvo jau visai tamsu. Degė 
tik blausios šviesos. Tyli, balta seselės figūra bolavo prie 
mažo stalelio palatos gale, ir jis pamatė, kad dauguma 
kitų pacientų miegojo. Jį vėl užplūdo tikrasis pasaulis, o 
Margaret buvo nebegyva. Kodėl? Kodėl? Ar dėl to, ką ji 
rašė laiške? Pagalvojo, kaip jam dabar reikės gyventi, ir 
prisiminė vaikus. Ką, kažin, jiems pasakė? 

Žiauraus skausmo spazmas sugniaužė jam krūtinę ir 
staiga jis aiškiai suvokė, kad netrukus mirs. Seselė buvo 
greta, o štai ir daktaras. Jis žliaugė prakaitu. Margaret! 
Ar ji nužudė Silviją? Bet argi tai dabar svarbu? Skausmas 
malšo ir jis pajuto keistą giedrą. 

— Daktare,- sušnibždėjo. 

— Nusiraminkit, pone Krauteri. Dabar jums bus geriau. 

Bet Krauterį ištiko rimta koronarinė trombozė ir jo 
šansų išlikti gyvam dar labiau sumažėjo. 

— Daktare, gal galėtumėte parašyti, ką paprašysiu? 

— Taip. Žinorha, / 

— Inspektoriui Morsui. Užrašykite. 

Daktaras paėmė užrašų knygelę ir užrašė trumpą žinu- 
tę. Jis žvelgė susirūpinęs į Krauterį: pulsas sparčiai silp- 
nėjo. Aparatas veikė, juodos padalos pasiekė maksimumą. 

Bernardas pajuto, kaip jam ant veido uždėjo deguonies 
kaukę, ir be galo aiškiai išvydo aplink save visas smulk- 
menas. Mirti buvo kur kas lengviau nei jis kada manė. 
Lengviau negu gyventi. Užplūdus keistai jėgai jis nusi- 
plėšė nuo veido kaukę ir ištarė paskutinius žodžius: 

— Daktare, pasakykite mano vaikams, kad aš mylėjau 
juos. 

Jo akys užsimerkė ir, rodės, jis paniro į gilų miegą. 
Buvo pusė trijų nakties. Jis mirė pusę septynių ryto, saulei 
dar nepakilus, pilkoje, išdrikusioje ryto brėkšmoje, sa- 
nitarams dar nepradėjus bildinti ligoninės vežimėlių. 


w-- se. 


1r Bernardo Krauterio palaikai beveik prieš dvi valandas 
buvo patyliukais išgabenti į lavoninę. Krauteris patiko 
Morsui. Protingas veidas, iš tikrųjų malonus žmogus. 
Pagalvojo, kad Margaret tikriausiai kitados labai jį my- 
lėjo, tikriausiai labai stipriai. Ir ne tik Margaret. Dar 
lakštą popieriaus, kurį laikė rankoje, ir dar kartą jį per- 
skaitė. „Inspektoriui Morsui. Atleiskit. Aš tiek jums pri- 
melavau. Prašom palikti ją ramybėje. Ji čia niekuo dėta. 
Argi ji būtų galėjusi tai padaryti? Aš nužudžiau Silviją 
Kei.“ 

Įvardžiai buvo painūs, ar taip bent atrodė daktarui, 
kai jis rašė tą trumpą žinutę. Bet Morsas viską suprato ir 
žinojo, kad Bernardas Krauteris prieš mirtį atspėjo tei- 
sybę. Jis dar kartą pažvelgė į negyvą vyriškį: kojos buvo 
šaltos kaip akmuo - jis jau nebevapės apie žalias pievas. 

Morsas pamažu pasisuko ir išėjo. 

Dvidešimt aštuntas skyrius 


Penktadienis, spalio 22-oji, rytas 


Kiek vėliau tą patį penktadienio rytą Morsas sėdėjo savo 
kabinete ir pasakojo Luisui, kaip iš ryto pakrypo reikalai: 

— Suprantate, visa bėda šitoj byloj ne ta, kad jie mums 
pasakojo atvirus melus, bet ta, kad jie taip sumaniai 
supynė melą su tiesa. Bet, ačiū Dievui, jau artėjame prie 
kelio galo. 

— Ar mes dar nebaigėme, sere? 

— Na, kaip jūs manote? Nelabai jau tvarkinga būtų 
palikti viską nebaigta, ar ne? Visuomet, aišku, malonu 
išgauti prisipažinimą, bet ką gi padarysi su tais dviem. 

— Gal mes taip niekad ir nesužinosim, sere? Manau, 
kad jie tiesiog kits kitą dangstė, suprantat, prisiimdami 
kits kito kaltę. 

— Kaip manote, kas tai padarė, seržante? 

Luiso pasirinkimas buvo aiškus: 

— Manau, kad ji, sere. 

— Na jau! - Spėjimas buvo vienas iš dviejų, ir jis su- 
klydo spėdamas. Ar bent jau Morsas manė, kad jis sukly- 
do. Tačiau pastaruoju metu jis buvo ne per geriausios 
formos, juk taip? - Nagi, - vėl prabilo Morsas. - Pasa- 
kykite man, kodėl pasirinkote vargšę ponią Krauter? 

— Na, manau, ji sužinojo, kad Krauteris turi tą kitą 
moterį, ir tikiu, kad tai, ką parašė, kaip sekė ir matė juos 
Vudstoke, yra tiesa. Nebūtų galėjusi sužinoti tų dalykų, 
apie kuriuos rašė, jei nebūtų ten buvusi. 

— Tęskite, - paprašė Morsas. 

— Pavyzdžiui, apie tai, kur stovėjo mašina kieme. Apie 
tai, kaip jie nulindo į mašinos galą - 72es to nežinojome; 

bet tai juk atitinka gautus įkalčius: ant galinės sėdynės 
buvo rastas Silvijos plaukas. Tiesiog jaučiu, kad ji nega- 
lėjo to išgalvoti. Ji negalėjo sužinoti to iš laikraščių, nes 
juose to nebuvo. 

Morsas pritariamai linktelėjo galva. 

— Pasakysiu jums dar kai ką, Luisai. Ji nebuvo tą trečia- 
dienio vakarą paskaitoje Hedingtone. Bent jau užregis- 
truota nebuvo. Aš patikrinau. 

Luisas buvo dėkingas už partvirtinantį parodymą. 

— Tačiau jūs netikite, kad tai padarė ji, sere? 

- Žinau, kad ne ji, - paprasčiausiai atsakė Morsas. — 
Suprantat, Luisai, aš manau, kad jeigu Margaret Krauter 
būtų nusiteikusi žudyti tą vakarą, ji būtų trenkusi ta 
veržle į Bernardo kiaušą, o ne į tokios menkystos kaip 
Silvija. 

Luisas anaiptol neatrodė įtikintas. 

— Manau, kad jūs klystate, sere. Žinau, ką turite gal- 
voje, bet visos moterys skirtingos. Negali pasakyti, kad 
moteris pasielgs taip, o ne šitaip. Kai kurios moterys gali 
padaryti bet ką. Tikriausiai ją suėmė baisus pavydas 
pamačius, kaip ta kita moteris va šitaip pasiima jos vyrą. 

— Tačiau ji neminėjo, kad pavyduliavo; ji rašė pajutusi 
„deginantį pyktį“, prisimenate? 

Luisas neprisiminė, tačiau savo svarstymų spragą matė. 

— Bet kodėl jūs taip staiga panorote tikėti tuo, ką ji 
parašė, sere? Rodos, sakėte, kad nmetikite ja? 

Morsas pritariamai linktelėjo. 

— Būtent tą ir turiu galvoje. Čia melas ir teisybė taip 
supainioti. Mūsų darbas - atskirti pelus nuo grūdų. 

— O kaip mes tai padarysim? 

— Na, pirmiausia mums reikia trupučio psichologinio 
įžvalgumo. Ir aš manau, ji sakė tiesą, kai kalbėjo apie 

pyktį. Man panašu į tiesą. Esu tikras, kad jei ji būtų tai 
padariusi, būtų parašiusi, kad ją suėmė pavydas, o ne 
pyktis. O jei supyko, tai to pykčio objektas buvo jos 
vyras, o ne Silvija Kei. 

Luisui visa tai atrodė nepatikima ir skysta. 

— Psichologija man niekad per daug nerūpėjo, sere. 

— Aš jūsų dar neįtikinau? 

— Dėl to dalyko ne, sere. Ne. 

— Nesmerkiu jūsų, - pasakė Morsas. - Aš pats nesu 
labai tikras. Bet jums bus malonu sužinoti, kad mes ne- 
privalome pasikliauti mano, kaip psichologo, gabumais. 
Pamąstykite valandėlę, Luisai. Ji rašė, kad įėjo į kiemą 
pasieniais, iš kairės pusės ir skynėsi kelią aplenkdama 
automobilius. Ji matė Krauterį pačiam kiemo gale, irgi 
kairėje. Sutinkate? 

— Sutinku. 

Bet veržliaraktis, jei mes galime tikėti įkalčiais, o aš 
nematau priežasties netikėti, buvo arba įrankių dėžėje, 
arba prie jos kiemo gale, dešinėje. Ginklas, kuriuo ponia 
Krauter tikina užmušusi Silviją Kei, buvo bent jau už 
dvidešimties jardų nuo tos vietos, kur ji stovėjo. Savo 
pareiškime ji mini, kad ją buvo suėmęs ne tik pyktis, bet 
ir baimė. Ir aš galiu ja patikėti. Kas nepajustų baimės? 
Baimės dėl to, kas vyksta, gal tamsos baimės, bet užvis 
labiausiai baimės būti bamatyta. Ir jūs norite, kad aš 
patikėčiau, jog ji perėjo per kiemą ir paėmė nuo žemės 
veržliaraktį vos už keturių penkių jardų nuo tos vietos, 
kur stovėjo Bernardas ir jo persmaukta blondinė? Niekai. 
Ji perskaitė apie veržliaraktį laikraščiuose. 

— Kas nors galėjo ją pastūmėti, sere? 

— Taip. Kas nors iš tikrųjų galėjo. Kaip jūs manote, 
kas? 

Luisas jautė, kad šitas ginčas su taip nusiteikusiu Mor- 
su buvo kone toks pat šventvagiškas kaip Mozės ginčas 
su Viešpačiu ant Sinajaus kalno. Šiaip ar taip, jis turėjo 
nujausti tą visą reikalą su veržliarakčiu nuo pat pradžių. 
Nekas, iš tikrųjų. Bet dar vienas dalykas nedavė jam 
ramybės Margaret pareiškime. Nuo pat pradžių buvo 
visai akivaizdu, kad tas nusikaltimas buvo padarytas 
vyro, o ne moters. Jis pats apžiūrėjo Silviją tą pirmąją 
naktį, ir jam ir be patanatomo išvados buvo visiškai 
aišku, kad ji buvo išprievartauta. Jos drabužiai buvo 
suplėšyti ir buvo aišku, kad kažkas nekantravo prikišti 
rankas prie jos kūno. Jo, kaip ir Morso, nenustebino, kad 
ataskaitoje buvo pažymėta, jog jos kojos buvo suteptos 
sperma ir prie krūtų buvo mėlynės. Ir visa tai nesiderino 
su Margaret Krauter parodymais. Ji sakė mačiusi juos 
ant galinės sėdynės. Bet ar taip ir buvo? Plaukas buvo 
rastas ant galinės sėdynės, bet tai ne ką teįrodė. Jis galėjo 
ten atsidurti kitokiais būdais. Ne. Visa tai niekaip nesu- 
sideda krūvon. Tai jį mušė iš vėžių. Jis išreiškė tas savo 
mintis žodžiais, ir Morsas įdėmiai klausėsi. 

— Jūs teisus. Tai kelia man didžiulį nerimą. 

— Bet dabar svarbiausia ne tai, sere? 

— O ne. Jei tai būtų vienintelė mūsų problema, plaukti 
būtų labai lengva. 

— O jums atrodo, kad nelengva? 

— Man rodos, kad prieš mus atsiveria labai audringa 
jūra. - Morso veidas buvo išsekęs, pilkas, ir kai jis kalbėjo 
toliau, balse buvo justi įtampa. - Turėjau pasakyti jums 
dar vieną dalyką, Luisai. Išėjęs šįryt iš Redklifo ligoninės, 
užsukau pas Njulovą. Jis vakar aplankė Bernardą ir labai 
norėjo pakalbėti apie jį. 

— Kas nors nauja, sere? 

— Taip, manau, kad galima taip teigti. Njulovas ne- 
norėjo kalbėti apie to reikalo asmeniškas puses, bet jis 
pasakė, kad Krauteris papasakojo jam apie tą žmog- 
žudystės naktį. Pasakė daug to, ką mes jau žinojome ar 
sudėliojome. Išskyrus vieną dalyką, Luisai. Krauteris 
pasakė manąs, jog tąnakt tame kieme buvo dar kažkoks 
ŽMOgus. 

— Bet juk mes žinome tai, sere? 

— Luktelkit, Luisai. Pamėginkime įsivaizduoti tą sceną. 
Krauteris išlipa iš mašinos ir persėda į galą, taip? Silvija 
Kei padaro tą patį. Ten, kur mašina stovi, vietos labai 
nedaug, ir tai, savaime suprantama, ne ta vieta ar proga, 
kur galima parodyti senamadišką galantiškumą; tad aš 
manau, kad greičiausiai jie perėjo iš priekio į galą kiek- 
vienas savo pusėje. Kitaip tariant, jie atsisėdo ant galinės 
sėdynės ta pačia tvarka, kaip ir sėdėjo priekyje - jis deši- 
nėje, ji kairėje. Kad ir kokia buvo Krauterio poza, manau, 
kad didžiumą laiko jis buvo atsisukęs nugara į tą vietą, 
kur stovėjo jo žmona, kitaip tariant, ji stovėjo jam kone 
už nugaros. Bet Bernardas neturėjo akių pakaušyje, o 
Margaret, kaip sakėme, tikriausiai labai bijojo, kad jos 
nepamatytų. Iš to galima padaryti tik vieną išvadą, kaip 
man atrodo, vienui vieną: tą vakarą Krauteris nematė 
savo žmonos. Aš neabejoju, kad ji ten buvo, bet nema- 
nau, kad jis ją matė. Tačiau jis matė kažką kitą. Kitaip 
tariant, buvo dar kitas asmuo kieme tą vakarą, kitas 
asmuo, stovėjęs daug arčiau nei Margaret, kažkas, kas 
stovėjo labai arti įrankių komplekto, kažkas, kieno šešėlį 
Krauteris pastebėjo sėdėdamas ant galinės sėdynės. Ir 
manau, kad tai ir galėjo būti tas asmuo, Luisai, kuris 
nužudė Silviją Kei. 

— Vadinasi, jūs nemanote, kad tai padarė Bernardas? 

Pirmą kartą Morsas atrodė keistai dvejojantis. 

- Žinoma, jis galėjo tai padaryti. 

— Bet aš nematau priežasties, o jūs, sere? 

— Ne, - atsakė Morsas kategoriškai, - nematau. - Jis 
niūriai apsidairė. 

— Ar sužinojote dar ką nors iš Njulovo, sere? 

— Taip. Krauteris pasakė jam, kad pasinaudojo jo rašo- 
mąja mašinėle. 

— Jūs turite galvoje - Njulovo mašinėle? 

— Jus, rodos, tai stebina. 

— Jūs norite pasakyti, kad vis dėlto Krauteris paraše 
tą laišką? 

Morsas pažvelgė į jį nusivylęs: 

— Juk jūs niekada nesuabejojote tuo rimtai? 

Ištraukė iš stalčiaus užklijuotą baltą voką ir padavė jį 
Luisui. Jis buvo adresuotas Dženifer Kolbi. 

— Norėčiau, kad jūs nueitumėt pas ją, Luisai, paduo- 
tumėt jai šitai ir pabūtumėt, kol ji atplėš jį. Viduje yra 
popieriaus lapelis ir tuščias vokas, adresuotas man. Pa- 
prašykite, kad ji atsakytų į mano klausimą, įdėtų į voką 
ir užklijuotų jį. Aišku? 

— Ar ne paprasčiau būtų jai paskambinti, sere? 

Morso akyse staiga įsižiebė pyktis, nors kalbėjo ra- 
miai, pasverdamas žodžius. 

— Kaip jau sakiau, Luisai, jūs pabūsite šalia, ir, kai ji 
parašys atsakymą, patikrinsite, kad vokas būtų gerai 
užklijuotas. Matote, aš nenoriu, kad jūs matytumėte, ką 
aš paklausiau ir ką ji atsakys. - Balsas buvo ledinis, ir 
Luisas paskubom linktelėjo galvą, parodydamas, kad 
suprato. Jam niekada neteko matyti inspektoriaus tokio 
grėsmingo ir jis džiaugėsi galįs išeiti. 

Dvidešimt devintas skyrius 


Penktadienis, spalio 22-oji, popietė 


Kai Luisas išėjo, Morsas sėdėjo kabinete ir galvojo apie 
Sju. Tiek visko įvyko nuo pirmadienio, bet Sju neišėjo 
jam iš galvos beveik visą tą laiką. Jam reikėjo vėl ją 
pamatyti. Pažvelgė į laikrodį. Vidudienis. Ką ji dabar 
daro, pagalvojo, ir pradėjo veikti. 

— Čia Redklifo ligoninė? 

— Taip. 

— Traumatologinis skyrius? 

— Tuojau sujungsiu, sere. 

— Alio. Traumatologinis skyrius? 

Atsiliepė ne Sju. 

— Norėčiau šnektelti su panele Vidouson. 

— Jūs turite galvoje vyresniąją seselę Vidouson. 

Jis nežinojo. 

— Regis, jos vardas Sjuzen. 

— Atleiskit, sere, pas mus draudžiama kalbėtis su mies- 
tu, išskyrus... 

— Jei tai skubus atvejis, - nutraukė Morsas turėdamas 
vilties. 

— Tai skubus atvejis, sere? 

— Ne visai. 

— Atleiskit, sere. 

— Suprantat, tai policija. 

— Atleiskit, sere. - Matyt, ji jau buvo tai girdėjusi. 
Pamažėle Morsas vėl pradėjo pykti. 

— Ar yra vyriausioji? 

— Jūs norite, kad sujungčiau jus su vyriausiąja? 

— Taip. 


Jam teko palaukti geras dvi minutes. 

- Alio, vyriausioji sesuo klauso. 

— Sesele, aš kalbu iš Temzės slėnio policijos nuovados. 
Vyresnysis inspektorius Morsas. Norėčiau kalbėti su se- 
sele Vidouson. Suprantu, kad jūs turite savo taisykles ir 
nenorėčiau jų laužyti... 

— Tai skubu? - Vox auctoritatis. 

— Na, tarkime, tai labai svarbu. 

Kelias minutes vyriausioji ramiai ir aiškiai dėstė tai- 
sykles, pagal kurias personalui pristatomas paštas ir jie 
kviečiami prie telefono. Ji aiškino taisykles ir jų priežastis, 
o Morsas nenustygo sėdėdamas prie savo stalo, būgny- 
damas kairės rankos pirštais į stalviršį. 

- Jūs nežinote, kiek oficialių laiškų ir telefoninių skam- 
bučių mano pavaldiniai gauna kiekvieną dieną. Ir jeigu 
mes dar apkrausime juos papildomais laiškais ir skam- 
bučiais, kuo viskas baigsis? Aš mėginau, ir, rodos, man 
pavyko... 

Morsas išklausė ją. Kol ji kalbėjo, jam šovė velnio- 
niškai neįmanoma mintis. Jis beveik norėjo, kad ji pakar- 
totų tą nuobodų draudimų sąrašą. 

— Labai dėkingas jums, sesele. Norėčiau atsiprašyti... 

— Ne, ką jūs. Man buvo malonu su jumis pasikalbėti. 
O dabar leiskite padėti jums, kuo galiu. 

Dabar ji būtų jam padėjusi, jis tai žinojo. Bet padėtis 
pasikeitė. Dabar atsirado netikėta menkutė galimybė ten, 
kur anksčiau jos išvis nebuvo. Jis kuo skubiausiai baigė 
pokalbį, kai vyriausioji jau rengėsi padaryti jam malonę. 
Bet jis nebenorėjo: dabar jam buvo aišku, ką daryti. 


Sju priešpiečiavo, kai Morsas baigė savo ilgą pokalbį 
su tiesiogine jos viršininke. Ji irgi galvojo apie jį. Kad 

būtų sutikusi jį anksčiau! Ji aiškiai, aistringai žinojo, kad 
jis būtų galėjęs pakeisti jos gyvenimą. Ar jau per vėlu? 
Greta jos sėdėjo daktaras Ėjeris, jis nepraleisdavo pro- 
gos nenusižengdamas padorumui būti su ta miela sesele, 
bet Sju bjaurėjosi jo artumu, užuominomis ir, negalvo- 
dama apie mandagumą, kuo skubiausiai pasišalino nuo 
stalo. Ak, Morsai! Kodėl nesutikau jūsų anksčiau? Su- 
grįžo į ambulatorinių ligonių skyrių klinikoje ir atsisėdo 
ant vieno iš kietų suolų. Išsiblaškiusi paėmė seną Punchbo 
numerį ir mechaniškai sklaidė jo lapus... Ką jai daryti? 
Jis nepasirodė nuo to prakeikto vakaro, kai grįžo Dže- 
nifer. Dženifer! Ji buvo kvaila, kad pasitikėjo Dženifer. 
Deividas? Reikėjo jam parašyti. Jis bus apviltas, bet gy- 
venti su žmogum, miegoti su žmogum keturiasdešimt, 
netgi penkiasdešimt metų - su žmogum, kurio iš tikrųjų 
nemyli... 

Ir staiga ji pamatė jį. Jis stovėjo šalia, mėlynos jo akys 
švietė neramiu, pažeidžiamu žvilgsniu. Ašaros sužvilgo jos 
akyse ir ji pajuto nežmonišką džiaugsmą. Jis priėjo ir atsi- 
sėdo greta. Net nesistengė paimti jos rankos - to nereikėjo. 
Jiedu kalbėjo - ji neprisiminė, apie ką. Visai nesvarbu. 

— Man reikia eiti, - pasakė. - Aplankykite mane ne- 
trukus, ar galėsite? - Buvo jau po pusės dviejų. 

Morsui suspaudė širdį. Jis ilgai žiūrėjo į Sju ir jautė, 
kad myli ją be galo. 

— Sju? 

— Taip? 

— Ar turi savo nuotrauką? 

Sju pasikniausė rankinėje ir kažką surado. 

— Nelabai kokia, tiesa? 

Morsas pažvelgė į nuotrauką. Ji buvo teisi. Ji buvo ne 
tokia, kokia turėjo būti, bet vis tiek tai buvo Sju. Įsidėjo 

ją rūpestingai į piniginę ir atsistojo eiti. Pacientai jau 
laukė: su sugipsuotomis kojomis ir rankomis; su tvars- 
čiais ant galvų ir riešų; eismo avarijose sukruvintomis 
burnomis ir mirtinai išbalusiais veidais. Reikėjo eiti. Jis 
lengvai palietė jos ranką ir jųdviejų pirštai susitiko švel- 
niai, maloniai atsisveikindami. Sju žiūrėjo, kaip jis išeina 
truputį šlubčiodamas pro praviras celiulioidines duris. 

Buvo jau beveik be penkiolikos dvi, kai Morsas išėjo 
iš Redklifo ligoninės į platų, apsodintą medžiais Sent 
Džailzo prospektą. Norėjo atidėti kitą savo užduotį, bet 
juk vis tiek anksčiau ar vėliau reikės ją atlikti, o dabar 
jis netoliese. 

Morsas ėjo dešiniuoju Sent Džailzo šaligatviu link 
Kankinių memorialo, bet stabtelėjo prie pirmos pasitai- 
kiusios užkandinės, ir įėjo vidun. Mažas, juodbruvas ita- 
las, vartantis ant keptuvės mėsainius, prisipažinęs „pras- 
tai kalbu angliškai, sinjore“, pasikvietė savo apskretusią 
jauną padavėją, kad pagelbėtų. Morsas stovėjo, apie jį 
linkčiojo galvomis ir mostagavo rankomis - rodės, iš- 
siaiškinti nesisekė. Paėjėjęs kelis jardus vėl stabtelėjo ir 
užsuko į Bird and Baby, užsisakė pintą kartaus alaus ir 
įsileido kelioms minutėms į ramų pokalbį su barmenu, 
kuris sykiu buvo to baro šeimininkas ir visuomet stovė- 
davo per pusdienius prie baro. Apgailestaująs, bet nebu- 
vo. O taip, jis būtų atkreipęs dėmesį, bet nebuvo. Apgai- 
lestaująs. Regėjos, tai bus ilgas ir nuobodus užsiėmimas, 
bet tik pats Morsas galėjo jį atlikti. 

Jis metodiškai apėjo tuziną panašių vietų Cornmarkete 
iki ABC kino teatro, perėjo per gatvę Karfakse ir vėl 
pradėjo viską iš naujo kitoje pusėje. Tik mažulytėje py- 
ragų parduotuvėje („tiekiami užkandžiai“), įsikūrusioje 
greta didžiulės Marks and Spencer parduotuvių eilės, 

rado asmenį, kurio ieškojo. Tai buvo žilaplaukė apkū- 
noka malonaus veido ir draugiškų manierų moteris. Mor- 
sas šnektelėjo su ja keletą minučių. Ir šįkart buvo daug 
linkčiojama galva ir rodoma pirštu. Bet pirštu buvo ro- 
doma ne neaiškia kryptim į lauko pusę, į prospektus ir 
šonines gatveles; šįkart pirštu buvo rodoma į nediduką 
kambarėlį už parduotuvės, kur buvo tiekiami tos užeigos 
užkandžiai. Tiksliau sakant, buvo rodoma į vieną sta- 
liuką toliausiame kambario kampe su kėdėmis iš abiejų 
kraštų. Dabar abi buvo tuščios, ant staliuko, užkloto 
raudonai ir baltai dryžuota staltiese, stovėjo indeliai actui 
1r aliejui, purvinas padėklas ir butelis pomidorų padažo. 

Jau buvo be penkiolikos keturios po pietų. Morsas 
nužingsniavo prie to staliuko ir atsisėdo. Jis žinojo, kad 
byla jau beveik baigta, bet jokio džiaugsmo nejautė. 
Skaudėjo kojas, ypač dešiniąją, ir velniškai reikėjo, kad 
kas nors pakeltų nuotaiką. Jis vėl išsitraukė iš piniginės 
beviltiškai mylėjo. Žilagalvė padavėja priėjo prie jo. 

— Gal atnešti ką, sere? Atleiskit, nepagalvojau, kad jūs 
gal... 

— Išgerčiau puodelį arbatos, mieloji, - pasakė Morsas. 
Tai buvo geriau nei nieko. 


Savo kontoroje jis atsirado tik be penkiolikos penkios. 
Ant stalo gulėjo Luiso raštelis. Seržantas manė, kad nie- 
kas neprieštaraus, jei jis išeisiąs truputį anksčiau. Prašė 
paskambinti, jeigu jo prireiks. Žmona susirgo gripu ir 
reikėjo padėti vaikams. 

Morsas suglamžė raštelį ir numetė jį į šiukšliadėžę. Po 
rašteliu gulėjo laiškas nuo Dženifer Kolbi, kurį atnešė 
Luisas. Įsitikinęs, kad jis gerai užklijuotas, Morsas įkišo 

jį neatplėšęs į savo rašomojo stalo apatinį kairįjį stalčių, 
paskui stalčių užrakino. 

Paieškojo abonentų knygoje numerio ir išgirdo at- 
beveik penkios po pietų. Nieko neatsitiktų, žinoma, jei 
jis išeitų, tačiau norėjo baigti tą reikalą neatidėliodamas. 
Purr purr, purr purr. Jau norėjo padėti ragelį, kai aname 
gale kažkas atsiliepė. 

— Alio? - tai buvo Palmeris. 

— Gerai, kad pagavau jus, sere. Čia Morsas. 

— O! - Regis tas direktoriukas neapsidžiaugė. - Jums 
pasisekė. Aš jau rakinau duris, bet pagalvojau, kad geriau 
bus, jei grįšiu ir pakelsiu ragelį. Mūsų darbe niekad negali 
žinoti. Gali būti labai svarbu. 

— Tai labai svarbu. 

- O! 

Palmeris gyveno elegantiškoje Observatorijos gatvėje, 
Vudstoko kelio gale. Taip. Jis galįs susitikti su Morsu, 
žinoma, galįs, jei tai svarbu. Susitarė susitikti šįvakar 
pusę devynių smuklėje Bull and Stirrup netoli Voltono 
gatvės. 

Tai buvo prastai atrodanti, menkai apšviesta smuk- 
lė, kokiose paprastai būna prispjaudyta ir pribarstyta 
pjuvenų; neviltį kelianti vieta, knibždanti spekuliantų 
1r sukčių bei nušiurusių klientų. Morsas norėjo kuo 
greičiau baigti visą tą reikalą ir išeiti. Iš pradžių tai buvo 
tikra kova: Palmeris išsisukinėjo ir vengė atsakyti, bet 
Morsas žinojo pernelyg daug. Pagiežingai, bet, regis, 
sąžiningai Palmeris papasakojo savo apgailėtiną isto- 
riją. 

— Tikriausiai manote, kad privalėjau papasakoti tai 
jums anksčiau? 

— Nežinau. Aš pats nesu vedęs. - Morso balsas skam- 
bėjo visai abejingai. Buvo jau devynios, ir jis atsisvei- 
kino. 

Vudstoko keliu važiavo daugiau nei 30 mylių per va- 
landą greičiu, tačiau pamatęs priekyje policijos auto- 
mobilį sumažino jį iki leidžiamo. Apsuko Vudstoko žiedą, 
pradinį šitos liūdnos painiavos tašką, ir nudūmė link 
paties Vudstoko. Prie Jartono kaimo išsuko iš kelio ir 
sustabdė savo jaguarą prie ponios Meibl Džerman namų, 
kur užtruko ne ilgiau kaip porą minučių. 

Grįždamas užsuko į policijos nuovadą. Koridoriuose 
buvo tamsu, tačiau jis nesivargino įjungti šviesas. Atra- 
kino kabinete apatinį kairįjį stalčių ir išsitraukė voką. Kai 
siekė peilio popieriui pjauti, ranka šiek tiek virpėjo, pas- 
kui kruopščiai praplėšė voko viršų. Jautėsi it visus taškus 
praradęs kriketo žaidėjas, tikrinantis rezultatų užrašus: 
o gal kurio kito mušėjo nevykęs smūgis netyčia buvo 
prirašytas jam. Tačiau stebuklais Morsas netikėjo ir ži- 
nojo, kas ten bus parašyta, dar prieš atplėšdamas voką. 
Pamatė tą raštelį, bet jo neperskaitė. Pamatė visumą, o 
ne atskirų žodžių ir raidžių sumą. 

Išjungė šviesą, užrakino kontoros duris ir vėl nužings- 
niavo tamsiais koridoriais. Paskutinė dalelė pataikė į savo 
vietą. Dėlionė buvo sudėliota. 

Trisdešimtas skyrius 


Šeštadienis, spalio 23-ioji 


Nuo pat pusryčių Sju mėgino parašyti Deividui laišką. 
Kartą ar du prirašė po pusę puslapio, paskui suglamžė 
lapą ir pradėjo naują, tačiau jai vis nepavykdavo sukurti 
ką nors aptakaus tais apgailėtinai trumpais sakiniais. 
Pamėgino dar kartą. 


Brangusis Deividai, 

tu buvai toks malonus man ir mielas, tad žinau, jog šis 
laiškas bus tau didžiulis smūgis. Tačiau jaučiu, kad turiu 
tau pasakyti - nedora nuo tavęs tai slėpti. Aš įsimylėjau 
kitą, ir tai tiesa... 


Ką gi ji dar galėjo pasakyti? Galėjo baigti laišką tiesiog 
taip... Suglamžė paskutinį juodraštį ir pridėjo prie vis 
didėjančios popieriaus gniužulų krūvos ant stalo. 


Tą patį rytą niūriai nusiteikęs Morsas sėdėjo savo 
juodame odiniame krėsle. Dar viena bemiegė nerami nak- 
tis. Jam reikia atostogų. 

— Atrodote pavargęs, - prabilo Luisas. 

Morsas linktelėjo galvą: 

— Taip, bet dabar mes jau priėjom kelio galą. 

— Iš tiesų, sere? 

Morsas, rodės, drąsino save. Jis giliai atsikvėpė: 

— Aš nuklydau į lankas kartą ar du, kaip jums ži- 
noma, Luisai; bet per tą patį laimingą atsitiktinumą vis 
dėlto visada ėjau teisinga kryptimi - net ir tą naktį, kai 
buvo įvykdyta žmogžudystė. Ar prisimenate, kai mudu 

stovėjome tame kieme? Pamenu, žiūrėjau į žvaigždes ir 
galvojau, kaip daug jos žino paslapčių, žiūrėdamos į 
viską iš viršaus. Prisimenu, kaip stengiausi išvysti visą 
statinį, o ne vien jo sudėtines dalis. Žinote, Luisai, tą 
naktį įvyko kažkas labai keista. Tai buvo labai panašu 
į seksualinę žmogžudystę. Bet viskas ne visuomet būna 
taip, kaip atrodo, tiesa? 

Jis kalbėjo tarsi apsvaigęs, kažkaip monotoniškai, be- 
veik taip, lyg būtų paveiktas narkotikų. 

— Dabar gali padaryti taip, kad viskas atrodytų labai 
keistai, tačiau man dar neteko sutikti nė vieno iš tų pro- 
tingų žudikų. O gal tiesiog viskas taip atsitinka, ką? Būtų 
keista, jei Silvija būtų išprievartauta ten, kur buvo nu- 
žudyta, ar ne? Žinau, kad tą vakarą kieme buvo labai 
tamsu, bet juk ten visą laiką atvažiuodavo ir išvažiuo- 
davo mašinos su šviečiančiais žibintais. Turėtum gerokai 
įtempt vaizduotę, jei tikėtum, jog kas nors būtų toks 
beprotis ir prievartautų merginą mašinų žibintų švieso- 
je. - Luisui pasirodė, kad Morsas truputį atsipalaidavo 
ir tas blausus žvilgsnis dingo iš jo akių. - Na? - Jis atrodė 
daugiau nei viršininkas. 

— Manau, kad jūs teisus, sere. 

— Bet tai atrodė keista. Jauna ilgakojė blondinė nužu- 
dyta ir išprievartauta arba išprievartauta ir nužudyta. 
Kad ir kaip būtų, viskas bylojo apie tą patį. Turėjome 
surasti seksualinį žudiką. Nors tai nebuvo tikra. Sako, 
išprievartauti nėra lengva, jei mergina to nenori, ir, kaip 
minėjau, nepanašu, kad Silvija buvo išprievartauta kie- 
me. Juk ji galėjo rėkti, šaukti, - nebent tik, aišku, jau 
buvo negyva. Aš atsargokai žiūriu į tokius dalykus ir 
manau, kad galimybė turėti reikalą su panašiu į Kristį 
nekrofilu nelabai tikėtina. Tad kur visa tai veda? - Luisas 

manė, kad tai retorinis klausimas, ir toks jis ir buvo. - 
Nagi sutelkim dėmesį į kiekvieną komponentą atskirai — 
į išprievartavimą ir nužudymą. Tarkime, buvo du atskiri 
veiksmai, o ne vienas. Tarkime, ji suėjo su vyru, - šiaip 
ar taip, nėra jokios abejonės, kad taip buvo. Tarkime, 
kad tai atsitiko jai visiškai neprieštaraujant.Viena smulk- 
mena patvirtina tokį spėjimą. Silvija nebuvo Moterų iš- 
sivadavimo organizacijos narė, bet liemenėlės nenešiojo, 
1r tai, man rodos, nors ir nieko ypatinga, vis dėlto truputį 
dviprasmiška. Mes sužinojome, kad Silvija turėjo kelias 
baltas palaidinukes, bet neturėjo baltos liemenėlės. Ko- 
dėl? Niekas, taip besirūpinantis savo figūra ir išvaizda, 
kaip Silvija, neužsisegs po balta palaidinuke juodos lie- 
menėlės, ar ne? Peršasi tik viena išvada - Silvija dažnai 
išeidavo be liemenėlės, o jei ir užsisegtų ją, ji būtų juoda, 
nes merginoms atrodo, kad juodi baltiniai atrodo labai 
seksualiai. Visa tai liudija, jog tikriausiai jaunoji panelė 
buvo lengvoko elgesio, man rodos, pakankamai aišku, 
kad taip ir buvo. 

— Ji buvo ir be kelnaičių, sere. 

— Taip. Tačiau patanatomo ataskaitoje paminėta, kad 
ji turėjo jas: ant liemens buvo likusios suveržtos gumos 
žymės. Taip, esu tikras, kad kelnaites ji buvo apsimovusi, 
bet jos užstrigo kieno nors kišenėje, o paskui buvo išmes- 
tos arba sudegintos. Šiaip ar taip, tai nesvarbu. Grįžkime 
prie atskirų nusikaltimo komponentų. Pirmiausia vyriškis 
turėjo santykius su Silvija - labai tikėtina, kad be didelio 
pasipriešinimo. Antra, kažkas ją nužudė. Tai galėjo būti 
tas pats vyriškis, bet čia sunku įžvelgti priežastį. Parody- 
mai, kuriuos mes gavome tyrimo pradžioje, regis, liudijo, 
jog tai buvo visiškai atsitiktinė pažintis, atsitiktinis pa- 
vežėjimas iki Vudstoko. Gerai. Tačiau kai buvo nustatyta, 

kad tas vyriškis, kuris sustojo prie Vudstoko žiedo, buvo 
Bernardas Krauteris, kai kurie tos bylos aspektai, regis, 
tapo labai painūs. Man nesunku įsivaizduoti, kad Krau- 
teris iš tų vyrų, kurie retkarčiais gali būti neištikimi savo 
žmonai; iš to, ką dabar žinome, matome, kad jo santykiai 
su žmona per pastaruosius kelerius metus perėjo iš 1di- 
linės palaimos į kvailų barnių stadiją. Bet jeigu mes ieš- 
kome bepročio seksualinio maniako, esu tikras, kad 
Krauteris - ne tas vyras, kurio mes ieškome. Man jis 
atrodė labai kultūringas žmogus. Prisimenate, kai žiūrė- 
jote tas Silvijos nuotraukas, Luisai? Prisimenate, kaip 
sakėte, kad norėtumėte sučiupti tą niekšą? Bet tuomet, 
man regis, jūs turėjote mintyse sudėtinį nusikaltimo vaiz- 
dą: jūs sudėjote draugėn išprievartavimą ir žmogžudystę, 
ir dar kažką - akivaizdų menkų Silvijos drabužių suple- 
šymą. Krauteris man nesiderina su tuo vaizdu; ir jeigu 
ponios Krauter parodymai buvo teisingi visais atžvilgiais, 
jie buvo teisingi ir aprašant tai, ką ji matė dedantis ma- 
šinoje. Jūs pats tai pastebėjote, Luisai. Kokią tuomet 
galima padaryti išvadą? Pirma, jis mylisi su ta mergina 
ant galinės sėdynės. Antra, jis, galimas daiktas, dėl ko nors 
su ja susipyko. Tarkim, ji gobši jauna kekšė ir sutiko my- 
lėtis tik su sąlyga, kurią iškelia paprasta prostitutė. Tarkim, 
jis negalėjo ar nenorėjo jai sumokėti. Tarkim, jie susipyko 
ir jis ją užmušė. Tai įmanoma. Bet aš negaliu patikėti, kad 
taip susiklosčius įvykiams mes būtume radę Silviją tokią, 
kokią radome, - su suplėšyta palaidine. Bent jau tuo at- 
vėju, jeigu manytume, kad kaltoji šalis - Krauteris. 

Luisas ramiai jį nutraukė: 

— Jūs sakėte, kad žinote, kas tai padarė. 

— Manau, kad ir jūs žinote, - atsakė Morsas. - Įvy- 
kiams taip klostantis, regis, buvo tik vienas asmuo, 

turėjęs pakankamai iškrypėlišką ir ištvirkusią sąmonę, 
kad galėtų sueiti su nužudyta mergina: vyriškis, kuris 
laukė susitikimo su ja; vyriškis, kuris nuolat kankino ir 
erzino save seksualinėmis mintimis; vyriškis, kuris mė- 
gaudavosi savaitine mėlynųjų filmų ir pornografijos die- 
ta. Jūs žinote apie jį viską, Luisai. O aš aplankiau jį prieš 
savaitę. Jo miegamasis užverstas visokiais nešvankiais 
atvirukais, daniškais žurnalais, baisiausia pornografija 
ir visokiais kitais dalykais. Jis ligonis, Luisai, ir žino, 
kad yra ligonis; jo motina irgi tai žino. Bet jis - ne 
iškrypėlio tipas. Iš esmės jis anaiptol ne šlykštus. Jis 
pasakojo man, kad dažnai sapnuoja, kaip nurengia ne- 
gyvą merginą. 

— Viešpatie! - sušuko Luisas. 

— Jūs neturėtumete taip stebėtis, - pasakė Morsas. — 
Girdėjau, jog Froidas tokio pobūdžio sapnus mini kaip 
labai dažną seksualinę frustruotų vujaristų fantaziją. 

Luisas prisiminė tą filmą. Juk ir jam pačiam jis pasi- 
rodė kiek erotiškas. Tik jis nenorėjo to prisipažinti - net 
sau pačiam. 

— Jis buvo susitikęs su Silvija keliskart anksčiau. Pa- 
prastai jiedu susitikdavo „Juodojo princo“ kokteilių ba- 
re, išgerdavo, o paskui eidavo pas jį - į miegamąjį. Jis už 
tai sumokėdavo. Jis man pasakė. 

— Jo išlaidos buvo nemažos, sere. 

- Taip, iš tiesų. Šiaip ar taip, tą vakarą, kai Silvija buvo 
nužudyta, jis laukė jos nuo be penkiolikos aštuonios. 
Gėrė vis daugiau ir daugiau, o Silvijai nesirodant jį apim- 
davo vis didesnė neviltis. Keliskart buvo išėjęs pažiūrėti, 
ar jos dar nėra. Bet nieko nepamatydavo. Kai surado ją, 
buvo ligonis ir siela, ir kūnu: ligonis nuo tramdomos 
seksualinės frustracijos ir ligonis dėl to, kad per daug 

išgėrė. Jis pamatė ją visiškai atsitiktinai — taip jis man 
aiškino - ir aš tikiu juo. 

— Ir tuomet... jūs norit pasakyti... jis su ja pažaidė? 

Morsas linktelėjo: 

— Taip. 

+ — Jam reikia gydytis. 

— Jis pažadėjo man, kad apsilankys pas psichiatrą, bet 
šiuo požiūriu aš nesu didelis optimistas. Pažinojau vieną 
psichiatrą. Juokingas vyrukas. Jei kada kam ir reikėjo 
psichiatro pagalbos, tai būtent jam. - Morsas gailiai 
nusišypsojo, ir Luisas pajuto, kad viršininkas grįžta į 
senas vėžes. 

— Taigi viskas po truputį aiškėja, sere. 

— Taip. Bet tai nedidelė paguoda, tiesa? Buvau tikrų 
tikriausias, kad Silviją Kei nužudė ne ponas Džonas San- 
dersas. Ji buvo nužudyta, kaip teigiama patanatomo išva- 
doje, tarp septynių ir aštuonių vakaro ar panašiai. Dabar, 
grįždami prie nusikaltimo scenos, mes žinome visas tas 
smulkmenas apie žmogžudystę, tik aš negaliu patikėti, 
kad Sandersas dvi su puse ar tris valandas gėrė viskį už 
kokių penkiasdešimties su trupučiu jardų nuo tos vietos, 
kur gulėjo nužudyta jo auka. Jis tikrai būtų tai nujautęs. 
Man atrodo keista tai, kad ji nebuvo rasta anksčiau. Bet 
jūs tai jau išaiškinote. 

Luisas buvo patenkintas, kad kažkur toje istorijoje 
buvo naudingas, ir žinojo, ką Morsas turėjo galvoje: jis 
pats apklausė visus tą vakarą kieme stovėjusių mašinų 
vairuotojus. Vairuotojas mašinos, prie kurios buvo rastas 
Silvijos kūnas, prieš tai buvo pasistatęs ją nepatogiai už 
„Juodojo princo“ kiemo, bet nerimavo, kad užstoja ke- 
lią kitiems automobiliams, tad kai tik pasitaikė proga ir 
jis pamatė, kad iš kiemo išvažiuoja mašina, įvažiavo ir 

užėmė tą tuščią vietą. Jo šviesos, žinoma, nekliudė kūno, 
o kai jis lipo iš mašinos, kūnas gulėjo prie sienos kitoje 
automobilio pusėje. 

— Taigi, - toliau kalbėjo Morsas, - kol kas mums šiaip 
ar taip pasisekė rasti Krauterį, veikiau Krauterius. Gal 
mes niekada ir nesužinosime, kokį vaidmenį iš tikrųjų 
suvaidino kiekvienas iš jų tą vakarą. Bet vieną dalyką 
galime spėti užtikrintai - po to, kas atsitiko, Margaret 
manė, kad Silviją nužudė Krauteris. Ar ji nusižudė dėl 
to, kad šitai įtarė, nežinau, nors neabejotinai tai buvo 
vienas iš veiksnių, pastūmėjęs ją tai padaryti. Bet tai tik 
pusė reikalo. Aš manau, kad ir Bernardas manė, kad 
Silviją nužudė Margaret. Jei čia aš nesuklydau, tai, regis, 
paaiškina daugelį dalykų. Bernardas turėjo dvi stulbi- 
namas priežastis tylėti. Pirmiausia, žinoma, be jokios 
abejonės, taip būtų paaiškėjęs jo romanas su visomis iš 
to kylančiomis pasekmėmis. Antra, o tai kur kas svar- 
biau, - jo paliudijimas galėjo padėti mums surasti žudiką, 
kuris, Bernardo manymu, tikriausiai buvo jo paties žmo- 
na Margaret. O, mielas Luisai, kad jie būtų pasikalbėję 
apie tai! Nejįtari kito nusikaltus, jei pats tai padarei. Ir, 
man atrodo, abu jie buvo pakankamai nuoširdūs įtar- 
dami kits kitą. Taigi mes galime visai užtikrintai pasakyti, 
kad me vienas iš jy to nepadare. Ir jeigu Bernardas būtų 
bent kiek įjungęs protą, jis būtų supratęs, koks tai neįma- 
nomas dalykas, kad Margaret įsiveltų į žmogžudystę. Jis 
aplenkė savo žmoną pakeliui į Oksfordą! Dabar mes 
žinome iš Margaret paliudijimo, kad ji lėtai vairuoja ir 
ją galėjo aplenkti daug mašinų. Bet jeigu jis išvažiavo į 
Okstordą anksčiau nei ji, jis fiziškai negalėjo jos aplenkti. 
Sutinkate? 

— Nebent buvo užsukęs kur išgerti, sere. 

— Apie tai nepagalvojau, - ramiai pasakė Morsas. — 
Bet ne tai svarbiausia. Eime toliau. Dabar pagrindinis 
asmuo šitoje byloje nuo pat pradžių yra panelė X - pa- 
nelė, kuri sėdėjo su Silvija Kei Bernardo Krauterio auto- 
mobilyje. Ką mes apie ją sužinojome? Svarbiausia, ką 
sužinojome, buvo tai, ką išgirdo ponia Džerman; O ji 
tvirtai įsitikinusi, kad tai girdėjo - mačiausi su ja vakar 
vakare. Ji girdėjo, kaip Silvija pasakė „Dar pakrizensim 
Iš to rytoj ryte“. Taigi. Dabar laukas smarkiai susiaurėjo, 
tiesa? Mes ištiriame Town and Gown draudimo kom- 
paniją ir aptinkame įdomių faktų. O įdomiausias iš jų 
visų tas, kad panelė Dženifer Kolbi tyli. - Luisas prasi- 
žiojo, bet į kalbas nesileido. - Žinau, kad jūs manote, 
jog aš nuo pat pradžių buvau nusistatęs prieš tą jauną 
panelę, bet dabar aš esu tikras - tikresnis nei bet kada, 
kad laišką, kurį mes radome adresuotą Dženifer Kolbi, 
jai parašė Bernardas Krauteris. Jei norite visų smulkme- 
nų, jis buvo parašytas penktadienio popietę, spalio 1-ąją, 
Lonsdeilo koledže ta pačia Njulovo mašinėle. Šitai, Lui- 
sai, yra faktas. 

Luisas vėl pamėgino protestuoti ir vėl Morsas jį nu- 
maldė. 

— Išklausykite mane, Luisai. Dženifer Kolbi melavo 
nuo pat pradžių. Faktiškai tarp visų šitos bylos liudininkų 
melo monopolis priklauso Dženifer Kolbi. Melai, melai, 
ir dar kartą melai. Bet kodėl jai reikėjo meluoti? Kodėl 
kažkam reikėjo taip mus klaidinti, kaip tai darė ji? Pa- 
jutau, ir pakankamai anksti, kad iš tikrųjų priežastis 
buvo visai paprasta. Jaunoji panelė, kuri sėdėjo ant ga- 
linės Bernardo automobilio sėdynės, buvo jo meilužė, ir 
viskas, ką mes sužinojome iš Margaret, patvirtino tiesą, 
kurią jis pats prisipažino pasakęs turįs meilužę. Man 

dabar nera reikalo minėti visų melų, kuriuos susakė Dže- 
nifer, bet tarp tų susipynusių melų būta šiokios tokios 
tiesos. Ir vienintelis dalykas, kurį ji mums pasakė ir kuris 
atrodė esąs didžiausias melas iš visų, kaip tik ir buvo ta 
vienintelė tiesa. Ji pasakė, kad fi turi mašiną. 

Luisas nebeištvėrė: 

— Bet juk jos padanga buvo prakiurusi. Visi apie tai 
žinome. 

— O, aš neabejoju, kad jos padanga buvo prakiurusi. 
Mes tai žinome. Ji paskambino į Battery and Tyre. Bet 
jeigu ten negalėjo jos pataisyti, tai galėjo padaryti kas nors 
kitas, ar ne? Jei prisimenate, Dženifer neprašė, kad tie 
vyrukai užsuktų kitą kartą, ji susitvarkė ją ne Barkerio 
kompanijoje. Tačiau kažkas pataisė jai tą padangą, Lui- 
sai. Gal ji padarė tai pati? Ji nekvaila, tiesa? Gal paprašė 
kaimyno? Nežinau. Bet kas gali pataisyti padangą be dide- 
lio vargo per penkias minutes, o Dženifer Kolbi - praktiška 
mergina ir jai reikėjo turėti tą mašiną tą patį vakarą. 

— Nieko nesuprantu, - pasakė suglumęs Luisas. 

— Suprasite, nebijokit. - Morsas pažvelgė į laikrodį. — 
Norėčiau, kad atvestumėte ją čionai, Luisai. 

— Jūs turite galvoje panelę Kolbi? 

— O ką gi dar, po velnių? 

Morsas išlydėjo Luisą. Pabeldė į policijos viršininko 
Streindžo duris ir įėjo vidun. 

Maždaug po pusvalandžio tos durys jau buvo atviros 
ir Streindžas stovėjo tarpduryje drauge su Morsu. Abiejų 
vyriškių veidai buvo rūstūs, Streindžas rimtai lingavo gal- 
vą, kai vyriausiasis inspektorius tarė paskutinius žodžius. 

- Žinote, jūs atrodot pavargęs, Morsai. Manau, kad 
dabar, kai viskas jau baigta, jums reikėtų išeiti porai 
savaičių atostogų. 

— Na, dar ne visai, sere. 

Morsas lėtai nužingsniavo į savo kabinetą. 

Kai atvyko Dženifer Kolbi, Morsas paprašė, kad ji 
atsisėstų, ir tuomet priėjo prie Luiso. 

— Norėčiau, kad tai būtų privatu, Luisai. Žinau, kad 
jūs suprantate, 

Luisas nesuprato ir pasijuto įžeistas. Bet paliko juodu 
vienus ir nuėjo į valgyklą. 


- Žinote, inspektoriau, aš iš tikrųjų maniau, kad po 
vakarykščio susitikimo su jūsų seržantu jūs baigsite... 

Morsas šiurkščiai nutraukė ją: 

— Aš jūs čionai išsikviečiau ir aš kalbėsiu. O jūs atsi- 
sėskite ir patylėkite kelias minutes. 

Jo balse buvo justi subtiliai paslėpta grėsmė, ir Dže- 
nifer Kolbi, regis, labai apdairi, padarė taip, kaip Morsas 
jai liepė. 

— Leiskit man pasakyti tai, ką aš jau labai seniai įtariau 
šioje byloje, panele Kolbi. Galėsite nutraukti mane, jei 
aš ką neteisingai pasakysiu, bet nebenoriu klausytis nie- 
kingų jūsų melų. - Ji pagiežingai pažiūrėjo į jo rūsčias 
akis, bet nieko nepasakė. - Leiskit man pasakyti, ką aš 
manau. Aš manau, kad dvi merginos buvo pavežėtos 
vyriškio vieną vakarą ir kad viena iš jų buvo to vyriškio 
meilužė. Aš manau, kad paprastai ta meilužė važiuo- 
davo susitikti su savo meilužiu mašina, bet tą vakarą 
negalėjo to padaryti ir todėl jai reikėjo važiuoti auto- 
busu arba stabdyti pakeliui važiuojančią mašiną. Nelai- 
mei, ir visiškai atsitiktinai ji buvo pavežėta to paties 
vyriškio, su kuriuo turėjo susitikti. Taip pat nelaimei, 
merginos buvo dvi, ir jam teko pavežėti abidvi, o tos 
abi merginos buvo pažįstamos. Visas tas reikalas staiga 


251 


pasirodo esąs pavojingas, - čia mano nuomonė, panele 
Kolbi, suprantate, — ir jiedu nusprendžia užmiršti apie 
pasimatymą ir palaukti kitos progos. Manau, kad toji 
mergina, tai yra meilužė, paprašo, kad ją išleistų kur nors 
pakeliui. Tikriausiai ji sugalvojo kokią nors įtikimą 
dingstį - ji buvo puiki melagė - ir paprašė, kad ją išleistų. 
Bet ji žinojo, kur važiuoja ta kita mergina - be jokios 
abejonės, ta kita jai pasakė, - ir tą vakarą pajuto nesu- 
valdomą pavydą. Gal ji ką nors pajuto, kai jie visi drauge 
važiavo. Suprantate, priekyje sėdėjusi mergina buvo labai 
patraukli tam vyriškiui. Ir gal, kas žino - vyriškis, kurį ji 
taip gerai pažinojo, buvo neištikimas savo žmonai, - jis 
gali būti neištikimas ir jai! O kodėl gi ne? Su ta kita 
mergina! Taip, man atrodo, viskas klostėsi. Ji išlipo iš 
mašinos, bet namo negrįžo. Ne. Ji palaukė autobuso: 
vienas atvažiavo iškart. Tikriausiai vėliau ji graužė nagus 
dėl tokios sėkmės. O, kad ji nebūtų stabdžiusi tos ma- 
šinos! Šiaip ar taip, ji sėdo į autobusą ir nuvažiavo ten, 
kur žinojo galinti juos rasti. Ir rado. Buvo tamsu, ji ne- 
labai ką tegalėjo įžiūrėti, bet pamatė pakankamai. Ir 
pajuto velnionišką pavydą - ne tiek savo meilužiui, kiek 
tai pigiai kekšei, merginai, kurią pažinojo, bet kurios 
nemėgo, merginai, kurios dabar nekentė su neapsakomu 
įtūžiu. Gal jos net šnektelėjo viena su kita, kai vyriškis 
nuėjo, aš manau, tačiau galiu tik spėti ir galiu apsirikti. 
Manau, mergina, ką tik išlipusi iš mašinos, pamatė mir- 
tiną įtūžį kitos merginos veide ir, manau, mėgino pabėgti. 
Bet tuomet jai į pakaušį buvo kirstas siaubingas smūgis 
ir ji griuvo negyva ant kiemo grindinio. Manau, kad 
negyvoji mergina buvo nuvilkta už rankų į tamsiausią 
kiemo kampą, ir manau, kad mergina, kuri ją nužudė, 
Išėjo į naktį ir sėdo į autobusą, kuris ją parvežė namo. 

Morsas nutilo ir kambaryje įsivyravo mirtina tyla. 

— Ar jums irgi atrodo, kad viskas taip ir buvo, panele 
Kolbi? 

Ji linktelėjo galvą. 

— Mudu abu žinome, kas nužudė Silviją, ar ne? - Mor- 
sas kalbėjo taip tyliai, kad ji vos tegirdėjo jo žodžius. 

Ji vėl linktelėjo. 

Morsas paskambino Luisui ir paprašė jį užeiti. 

— Užrašykite šį bei tą, seržante. O dabar, panele Kolbi, 
dar keli klausimai. Kas jums sutaisė padangą? 

— Vyras kitapus gatvės. Ponas Torougudas. 

— Kaip ilgai tai užtruko? 

— Penkias, dešimt minučių. Neilgai. Aš jam padėjau. 

— Kaip ilgai jūs buvote savo darbdavio, pono Palmerio, 
meilužė? —- Luisas nustebęs pakėlė akis. 

— Beveik metus. 

— Arjums neatrodo, kad tai truputį pavojinga - sakyti 
kitiems tokius dalykus? 

— Manau, kad taip. Tačiau tai reiškė, kad mes galė- 
davome kartą per savaitę pasinaudoti kambariu. 

— Palmeris pasakė jums šįryt, kad aš žinau? 

— Taip. - Iki šiol ji atsakinėjo gana romiai. Bet senoji 
liepsna plykstelėjo jos akyse dar kartą. - Kaip jūs suži- 
nojote? 

— Turėjau nuspėti. Bet buvo šiokia tokia priežastis. Tai 
iš tikrųjų įvyko atsitiktinai. Tikrinau vakarinės mokyklos 
paskaitų lankytojų sąrašą trečiadienį, rugsėjo 29-ąją, 
norėjau pamatyti, ar ponia Krauter buvo ten. Jos nebuvo. 
Bet sąraše pamačiau kitą pavardę, ir toji moteris buvo 
paskaitoje. Tai buvo ponia Žozefina Palmer. Na... 

— Jūs turit įtarų protą, inspektoriau. 

— O kada prasidėjo tas laiškų rašymas? 


— Vasarą. Iš tikrųjų kvaila. Tačiau jis veikė puikiai — 
taip bent jie sakė. 

— Ar galite duoti man garbės žodį, panele Kolbi, kad 
niekam apie tai neprasitarsite? 

— Taip, inspektoriau. Manau, aš jį skolinga jums. 

Morsas atsistojo. 

— Na, paprašykite, kad kas nors nuvežtų ją į darbą, 
Luisai. Mes pakankamai sugaišinome panelę Kolbi. 

Apstulbęs Luisas spoksojo į juos nelyginant žuvis iš 
vandens, o Dženifer apsidairė ir blausiai, liūdnai nusi- 
šypsojo jam. 


— Jūs buvot ne itin sąžiningas su manimi, sere. - Luisas 
atrodė prislėgtas ir susierzinęs. 

— Ką turite galvoje? - paklausė Morsas. 

— Jūs sakėte, kad byla jau beveik baigta. 

— Ji baigta. 

— Jūs žinote, kas ją nužudė? 

— Asmuo jau sulaikytas ir apkaltintas Silvijos Kei 
žmogžudyste. 

— Kada tai įvyko? 

— Šįryt. Čia! — Morsas ištraukė laišką, kurį Luisas 
atnešė iš Dženifer Kolbi, ir padavė seržantui. Luisas iš- 
traukė tą popieriaus lapą ir aklai, bukai, nesuprasdamas 
ir netikėdamas perskaitė vienos eilutės atsakymą, kurį 
panelė Kolbi atrašė į Morso klausimą. 

— Taip, - švelniai pasakė Morsas. - Tai tiesa. 

Luisą kamavo begalė klausimų, bet jokio atsakymo jis 
negavo. 

— Suprantat, Luisai, aš noriu pabūti vienas. Jūs eikite 
namo ir prasiblaškymui pabūkit su žmona. Pasikalbėsime 
pirmadienį. 

Abu vyriškiai išėjo iš kabineto. Luisas apsivilko paltą 
ir netrukus išėjo. O Morsas lėtai nužingsniavo link ka- 
merų šiaurinio sparno gale. 

— Norėtumėt įeiti, sere? - paklausė budintis seržantas. 

Morsas linktelėjo galva. 

— Būkit malonus palikti mudu vienus. 

— Kaip pasakysite, sere. Kamera numeris pirmas. 

Morsas paėmė raktus, atrakino pagrindines duris į 
kameras ir nužingsniavo prie pirmojo numerio. Įsikibo 
rankomis į grotas ir stovėjo liūdnai pro jas žiūrėdamas. 

— Sveika, Sju, - pasakė. 


Trisdešimt pirmas skyrius 


Pirmadienis, spalio 25-oji 


Išaušo šviesi saulėta diena, bet ryto vidury virš galvos 
susirinko ilgesingų pilkų debesų pulkas ir smulkaus lie- 
taus šuorai bloškėsi į Morso kabineto langus, kur abu 
detektyvai paskutinį kartą buvo susėdę abipus stalo prie 
Silvijos Kei bylos. 

— Ką mes žinojome apie panelę X? - paklausė Morsas, 
ir pats pradėjo atsakinėti į tą klausimą. - Mes apytikriai 
žinojome, kaip ji atrodė, mes apytikriai žinojome, kuo ji 
vilkėjo, ir mes apytikriai žinojome, kokio ji buvo am- 
žiaus. Tai buvo pradžia, tačiau ji negalėjo nuvesti mūsų 
labai toli. Bet mes taip pat žinojome, kad abi merginos, 
laukusios autobuso stotelėje, ne tik pažinojo viena kitą: 
jos turėjo pasimatyti kitą rytą. Taigi šitai, be abejonės, bu- 
vo vienintelis ir svarbiausias parodymas, kurį mes turėjome, 

ir mes iškart pradėjom veikti juo vadovaudamiesi. Sa- 
vaime suprantama, mes padarėme prielaidą, kad galime 
susiaurinti apklausos ratą, ir visai teisingai sutelkėme 
savo dėmesį į biuro merginas, kurios dirbo su Silvija Kei. 
Žinoma, tai galėjo būti ir Silvijos draugė, su kuria ji 
turėjo susitikti, pavyzdžiui, per pusdienius, ar kas nors, 
su kuo ji turėjo susitikti autobuse. Galėjo būti 1r šimtas 
kitokių atvejų. Bet mes taip nemanėme. Ir nemanėme 
todėl, kad mūsų įtarimą labai greitai sukėlė, ir labai tei- 
sėtai, vienos merginos, kuri dirbo toje pačioje kontoroje 
su Silvija, - panelės Dženifer Kolbi - elgesys. Bet nors tuo- 
met mes to ir nežinojome, Silvija turėjo susitikti dar su 
kažkuo kitu kitą rytą, ir jeigu protas mums būtų nušvitęs 
bent truputėlį anksčiau, Luisai, mes būtume prisikasę prie 
visko greičiau. Silvija lankė fizioterapijos seansus Redklifo 
ligoninėje: gydė sulaužytą ranką, ir reguliariai ten vaikš- 
čiojo antradienio ir ketvirtadienio rytais. Kitaip tariant, 
ketvirtadienio, rugsėjo 30-osi0s, rytą ji turėjo prisistatyti 
traumatologijos skyriaus seselei dėl fizioterapijos seanso. 
Kitaip tariant, ji turėjo prisistatyti seselei Vidouson. — 
Luisas atsistojo uždaryti langų, į kuriuos lietus dabar 
taškėsi dar smarkiau. - Tai, žinoma, šiaip jau nieko ypa- 
tinga nereiškė, - kalbėjo toliau Morsas, - bet mes juk 
žinojome, kad Silvija neturėjo daug artimų draugių, tie- 
są? Tai buvo įdomu. Taip, bent jau įdomu. - Morso dė- 
mesys valandėlę nusilpo ir jis spoksojo, kaip ir Luisas, 
pro langą į išbetonuotą kiemą, kuris dabar žvilgėjo po 
žemu dangum. - Bet grįžkime prie Dženifer Kolbi. Krau- 
teris parašė jai — tai jau nustatyta ir nekelia jokių abe- 
jonių. Tačiau Krauteris parašė tą raštelį 1e Dženifer Kol- 
bi: ji buvo tik pasiuntinukas. Ji sutiko su tuo, ir iš tikrųjų 
neturėjo pasirinkimo. Kai parašiau jai, neprašiau, kad ji 

apkaltintų ką nors žmogžudyste, aš tik paklausiau, ar tas 
laiškas buvo skirtas Sju Vidouson, ir ji tai patvirtino. Jūs 
niekada nesužinosite, Luisai, kaip aš bijojau, kad tai 
pasitvirtins... 

Lietus teškeno kieme, o kambaryje jau buvo niūru ir 
tamsu. Elektros šviesa įsižiebė keliuose gretimuose kam- 
bariuose, bet ne Morso kabinete. - Tik pasvarstykit 
minutėlę, Luisai. Dženifer turėjo mašiną. Tai buvo pa- 
grindinis faktas toje byloje. Ir nors padanga sprogo, ji 
naudojosi ta mašina 29-osios naktį. Ji tai patvirtino, 
prisimenate? Ir taip buvo iš tikrųjų. Tuomet aš ja ne- 
patikėjau, tačiau suklydau. Tą vakarą ji susitiko kažką, 
kas matė jos mašiną ir Dženifer Kolbi joje. Kažką, kas 
neturėjo nieko bendra su Silvijos žmogžudyste. Ir tas 
kažkas buvo žmogus, su kuriuo Dženifer turėjo roma- 
ną, - jos darbdavys ponas Palmeris. Taigi, nors parody- 
mai kone visą laiką taikė į Dženifer Kolbi, ji netikėtai 
pasirodė turinti visiškai nepaneigiamą alibi. Iki to laiko 
aš buvau visiškai įsitikinęs, kad ta kita mergina šioje 
byloje buvo Dženifer, bet dabar prieš mane neabejotinas, 
nepaneigiamas faktas: kad ir kas sėdėjo už Silvijos Kei 
tą vakarą Bernardo Krauterio mašinoje, tai buvo ne ji, 
tikrų tikriausiai 22 Dženifer Kolbi. Kas tuomet? Nors ir 
buvau priverstas atsisakyti minties, kad įtariamoji nu- 
meris pirmas —- Dženifer, - o iš tikrųjų buvau priverstas 
atsisakyti minties, kad ji išvis gali būti įtariama, - ne- 
galėjau išsižadėti savo pradinės minties: kad ir kas būtų 
ta mergina, ji buvo Krauterio meilužė, ir kad būtent jai 
Krauteris siuntė savo laišką. Tad pažvelkime į tą reikalą 
valandėlę Krauterio požiūriu. Aš nė trupučio neabejoju, 
kad jis buvo labai įbaugintas. Pamėginkite įlįsti į jo kailį, 
Luisai. Jis paliko Silviją gyvą ir sveiką - jis tai žinojo — 

trečiadienio vakarą. Ir ką gi jis sužino kitą dieną? Jis 
perskaito laikraščiuose, kad toji pati mergina rasta nužu- 
dyta. Ir nužudyta ne bet kur. Nužudyta toje pačioje vieto- 
je, kur jis matė ją paskutinį kartą - „Juodojo princo“ 
kieme. Kas žinojo, kad jis ten buvo? Tik jis ir Silvija - O 
ji nebegalėjo to niekam pasakyti. Bet Sju Vidouson galėjo 
nuspėti, nes Silvija tikriausiai pasakė jai, kur ji vyksta. 
Jis galėjo eiti iš proto, ir kaip protingas vyras pasielgė 
nevisiškai protingai. Jam tikriausiai neišėjo iš galvos min- 
tis: ar Sju suvokia, kaip pavojinga prasitarti kam nors 
bent žodeliu? Tikriausiai jis manė, kad ji, be abejo, suvo- 
kia. Tačiau tos abejonės nedavė jam ramybės. Ji buvo 
vienintelis žmogus, galintis viską sujaukti, - ne tik sukelti 
įtarimą, kad jis nužudė Silviją, bet ir apversti aukštyn 
kojom visą jo šeimyninį gyvenimą, ko jis nebūtų ištvėręs. 
Jis turėjo kažką daryti. Nedrįso su ja susitikti, todėl pa- 
rašė. - Luisas pradėjo rodyti įprastus abejonės ženklus, 
ir Morsas linktelėjo parodydamas, kad supranta. - Ži- 
nau, Luisai. Kodėl jis parašė Dženifer? 

— Kodėl jis išvis rašė? Kodėl paprasčiausiai nepaskam- 
bino? 

— Taip. Tuojau pasakysiu. Bet pirmiausia būkime visiš- 
kai tikri dėl to fakto - o faktas tas, kad jis paraše Dženifer 
Kolbi. Nes jeigu pripažinsime, kaip tai svarbu, galime 
pradėti atsakinėti į visiškai pagrįstą jūsų klausimą. Kodėl 
jis jai nepaskambino? Kodėl jis to nepadarė? Atsakymas, 
manau, visiškai aiškus. Kas jis buvo, kad skambintų, ir 
kur jis turėjo skambinti? Įsivaizduokime valandėlę, kad 
jis nori paskambinti Dženifer - ištikimai pasiuntinukei. 
Į darbą? Ne. Tai buvo pavojinga. Visos raštinės merginos 
žinojo, kaip Palmeris reaguoja į naudojimąsi jo kompanijos 
telefonais, ir jos elgėsi sąžiningai, nes jis užsimerkdavo, 

kai reikalas paliesdavo asmeninę korespondenciją, kuri 
ateidavo tuo adresu. Dar daugiau. Tai buvo pernelyg 
pavojinga, nes visi skambučiai į kontorą, išskyrus as- 
meninį Palmerio kabineto telefoną, kurį keldavo jo asme- 
ninė sekretorė, buvo jungiami per komutatorių, ir, kaip 
jūs puikiai žinote, bet kas prie komutatoriaus gali visiškai 
nebaudžiamas pasiklausyti visko, kas kalbama. Ne. Tai 
buvo neįmanoma. Kas gi tuomet? Kodėl gi nepaskam- 
binus pačiai Sju Vidouson? Kodėl nepaskambinus savo 
meilužei į namus ar į ligoninę ir nepakalbėjus su ja tie- 
siogiai? Ir vėlgi nesunku suprasti, kodėl jis to nepadarė. 
Jei paskambintų Sju namo, negalėjo būti tikras, kad kitų 
dviejų merginų nėra, tiesa? Dėl Dženifer jis dar galėtų 
surizikuoti, bet ne dėl Meri. Jis gerai. jautė, ir, žinoma, 
buvo teisus, kad pasiklausymas, kad ir vienos pusės, labai 
jau viliojantis ir įdomus laiko leidimas. 

Mandagiai pabeldusi į Morso duris įėjo jauna mergina 
su raštinės korespondencija ir padėjo inspektoriaus rytinį 
paštą ant jo padeklo. 

— Nekokia diena, sere. 

— Iš tikrųjų, - atsakė Morsas. 

— Gal vėliau pragiedrės. - Ji nusišypsojo jam šiltai, 
maloniai ir išėjo, o Morsas jai maloniai linktelėjo. Buvo 
šiokia tokia paguoda pajusti, kad gyvenimas aplink jį 
nesustojo. Jis išsiblaškęs žvilgtelėjo pro langą ir pastebėjo, 
kad lietus aprimo. Gal ji ir teisi. Gal vėliau ir pragiedrės... 

— Bet kodėl jis negalėjo paskambinti jai į darbą, sere? 

— Ak, taip. Atleiskit, Luisai. Kodėl jis negalėjo pa- 
skambinti jai į darbą, sakote? Sužinojau tai tik praeitą 
penktadienį. Faktiškai neįmanoma bet kuriam paša- 
liniam žmogui, netgi policijai, tiesiogiai paskambinti 
seselėms į Redklifo ligoninę. Aš pats mėginau: taip pat 

sėkmingai gali sužinoti informacijoje telefono numerį, 
jei nežinai adreso. Ten sėdi toks kirvis - ta jų vyriau- 
SiOji... 

— Bet ar Krauteris negalėjo vis dėlto parašyti jai? Iš 
tikrųjų... 

— Galėjo. Ir nežinau, kodėl to nepadarė, nebent... Su- 
prantate, Luisai, jis jau buvo pripratęs taip susisiekti su 
Sju Vidouson. Pamėginsiu paaiškinti, kaip tai galėjo pra- 
sidėti. Kaip žinote, paštas visur dirba vis blogiau ir 
blogiau. Bet šiaurės Oksforde jis, regis, ypač prastas. 
Dažniausiai jis atnešamas prieš dešimtą ryto - per vėlai, 
kad gautum laišką prieš išeidamas į darbą. Net ir, tarkim, 
aštuntą būtų jau per vėlu. Kodėl tuomet neparašius į 
ligoninę? Atsakymas - mūsų brangioji vyriausioji įkiša 
savo trigrašį ir Čia: ji paprasčiausiai draudžia visą privačią 
korespondenciją ligoninėje. 

— Bet jeigu Krauteris būtų pasiuntęs laišką jos namų 
adresu, ji būtų gavusi jį vos parėjusi iš darbo. 

— Taip, jūs teisus. Jūs palietėte kebliausią klausimą, ir 
būtent todėl, manau, Dženifer Kolbi atsidūrė pačiame to 
vaizdo centre. Suprantate, Bernardas Krauteris, kaip ir 
daugelis universiteto dėstytojų, neturėjo aiškiai riboja- 
mų darbo valandų Lonsdeilo koledže. Visuomet kažkas 
įvykdavo iš anksto nenumatytu laiku - dalykai, susiję su 
dėstymu, netikėti lankytojai, susitikimai, nenumatyti pa- 
gal grafiką, - tad nežinodamas, kada iš tikrųjų bus lais- 
vas, jis negalėdavo užtikrintai planuoti savo nešeimyninių 
nuotykių. Tačiau kur kas svarbiau buvo tai, kad jis turėjo 
labai akylai stebėti, kas visą laiką vyksta jo šeimoje. 
Margaret galėjo sugalvoti kokį nors reikalą, vaikai visai 
netikėtai galėjo būti laisvi kokį pusdienį arba susirgti, 
ar... žodžiu, viskas galėjo pakrypti kita linkme ir visiškai 

supainioti gerai suplanuotus dalykus. Todėl, manau, 
Krauteris dažnai iki paskutinės dienos, netgi akimirkos, 
nebūdavo tikras dėl nieko: ar galės, ir jeigu galės, tai kada 
ir kur, susitikti su savo meiluže. Bet Lonsdeilo koledžas — 
vos už kelių šimtų jardų nuo Town and Gown draudimo 
kompanijos kontoros Aukštojoje gatvėje, Luisai. 

— Jūs manote, kad Krauteris nueidavo ir įmesdavo 
laišką į jų dėžutę? 

— Būtent. 

— Bet Dženifer juk negalėjo susisiekti su Sju dienos 
metu? Jūs ką tik sakėte... 

- Žinau, ką jūs pasakysite. Jis galėjo taip pat sėkmingai 
parašyti Sju į namus. Ji negautų to laiško anksčiau, nes 
jis gulėtų ant kilimėlio iki jai sugrįžtant. Faktiškai ji netgi 
gautų jį vėliau. Bet visa tai leidžia spėti, kad Krauteris 
galėjo parašyti jai dėl susitikimo viena diena anksčiau, 
ir, kaip jau minėjau, įtariu, kad labai dažnai jam tai nepa- 
vykdavo. Bet yra dar vienas kur kas svarbesnis dalykas, 
Luisai. Jūs sakėte, kad Dženifer negalėjo susisiekti su Sju 
dienos metu. Galejo, ir labai dažnai tai atsitikdavo. Jos 
labai dažnai susitikdavo per pusdienius. Nedidukėje ka- 
vinėje prie Marks and Spencer. Aš tai žinau, Luisai. Aš 
ten buvau. - Morsas ištarė paskutinius žodžius ilgesingai, 
mašinaliai, ir Luisas nustebęs pažvelgė į jį. Jis pasakė 
kažką prieš keletą minučių. Taip, tarytum... 

— Vadinasi, Dženifer Kolbi turėjo viską Žinoti apie tai, 
sere. 

— Nežinau, ar viską. Nors žinojo nemažai. Įtariu, kad 
net per daug... - Valandėlei jis nutilo, bet kai vėl prabilo, 
jo balsas buvo jau gyvesnis ir linksmesnis. —- Nežinau, 
kaip tai prasidėjo, bet kažkuriuo metu, jos, matyt, pa- 
sipasakojo viena kitai apie save. Girdėjau, kad moterys 

ir vyrai mėgsta pasipasakoti apie savo sėkmingus nuo- 
tykius, ir kokia nors atsitiktinė pastaba, ko gero, jas 
suartino ir netrukus atsirado tas sąmokslininkių ryšys. 
Manau, nereikia tuo abejoti. Įtariu, kad Krauteris po 
kelių nesusipratimų ir nusivylimų, kai negalėjo susitikti 
su Š$ju, pasiūlė mintį parašyti kokį nors nekaltai atrodantį 
laišką, adresuotą Dženifer Kolbi, ir įmesti jį į Town and 
Gown dėžutę. Esu tikras, kad jis buvo iš tų, kuriems 
patinka rašyti užšifruotus laiškus, paskui tai tapo įpročiu 
ir taip atsirado tas paprastas susisiekimo būdas. Jis pra- 
eidavo pro šalį ir įmesdavo laišką ar atviruką per prie- 
kines kontoros duris. Viskas labai paprasta - nereikia net 
iš kelio išsukti. Pirmą kartą tai, matyt, atsitiko pasitaikius 
netikėtai progai, bet laikui bėgant tai pasidarė įprastinis 
dalykas, toks įprastinis, kad jis pasinaudojo juo net siųs- 
damas tą paskutinį lemtingą laišką. Ir negana to, kad tai 
buvo paprasta ir labai patogi priemonė, Krauteriui, ma- 
tyt, ji buvo tiesiog Dievo dovana: nereikėjo rašyti tokių 
laiškų, kaip tas, adresuotasis Sju. Kaip ir daugelis žmonių 
dėl tokių neteisėtų reikalų jis, matyt, siaubingai bijojo, 
kad laiškas nepasiklystų, nebūtų atplėštas to, kam jis 
neskirtas, ar rastas kur nors ne ten. O tokiu būdu niekas 
nieko nesužinos net ir suradęs tą laišką. 

— Kada jums pirmąkart šovė į galvą, kad tai padarė 
panelė Vidouson, sere? - Luisas paklausė tai nepaprastai 
delikačiai, nes pagaliau pradėjo suprasti. 

Morsas, pavargęs ir liūdnas, žiūrėjo į stalą, kairės 
rankos pirštai nervingai būgnijo jo paviršių. 

— Neaiškių įtarimų kilo ir anksčiau, tiesiog nežinau. 
Bet tikras tapau tik aną penktadienį. Gal pirmas įtarimas 
kilo, kai patikrinau, ar Margaret Krauter buvo vakarinėje 
paskaitoje. Tada visiškai atsitiktinai pastebėjau, kad per 

kažkokį dievišką nesusipratimą ponia Palmer irgi lankė 
tas paskaitas. Ir nustebau, labai nustebau. Man pasirodė 
neįtikėtina, kad Dženifer Kolbi gauna tiek lengvatų dy- 
kai; tuomet pagalvojau apie tai, kas sieja ją su ta kita 
mergina. Aplinkiniu keliu išmąsčiau, kad jos gali būti 
atsidūrusios panašiose aplinkybėse, turėti panašius ryšius 
su kitais žmonėmis. Su vyrais. Pradėjau spėlioti, pagal- 
vojau apie Krauterio ryšius su kažkuo ir Dženifer ryšius 
su kažkuo, o tada Palmeris čia lyg ir labai pritiko. Ir 
tada... Na, tada ir pagalvojau apie Sju Vidouson, ir staiga 
dėlionė pradėjo dėliotis. Ar Dženifer galėjo turėti meilės 
romaną su Palmeriu? Labai dažnai tai atsitinka su žmo- 
gum, su kuriuo dirbi, o kas Town and Gown buvo be 
Palmerio? Jis ten buvo vienintelis vyras. Pagalvojau, ką 
Dženifer galėjo laimėti iš tokio sandėrio. Ir staiga man 
šovė į galvą, kad vieno dalyko ji galėjo labai norėti. Ar 
žinote ko, Luisai? 

— Bijau, kad esu nepatyręs tokiuose dalykuose, sere. 

— Aš irgi, - atsakė Morsas. 

— Na, manau, kad galima norėti kampo, kur gali pa- 
būti vienas, būdamas drauge su kitais... O, suprantu. Jūs 
manote... 

— Taip, Luisai. Kažkas galėjo pasiūlyti Dženifer kam- 
barį, kur ji galėjo pabūti su Palmeriu viena. Meri išeidavo 
ne taip jau dažnai. Bet kai išeidavo, vietos atsirasdavo, 
nes kita trijulės narė irgi galėjo susitvarkyti taip, kad jos 
nebūtų tuo pačiu metu. Taip ji ir darė. 

- Palaukit, sere. - Kažkas subruzdo jo pasąmonėje. Jis 
prisiminė trečiadienio, rugsėjo 29-osios, vakarą... Ir jam 
tapo aišku. 

— Bet namai buvo tušti tą trečiadienio vakarą, ar ne? Re- 
gis, jūs sakėte, kad Meri buvo išėjusi į kiną ar dar kažkur. 

— Mes padarysime iš jūsų detektyvą, Luisai. - Morsas 
pakilo iš savo odinio krėslo, pliaukštelėjo seržantui per 
petį ir stovėjo žiūrėdamas, kaip grėsmingi debesys pa- 
mažėle slinko į vakarus. Lietus liovėsi ir lėkštos balos 
kieme slūgsojo nejudėdamos. - Bijau, kad tai buvo dar 
vienas Dženifer melas. Meri buvo tą vakarą namuose, ji man 
pasakė. Bet netgi jeigu jos ir nebūtų buvę, jokio skirtumo. 
Manau, kad Dženifer buvo pasiryžusi išginti Sju susitikti 
su Krauteriu. Tai įėjo į jųdviejų susitarimą. O trečiadienio, 
rugsėjo 29-osios, vakarą jos abi buvo paskyrusios pasi- 
matymus, kaip mums žinoma. 

— Bet kodėl jos... - Luisas, regis, nenorėjo užbaigti 
sakinio ir tai padarė Morsas. 

— Kodėl visi keturi nepasinaudodavo namais, kai Meri 
išeidavo? Jūs tai turite galvoje? 

— Taip. 

— Na, Palmeriui tai, žinoma, buvo pakankamai saugi 
vieta. Jis gyvena gana toli ir šiaurės Oksforde nedaug kas 
jį tepažįsta. Tai būtų protinga rizika. Aš žinau, kad jis ten 
būvodavo. Stebėjau tuos namus visą praeitą savaitę, ir tre- 
čiadienio vakarą Palmerio mašina stovėjo gretimoje gat- 
vėje. Makfersonas matė ją - buvau jam tai pavedęs. - Luiso 
veidas nuliūdo, bet Morsas to nepaisė. - Jis nematė, kaip 
Palmeris įėjo, bet matė, kaip jis išėjo, o aš pats mačiau Pal- 
merį penktadienio vakarą, kai dėl jo viskas jau buvo aišku. 

— Bet Krauteriui tai buvo pavojinga? 

— O kaip jūs manote? Jis gyveno už kelių žingsnių. 
Būtų labai jau kvaila, jei jis tai būtų daręs. Jis gyveno 
ten jau daug metų. Faktiškai visi jį pažinojo, jis eidavo 
ta gatve kiekvieną vakarą išgerti į Flečerio barą. Žmonės 
iškart būtų pradėję kalbėti. Ne, ne. Tai buvo neįmanoma 
nuo pat pradžios. 

— Taigi, kai jos abi paskyrė pasimatymus... 

— Taip, Dženifer turėjo pavežėti Sju. 

— Taigi, jei Dženifer nebūtų sprogusi padanga, Silvija 
nebūtų nužudyta. 

— Taip. - Morsas perėjo per kambarį ir vėl atsisėdo į 
krėslą. Jis beveik baigė savo kalbą. - Tą vakarą Sju Vi- 
douson nėkantravo, gal Dženifer ją kiek suerzino. Neži- 
nau. Šiaip ar taip, ji jautėsi negalinti laukti, kol Dženifer 
paskambins, kad jai sutaisytų tą padangą, kol kas ateis 
tai padaryti, - tai galėjo užtrukti visą amžių. Ji pamanė, 
kad pavėluos, ir nusprendė važiuoti autobusu. Nuėjo į 
Vudstoko kelią, atsistojo prie 5-os aikštelės ir... na, visa 
kita jūs jau žinote. Susitiko kažką kitą, kas irgi laukė 
autobuso. Susitiko panelę Silviją Kei. 

— Kad bent ji būtų palaukusi. 

Morsas linktelėjo galva. 

— Taip, kad bent ji būtų palaukusi. Dženifer padangą 
pataisė per penkias ar dešimt minučių, kaip ji sakė. Ji 
buvo susitarusi susitikti su Palmeriu tą vakarą „Auksinėje 
rožėje“. Suprantate, ji visuomet pavežėdavo Sju iki Vuds- 
toko; ir jai, ir Palmeriui buvo patogu susitikti kokioje 
nors smuklėje netoliese - Begbroke, Bladone ar pačiame 
Vudstoke. Ir jiedu susitiko tą vakarą, mes tai žinome. 
Faktiškai, nepaisant visų keblumų, Dženifer atvyko ten 
anksčiau už Palmerį. Ji užsisakė lengvo alaus su citrina 
ir išėjo į sodelį palaukti, kol jis atvažiuos. 

— Keista, tiesa, sere? Jei Sju Vidouson... 

— Jūs vartojate per daug „jeigu“, Luisai. 

— Gyvenimas kupinas „jeigu“, sere. 

— Taip, tikra tiesa. 

- Bet jūs vis dar spėliojote, ar ne? Turiu galvoje, jūs 
neturėjote tvirtų paliudijimų? 

— Tuomet gal dar ir ne. Bet viskas dėjosi į krūvą. Sju ir 
Dženifer panašaus ūgio, panašios plaukų spalvos, iš- 
skyrus... 

- Išskyrus ką, sere? 

— Nesvarbu. Užmirškite. Apranga? Aš mačiau apsiaus- 
tą, kurį aprašė ponia Džerman, mačiau tokias pačias 
kelnes, ir tai dėvėjo Sju Vidouson. Penktadienio vakarą 
parodžiau poniai Džerman Sju nuotrauką, ir ji iškart ją 
atpažino. Todėl nenuostabu, kad ta vargšelė moteriškė 
neatpažino nieko per atpažinimo procedūrą. Merginos, 
kurią ji matė autobusų stotelėje, ten nebuvo. 

— Žmonės apsirinka, sere. 

— O kad taip būtų buvę, Luisai. Kad taip būtų buvę! 

— Bet tai dar ne įrodymas. 

— Ne, manau, kad ne. Bet aš radau ką kita. Kai užsu- 
kau į Redklifo ligoninę apžiūrėti Krauterio kūno, pa- 
ėmiau jo raktus iš palatos seselės - jie buvo jo kelnių 
kišenėje. Paklausiau jos, ar kas nors iš seselių buvo jį 
aplankęs, ir ji pasakė, kad ne. Bet ji pasakė, kad seselė 
Vidouson klausė, kaip jis jaučiasi, ir ilgai stovėjo palatos 
gale žiūrėdama į lovą, kur gulėjo Krauteris. 

Morso balse pasigirdo susijaudinimas, bet jis netrukus 
susitvardė. Dar kartą nužingsniavo prie lango ir pamatė, 
kad pro retėjančius debesis skverbėsi saulės spinduliai. 

— Nuėjau į Lonsdeilo koledžą ir apžiūrėjau jo kambarį. 
Radau užrakintą tik vieną stalčių, jo rašomojo stalo stal- 
čių - apatinį kairįjį stalčių, jei jums įdomu. - Jis atsisuko, 
miai. - Atidariau stalčių ir radau... Radau Sju nuotrau- 
ką. - Staiga jo balsas pritilo ir jis vėl nusisuko į langą. — 
Tokią pačią, kokią ji davė man. - Bet ištarė tuos žodžius 
taip tyliai, kad Luisas jų neišgirdo. 

Epilogas 
Byla baigta. 


Luisas nuvažiavo namo pusdienių tikėdamasis, kad 
žmonai jau pagerėjo. Pravažiavo pro išklijuotus laikraš- 
čius su stambiu šriftu spausdintomis antraštėmis: VUD- 
STOKO ŽMOGŽUDYSTĖ - MOTERIS PADEDA PO- 
LICIJAI. Jis nesustojo nusipirkti laikraščio. 


Morsas vėl apsilankė kameroje ir praleido kelias mi- 
nutes su Sju. 

— Ar norėtum ko nors? 

Kai ji purtė galvą, jos akyse žvilgėjo ašaros, ir jis sto- 
vėjo toje kameroje greta jos sutrikęs ir pasimetęs. 

- Inspektoriau... 

— Taip. 

— Tikriausiai jūs nepatikėsit manim, nors tai jau nebe- 
svarbu. Bet... aš jus mylėjau. 

Morsas nieko nepasakė. Pajuto, kaip jam sudilgo aky- 
se, patrynė jas kaire ranka ir meldė, kad ji nieko nepa- 
stebėtų. Valandėlę jis nedrįso prabilti, ir kai vėl pažvelgė 
į tą tokią brangią jam merginą, tepasakė: 

— Sudie, Sju. 

Išėjo ir užrakino paskui save duris. Nieko daugiau 
neįstengė pasakyti. Prisivertė atsitraukti ir nužingsniavo 
koridoriumi, paskui paskutinį kartą išgirdo jos balsą: 

— Inspektoriau... 

Apsigręžė. Ji stovėjo prie kameros grotų, veidas buvo 
paplūdęs skausmo ir nevilties ašaromis. 

— Inspektoriau, jūs taip ir nepasakėte man, kuo jūs 
vardu. 


Jau temo, kai Morsas pagaliau išėjo iš savo kabineto. 
Įsėdo į jaguarą, išvažiavo iš kiemo, kur balos buvo jau 
beveik išdžiūvusios, pasuko kairėn ir įsiliejo į pagrindinį 
mašinų srautą. Kai važiavo pro aplinkkelio žiedą, matė 
dvi figūras, stabdančias pakeleivingas mašinas. Viena jų 
buvo mergina, daili iš pažiūros mergina. Gal ir kita buvo 
mergina. Sunku buvo pasakyti. Jis nuvažiavo į savo na- 


mus Oksforde. 

Penktadienio vakarą inspektorius Morsas infor- 
mavo tautą, kad policija ieško labai pavojingo žmo- 
gaus, kuris gali užpulti bet kada, nes teisme Silvijos 
Kei žudikas bus kaltinamas ne tik tyčine žmogžu- 
"dyste, bet ir seksualiniu smurtu ir išprievartavimu. Bet 
kai akivaizdžius faktus išblukino sutemos, paskui 
tamsa, Morsui vis labiau darėsi aišku, kad nusikal- 
timo priežastis — aistra. 


COLINAS DEXTERIS 1953 metais baigė Kemb- 
ridžo universitetą, Oksforde gyvena nuo 1966 metų. 
Knyga Paskutinis autobusas į Vudstoką pasirodė 
1975 metais. Dabar inspektoriaus Morso serijoje yra 
dvylika romanų. Du kartus Detektyvų rašytojų aso- 


ciacija apdovanojo Coliną Dexter; Auksinio durklo 


premija už geriausią metų detektyvą, 1997 metais jam 
įteiktas Cartier deimantinis durklas už nuopelnus de- 
tektyvo žanrui. | 

